REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Sedmi dan rada)

01 Broj 06-2/126-23

13. jun 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije prisutno je 86 narodnih poslanika.

Radi utvrđivanja tačnog broja narodnih poslanika prisutnih u sali, molim sve da ubace svoje identifikacione kartice u elektronske jedinice.

Primenom elektronskog sistema utvrđeno da je u sali prisutno 129 narodnih poslanika. Dakle, imamo uslove za dalji rad.

Da li neko od predsednika, odnosno ovlašćenih predstavnika poslaničkih grupa želi da zatraži objašnjenje ili obaveštenje?

Reč ima Robert Kozma.

ROBERT KOZMA: Hvala vam predsedniče Skupštine.

Postavio bih pitanje za odlazećeg ministra unutrašnjih poslova i za ministarku kulture – šta ste uradili i šta ćete uraditi da se zaustave pretnje koje se proteklih dana upućuju glumcima i glumicama u Srbiji? Šta ćete učiniti da se zaustavi širenje mržnje i pozivanje na nasilje prema glumcima, a pogotovo kada to pozivanje na nasilje i širenje mržnje dolazi od najviših državnih funkcionera, poput potpredsednice Narodne skupštine Sandre Božić?

Mesec dana stotine hiljada građana protestuje, izlazi na ulice, želeći samo jedno – Srbiju bez nasilja. Građani traži pravdu i odgovornost, traže da se zaustavi sistemska promocija nasilja u medijima i javnom prostoru, traže da članovi Saveta REM-a budu smenjeni, jer oni svojim nečinjenjem odobravaju promociju verbalne i fizičke agresije u medijima, traže da se oduzmu nacionalne frekvencije „Pinku“ i „Hepiju“, traže da se ukinu tabloidi koji sistemski šire dezinformacije i laži i sluđuju građane, traže da RTS postane javni servis, a ne da ćuti o ključnim društvenim dešavanjima u Srbiji, traže i ostavke ministra unutrašnjih poslova i šefa BIA, traže i zahtevaju jednu novu Srbiju – Srbiju solidarnosti, brige i razumevanja.

Građanima su se pridružili i glumci, stali su uz svoje građane. Svi žele da uspostave sistem koji radi za građane i brine i o građanima. Umesto da vlast čuje vapaj i krik i odmah sprovede zahteve sa protesta „Srbija protiv nasilja“, predstavnici vlasti ponašaju se neodgovorno i dolivaju ulje na vatru i šire mržnju.

Ovaj put crtaju se mete na glumcima i glumicama. Tako je Sandra Božić, potpredsednica Skupštine, sebi dala za pravo da u starom radikalskom maniru iz 90-ih godina napada glumca Milana Marića, daje sebi za pravo da određuje ko je Srbin, ko je antisrbin, ko je izdajnik.

Ovakvo pozivanje na nasilje i širenje mržnje dovodi do toga da se deci glumice Tamare Dragičević preti. Istovremeno, na društvenim mrežama šire se dva snimka u kojima se targetira preko 40 glumica i glumaca, koji se optužuju za veoma opasnu stvar, a to je rušenje ustavnog poretka. Zašto se za to optužuju? Zato što su se drznuli da kritikuju vlast, drznuli su se da stanu uz građane, drznuli su se da podrže proteste „Srbija protiv nasilja“.

Još jedno pitanje za odlazećeg ministra unutrašnjih poslova – da li je istina da je MUP ponudio porodici Stanike Gligorijević da pogledaju snimak ubistva na naplatnoj rampi, ali tajno, bez prisustva advokata? Zbog čega je taj snimak u posedu MUP-a? Da li je MUP dostavio taj snimak tužilaštvu? Ukoliko nije, ko će odgovarati za krivično delo sprečavanje i ometanje dokazivanja?

Pre četiri i po godine vozilo tadašnjeg visokog funkcionera SNS, direktora Koridora Srbije, Zorana Babića izazvalo je saobraćajnu nesreću sa smrtnim ishodom na naplatnoj rampi u Doljevcu. Tom prilikom ubijena je Stanika Gligorijević. Javnost se uznemirila zbog ovog događaja, ali su se takođe uznemirili, jer su postojale opravdane sumnje da je vozilom upravljao upravo Zoran Babić, direktor Koridora Srbije. Umesto njega, za ovo delo osuđen je njegov vozač, ali sud nikada nije pogledao kompletan snimak sa naplatne rampe u Doljevcu.

Međutim, već četiri i po godine se ovaj snimak, ključna dva minuta snimka, kriju od tužilaštva, kriju od porodice i kriju od građana Srbije. Zna se da snimak postoji, ali se krije. Zašto se krije?

Na protestu „Srbija protiv nasilja“ govorio je i Milutin, sin Stanike Gligorijević. Odlazeći ministre unutrašnjih poslova, on je tražio samo jedno - pravdu. On nije tražio da mu se nude neke nove zakulisane radnje, što sada čini MUP na ovaj način, pozivajući da pogledaju snimak tajno bez prisustva advokata.

Pravda podrazumeva da se taj snimak dostavi tužilaštvu. Pravda podrazumeva da odgovaraju oni koji su krivi. Pravda podrazumeva da porodica Stanike Gligorijević dobije preko potreban mir. Hvala vam.

PREDSEDNIK: Reč ima Usame Zukorlić.

USAME ZUKORLIĆ: Dame i gospodo narodni poslanici, postaviću pitanje Naučnoj akreditacionoj komisiji i Ministarstvu obrazovanja Republike Srbije. Da li je tačno da su departmani, odnosno smerovi prava, ekonomije, engleski i srpski jezik na državnom univerzitetu u Novom Pazaru izgubili akreditaciju i da neće moći u novoj studentskoj godini studenti da se upišu na tim smerovima?

U Novom Pazaru imaju dva Univerziteta, Internacionalni Univerzitet u Novom Pazaru koji je osnovao rahmetli akademik muftija Muamer Zukorlič i državni Univerzitet u Novom Pazaru.

Za grad, za Pazarce, oba univerziteta su važna i vest koja se pojavila u javnosti je uznemirila kako buduće studente, tako i roditelje. Ukoliko je vest tačna, tražim odgovor ko je odgovoran za dovođenje državnog Univerziteta na taj nivo da gubi akreditacije? Roditelji, studenti, zaposleni državnog Univerziteta u Novom Pazaru nisu zadovoljni aktuelnim rukovodstvom državnog Univerziteta, zbog toga što se autokratski odnose prema zaposlenim i prema studentima.

Navešću jedan primer, dobio sam pismo studenata državnog Univerziteta u Novom Pazaru, koji se žale da im je rektor ukinuo pravo na korišćenje molitvenog prostora na Univerzitetu.

Poštovani narodni poslanici, mi ovde u Skupštini Republike Srbije imamo pravo na molitveni prostor. Imali smo pravo na molitveni prostor u vreme Kraljevine Jugoslavije u istoj ovoj zgradi. Da jedan čovek u Novom Pazaru, u sred Pazara, brani studentima pravo na molitveni prostor, zato hoću istaći da ova vest ukoliko je tačna, ona će ugroziti visoko obrazovanje u Novom Pazaru.

Novi Pazar je najmlađi grad u Evropi, studentski grad. On treba da osniva nove univerzitete. Njemu treba još dva univerziteta, koliko ima omladine i zato je važno, pre svega, da imamo odgovor da li je vest o ukidanju ovih smerova tačna. Obrazovanje je svetlo koje osvetljava put, zato ne smemo gasiti svetiljke. Hvala.

PREDSEDNIK: Reč ima Tamara Milenković Kerković.

TAMARA MILENKOVIĆ KERKOVIĆ: Poštovani građani Srbije, danas je 40. dan od masakra u selima kraj Smedereva. Juče je bio 40. dan od stradanja dece i čuvara u školi „Vladislav Ribnikar“.

Njihovim dušama koje su sve ove dane bile ovde oko nas i njihovim roditeljima, izvinjavam se zbog sve nedostojnosti koje su čuli iz ove Skupštine.

Sada bih postavila nekoliko pitanja, pre svega ministarki Đedović i Ministarstvu energetike i rudarstva, pre svega zbog čega se iznose netačne informacije u javnost­? Primera radi, rečeno je da je promenom Statuta EPS transformisan u zatvoreno akcionarsko društvo. Takvo društvo koje u našem pravnom sistemu ne postoji, jer prema Zakonu o privrednim društvima svako osnovano akcionarsko društvo je otvoreno i odmah može da ide na berzu.

Takođe, ministarka Đedović je iznela da „Kolubara“ ne radi efikasno i da je uvoz uglja neophodan. Zbog čega je ta informacija, kada se zna da je pre dva meseca, zbog povoljne hidrološke situacije su sve deponije tenta bile napunjene i proizvodnja u „Kolubari“ usporena, jer nije bilo više ni mesta za odlaganje uglja? Zbog čega takvo smanjivanje kapaciteta EPS-a?

Dalje, transferna cena EPS-a procenjena je na samo 3,1 milijardu evra, 36,5 milijardi dinara, dok je imovina EPS-a vredna na 14 milijardi evra. Otkud tolika razlika, to me interesuje?

Dalje, zbog čega je umesto ukrupnjavanja EPS-a i pravljenja holdinga usvojena strategija rasparčavanja EPS-a? Ko je izabrao norveški ekspertski tim, koji radi na restrukturiranju EPS-a i za čije interese ti stranci rade u domaćem energetskom preduzeću? Da li je gospođa Rita Augestad Knudsen, supruga Aljbina Kurtija deo norveškog ekspertskog tima?

Zbog čega su baš Norvežani izabrani da budu trećina članova Nadzornog odbora EPS-a i da li je to baš zbog toga, što je norveška elektroprivreda u potpunosti privatizovana, cene su astronomske i kreću se od 500 do 1.000 evra po domaćinstvu i 5.000, po 5.000 za malu privredu, zbog čega većina malih privrednika zatvara svoje radnje?

Nasuprot tome, francuska Vlada je renacionalizovala i povukla sa berze akcije svoj energetskog preduzeća i ponovo ga vraća u državno vlasništvo i to za 15% akcija platila oko 10 milijardi evra. Koliko će nas koštati privatizacija EPS-a ukoliko do nje dođe?

Dalje, da li je pre procene transferne cene EPS-a na 3,1 milijardu evra utvrđeno koliko je struje do sada ukradeno iz EPS-a, tj. kolike su razlike u proizvedenoj i fakturisanoj električnoj energiji, tzv. „tehnički gubici“.

U proseku od 2012. do 2021. godine nestalo je 23,2% proizvedene struje. Šta je Ministarstvo energetike i rudarstva po ovom pitanju učinilo? Otprilike, jedna do jedna i po milijarda svake godine nestane iz EPS-a, milijarda evra.

Zbog sledeće, imamo sada niške pikanterije, iz niškog feuda. Zbog čega Regulatorno telo za elektronske medije do sada nije odgovorilo na moju prijavu od 9. februara koju sam podnela zbog govora mržnje i targetiranja na niškoj lokalnoj televiziji „Belami“, u prilogu kojom je opozicija targetirana kao siledžije, izrodi, izdajnici, bolesni plaćenici koji sarađuju sa Kurtijem.

Da li je zbog toga televizija „Belami“, odnosno vlasnik nekoliko medija i vlasnik ove televizije uvek do sada ovih osam godina dobijao više od polovine svih sredstava za sufinansiranje medijskih projekata, a nedavno dobio i 39 miliona kao sufinansiranje za bezvredne medijske projekte?

Kako je moguće da je zgrada Zanatske zadruge u Nišu, na elitnoj lokaciji, u centru Niša, upisana kao vlasništvo grada bez pravnog osnova, a u toku postupka koji se još uvek vodi, JKP izbacuje stvari pravog vlasnika Udruženja zanatlija Niša?

Kada će radnicima opljačkanih društvenih preduzeća, u kojima je država bila većinski vlasnik, njih 6.840 iz Niša i koji imaju izvršne presude, potvrđene i presudama Privrednog suda, biti isplaćene zaostale zarade?

Zbog čega stočarima sa juga Srbije i na rubnim područjima Srbije subvencije za autohtone rase koje su genetski resurs Republike Srbije, nisu isplaćena još uvek ni za 2021. godinu? Kako da Ljubiša Ordić iz sela Preobraženje, kraj Vranja, ishrani stoku i ne pošalje domaće autohtone rase na klanicu ako mu to ne bude isplaženo? Hvala.

PREDSEDNIK: Reč ima Aleksandar Jovanović.

ALEKSANDAR JOVANOVIĆ: Pitanje za ministarsku zdravstva, Danicu Grujičić, da li je moguće da se formira komisija veštaka sačinjena od neuropsihijatara, da se utvrdi da li su tačne, da li su tačni navodi Nataše Jovanović, da je Aleksandar Vučić, njen bliski saradnik, sklon čestim manično-depresivnim stanjima i epizodama?

Pitanje za Ministarstvo energetike i rudarstva, po kom osnovu se u prostorne planove Srbobrana uvodi projekat izgradnje vetro-parkova na površini od 450 kvadratnih kilometara na zemljištu koje je prve i druge kategorije, što je u potpunoj suprotnosti sa Zakonom o poljoprivrednm zemljištu?

Pitanje za Gorana Vesića, ministra građevinarstva i infrastrukture, kada će sprovesti rešenje Ministarstva ekologije o rušenju male hidroelektrane u selu Rakita, koji je izgradio Goran Belić potpuno protiv zakona? To je teško krivično delo, eno je Rakijska reka u cevima, to će morati da se vadi kad-tad.

Pitanje za Oliveru Zekić, za policiju, za sve vas, za Željka Mitrovića - ko je autor spota koji se od juče vrti na TV „Pinku“, gde se glumci, njih četrdeset, masovno targetiraju, proglašavaju onima koji hoće da ruše državni poredak?

Pitanje takođe za Ministarstvo energetike - šta se dešava u selima u okolini Šapca? Firma „Deomajni“ je dobila pravo na istražne radnje, ajde pogodite - za šta? Naravno, za litijum koji je mnogima ovde pomračio um. Po kom to zakonu se dozvoljavaju istražne rade bilo kome, a da se ne pita lokalna zajednica? Imaćete opštu pobunu i tamo, samo da znate.

Na kraju pitanje za premijerku Anu Brnabić. To pitanje sam postavljao više puta. Da vidimo - koliko koštaju računu za infostan i struju u Jovankinoj vili, u kojoj se gospođa Brnabić baškari već godinama, a uskoro će da pakuje svoje kofere odande? Hvala.

PREDSEDNIK: Narodni poslanik Strahinja Erac ima reč.

STRAHINjA ERAC: Poštovani građani Srbije, dame i gospodo narodni poslanici, pre nego što postavim poslanička pitanja, iskoristiću priliku da se obratim svim lokalnim funkcionerima u opštinama i gradovima ugroženim od poplava i da ih podsetim da su nedavno sa velikim uspehom organizovali prevoz pristalica vladajuće stranke, na kako reče predsednik Aleksandar Vučić, najveći miting u istoriji Srbije. Tom prilikom angažovani su prevoznici širom zemlje i regiona. Očekujemo od njih da to dragoceno iskustvo upotrebe i danas, te da pod hitno angažuju određen broj vatrogasnih i drugih vozila za pomoć svim poplavljenim područjima.

Od Vlade Republike Srbije, kao i Ministarstva spoljnih poslova tražim da objasne zašto nisu reagovali na izjavu Gabrijela Eskobara koji je rekao da je cilj ZSO da se ukloni kontrola koju Srbija ima na KiM? Smatram da je nedopustivo da ovakva provokativna izjava ostane bez reakcije državnih zvaničnika.

Postavljam pitanje - zašto niko iz državnog rukovodstva nije uputio protesnu notu Ambasadi SAD ili bar verbalnom notom izrazio neslaganje sa rečima američkog izaslanika? Očigledno ono što važi u svakoj ozbiljnoj i odgovornoj zemlji, ne važi za vlast u Srbiji koja ćuti dok govori Gabrijel Eskobar.

Da li tim ćutanjem naša vlast poručuje da je saglasna sa onim što govori Eskobar, da ZSO treba da bude formirana po modelu koji predlažu Brisel i Vašington, da njen jedini cilj bude potpuna integracija severa KiM u pravnim poredak tzv. republike Kosovo?

Ako je to politika ove vlasti, ako ste saglasni sa onim što priča Eskobar, zašto ste sve ove godine obmanjivali građane pričama da se u Briselu borite za autonomiju srpskog naroda i samostalnost njegovih institucija na Kosmetu? Zašto ste obmanjivali Srbe na KiM pričama o ZSO ako je ona samo još jedan vid prihvatanja tzv. kosovske države?

Drugo pitanje postavio bih premijerki Srbije, Ani Brnabić, ministru za rad, zapošljavanje, boračka i socijalna pitanja, Nikoli Selakoviću, i ministarki za demografiju i brigu o porodici Dariji Kisić Tepavčević - dokle se stiglo sa realizacijom zaključka Vlade Srbije kojim je predviđeno obeštećenje za porodice dece sa invaliditetom koja su zbog sporne odredbe Zakona o finansijskoj podršci iz 2018. godine bile prinuđene da biraju da li će primati platu ili dodatak za pomoć i negu drugog lica?

Podsećam da je izmenama Zakona o finansijskoj podršci porodici sa decom iz 2018. godine, roditeljima dece sa invaliditetom protivpravno uskraćeno pravo da istovremeno koriste pravo na naknadu zbog bolovanja, kao i naknadu za tuđu i pomoć. Takvo zakonsko rešenje prepoznato je kao protivustavno od strane Ustavnog suda Srbije koji je naložio da se roditeljima i deci čija su prava na ovaj način bila uskraćena obezbedi adekvatno obeštećenje.

Vlada Republike Srbije je na sednici 17. marta 2022. godine donela zaključak kojim se predviđa obeštećenje za te porodice. Međutim, u praksi javljaju mi se roditelji upravo te dece koja imaju pravo na obeštećenje, a isto još nisu uspeli da ostvare.

Tim povodom postavljam pitanje nadležnim ministrima i premijerki - dokle se stiglo sa primenom ovog zaključka i da li ste počeli sa isplatom obeštećenja? Takođe apelujem na nadležne da sprovedu kontrolu da li centri za socijalni rad u praksi poštuju i primenjuju ovaj zaključak. Zahvaljujem.

PREDSEDNIK: Reč ima Nenad Mitrović.

NENAD MITROVIĆ: Hvala.

Poštovani građani Srbije, dozvolite mi da kao malom čoveku sa ove govornice čestitam Nikoli Jokiću na velikoj pobedi Denvera i njegovom ličnom uspehu, i Novaku Đokoviću na osvajanju 23 Gren Slem titule. Sombor, Beograd, čitava Srbija, a verujem i sve republike iz bivše Jugoslavije su ovih dana bile posebno srećne i posebno ponosne na ove rezultate.

Isto tako želim da kao poslanik DS stranke čestitam i Jeleni Vučković, naučnici koja je postala član Američke akademije nauka. Rođena u Paraćinu, diplomirala na Elektronskom fakultetu u Nišu, a magistrirala i doktorirala na Stanfordu u Americi, možda i najboljem univerzitetu na svetu. Ovo pričam jer hoću da kažem šta treba da budu pravi uzori našoj deci u Republici Srbiji.

Onomad na san mi je došao prvi ministar prosvete Srbije Dositej Obradović i zamolio me da pitam, kaže - poslaniče, pitaj sadašnjeg ministra prosvete šta on ima od škole, šta ga je kandidovalo da bude ministar prosvete? Pitao sam mnoge članove SPS. Niko ne zna kakvu školu ima. Znaju samo da je bio direktor Televizije „Valjevo“ sa 20 godina.

Pitam ministra prosvete - dečko šta ti imaš od škole i kako si uopšte smeo da postaneš ministar prosvete? Diplomu, ovde nama poslanicima na uvid.

Da podsetim samo da SPS od 1990. godine do 2023. godine je imao preko osam ministara prosvete, SPS i JUL.

Poštovani građani Srbije, dozvolite mi da kao mali čovek opet budem ponosan što sam na istoj strani sa Petrom Božovićem, Radetom Šerbedžijom, Sekom Sabljić, Cecom Bojković, Vesnom Trivalić, Brankom Katić, Draganom Bjelogrlićem, Nikolom Kojom, Natašom Ninković, Branislavom Tomaševićem, našim kolegom ovde, Banetom i Sergejom Trifunovićem, Goricom Popović, Viktorom Savićem, sa studentima, sa intelektualcima, piscima, pesnicima, pomalo i sa pevačima, recimo Sekom Aleksić iz narodne muzike.

Mi smo na istoj strani, ali da znate nisu oni na strani opozicije, nego mi ovde i oni smo na strani države i na strani naroda. Čak smo na strani ljudi koji glasaju za Aleksandra Vučića.

Zašto ovo pričam? Zato što nam je važan život, život koji znači ozbiljno ljudima, običnim ljudima. Te postavljam pitanje za ministarku zdravlja koja je bila udata u Surdulici. Slika, nije važno šta je u tanjiru, ovo je tanjir. Ovaj tanjir je kupljen kada je umro Josip Broz Tito. Iz tog tanjira se hrane bolesnici na Internom odeljenju u Surdulici. Ostale slike ne bih vam pokazivao jer su stvarno dramatične, gadne i ne bih uzrujavao ovaj dom, ali da znate samo da u Surdulici na Internom ne radi ni eho srca, ni eho abdomena. Ne radi ni ergobicikl na kome se rade testovi opterećenja.

Zamislite, sistematski pregled svih zaposlenih u Zdravstvenom centru u Surdulici, koji nije rađen 20 godina, rađen je pre dve, tri nedelje, radili su lekari i zaposleni u nekom privatnom domu zdravlja u Vranju. Da li je to normalno? Ovo ne bi smislila niti režirala ni italijanska skrivena kamera.

Molim vas da vašeg šefa, gospođo ministarka, obavestite da ne baca po 10.000 dinara bez veze, nego da taj novac uloži kako bi građani mogli kvalitetnije da žive i kvalitetnije da se leče. Najgora stvar je što nam umire narod zbog nečijeg rejtinga.

Hvala puno.

PREDSEDNIK: Reč ima Siniša Kovačević.

SINIŠA KOVAČEVIĆ: Dakle, moje prvo pitanje upućeno je ministarki pravde, tužiteljki Dolovac, ministru policije i ministarki kulture. Mnogo znatiželje za ovako malo vremena, naročito ako uzmete u obzir činjenicu da više Skupština nema pravo da postavlja pitanja tužiteljki Dolovac, jer ona više nije birana u ovoj kući.

Dakle, gospodine ministre policije, da li su uhvaćeni napadači na poslanike Bakareca, Vujačića i državnog sekretara Pajtića? Da li su uhvaćeni oni koji prete porodici Benčina, Dragićević i njihovoj maloletnoj deci?

Gospođo Dolovac i gospođo ministarko pravde, da li je u sramnoj tv etidi u kojoj se u duhu najgore fašističke tradicije pojavljuje na društvenim mrežama i nekoj televiziji, a u kojoj se kao u maniru divljeg zapada objavljuju poternice za pedesetak beogradskih glumaca, samo bez novčanog iznosa i onog uobičajenog – živ ili mrtav, postoje elementi krivičnog dela? Jeste li, ukoliko ste ga prepoznali, dali nalog ministru policije za dalje postupanje?

Čini mi se, uvažene dame i gospodo, poštovani građani Srbije, da je spisak iz glave onog istog Mefista koji se već ranije isticao sličnim idejama i urađen istom rukom.

Da li je spisak konačan ili treba da očekujemo njegovo proširenje sa još nekim glumcima? Ko je sledeći – lekari, biciklisti, filatelisti, Jevreji, nedovoljno definisani i glasni Srbi?

Plašim se da takva glava planira i žute trake i ono sledeće, a postoji li sledeće a da nije vezano za bodljikavu žicu i betonske direke?

Znate li, gospođo Dolovac i gospođo ministarko pravde, da je na tom spisku bar polovina glumaca na početku svojih karijera i na početku svojih života? Znate li da je druga polovina istorija srpskog filma i pozorišta?

Gospodine ministre policije, znate li ko je autor ove sramote čije podle i mračne ideje i misli mogu nekoga da koštaju ne samo karijere, nego i života? Možda da pitate direktora BIA. Znate, postoje rupe na nasipu koje se u određenom trenutku , ako se pravovremeno reaguje, mogu zapušiti dečjim prstom. Na vreme. Mislite li da imate vremena?

Gospođo Gojković, dužni ste, dakle obavezni, kao što je ministar vojske u obavezi da štiti vojnike, ministar prosvete prosvetne radnike, da zaštitite ove ljude koje vam je država poverila na brigu.

Svi ovi ljudi koji su ovako žestoko i neumoljivo nanišanjeni kažnjeni su zbog svojih ličnih, moralnih ili političkih stavova. Zamereno im je što talenat i znanje koje imaju usudili su se da ga ne stave u službu onih koji su ih upravo zbog tog talenta i znanja i angažovali.

Ako se to, uvažena gospođo, podrazumeva, drugo ime za to je prisila. Niko od producenata nije kupio pravo na njihove lične stavove, moralne integritet, osećanje pravde, uostalom to su, na kraju krajeva, i Ustavom zagarantovana prava. Ili, da se ovaj spot dopuni sa adresama i brojevima telefona.

Ti, uglavnom mladi ljudi, kažnjeni su strahom i čekaju svog lovca na ucene. Šta ćete uraditi po tom pitanju?

Dužni ste da branite i instituciju na čijem ste čelu i vlastiti dignitet, kao što ste to već u nekoliko navrata uradili braneći svoju stranku i svog predsednika.

Znate li, poštovana gospođo Gojković, šta znači kad se cela jedna profesija kao socijalna kategorija priveže za stub sramote i poniženja? Sledeći korak su komunisti, monarhisti, nacija, rasa, vera.

Vi, gospođo Gojković, morate da se javite krikom, a ne šapatom, zato što ovo čemu svedočimo je korak u duboku tminu u koju ako zakoračimo postajete nepotrebni i vi i resor koji vodite.

Hvala lepo.

PREDSEDNIK: Reč ima Branko Vukajlović.

BRANKO VUKAJLOVIĆ: Hvala.

Braćo i sestre, dame i gospodo narodni poslanici, dragi građani, u ime koalicije NADA, koju čine POKS i novi DSS, postavljam pitanje ministru poljoprivrede, Jeleni Tankosić – do kada će država da planski i sistematski uništava srpsko selo, a naročito poljoprivrednike koji se bave stočarstvom?

Godinama dozvoljavate uvoz zamrznutog mesa iz EU starijeg od šest meseci kojem je istekao rok upotrebe po njihovim standardima. U isto vreme ne menjate propise u Srbiji u kojoj je rok upotrebe zamrznutog mesa godinu dana.

Ako ste već za evropske vrednosti, zašto ne smanjite rok upotrebe mesa i kod nas na šest meseci? Da li to niste uradili iz razloga što omogućavate tzv. fabrici mesa „Matijević“ i još nekima da skoro pa džabe uvoze meso iz EU, kome je po njihovim standardima istekao rok, a po zakonima Srbije još nije i onda im na taj način omogućavate enormno bogaćenje na štetu naših seljaka koji ne mogu biti konkurentni sa cenom u odnosu na ove špekulante?

Na ovaj način ste upropastili poljoprivrednike, a stočni fond u Srbiji prepolovili, jer se nikome više ne isplati da gaji stoku po čemu smo bili poznati, naročito u vreme Kraljevine Srbije. Tada smo bili jedni od najvećih izvoznika mesa u Evropi. Da li je razlog što ništa ne smete da preduzmete po tom pitanju izjava predsednika Srbije Aleksandra Vučića da je Matijević pošteno zaradio svoj novac? Kada ćete zaustaviti pljačku naših poljoprivrednika prostom promenom standarda u kojem će u Srbiji rok upotrebe zamrznutog mesa biti šest meseci?

Promenom ove uredbe svi su na dobitku, građani se neće više trovati mesom sa zapada kojem je istekao rok i koji je slabijeg kvaliteta od domaćeg, obnoviće se stočni fond u Srbiji jer će srpski seljak pobediti uvoznički lobi. Jedini koji će biti na šteti su političari koji su navikli da se bogate uzimajući deo od enormne zarade.

Pitam i ministra za državnu upravu i lokalnu samoupravu Aleksandra Martinovića, obzirom da je SNS svesna da će izgubiti na narednim lokalnim izborima u Novom Sadu i da je zbog toga pre dve nedelje dala nalog da se hitno organizuje masovno ispisivanje iz prebivališta iz biračkog spiska njihovih evidentiranih članova, iz Sremskog i Južnobanatskog okruga, gde procenjuju da će ubedljivo pobediti sa istim tim upisivanjem u prebivalište u Novi Sad. Šta će ministarstvo preduzeti da se ova zloupotreba spreči i zaustavi izborni inženjering?

U planu je da se za nekoliko meseci na ovaj način upiše ukupno 20.000 novih glasača u Novom Sadu koji bi glasali za izbornu listu Aleksandra Vučića i time izmenili izbornu volju Novosađana. Da li će Ministarstvo za lokalnu samoupravu u saradnji sa Ministarstvom unutrašnjim poslova zaustaviti to, jer su svi oni novčano motivisani, što je krivično delo. Zahtevamo da nam se dostavi broj birača u Novom Sadu na svih dve nedelje od danas, pa do zaključivanja biračkog spiska.

Na kraju, postavljam pitanje ministru unutrašnje i spoljne trgovine Tomislavu Momiroviću. U gostovanju na TV Prva ste izjavili, citiram – imamo najnižu inflaciju u regionu, to su činjenice, inflacija nam je niža nego u zemljama EU u okruženju. Nasuprot ovim tvrdnjama brojevi govore da Srbija u odnosu na region beleži najvišu stopu inflacije, a samo u dve države u Evropi je zabeležena veća stopa inflacija, objavio je Eurostat. Prema podacima Eurostata najnižu stopu inflacije od 8,6% u našem regionu a aprilu je imala Crna Gora, a slede Hrvatska sa 8,9, Slovenija sa 9,2, Severna Makedonija sa 12% i Srbija sa 14,8%, dok je u BiH inflacija u martu iznosila 10,3%

U Evropskoj uniji veća inflacija nego u Srbiji u aprilu je zabeležena samo u Letoniji 15% i u Mađarskoj 24,5%. Kako je to za vas, ministre, 14,8% manje od 12% ili npr. 8,9%? Rat u Ukrajini nije i ne može da bude opravdanje, jer smo i pre početka rata imali daleko veću inflaciju od ostatka Evrope. Posebno zabrinjava rast cene hrane u Srbiji, koji je jedan od najvećih u Evropi, dok je prosečna plata u Srbiji jedna od pet najnižih.

Da li je ovo posledica našeg tržišta koje je monopolističko i loše kontrolisano? Kako je moguće da smo mi jedina poljoprivredna zemlja koja beleži ovakav rast cena prehrambenih proizvoda i da li je to posledica loše politike i nedostatka podsticaja za proizvodnju hrane? Hvala.

PREDSEDNIK: Reč ima Marinika Tepić.

MARINIKA TEPIĆ: Zahvaljujem.

Pitanje postavljam predsedniku Srbije Aleksandru Vučiću i republičkoj javnoj tužiteljki Zagorki Dolovac. Juče se ceo dan, a verovatno i danas će nastaviti to da se radi, vrti na društvenim mrežama jeziv film, brutalni film protiv desetina naših kulturnih radnika, glumaca, našeg kulturnog blaga ove države, i to samo nekoliko dana nakon što je glumici Tamari Dragićević upućena pretnja, njenoj deci su upućene pretnje, objavljena lokacija gde se nalaze tada. Policija koja ne reaguje, porodica i javnost koja jedina u tom momentu reaguju. Onda sledi onaj spot juče koji neodoljivo podseća na „Pink“ kuhinju i spot koji se vrteo uoči ubistva Olivera Ivanovića, da bi se predsednik Republike sinoć pojavio na televiziji „Hepi“, toj fabrici zla, za koju tražimo da joj se oduzme nacionalna frekvencija. On tamo odlazi da joj daje legitimitet i da ponovo sudi i kaže, glumcima odgovara – kada uđete u politiku, budite spremni da primite politički odgovor.

Jel to politički odgovor? Pretnja, targetiranje, huškanje, deljenje? Kako je moguće da su građani, pa i ti glumci, politički umesni kada treba da glasaju, a ne smeju da misle svojom glavom? Jel to poruka koju šalje najviši državnik ove države? Latentna pretnja. Otišao na televiziju „Hepi“ da preti glumcima, s jedne strane, verovatno da se nastavi s pretnjama i njihovoj deci ako nastave da podržavaju protest „Srbija protiv nasilja“, jer to je poenta, to je poenta, ali je isto tako otišao da oslobodi direktorku Osnovne škole „Vladislav Ribnikar“. Kaže, u njegovom stilu pasivne agresije i pretnje – neću da se mešam, neću da utičem na prosvetnu inspekciju, ali to jedna zaista brižna žena. A prosvetna inspekcija koja je naložila razrešenje ove direktorke, još pre više od nedelju dana, ćuti, ćuti. Ona nije razrešena. Zašto? Zato što je trebalo naknadno da dočeka Vučića, da posluži kao alibi i svedok za navodno fotografisanje. Jel zato pošteđena direktorka Osnovne škole „Vladislav Ribnikar“? To vi nama recite.

Dalje, čime se još bavi predsednik države? Proziva novinare RTS-a što lajkuju, molim vas, predsednik države prati šta lajkuju novinari RTS-a i o tome govori na drugoj televiziji, kojoj treba da se oduzme nacionalna frekvencija. Time se bavi predsednik i policija i BIA. Sramota.

Tužilaštvu i policiji takođe – šta je sa krivičnom prijavom za saobraćajnu nezgodu koju je „meklarenom“ izazvao kum Aleksandra Vučića Nikola Petrović? Da li je tačno da su analize krvi i urina posle nesreće na VMA pokazale prisustvo alkohola i kokaina? Zašto on nije proveo celu noć na zadržavanju, ili je to samo rezervisano za kritičare režima? Da li je tačno, molim vas, da li je tačno da će nalaz sa VMA pokušati da ospori, ne baš poznat po bujnoj frizuri, ovaj kum Nikola Petrović, Aleksandra Vučića, tako što je u Nemačku poslao na analizu poslao vlas kose, a onda je ta vlas, čudom, utvrdila da on nije koristio narkotike. Samo još da vas pitam – da li će možda i analiza „meklarena“ da utvrdi grešku u kočionom sistemu, pošto sve ide u tom pravcu?

Pitanje za Tužilaštvo i policiju, urednik režimskog tabloida „Srpski telegraf“ Saša Milovanović izneo je po ko zna koji put, ili više puta dnevno, još jednu laž, da mu je predsednik Stranke slobode i pravde pretio. Pitanje je da li će da odgovara bar za ovu laž, jer iznošenje neistina je krivično delo, a naročito lažno prijavljivanje, pošto je objavio na naslovnoj strani da ga je i prijavio. Dakle, krivično delo ili više krivičnih dela u sticaju. Da li će, ne samo on, nego i Aleksandar Vučić da odgovara, takođe za lažne afere, kao što je bio Mauricijus koju je prvi plasirao Siniša Mali, direktor Uprave za pranje novca su mu tercirali. Dokazalo se da je laž, da upropašćavaju ljudima živote. Sve se dokazalo i niko nije odgovarao. E zato će, naravno, da dođe i dan za pravdu, ali ja želim zvanična pitanja i od Vučića i tužilaštva i od policije. Hvala.

PREDSEDNIK: Hvala.

Reč ima Sanja Ćalović.

SANjA ĆALOVIĆ: Poštovani predsedavajući, poštovane kolege narodni poslanici, poštovani građani Republike Srbije, pre nego što bih postavila pitanje, želela bih da u ime poslaničke grupe „Ivica Dačić – Socijalistička partija Srbije“ čestitam našem danas najpoznatijem Srbinu u svetu, zbog koga više niko ne može da kaže da nije čuo za Srbiju, da čestitam Novaku Đokoviću na 23. grend slem tituli, 23. titula u 2023. godini, može biti simbolika.

Ponosni smo i na najboljeg svetskog a našeg košarkaša Nikolu Jokića, koji takođe pronosi ime Srbije u celom svetu.

Bravo Nole, bravo Nikola, najveći ste.

Važno je da i mi kao država prepoznajemo doprinos naših sportskih velikana, ali i drugih uglednih Srba koji svojim dostignućima promovišu našu otadžbinu. Da pomenem da su i Novak i Nikola dobili povelju Ministarstva za spoljne poslove za lični doprinos promociji Srbije i njenog naroda u svetu.

S druge strane, koliko god niko ne može da osporava Đokovića, niti Jokića, niti jednu Nadicu Božanić, na primer, dobitnicu svetskog zlata u tekvondou 2022. godine, i da ne pominjem plejadu naših a svetskih sportskih asova, toliko danas atakuju na istoriju Srbije, i to na najružniji način, očiglednim falsifikatima. Ništa novo od onih koji nemaju dovoljno svoje istorije, pa im je drago da prisvajaju našu, i ličnosti i istorijske događaje. Gotovo svakodnevno svedoci smo toga kako Albanci prisvajaju i prekrajaju sve, u želji da naše kulturno i istorijsko blago prikažu kao svoje, ne bi li ušli u Unesko, na primer. A dovoljno bi bilo da pogledaju turske arhive i popise iz srednjeg veka, pa da vide koliko ih je na Kosmetu bilo tada i šta je njihovo kulturno nasleđe. Ne brani se ništa falsifikatima, gospodo.

Višedecenijski falsifikatorski proces na račun naše istorije veoma uporno sprovodi i Hrvatska. Dovoljno je pomenuti ozbiljnu reviziju iz Drugog svetskog rada i genocid u Jasenovcu. Sramno i mnogo njih koji se nikad nisu pokajali zbog zverstava učinjenih prema 700.000 Srba, Jevreja i Roma. Ni danas takva revizija istorije ne prestaje. Sada je u pitanju zloupotreba imena i dela Nikole Tesle, našeg velikog naučnika koga javno prisvajaju i veličaju kao Hrvata, po ne znam kojim kriterijumima. Najpre su na svoju kovanicu smislili da stave lik Nikole Tesle kao simbol Hrvatske, a sada su otišli još dalje. Pripremili su kampanju za 2024. godinu za svoj paviljon u Evroparku u Nemačkoj, koji su nazvali „Teslina lijepa Hrvatska“, dakle lijepa njihova uz Nikolu Teslu, koga na krajnje podli način predstavljaju kao Hrvata.

Ovakva krađa istorije je nezapamćena. Pritom, oni nikada nisu pomenuli kako su u Nezavisnoj Državi Hrvatskoj u logorima smrti ubili 91 člana porodice Tesla, a od kojih je 14 ubijeno u Jasenovcu. Tada su Teslinu porodicu ubijali kao Srbe, a sad Teslu prisvajaju kao Hrvata. Obraza nemaju.

Ovo je direktan udar na naš nacionalni identitet. Oni Teslu mrtvog hoće i da pokrste u katolika, da zanemare činjenicu o tome da se Tesla lično i javno do kraja života izjašnjavao kao pravoslavni Srbin.

Iskoristila bih priliku da pohvalim i kampanju Ministarstva inostranih poslova i ministra Ivice Dačića koja se vodi u ovoj 2023. godini kada obeležavamo 80 godina od smrti Nikole Tesle.

Ta kampanja pod nazivom „Teslina godina, Teslinog naroda“ izuzetno je primljena u našoj dijaspori, ali i u našoj javnosti. To je primer da javna i kulturna diplomatija dobijaju sve više na značaju i da daju dobre rezultate.

Činjenica da nas falsifikatori stavljaju u ulogu žrtve i presreću svojim izmišljenim istorijama, otetim od našeg naroda i naše države, potrebno je da se u čuvanje ne samo istine o Tesli, njegovom životu, već i čuvanje istorije našeg naroda i sprečavanje ovakvih grubih falsifikata, uključi i čitava država, svi državni organi, obrazovne institucije, institucije kulture, naučna zajednica i mediji, ugledni pojedinci, dakle, svi koji vole Srbiju. Potrebno je da zaustavimo sve falsifikatore istorija, a to možemo ako smo glasniji od njih i njihovih para kojima žele da uzmemo naše i u tom smislu bih želela da postavim pitanje Vladi. Imajući u vidu sve češće i otvorenije pokušaje falsifikovanja srpske istorije, da li Vlada planira da pokrene državnu kampanju kojom bi se sprečili i osujetili sve glasniji i beskrupulozniji pokušaji revizije falsifikovanja srpske istorije, a time sprečio udar na državni i nacionalni identitet?

Hvala na pažnji.

PREDSEDNIK: Reč ima Milimir Vujadinović.

MILIMIR VUJADINOVIĆ: Hvala, predsedniče.

Poštovane kolege, uvažena Srbijo, protesti sami po sebi u nekom društvu, ukoliko su utemeljeni na nekim racionalni razlozima i motivima, mogu biti samo od koristi, mogu biti korektivni faktori društva i društvenih kretanja. Međutim, organizovana okupljanja sa licemernim motivima i razlozima ne mogu biti ništa drugo do osnov za nasilje nad ljudima i osnov za nasilno urušavanje društvenog i državnog poretka.

Upravo to nasilje ovih dana su imali priliku da na svojoj koži osete i naš kolega Bakarec, i naš kolega Sveta Vujačić, i naš kolega Lav Pajkić i novinari iz „Srpskog Telegrafa“, itd, a cilj je nasiljem zaplašiti većinsku Srbiju, koja je u stvari Bakarec, Vujačić, Pajkić i svi mi.

U tom zaplašivanju većinske Srbije vam neće pomoći ni Alijini vojnici, pripadnici armije BiH, koje ste, pored hrvatskih agenata i političara, počeli da dovodite u Beograd na proteste.

Naime, o čemu se radi? Pored hrvatskih poslanika, odbornika, učesnika društvenog života, prošlog vikenda u Beogradu se pojavio pripadnik Alijine armije BiH.

Radi se o čoveku koji je u prvih devet meseci rata u BiH bio najpre pripadnik policije, nelegalne policije Alije Izetbegovića, koja je sprovodila čišćenje Sarajeva. Kad kažem čišćenje, mislim na proterivanje stotina hiljada Srba. Kasnije se pridružio čuvenoj mudžahedinskoj Drugoj brdskoj brigadi, tzv. Armije BiH, ali, da tragedija bude veća, ne kao običan pripadnik armije BiH, ne kao običan vojnik koji ratuje iz rovova, već kao elitni snajperista Alijine mudžahedinske brigade.

Snajperista sam po sebi znači čovek koji, sakriven iz zasede, čeka i ubija nedužne ljude. To nisam izmislio ja, to je on rekao sam o sebi.

Postavlja se pitanje šta ste namenili za tog čoveka? Je li za njega bio namenjen onaj snajper koji je policija nedavno oduzela beogradskim kriminalcima? Je li on trebao da ga upotrebi na nekome od nas ili, ne daj bože, nišaneći srpskog predsednika?

(Đorđo Đorđić: Šta priča ovaj čovek?)

Pričam vam ono što je istina. Upravo taj i takav čovek se pojavio na protestima u Beogradu prošlog vikenda.

Pored mog pitanja za graničnu policiju Republike Srbije, MUP - kada će biti zabranjen ulaz takvim licima u Republiku Srbiju, zadužen sam ne u moje ime, nego u ime mnogih ljudi koji su nas pozvali u proteklom vikendu, da pitam vas, organizatore protesta, političare opozicije, koji ste nosioci društvenih dešavanja – šta će vam Alijin mudžahedin i snajperista na protestu u Beogradu? Šta ste namenili za njega? Da li se te za njega namenili neko ministarsko mesto u Vladi koju danima priziva Boško Obradović i mnogi od vas? Šta će Alijin snajperista, mudžahedin, pri tome narkoman i makro, kako je sam za sebe rekao, na protestima u Beogradu?

Da li je sledeći potez da vas u Beogradu na protestima zabavlja Tompson, a da vam himna protesta budu „Čavoglave“?

Sudeći po onome što smo imali priliku da vidimo u proteklim danima, to je potpuno realno očekivati.

I još jedno pitanje – da li neko od vas, organizatora protesta, političara opozicije, može da zamisli bilo kog pripadnika, na primer, 63. padobranske iz Niša, koji je učesnik ratova, da žari i pali po Sarajevu, da protestvuje protiv bošnjačkih vlasti?

(Radomir Lazović: Pitanje!)

Pitanje vam postavljam da li neko od vas može da zamisli pripadnika 63. u Sarajevu koji žari i pali i protestvuje protiv bošnjačkih vlasti? To vas ne pitam ja, to vas pitaju građani, pogotovo ljudi iz regiona.

Naravno, pored ovoga što vas pitaju građani iz regiona i što smo imali priliku da od njih čujemo u proteklim danima, mi poslanici Srpske napredne stranke, moje pitanje na kraju je i policiji i Ministarstvu unutrašnjih poslova – kada će Alijinim specijalcima, mudžahedinima, snajperistima, hrvatskim agentima, političarima, poslanicima, odbornicima, koji dolaze u Beograd, narušavaju javni red i mir, učestvuju u rušenju državnog poretka, nasilja u Beogradu, biti zabranjen ulazak u Republiku Srbiju?

Hvala vam.

PREDSEDNIK: Hvala svima.

Radomir Lazović da ne dobacuje sa mesta. Niko nije vikao dok su postavljali pitanje iz vaše poslaničke grupe.

Pošto se više niko ne javlja, nastavljamo dalje.

Znači, nastavljamo sa listom prijavljenih za reč po 2. tački dnevnog reda.

Reč ima Radomir Lazović.

RADOMIR LAZOVIĆ: Dobar dan.

Hvala, predsedavajući za reč.

Poštovani građani, danas bi trebalo da nastavimo raspravu o neophodnosti formiranja anketnog odbora koji bi trebalo da utvrdi činjenice koje su dovele do masovnih ubistava u školi „Vladislav Ribnikar“ i u okolini Mladenovca i Smedereva.

Nakon ova dva tragična događaja, preminulo je 18 građana, a povređeno njih 20, uglavnom mladih, uglavnom dece. Za njima su ostali roditelji i rodbina, prijatelji i jedno u crno zavijeno društvo koje mora da se duboko zagleda u sebe kako bi se zapitalo kako smo došli do toga da su ove tragedije moguće i šta ćemo sada, kako ćemo dalje.

Umesto ovakvih pitanja, koja bi bilo normalno da postavimo jedni drugima, umesto toga da se pogledamo u oči, dobili smo jednu tvrdnju, da sistem nije zakazao, da je sve u redu, da nema potrebe ni za kakvim velikim promenama, da ćemo samo, prosto, sačekati da se stiša javnost i da ćemo nastaviti sve po starom.

Nadam se da ćemo uspeti da promenio ovu politiku države. Dakle, ja nemam sumnje da je ovo usvojeno kao jedna politička državna agenda Srpske napredne stranke tako da se nikada ništa ne promeni, već da vi nesmetano možete sa vaših televizija, sa „Pinka“ i „Hepija“ da širite ono što je i do sada šireno, a to je mržnja, agresija, sukobi i nasilje.

Ovaj anketni odbor trebalo bi da ispita, pod jedan, bezbedonosne okolnosti u kojima su se desili ovi događaji. Za nas je posebno važna dostupnost oružja i šta smo pre ovih slučajeva kao država uradili da oružja bude manje. Govorili smo dosta o ovome i prethodne nedelje. Mogli smo da vidimo da je procena da u Srbiji ima negde oko 2,7 miliona komada oružja. Deo toga je legalan, a veći deo nelegalan.

Ono što zabrinjava jeste što u strategijama i zvaničnim dokumentima Srbije ne postoje informacije koliko Srbija ima nelegalnog oružja. Pretpostavljamo da to ne dajete onda značaj ovoj informaciji, te da onda verovatno ne mislite da je ovo nešto što je važno. E pa mi mislimo i ja ću se detaljnije time baviti naknadno.

Dakle, to je prva stvar koju treba da ispita ovaj odbor – bezbedonosnu situaciju, odnosno okolnosti u kojima su se desile ove tragedije.

Druga stvar koju bi trebalo da ispita ovaj odbor jeste doprinos medija koji je po svemu sudeći ključan za veliku izloženost nasilju našeg društva.

Kada sam govorio na ovoj sednici prethodne nedelje, više puta sam pominjao kakva to istraživanja govore šta se dešava kada su ljudi, a posebno deca, izloženi kontinuiranom nasilju koje dolazi sa javnih medija, koje u ovom slučaju najviše dolazi sa nacionalnih frekvencija.

Kako bi građani razumeli, nacionalne frekvencije su javno dobro koje bi trebalo da bude korišćeno u službu javnog interesa. Postoje neki zakoni, postoji to regulatorno telo koje bi trebalo da utiče i koje bi trebalo da vodi računa da se ti zakoni poštuju, pa da recimo na nacionalnim frekvencijama vi imate neki kulturni program, pa da imate neki obrazovni, školski program, da to bude nešto gde deca i ljudi mogu da vide i nešto drugo osim rijalitija i emisija u kojima se promoviše nasilje. Dakle, s razlogom je uređen način kako nacionalne frekvencije treba da budu korišćene. One treba da budu korišćene u javnom interesu.

Ono što smo mogli da vidimo, a što nadam se da niko ne spori, pa čak ni ova druga strana, jeste da taj REM nije radio da spreči da se nacionalne frekvencije koriste u javnom interesu. Ti ljudi bukvalno nisu radili ništa da se zaustavi nasilje koje dolazi od, recimo, „Pinka“ i „Hepija“. Da su hteli nešto da urade, mogli su da reaguju kada se čovek, glavni urednik, Milomir Marić, sa pištoljem pojavio u programu i vodio taj program sa pištoljem. Da su hteli da urade nešto, možda ne bi dozvolili da se osuđeni kriminalac pojavljuje u programu i objašnjava kako najbolje ubiti čoveka.

Ja koristim ova dva primera, ali ni na koji način nemojte pomisliti, a građani uglavnom imaju ove kanale pa mogu i sami da vide, molim vas, nemojte pomisliti da su ona neko merilo. Ovo su samo dva primera, a takvih je iz dana u dan godinama. Godinama su naši građani, naša deca, izloženi upravo ovakvoj vrsti najgoreg nasilja. Ja ne znam da li ima nešto gore i eksplicitnije od toga da se čovek pojavi sa pištoljem i da nam priča i glorifikuje oružje, nasilje i kriminal. Ali, dobro. To je druga stvar koju treba da ispita ovaj odbor. Rekli smo šta je prva – bezbedonosne okolnosti u kojima su se desili ovi zločini, druga je doprinos medija, posebno sa nacionalnom frekvencijom.

Treća stvar koju treba da ispita ovaj anketni odbor jeste uloga obrazovnog sistema koja bi trebalo da je jedna od mogućih mera čak i prevencije i upozoravanja na moguće rizike kada dolazi do ovakvih tragičnih slučajeva. Ali, takođe, ako već govorimo o tome da naša deca zaslužuju drugačiju mogućnost, ako govorimo da zaslužuju neke drugačije uslove u kojima odrastaju, onda bi trebalo da se pozabavimo dodatno obrazovnim sistemom, jer je on najvažnija karika u formiranju naših mladih i u tome da li će kroz život ići sa nekom perspektivom i idejom kako da u potpunosti ostvare svoj životni potencijal.

Da li je to sada tako? Ja se usuđujem da kažem, a nadam se da će i ovaj odbor i ova Narodna skupština potvrditi to i da ćemo možda naći način kako da unapredimo stanje u obrazovnom sistemu, dakle, ja se usuđujem da kažem da je obrazovni sistem doveden na najniže grane. Da nije tako, naši nastavnici bi imali plate koje su iznad proseka. Ovi ljudi su nadprosečno obrazovani, 80% ih ima visoko obrazovanje. Ukoliko je tako, ako se oni bave najvažnijim delom našeg društva, a nadam se da niko ne spori da su deca najvažniji deo našeg društva, smatram da bi oni trebali da imaju i adekvatnu podršku i adekvatne uslove rada, da bi naše škole trebalo da izgledaju drugačije.

Dakle, ono za šta ćemo se mi kao Zeleno-levi klub „Ne davimo Beograd“ zalagati, kada dođemo do toga, a sada nije taj trenutak da se samo bavimo time, moramo se baviti i ovim problemima koji su se ovako tragično nadvili nad nama, mi ćemo se svakako zalagati za više nastavnika, za više pedagoga, za više psihologa, za više socijalnih radnika, za bolje uslove rada, kako tih ljudi, tako i za bolje uslove učenja naše dece. Potreban nam je jedan sveopšti iskorak iz onoga gde smo došli sada. I ovo je treća tačka kojom bi trebalo da se pozabavi anketni odbor.

Dakle, da podsetim. Prva tačka su bezbedonosne okolnosti u kojima su se desili ovi događaji, druga je doprinos medija sa nacionalnom frekvencijom sa kojih se izliva mržnja i agresija na naše društvo, treća je uloga obrazovnog sistema, za koji mi smatramo da nije na pravom mestu i da nije na pravi način organizovan i četvrto je delovanje nadležnih institucija u periodu pre i posle ovih tragedija.

Ovo je nešto ukratko što mogu da kažem, što ja smatram, što mi smatramo da bi trebalo da bude tema ovog anketnog odbora. Naravno da je njegov rad ograničen. U njemu bi trebalo da učestvuju, prema predlogu koji smo izneli, sve poslaničke grupe. Njega treba da vodi predstavnik ili predstavnica opozicije i on bi trebalo da ima rok od 30 dana u kojem bi trebalo da ispita sve ove činjenice i da predloži izveštaj.

Naravno, mi ne mislimo da je svaki detalj moguće tu urediti, ali on je jedan dobar iskorak da krenemo da se bavimo onim što je premijerka prvi dan nakon tragedije u osnovnoj školi „Vladislav Ribnikar“ odbila da se bavi. Samo da pojasnim ovu tvrdnju.

Nakon ove tragedije, premijerka je izjavila nešto što će nakon toga postati državna politika. Premijerka je izjavila da sistem nije zakazao. „Sistem nije zakazao“ je nakon toga ubrzo postala mantra koju svi ponavljaju i pokušavaju da nas ubede da ne treba ništa da se menja, da je sve u redu, da je došlo samo do jednog uznemirenja javnosti zbog ovih tragičnih slučajeva, ali da je situacija u zemlji bezbedna, da „Hepi“ i „Pink“ rade svoj posao izlivajući mržnju, da je sve u redu sa policijom, da je sve u redu sa svim aspektima delovanja našeg društva.

Kako je premijerka mogla da samo dan nakon ove tragedije zna da sistem nije zakazao, to je svima nama jedna velika misterija, osim ukoliko na taj način nije želela da skine odgovornost sa sebe i svojih bliskih saradnika. Mi tvrdimo svakako da je to.

Druga stvar, koja je mnogo opasnija nego bežanje od odgovornosti jeste da je ona želela zapravo da nas uveri da je sistem u redu i da ga ne treba menjati. Dakle, to je ono što je mnogo opasnije od samog bežanja od odgovornosti.

Na sreću, združenom zajedničkom akcijom opozicionih poslaničkih klubova, ali mnogo važnije od toga, jednim velikim trudom građana koji su se u stotinama hiljada podigli i došli na ulice našeg grada i naše države, a podsećam vas da nije samo Beograd onaj u kojem su se dešavali protesti, već da smo imali proteste u nekoliko desetina gradova, kao što su Zrenjanin, Kraljevo, Novi Sad, Kragujevac, Užice, Požega, Loznica, Aranđelovac, Raška, Prokuplje, Zaječar, Novi Pazar, Topola, Vršac, Sombor, Pančevo, Niš, Bor, Valjevo, Čačak, Kruševac, Gornji Milanovac i u drugim gradovima su se održali protesti „Srbija protiv nasilja“. Dakle, ljudi, cela Srbija je ustala da vam kaže da ovo više ovako ne može.

Ono što bi bilo normalno da je država uradila jeste da sama prepozna da je nakon ovako velikih tragedija neophodan jedan oštar zaokret od onoga što je postojeća praksa. To se očigledno nije desilo i zato se ja zahvaljujem svim građanima, svim ljudima koji su podržali proteste protiv nasilja i doveli do toga da se sada neke promene dešavaju.

Kao što je neko već rekao u ovoj Narodnoj skupštini, a ja ću ponoviti zato što smatram da je to važno, do juče smo mislili da je nemoguće da jedan ministar da ostavku zbog ovoga, pa dao je Branko Ružić. Do juče smo mislili da je nemoguće da RTS izveštava sa protesta, kao što nije ni izveštavao, pa RTS nešto ipak radi. Do juče smo mislili da je nemoguće zakazati jednu ovakvu sednicu, pa smo ipak naterali vlast da je zakaže.

Ovo su sve mali koraci koji pokazuju da ova vlast jedino na šta odgovara je pritisak, a meni je izuzetno žao zbog toga. Meni je izuzetno žao što moramo protestima da se borimo da dođe do nekih promena u ovoj našoj državi koje bi trebalo da budu najnormalnija stvar. Kada se u Slovačkoj desilo ubistvo, kada je nastradao novinar i njegova verenica koji su mučki ubijeni, cela Vlada je pala nakon nekoliko protesta koji su, takođe, bili masovni.

Ljudi, nema ništa loše u tome da se napravi jedan rez i da se skrene ovo društvo sa puta nasilja i sa puta agresije. A, šta traže ti građani na ulicama, šta traže ovi ljudi ovde?

Dakle, mi tražimo da se smeni REM, dakle ovo telo o kome sam vam govorio i koje bi trebalo da reguliše medije bi trebalo da bude smenjeno zato što se time nije bavilo. Da se time bavilo, da se bavilo svojim poslom, mi ne bismo došli do doga da imamo, da nam čovek sa pištoljem, Milomir Marić, da sa pištoljem vodi program na televiziji „Hepi“. Da je REM radio svoj posao ne bismo imali osuđenog kriminalca koji objašnjava kako ubiti čoveka na televiziji „Pink“.

Dakle, REM, nije radio svoj posao i mi zahtevamo da se on smeni.

Drugi zahtev protesta je da se oduzmu nacionalne frekvencije televizijama „Hepi“ i „Pink“. Imali šta logičnije nego ovo tražiti ukoliko smo ovde u Narodnoj Skupštini, a na drugim mnogim mestima dokazali šta radi izloženost nasilju, kada su deca i ljudi izloženi nasilju sa televizija sa tih programa dolazi do povećanja krivičnih dela? Dolazi do toga da oni, da neki od njih, naravno ne svi, ali oni koji su tome podložni mogu i sami izvršiti ta krivična dela. Zato je važno da zaustavimo ovakve programe, da zaustavimo emisije u kojima se širi nasilje, u kojima se ljudi pozivaju na izvršenje krivičnih dela, a to smo mogli videti da dolazi upravo sa nacionalnih frekvencija.

Jedan od zahteva ovog protesta jeste takođe i smena rukovodstva Radio televizije Srbije. Dakle, Radio televizija Srbija je sebe dovela, dakle Javni servis koji svi plaćamo je sebe doveo do toga da 95% prema procenama, odnosno prema istraživanjima nezavisnih organizacija kao što su „BIROD“ ili „CRTA“ 95% programa informativnog je posvećeno što predsedniku Republike, što Srpskoj naprednoj stranci, što Vladi i ministrima. I, ovo nije nešto što samo mi prepoznajemo, ovo je prepoznato i u Izveštajima EU, Evropskog parlamenta, Evropske komisije. Dakle, ovo je nešto što je opšta stvar, da „RTS“ neradi na pravi način svoj posao.

Takođe, zahtevamo da se dnevna štampa u kojoj se širi agresija, nasilje i mržnja poput „Informera“, „Srpskog telegrafa“ koji je ovde pominjan i preko kog se najodvratniji napadi vrše, da se takođe zaustavi.

Dakle, ovo su fabrike mržnje koje bi morale da stanu. Ovo su fabrike nasilja sa kojih dolaze najgori, najgori, najgori napadi na sve ljude koji se ne slažu sa Srpskom naprednom strankom.

Takođe, zahtevamo i institucionalnu odgovornost ministara koji su u oblastima koje su važne za ove tragične događaje dovele do toga da imamo neadekvatno delovanje. Zahtevali smo smenu Branka Ružića ministra prosvete i dobro je da je on podneo ostavku, smatram da je to uspeh građana i pritiska građana.

Ono što je drugo što tražimo jeste smena Bratislava Gašića zato što je on čovek koji nije naravno, lično odgovoran za ovako nešto, ali je po funkciji i po mestu Ministra policije odgovoran i trebalo bi napraviti zaokret od politike koja je dovela do toga da prosto toliki broj oružja bude dostupan kako građanima, a očigledno ljudi i deci.

I, ono što nikako ne smemo zaboraviti jeste i odgovornost gospodina Vulina kao šefa BIA, čiju ostavku takođe tražim. I, sada ono što možemo videti što se dešava prethodnih dana jeste da podrška protestima i podrška ovim zahtevima zaista raste.

Hteo bih, da vam skrenem pažnju na podršku koju je uputila Akademska zajednica, dakle, nastavnici, istraživači, saradnici Univerziteta Instituta u Srbiji pružili su punu podršku zahtevima građanskih protesta koji se već šest nedelja dešavaju u Beogradu.

Dakle, oni su u svom Proglasu pozvali svoje kolege, da potpišu i da potpisom upute podršku građanima koji se nalaze na ulici. Prethodni put kada sam pominjao ovaj Proglas i kada sam ga pročitao ovde u Narodnoj Skupštini, rekao sam da je njega podržalo 450 nastavnika, istraživača i saradnika Univerziteta Instituta u Srbiji, dakle, različitih obrazovnih institucija.

Do kraja tog dana, to je bilo u četvrtak, taj broj se sa 450 popeo na 600. Od četvrtka do subote broj, odnosno do petka, taj broj je porastao sa 600 na 1.000. Od petka do danas taj broj je porastao na 1.820, a evo kolega Pavićević mi upravo govori da je taj broj porastao od trenutka kada sam se spremao za ovaj govor do sada na 1.850.

Ljudi, hvala vam kolege, nastavnici i profesori, zaista zaslužuju ovaj aplauz. Hvala, kolege.

Dakle, ljudi, podrška ovim protestima raste, podrška ideji da će Srbija biti društvo u kome nasilje neprihvatljivo raste. Dakle, mi imamo ogroman broj ljudi koji smatra da je ovo što se sada dešava neprihvatljivo. Smatram da bi ste vi kao vladajuća stranka, kao režim SNS, trebali da prepoznate da su ovi zahtevi krik naroda, da Srbija živi dostojanstveno, bez nasilja, bez straha za svoju decu. Šta dobijamo kao odgovor? Kakav odgovor su dobili nastavnici? Kakav odgovor su dobili nezavisni mediji koji izveštavaju o protestu i kakav odgovor su dobili glumci koji su podržali ovaj protest? Dobili su nasilje novo, dobili su nove napade, dobili su nove uvrede.

Miodrag Jovanović, profesor koji je pročitao ove zahteve o kojima sam vam pričao na protestu „Srbija protiv nasilja“, čovek koji je govorio o ovom proglasu nalazi se, kao i mnogi drugi na meti režima.

Ja sam siguran da vi ne možete uplašiti profesore, jer oni svoju reč, svoju podršku ne daju olako. Ovo su ljudi koji su dobro razmislili da li su ovih zahtevi opravdani. Oni su svoju podršku dali upravo zato što su dobro razmislili, upravo zato što su za razliku od premijerke koja je odmah tvrdila da nije sistem zakazao, shvatili da sistem jeste zakazao i upravo zato su dali podršku ovim protestima.

Šta se dešava? Pored profesora, danima se vodi najgora moguća orkestrirana kampanja koja dolazi direktno iz vrha države, a posle se preko narodnih poslanika prenosi i na društvene mreže i dalje. Videli smo ovde upravo da ste svojim delovanjem okarakterisali celu jednu umetničku profesiju kao izdajničku, kao rušitelje države.

Napali ste glumce, a citiraću jednu glumicu, čije ime neću navoditi zato što je očigledno danas strašno istupiti u javnost, strašno je reći da se ne slažete sa režimom, citiram: „Glumci i mi glumice koji se javno oglasimo povodom kritike vlasti, inače često dobijamo pretnje i uvrede u vidu ličnih poruka i komentara. Zovu nas odvratnim imenima i surovim pretnjama pokušavaju da nas zaplaše“.

Slušajte kako zvuče te pretnje koje dobijaju ljudi čije serije, filmove gledamo i u čijim umetničkim delima uživamo, a čije mišljenje je izgleda zabranjeno u Vučićevoj Srbiji. Jedna od glumica dobija pretnje, citiram: „Sram te bilo, bednice za to što podržavaš navodne proteste protiv nasilja“. Dalje, citiram: „Sram vas bilo, treba vas pohapsiti, stoko jedna“. Dalje, citiram: „Sram te bilo svoje struke i tebe i sve ostale koji sebe nazivaju glumcima“. Hej, pa sad postade tolika podrška glumaca da postade sada biti zabranjeno biti glumac u Srbiji. Nećete podržavanjem anti-srpstva dobiti glumačke poene, jer je anti-srpski izgleda podržati protest protiv nasilja.

Kažu: „Ološi koji mrzite svoju državu i lečite lične frustracije“. Sećate li se kako su nas nazivali političari SNS u ovom parlamentu i u javnosti i opozicione predstavnike i nezavisne medije? Upravo ovako – ološi koji mrze državu.

Pazite vi to, ološi koji mrze državu su ljudi koji se bore protiv nasilja i pozivaju da se u ovom našem društvu naprave koraci koji bi doveli do toga da nasilje nije moguće.

Iz istog inboksa: „Džabe, matora, nećeš dobiti pratioce, nisi nikome interesantna sem možda komšijama koji te redovno cepaju“.

Ovo je vaš jezik gospodo. Naravno, da neću navesti ko je dobio ove pretnje, jer ne želim dodatno da izlažem problemima ljude koji već trpe dovoljno i mi im se ovde izvinjavamo zato što iz Skupštine i sa vlasti dobijaju ovakve najodvratnije uvrede. - Koliko ti para smrdušo daju da se eksponiraš ovako, plaćenike, pedofile i nasilnike podržavaš, sram te bilo džukelo jedna raspala. Stvarno, da li je ovo jezik dostojan? - Spodobo matora pozivaš ljude na nasilje, nenormalna si jadna. Svi ste pokazali koliki ste ološi.

Idemo još jednom, uvežbali ste ovo sjajno. Ološima ove ljude naziva i potpredsednica parlamenta, ona koja ima možda i najveću odgovornost. Pogledajte, ovo su vaše reči. Ovako vi razgovarate. Na ovaj način se vi obraćate pretpostavljam i jedni drugima kada je ovo što je vama svakodnevna stvar, vama je normalno, uobičajeno. Ovo radite stalno, to je vaš jezik - ološi, lešinari, hijene. To je ono što su vaše reči. Na ovaj način se obraćate. Ej, najodgovorniji među poslanicima, izabrani na funkcije, ljudi koji bi trebalo primerom da pokažu, da šire razumevanje, da šire toleranciju, zašto ne i ljubav prema ovom našem društvu. Na ovaj način se obraćate ljudima.

Evo ga još jedan - ološu raspali. Evo, ponovo vaše reči - jel bi volela tvog tatu da nataknu na kolac? Evo, kako se obraćaju glumcima u našoj državi. - Svi ste pokazali koliko ste šta, hajde da čujemo jeste naučili - ološi. Tako je. Bravo. Potpuno ste preneli ove komentare, ove najodvratnije uvrede ste potpuno izneli u javnu sferu. Sada je to nešto od najnormalnijih stvari reći nekome ološu. Pa naravno kad se ove sednice, ovih ovde govornica to širite i šaljete mržnju u ovo društvo.

Kaže jednom od glumaca - ono kao podržavam Srbija protiv nasilja, jesu li ti obećali bolji angažman ovi lopovi i nasilnici. Pa ne obećavamo mi angažman. Angažman obećava i uskraćuje „Telekom“. Preko „Telekoma“ vršite napade na ljude. Pretite da će im biti oduzet posao preko državne kompanije, koju ste do skora sakrivali da je državna, ali očigledno da je to vaša poluga kako da kontrolišete ovo društvo i kako da napadate ljude.

Kaže - ovde plaćenike podržavate, sram vas bilo. Evo, plaćenici - evo, još jedne reči koja je došla direktno iz ovog doma od najodgovornijih od vas. Glumci su izgleda svi isti ološ, prodane duše. Opet ološi, opet reči koje čujemo od potpredsednice parlamenta.

Sada bih skrenuo pažnju, jer i od ovoga ima niže i od ovoga ima gore, ljudi. Građani, nakon svih ovih uvreda i podlosti koje se šalju glumcima i od ovoga ima gore. Napali ste decu jedne od glumica verbalno za sada, a šta može da očekuje posle ovoga? Unosite nemir i strah kod ljudi koji valjda imaju pravo na svoje mišljenje, imaju pravo da drugačije razmišljaju od vas, imaju pravo da podržavaju šta god žele. Ko ste vi bre da njima govorite koje mišljenje oni treba da imaju?

Ne mogu ni da čitam. Pratite njenu decu gde se nalaze. Govorite o tome. Ne mogu ni da kažem ovo. Pratite joj decu bre.

Kaže, jedna od poruka glumcima - isfrustrirana si, bezobrazna i prodana osoba koja želi zlo svojoj državi. Stvarno žele zlo svojoj državi oni koji pozivaju na mir, oni koji pozivaju da se zaustavi nasilje sa „Pinka“ i „Hepija“, oni koji pozivaju da drugačije izgleda obrazovanje naše dece? Oni su, gledajte, oni žele zlo svojoj državi u vašoj interpretaciji ludila i kojem živimo.

Kažete - mrš đubre jedno, kažete - govedo, glumcima. Kažete - huljo plaćenička, vi glumci sad vam i država smeta, ološi jedni raspali, plaćenički. Država im smeta? Ne, ne, ne, smeta nam svima ovde to što ovu državu vodite u propast, u dno. Mi smatramo da građani, da ovo naše društvo ne zaslužuje ono što dobija od svog državnog vrha.

Slušajte, ljudi, dalje šta govore. Kažu – gde si rušiteljko Srbije i svega dobro, vidim podržavaš one najgore koji su sami najveći nasilnici. Čekajte – svega dobrog? Jel ima kraja negde ovom nasilju koje dolazi sa vaše strane?

Evo dokle smo došli. Ovde kaže – ne laži smradu i bedo ljudska. Došli smo dotle da ovo ne zvuči čak tako ni strašno u odnosu na šta ste sve izlili u naše društvo, u odnosu na mržnju, u odnosu na agresiju i u odnosu na gadosti koje ste izneli ovog puta po glumcima, prošlog puta po medijima, onog tamo puta po građanima koji su se našli na protestu, ovoga puta dodatno po profesorima koji su napravili podršku protestima. Dakle, nema kraja vašoj agresiji koja je dovela do toga da Srbija bude zatrovano društvo. Zatrovano je nasiljem, zatrovano je i bukvalno jer nam je životna sredina uništena, ali o tome neću pričati sada, jer i to je posledica vaše vlasti, ali biće prilike da o tome govorimo.

Dakle, kako bi građani razumeli, ovde se ne radi o nekim nasumičnim uvredama sa Interneta. Ne, ne, ne, ovde se radi o dobro organizovanoj kampanji vlasti koja bi trebalo da zastraši sve one koji se kritički odnose prema režimu SNS. Poruka je jasna – zabranjeno je misliti, zabranjeno je kritikovati, zabranjeno je postojati ako niste sa režimom, jer onda će se sručiti na vas sve ove gadosti i bujice nasilja koje smo mogli da čujemo.

Građani, vama se obraćam, vi kod kuće koji možda razumete o čemu pričam, ovde je jedan zid nerazumevanja, nebrige, nezainteresovanosti prema unapređenju našeg društva zato što ovi ljudi imaju direktnu korist od toga. Nikada nisam tvrdio da je bilo ko od ovih ljudi na neki način podkapacitiran, neobrazovan, glup. Nikada to nisam tvrdio. Smatram da većina njih veoma zna šta radi i to je glavni problem ovoga svega. Oni znaju šta rade, a uprkos toga oni to rade i to dovodi do katastrofalnih posledica. To dovodi do toga da svi osećamo strah, zebnju, nesigurnost kada živimo u Srbiji. Zato što se nekom isplati da bude tako. Neko ima direktnu korist od toga, građani.

Ali, građani, sećate li se spota u kome je Oliver Ivanović na najstrašnije načine targetiran, kome je stavljena meta na čelo, a koji je nakon toga i ubijen? Sećate li se toga? Pa onda odjednom – ne znamo ko je to organizovao.

Sličan spot u kome su sada meta glumci optuženi su, citiram, za rušenje države. Jel se sećate gde ste to čuli malopre? To ste čuli od najviših državni funkcionera? Tako nazivaju one o kojima ne misle dobro. Dakle, glumce nazivaju rušiteljima države i ustavnog poretka, jer, citiram, podržavaju proteste protiv nasilja. Pa, eto takav jedan spot se pojavio. Nazivaju ih rušiteljima države i ustavnog poretka i anticivilizacijske akte glumci čine protiv, zamislite koga, Televizije „Pink“, jer „Pink“ je zaista deo SNS države, poluga režima. Dokle ide ta povezanost? Dokle ide povezanost ove televizije sa SNS najbolje govori činjenica da su ogromne državne pare otišle Željku Mitroviću da proizvodi oružje.

Zamislite te patriote, te čuvare države, te fabrika zakona, te monolit neuništivi, i šta dođe na kraju? Oni su samo zainteresovani da javna sredstva sprovedu u džepove svojih bliskih ljudi i to vam je slučaj i sa Željkom Mitrovićem koji je na kraju nakon „Pinka“ počeo da dobija poslove za proizvodnju oružja. Dokle to ide? Ali, bavićemo se time, ima vremena. Nije to sad tema.

Iste one reči koje smo čuli od najvišeg vrha države, pa posle iste one reči koje koriste narodni poslanici SNS ovde, to su iste unapred osmišljene kampanje kojima se sada napadaju glumci.

Svako ko ne misli kao SNS je šta? Videli smo, rušitelj države. Je šta? Izdajnik. Zaslužuje da bude napadnut i ubijen, verovatno, kao što se nekima desilo u prošlosti. Dotle ide njihova želja da ostanu na vlasti. Prvo su počeli da prave spiskove nepodobnih medija, a sada prave spiskove nepodobnih građana i glumaca. Na jednom takvom spisku koji se ovih dana vrti po mrežama su vam Branislav Trifunović, Hana Celimović, Miodrag Dragičević, Amar Ćorović, Ana Mandić, Vesna Trivalić, Gorica Popović, Dragan Bjelogrlić, Petar Božović, Radovan Vujović, Jovana Gavrilović, Bojana Dimitrijević, Tamara Dragičević, čiju ste decu napali, Nikola Đuričko, Nina Janković, Sofija Juričan, Branka Katić, Svetlana Ceca Bojković, Gordan Kičić, Tihana Lazović, Danica Maksimović, Nenad Maričić, Irfan Mensur, Amar Mešić, Vanja Milačić, Milan Mihajlović.

Da li vam je teško da slušate? Nije kraj, na pola smo. Marko Janketić, Ivan Mihajlović, Nela Mihajlović, Milica Mihajlović, Vanja Nenadić, Nataša Ninković, Anita Ognjanović, Viktor Savić, Jelena Stupljanin, Nikola Kojo, Marko Todorović, Branislav Tomašević, Marina Ćosić Mirković, Nada Šargin, Rade Šerbedžija, Milan Marić, Jelisaveta Seka Sabljić, Sergej Trifunović, Olivera Bacić.

Pogledajte ljudi, celo kulturno blago glumišta se nalazi na spisku nepodobnih ljudi. Dokle ide vaše ludilo? Dokle ide mržnja kojom obasipate naše društvo, govori činjenica da pretite i deci glumaca, jer podržavaju proteste. Pa da niste možda malo preterali, bre?

Da li ima neka granica ili ima neki pod na koji više može da se padne? Da li ima neko dno da se od njega udari? Sa dna može samo gore, ali vi i dalje produbljujete. Verujem da ljudima koji se nalaze na ovim spiskovima, koji su meta ovih napada nije lako. Zašto bi oni bili bilo čija meta? Ovi ljudi su kulturno blago ove zemlje. Ustali su kako bi se zaustavilo nasilje, a sada su i sami meta.

Najnovija vest je da je napadnuta imovina Irfana Mensura, kome je oštećen automobil. Valja je poruka da bi trebalo da pripaze oni koji su protiv vlasti. Juče ste im pretili da neće moći da rade u Srbiji, danas je već prešlo na oštećivanje imovine, a šta će biti sutra valjda nam ostavljate da sami razmislimo.

Dok sam govorio u Narodnoj skupštini prošle nedelje, dobio sam pretnje od istaknutog člana SNS, bivšeg poslanika da će me o Vidovdanu neko ubiti. Zamislite to. Ta ista osoba me je nakon završetka sednice sačekala na ovom stepeništu Narodne skupštine, kako bi se obračunala sa mnom. Ako jednog narodnog poslanika SNS batinaši sačekuju na stepeništu, čemu onda narod da se nada? Takvo okruženje, takvu kulturu ste stvorili, ali ja se nadam, ja verujem, ja pozivam građane da ustanemo i da zaustavimo ovo nasilje. Vidim da podrška toj ideji raste i zato je vlast sve nervoznija i sve više uplašena.

Dragi ljudi, zajedno se možemo izboriti da Srbija izgleda potpuno drugačije, moramo svi uložiti trud, moramo svi pokazati da smo spremni, odlučni i da nema odustajanja. Srbija će biti bez nasilja, jer Srbija je protiv nasilja. Hvala vam svima na učešću u ovome što radimo danas. Ovo su velike stvari koje će doneti budućnost našoj decu u kojoj se niko neće plašiti, u kojoj niko neće osećati strah i u kojoj ćemo imati šta da se u toj budućnosti nadamo. Hvala svima.

PREDSEDNIK: Povreda Poslovnika.

VLADIMIR ĐUKANOVIĆ: Zahvaljujem predsedavajući.

Reklamiram član 107. – povreda dostojanstva.

Molim vas, i prošli put sam ukazao na ovog govornika, molim vas, mi ovde na indirektan način dobijamo optužbe da smo krivi za nečiju smrt, za ubistva. Mi ovde slušamo tiradu od 30 i nešto minuta gde nam se kaže da smo mi targetirali decu određene glumice. Recite nam kako se zove taj čovek koji ne član SNS koji je targetirao tu decu? Mi dobijamo ovde da smo targetirali glumce zato što je neki tviter profil potpuno nepoznat obeležio neke glumce i prebacuju to da smo mi krivi za to. Nikakve veze nemamo sa tim. Osuđujemo bilo čiju decu da neko targetira, ali nismo čuli sa druge strane kada se napadne poslanik Vujačić i kada ga pretuku ili kada se napadne gospodin Bakarec i kada ga pretuku, tu nikada ne bude osuda sa one strane.

Pozivam tužilaštvo da hitno pronađe onoga ko je targetirao nečiju decu i da bude uhapšen i da bude procesuiran i na najstrožu kaznu da bude kažnjen, ali nemojte da ovo više trpimo. Molim vas predsedavajući, morate da ga opomenete, jer ovo nemam nikakvog smisla. Mi smo ovde optuženi od dotičnog da smo krivi za nečiju smrt. Neću to da trpim, prosto ne dozvoljavam to, jer su moju decu iks puta targetirali na tim društvenim mrežama pa nisam tako nikoga optuživao sa njihove strane da je to radio. Molim vas zaista, upozoravam vas da sledeći put prekinete govornika i da ga upozorite da takve stvari ne iznosi. Hvala.

PREDSEDNIK: Razumeo sam vas sve gospodine Đukanoviću, ali i sami znate da sa druge strane ne možete da čujete drugačije, ni na jednu temu. Nije važno da li je govor današnji ili pre mesec dana ili bilo kad i da isti ti koji najodvratnije optužbe iznose o drugim ljudima jesu oni ili iz njihovih redova. Mi u ovoj sali slušamo upravo kako pominju tuđu decu, decu drugih narodnih poslanika. Između ostalog decu predsednika republike. Tako da, sa neke strane to je pokazatelj te strašne diktature na koju se stalno žale, kako vidite govore šta god im padne na pamet. Sa druge, korisno je za ljude koji gledaju prenos, da vide svakoga na delu i kako se ponaša i šta radi, kako se odnosi prema tuđim porodicama, tuđoj deci na prvom mestu.

Ne treba da se glasa.

Replika.

MILENKO JOVANOV: Poštovani građani Republike Srbije, imali ste prilike da čujete obraćanje predlagača ovog akta i nijednu jedinu reč ponovo o aktu. Jednostavno njemu nije to toliko ni važno, on ima napisane govore koje čita petnaesti put i čestitam mu na jubileju malom. Biće toga danas na svakih sat vremena po 20 minuta, tako da pripremite svoje daljinske da menjate kanal, kao što i njegovo okruženje napusti salu kada krene da priča.

Međutim, šta je ono što je sporno. Sporno je da nam predavanja o tome kako ga je neko presreo ispred Skupštine, što osuđujem i što nije smelo da se desi, drži čovek koji je lično organizova i presretao poslanike ispred ove Skupštine 2020. godine, gde je maltretirao Marijana Rističevića sa grupom svojih huligana i nasilnika, zato što je on procenio da je ovome istekao mandat i da nema pravo da ulazi u Skupštinu.

Isto tako ovaj čovek priča o tome i malopre smo čuli i kao šef poslaničke grupe Aleksandar Vučić – Zajedno možemo sve takođe mogu samo da osudim napade na bilo čiju decu, ali to ne može da nam govori poslanik koji je ustao sa svog mesta da aplaudira osobi koja je ovde prozivala Vladimira Orlića kako on vaspitava svoju decu. Znači, ustao sa svog mesta i aplaudirao tome. Prema tome, hajde malo nekakvog principa u životu. Nemoguće je gospodine Lazoviću i džaba mi klimate glavom i pokazujete palac, nemoguće je nemate vi nijedan princip. Vaš princip je da nema principa i vaš princip je licemerje, ako već imate nekakav princip, jer sve što sebi dozvoljavate i sve što sebi opravdavate svima drugima držite predavanje da to ne može.

Najzad, očekivao sam da će kao ovlašćeni predstavnik imati priliku da se zahvali i pohvali mere Republike Srbije za podizanje plata u prosveti, dakle, 5,5% od prvog septembra i od početka sledeće godine od 10%, što će biti kumulativno 16%, ali se to nije desilo. Najzad, gospodine Lazoviću ako želite normalnost u društvu mogli ste to da pokažete tako što bi ste jasno osudili divljački napad na Nevenu Đurić koji je vaš lider ovde demonstrirao cele nedelje, koji je uzdisao, stenjao i groktao, kada je Nevena Đurić dobila reč.

Zato vas molim ako već želite da pokažete principi, pokažite, znam da je teško, znam da je lider, ali probajte. Hvala.

PREDSEDNIK: I bez dobacivanja, važi i za Srđana Milivojevića i za sve ostale.

Pravo na repliku.

SANDRA BOŽIĆ: Zahvaljujem, uvaženi predsedniče Narodne skupštine.

Možda, gospodine Lazoviću, mislite da je kiša sa protesta obrisala i oprala vaš obraz, ali teško. Sada ću vam pročitati upravo ono što jeste vaš jezik, jezik te prozapadne opozicije, koja se diči i ovde, ne znam kako govori, nekim šekspirovskim, njegoševskim govorima, ali da ja vama pročitam ko ste vi.

„Prostitutko, kurvo, silikonska glupačo, ludačo, botoks sponzorušo, jeftina droljo, smeće sa plavog mosta, pokvarena smrdljiva nakazo, obesićemo te, silovaćemo te, ošišaćemo te, banderašice dabogda te pojeo rak, uštvo, dvocevko, trocevko, nakazo, netalentovana glupačo, neobrazovana smećarko, starleto, konobarice, striptizeto, seksualna radnice, državna prostitutko, kugo ljudska, seljančuro, splavarušo, džukelo, ovco, kalašturo, abortirana kuravelo, dabogda ti se seme zatrlo, četno-klerofašističko-nacionalistički šljamu, fukaro, kučko koju treba obesiti o prvo stablo kao picousno vaginalnog Vučića, zgaziti te makar i traktorom, decu kurvi oduzeti, staviti je iza rešetaka da opslužuje stražare.“

I još stotine i stotine ovakvih gadosti na koje vi sada upravo klimate glavom, jer to znači da odobravate ovakav način komunikacije, posebno prema ženama. To ste ovde dokazali u Narodnoj skupštini, kada ste onako sramno napali moju koleginicu Nevenu Đurić. Ovo je javna lomača. Lomača koja gori, kako bi sve mi na njoj bile spaljene. Hiperprodukcija ovakvih javnih lomača, a palite ih svakodnevno, ne samo za nas žene, nego palite svakodnevno i za Aleksandra Vučića i za njegovu decu, i za Vladimira Orlića i njegovu decu, i za Milenka Jovanova, i za mene i za moju decu, besramno, monstruozno, svakodnevno.

To je generisanje nasilja iz kojeg očekujete dehumanizacijom sutra da je sasvim normalno da nas napadaju na ulici, da nas bacate po Savi, da nas jurite po ulicama. I to se i desilo, zato što vi to prizivate. Na taj način su samo za dva dana napadnuta trojica od mojih kolega.

Čula sam vrlo jasno šta je predsednik Aleksandar Vučić sinoć rekao i u potpunosti se slažem, da upravo ovaj jezik ne može biti jezik političke kulture. Zato apelujem na sve, i na vas i na moje kolege, da ovo ne koristimo. Licemerno je sa vaše strane pozivati na odgovornost, a na protestima na kojima vi imate odgovornost svojim potpisom, obešene lutke Aleksandra Vučića šetaju, i još tobož govorite kako je to podmetnuto. Kakav primer dajete onoj deci koju pozivate zajedno sa porodicama da dođu na taj protest, kada deca na tom protestu gledaju šizofreno uriniranje po vratima Vlade Republike Srbije? Kakav je to primer na protestu protiv nasilja?

(Predsednik: Hvala vam.)

Licemerno je da pozivate na odgovornost i krijete se upravo iza leđa tih glumaca i ubijene dece i targetirate ih. Obećavate da će nam deca završiti u šahtu kao Gadafi. Izvinite se za to, odgovarajte za to. Šta znači radikalizacija protesta? Može li gore od ovoga? Ajde da vidimo. Tu je petak, tu je subota. Samo se dogovorite, još uvek nemate strategiju. Hvala.

PREDSEDNIK: Hvala.

Poslovnik.

RADOMIR LAZOVIĆ: Možete li samo da objasnite zašto dajete vašim kolegama iz stranke više vremena nego što predviđa član 104? To je do dva minuta replike. Ovo je već ne znam koji put.

PREDSEDNIK: Iz istog razloga iz kog je na prethodnom radnom danu, čini mi se, u vašim redovima narodni poslanik govorio, koliko je bilo, četiri minuta i 45 sekundi, isto po prijavi za repliku. Dakle, pružam mogućnost svakome da dovrši misao ukoliko to ima smisla, ukoliko neko nešto govori, itd.

Dakle, ako niste imali problem sa tih četiri minuta i 45 sekundi, imajte strpljenja i za dvostruko manje.

Da li treba da se glasa? Ne treba. Hvala na tome.

Narodni poslanik Radomir Lazović.

RADOMIR LAZOVIĆ: Poštovana potpredsednice parlamenta, poštovani ljudi, poštovani svi ovde okupljeni, jel vi stvarno mislite da je meni neki problem da osudim ovaj jezik? Jel vi stvarno mislite da je meni problem? Pa šta radimo ovde danima? Čime se mi bavimo danima ovde? Mi imamo neku vrstu nerazumevanja možda? Mi upravo ovo osuđujemo. Ja pretpostavljam da ste vi lično dobili ove uvrede koje ste pročitali, ako nisam u pravu, vi pokažite na neki način, recite mi ako nisam u pravu, verujem da jeste. Jel mi mislimo da je to normalno? Pa odakle vam takva ideja? Šta vi mislite, čime se mi bavimo ovde danima, ako je to nešto što vi mislite? Pa mi osuđujemo svaku vrstu nasilja. Mi ne želimo taj govor nigde, ni prema kome. Uostalom, ta vrsta nasilja je deo ženomrzačke kulture koja funkcioniše u ovom našem društvu. Mi osuđujemo i to.

Ali gospođo Božić, moram nešto da vas pitam, jel ima neko ovde ko je te optužbe i mržnju izrekao? Ja sigurno ne, ali vi jeste ovo rekli. Jel treba da apelujete na sebe? Jel na sebe apelujete? Jel treba sebe da pozivate? Jel treba mi da vam pišemo pismo da ne govorite ovo akademskoj zajednici. Kažete za tih 1.850, ne znam, kolega Pavićeviću, možda se povećao broj u međuvremenu, 1.850 profesora koji su podržali zahteve protesta, kažete – plaćenici okupljeni oko istog bankovnog računa, izdajnička politika, zahtevi protiv Srbije koji pune džepove vaših nalogodavaca. Što? Što? Što, ljudi? To ljudi samo misle drugačije od vas. Evo, odobravate to. Evo, stojite iza toga. Stojite iza toga. Što apelujete onda da se zaustavi mržnja, kad to govorite?

Gledajte sad ovo. Kolegi poslaniku – govedo, glumcu – antisrpsko đubre, govoriš da su Srbi genocidan narod, učestvuješ u propagandnim spotovima gde čitaš… Samo da vam nešto kažem, vi ste izvor ovog nasilja. Čitao sam vam ovde danima tvitove koje ste govorili, čitao sam čime ste zatrpali ovo nasilje. Pa o čemu vi pričate, bre? Od vas dolazi najveća odgovornost za sve ono što se dešava u ovom našem društvu. Od vas dolaze bujice uvreda. Jel treba da vam čitam šta ste samo u prethodnim danima? Ovo se dešava prekjuče. Kaže vaša koleginica – najgori ološ, najveći nasilnici, lideri protesta, bednici, bitange, brutalni lažovi, isporučivali oružje nekome, ne znam kome. Šta znači to?

Konstantno pokušavate da prikažete ljude koji su okupljeni na protestu kao neku vrstu stranih agenata. Šta smo čuli? Pazite šta smo čuli od vašeg kolege o ljudima na protestu – Alijini mudžahedini, snajperisti, narkomani, prizivaju Tompsona, hrvatski agenti. I šta još? Šta je ono što vi najviše govorite? Šta je ono što ponavljate stalno? Ološi, hijene. To stalno ponavljate. Dakle, to je vaš međusobni dogovor. Očigledno je ovo smišljeno. Očigledno ovo namerno radite. Očigledno je ovo način da vi unesete tu reč među ljude. Ološi, hijene. To je ono što želite. Ali ne, evo, jedan od vas ide malo dalje, ima malo kreativniji nastup, pa kaže – fukare, špijuni su za vas gospoda. Anonimne larve, ovo je zanimljivo, stvarno. Anonimne larve, pa širimo sad dalje to polje mržnje, idemo sve dalje. Bedo ljudska. Ovo su sve poslanici rekli, gospodo. Javno dostupno, vrlo rado ću medijima pokazati, ne želim vama da dajem repliku. Pričao sam o tome. Džukelo.

Dakle, hajde da ja ne čitam dalje. Evo, možemo li kompromis da napravimo? Možemo li dogovor da napravimo? Jesu li glumci rušitelji države? Jesu li glumci zlo? Jesu li ovi ljudi ološ? Čuli smo premijerku, mene nije sramota da ponovim premijerkine reči, koje ću ponoviti da se to ne bi desilo. „Govnari“ je rekla premijerka ovde za ovom skupštinskom govornicom. Jel mislite da ne treba tako da se govori? Izvinite se glumcima. Izvinite se medijima. Izvinite se građanima.

Da li treba ja nekome da se izvinim? Nije mi nikakav problem da se izvinim u ime svakoga ko je trpeo patnju i ko je trpeo probleme, ali ja sam, ljudi, bez snage da to promenim. Mi smo opozicija, vlast donosi odluke, ali će se to ubrzo promeniti, jer građani, stotine hiljada građana su ta snaga koja neće dozvoliti da Srbija bude zadojena mržnjom i zlom koje širite.

PREDSEDNIK: Znači, da druge vređate ne možete da prestanete jer nemate snage za to. Nemate snage da to promenite u sebi. Vrlo zanimljivo.

Idemo dalje.

Pravo na repliku, Sandra Božić.

SANDRA BOŽIĆ: Dakle, gospodine Lazoviću, kada ja pročitam ovakve stravične, monstruozne uvrede na moj račun, na račun moje dece, na račun sve dece koja to čitaju, na račun svih generacija koje, nažalost, na „Tviteru“ i na društvenim mrežama stasavaju, kada ja to pročitam, ja sam kriva za to po vama. Jesam li, gospodine Lazoviću? Nisam čula da ste se izvinili. Nisam čula ni jednom.

Nastavljate da huškate, nastavljate da besomučno ne izgovarate istinu. Biću mnogo fina, neću nazvati stvari pravim imenom, a podsetiću vas samo da je vaša narodna poslanica na svom „Tviter“ nalogu napisala, boreći se tobož protiv nasilja prema ženama – rekla sam da ne volim Vučića, ja sam kriva, uz sliku prebijene žene. Jel to razumevanje? Gde je izvinjenje za to?

Uvek kada napravite ovu vrstu štete vi niste u stanju da se izvinjavate, vi ste u stanju da se umijete malo na protestu i da nastavite dalje, proizvodeći huškačku politiku prema svima koji imaju bilo koju vrstu veze sa Aleksandrom Vučićem, pa i prema njegovoj deci.

Što ne osudite onog iza vas što je rekao da deca Aleksandra Vučića treba da završe u šahti kao Gadafi? Ko je to od vas osudio ikada? Koliko ste prostora ovde imali svakog dana, svakog sata i svakog minuta? Ko je to osudio? Sedi iza vas, vama aplaudira.

To je vaša zamena teza – govorite o deci, a na protestima vam šetaju oni koji srpsku decu drže na nišanu, a vama je važno da li se zovu Alijini ili ne znam čiji. Sram da vas bude.

Dokle zamena teza? Dokle? Sram vas bilo!

Pored vas sede ljudi koji vrlo dobro znaju šta to znači politika u kojoj žene moraju i trebalo bi da imaju jednake šanse. Jednaku šansu ste pokazali mojoj koleginici Neveni Đurić, pa i meni, jer ste u nastavku tvita gospodinu koji iza vas sedi i aplaudira vam redovno nazvali Ćićolinom i to je u redu, to ne treba osuditi, ali ćete ovde opet, isprani kišom sa protesta, prljavog obraza, nažalost, gospodine Lazoviću, nastaviti da huškati, nastaviti da obmanjujete građane i nastaviti da opravdavate one koji sa vama šetaju i na protestu protiv nasilja vrše nasilje i dovode upravo to, snajperiste koji su držali našu, srpsku decu na nišanu. Sram vas bilo!

PREDSEDNIK: Hvala.

Reč ima Milenko Jovanov.

MILENKO JOVANOV: Hvala.

Zanimljiva je ova zamena teza gospodina Lazovića, gde smo mi odgovorni za nasilje koje vi proizvodite. Hajde mi samo objasnite kako to logički funkcioniše, pošto ja ne mogu logiku da nađem.

Dakle, mi širimo nasilje, a onda na vašem protestu, u vašoj organizaciji čovek ode da urinira pred vratima Vlade.

Mi širimo nasilje, a onda na vašem protestu čovek dođe sa lutkom Aleksandra Vučića koja je obešena. To je sve posledica toga što mi radimo? Ne, to je posledica onoga što vi radite.

Uzgred, meni je zanimljivo to koliko vi bežite od bilo kakve odgovornosti.

Dakle, kada je bila 1. tačka ovog seta rasprava koju ste tražili, Ana Brnabić je kao predsednica Vlade Srbije došla ovde i onda ste nju optužili, pošto ona govori u ime predlagača, da je ona kriva za sve posledice onoga što govori, a sada, kada vi govorite u ime predlagača, opet smo mi krivi za sve posledice onoga što vi proizvedete. Sada ste vi krivi za atmosferu. Sada je vi diktirate, vi ste predlagač.

Razumem ja vašu ideju da spustite tenziju vašim govorima, ali očigledno da to ne daje efekta, jer na vašim protestima se ponovo dešava nasilje.

Najzad, zašto lažete građane Srbije? Zašto ne kažete da se radi o čoveku koji je sam pisao svoju biografiju, dakle autobiografiju, i u toj knjizi pisao o tome kako je završio kao snajperista armije BiH, Druge brdske, ili kako se već zove, elitne mudžahedinske brigade, a onda je na vašem protestu, u vašoj organizaciji došao da se bori za šta u Srbiji? Šta njega briga šta se dešava u Srbiji? Kako to da se njegov interes poklopio sa vašim?

Vaše je pravo da sa njima šetate, da se mi razumemo. Vaše pravo je da vam oni budu ikone protesta. To je vaše pravo, vaša organizacija, vaša stvar. Ja samo želim građanima da kažem da to nismo rekli mi, nego je on to sam za sebe napisao u autobiografiji - snajperista armije BiH.

I, kao što je Vujadinoć rekao, snajperista ne puca iz rova, pa ako pogodi, pogodi, snajperista vrlo dobro zna šta radi. Čovek je ubijao Srbe i sada zajedno sa vama predstavlja novu snagu koja će da promeni nešto u Srbiji.

(Zoran Zečević: Što ga ne uhapiste?)

Zašto ga ne uhapsimo?

PREDSEDNIK: Bez dobacivanja iz klupa, Zečeviću.

MILENKO JOVANOV: Zašto ga ne uhapsimo čoveka za nešto? Pa, to bi moralo da bude krivično delo u Sarajevu koje se desilo ne znam koje godine. Kakvo hapšenje? Po kom osnovu da hapsimo?

To vi zamišljate…

(Ivana Parlić: To ne zastareva.)

Ratni zločin ne zastareva, ali morate imati dovoljno dokaza za ratni zločin.

Znači, on je sam u svojoj biografiji pisao šta je pisao. Pisao je da je bio snajperista.

(Jelena Milošević: Vreme!)

Pa, nemojte mi dobacivati, pa će vreme brže da prođe.

(Jelena Milošević: Pa, tri minuta.)

Pa, odlično, ali što mi dobacujete? Evo, sada vi produžavate. Očigledno je da volite da me slušate.

Uzgred, kada već kažete da vam ja svakim govorom dovedem deset hiljada ljudi na proteste, pa uživajte. Pustite da malo pojačam.

Dakle, nema niko problem sa tim što on šeta sa vama, ali recite ljudima ko je čovek i da je to svojom rukom napisao u svojoj autobiografiji – snajperista armije BiH, koji je kroz svoj snajper gledao srpsku decu.

Hvala.

PREDSEDNIK: Reč ima Radomir Lazović.

RADOMIR LAZOVIĆ: Dakle, evo kako izgleda odbrana ideje da „Pink“ i „Hepi“ treba da nastave da truju našu decu. Evo kako izgleda… Evo kako vladajuća većina misli o društvu u kome se nalazimo. Evo kako izgleda debata o anketnom odboru. Evo kako je izgledala debata o REM-u. Dakle, vi jedino što znate očigledno jeste da skrećete sa teme.

Dakle, da imate nešto da kažete, vi bi nam lepo rekli – pa, dobro, taj REM je radio u interesu naroda na taj i taj način. Da imate nešto da kažete, vi biste rekli – pa, dobro, nama je taj „Pink“ i „Hepi“… to su važne televizije, one imaju da kažu nešto i dobro, nemojte tako, ljudi, vi grešite. Možda biste to mogli da kažete kada biste želeli da učestvujete u ovoj raspravi, ali sada nema više argumenata. Ni taj „Pink“ i „Hepi“ ne mogu više da sakriju ono što svi ljudi vide.

Ja sam ovde pominjao to više puta. Zamerili ste mi, ali mislim da možda to što ste mi to zamerili čini stvari jasnijim i istinitijim, da čak ni ljudi koji glasaju za SNS ne mogu da razumeju kako je normalno da imamo društvo u kome ove fabrike mržnje mogu nesmetano da rade. Ja sam duboko uveren da je tako i ja sam duboko uveren da je vama to veliki problem, ali šta da radite – kako sejte, tako žanjete. To će se sigurno odraziti na vašu podršku.

Ja znam da vaš predsednik to najviše voli da gleda, da njega to najviše boli. U trenutku kada se dešavaju u Srbiji najveći problemi, jedino o čemu on razmišlja jeste ta podrška, pa onda se to prenosi, od problema u prosveti do problema sa spoljnom politikom.

Dakle, meni je to jasno, ali nažalost po vas, ali dobro za naše društvo je to jasno sada i građanima. Kako drugačije opisati da premijerka jedan dan nakon tragedije kaže – sistem nije zakazao. Kako znamo? Nema veze. Nije važno kako znamo, mi znamo da sistem nije zakazao. A kada treba da se meri rejting građana, e onda ćemo da platimo najskuplje firme da nam rade istraživanja svakodnevno, pa ćemo onda na osnovu tih istraživanja da znamo šta kažemo, pa da šaljemo šizofrene poruke, kontradiktorne. Jedan dan tvrdimo jedno, drugi dan drugo.

Tako izgledaju obraćanja predsednika. U to ćemo da uložimo sve pare, u to ćemo da uložimo sav trud, da najbolje manipulišemo građanima, a analize, istraživanja kako smo došli do toga da nam se ovakve masovne tragedije dese, to nema veze. To znamo odmah. To nam je bilo jasno odmah. Ona je samo ušla tamo i videla sve okej. Sistem nije zakazao, ma nema šta da se ona bavi više time, nema šta da se menja.

Videli smo i da je to postala i državna politika ovde za ovim govornicama. Državna politika vam je postala - sistem nije zakazao. Kako je to završilo na kraju u tim izveštajima? Kako je završilo u izveštajima?

Sada ste mi pomenuli da sam nešto govorio dok je premijerka bila tu, pa da, ona je najodgovornija ovde u ovoj državi. Ona bi trebalo da sprovodi politiku. Kako smo došli do toga da nakon 123% povećanja bezbednosno interesantnih događaja u okolini škola, povećanje u istom periodu prošle godine i ove godine, nakon tragedije, 123% povećanje ovih događaja, mi dođemo, sve je u redu. Ona kaže sve je okej, sistem nije zakazao, 438 takvih događaja u ukupnom zbiru se desilo u samo devet dana. Skoro 200 puta pretnje našoj deci, 22 nožem, 18 pištoljem, ili obrnuto, i sistem nije zakazao, sve je u redu.

Dođe čovek ovde, ministar policije, kaže nam da je to normalno, da bi to trebalo da uliva neku vrstu sigurnosti. Kome to uliva sigurnost? Jel nekome uliva sigurnost da vam dođe ministar policije i kaže, nakon svih ovih podataka dođe i kaže, sistem nije zakazao, sistem je stabilan, jeste da je malo povećana pažnja javnosti, ali sve je u redu. To vam se nalazi u zvaničnim izveštajima.

Možda je vama smešno, gospodine Jovanov, verovatno vam je smešno što se mi ubismo ovde da to dokažemo. Kažete, ponavljamo govore, a šta drugo da pričamo? Šta drugo da pričamo? Govorimo o anketnom odboru koji treba da utvrdi ove stvari, a vi ste prvog dana znali da je sve u redu.

Izveštaj REM-a kaže „Pink“ i „Hepi“ su sve standarde ispunili. Slušajte ovo… Ne znam gde mi je. Naći ću ga posle. Jedan citat sam hteo da pročitam sa „Hepija“ ili sa „Pinka“, ne mogu ni da ispratim više.

Dakle, šta je poenta, gospodo? Dakle, vi nemate nikakve odgovore. Mi vas ovde danima molimo da nam odgovorite - kako je moguće da REM ne reaguje ni jednu od ovih stvari koje smo pomenuli? Kako je moguće da se takve stvari dese? Vi nam nudite spiskove nepodobnih glumaca. Vi nam nudite nove napade. Nudite novi izliv nasilja u organizam. Zašto? Jel ne mislite da je ovo previsoka cena koju smo kao društvo platili?

Ja kažem - nije ministar krivac, nije ministar pucao, a vi kažete - evo ga, okrivljuje ministra. Ne okrivljujem ga, samo kažem da ima odgovornost kao neko ko vodi ovu oblast. Govorim vam da treba da okrenemo drugi list, da treba na drugi način da se bavimo svime ovim. Šta kažete sa vaše strane, kažete - plaćenici, ološi, rušitelji države. Da niste možda malo preterali?

Znate, građani, šta se dešava onda sa time? Dakle, sa najviših državnih funkcija dobijete te etikete. Pokazao sam ovde na tvitovima, u javnom govoru, u člancima, mogli ste da vidite ovde u govoru poslanika, to ološi i hijeni, najgori među svima, rušitelji države, izdajnici. To dolazi sa najvišeg vrha, a onda se prenosi na niže redove, onda ti niži redovi, mada, poput botova na društvenim mrežama, ne znam, izlivaju to dalje, šire to dalje, gostuju u TV programima. Neki od vas, dokazao sam to prošli put, uređuju „Informer“, kače na „Informer“ direktno iz Skupštine vesti i svoje užasne tekstove. Znači, to se prenosi na javnost, onda ta javnost to gleda i valjda bi trebalo da reaguje, kao što se reagovalo, ne znam, možda i nije, ali se svakako desilo nešto što je strašno da se na kolima Irfana Mensura vrši napad, da se vrše pretnje glumcima o kojima sam vam pričao, da se vrše napadi na medije, da se vrše napadi na nas poslanike. Tako to ide.

Krene se od toga - ti si rušitelj države, a šta se radi sa rušiteljima države i izdajnicima. Njih bi valjda trebalo neko da ubije, neko od tih ljudi koji vam veruju, ko drugi. Tako se širi nasilje po ovom našem društvu, onda imate to da se te naslovne strane „Informera“, „Aloa“, „Srpskog telegrafa“ komentarišu u jutarnjim programima „Hepija“, „Pinka“, da se stvara atmosfera u kojoj, recimo, daću vam primer u kojem smo lično bili ugroženi, se urednik političke rubrike najstarijeg dnevnog lista na Balkanu pojavi u programu posle ručka kod Milomira Marića i on sa drugim gostom govori o tome da li je najbolje ubiti predstavnike opozicije sekirom ili je bolje ubiti ih puškom. To dolazi od vas, ne može dolaziti sa druge strane. Vi činite tu većinu, vi činite tu vlast. Vi činite tu odgovornost. To sa te strane dolazi.

Ja nisam govorio o neimenovanim osobama. Ja sam govorio o onima koji su narodni poslanici. Oni to govore svojim imenom i prezimenom, oni se ne kriju. Pitate me ko su oni, da ih navedem. Neću da ih navedem. Neću zbog toga što ne želim da im dam priliku da sada govore o tome, da se pravdaju, da napadaju. Želim da kažu odgovoran sam i ovo ne treba više da se dešava. Da vi možete to, vi biste to verovatno uradili. Ja razumem da vi ne razumete da bi ovo trebalo da stane, ali cena koju smo kao društvo platili je prevelika.

Nazovite me naivnim slobodno, ali pomislio sam da bi tragedije koje su se desile u ovom našem društvu možda mogle čak i kod vladajuće većine da izazovu jedno zaustavljanje, jednu pauzu u svemu tome, pa da kažu - dobro, možda i moja odgovornost postoji u tome, možda ja kao narodni poslanik ne moram ovo da pišem, možda ima i neki drugi način borbe, možda imaju neki argumenti koje ova opozicija, ako je već tako, ne znaju šta pričaju, neuki su, kako nas već nazivate, pa možda mogu i argumentima da pobedim, možda ne moram nasiljem da se borim barem u ovoj Skupštini.

Koji argument vi ljudi imate da branite „Pink“ i „Hepi“? Šta je vaš argument? Dajte da čujemo. Dajte recite nešto. Recite nam - mi mislimo da ne treba oduzeti frekvenciju „Pinku“ i „Hepiju“ zbog toga i toga, mi mislimo da je REM radio odličan posao zato što su oni, na primer, kada se desio slučaj A uradili meru B i zbog toga mi mislimo da su oni odlični. Da li ima jedna mera REM-a koju vi možete da branite? Dakle, da li zaista možete, molim vas, jedan argument da kažete u odbranu ovoga što vam govorim? Da li možete jednu stvar da kažete u odbranu ovih fabrika zla? Ja znam da su one vama potrebne. Ja zaista to razumem. Kako bi drugačije dobili izbore? Kako bi drugačije širili napade na političke neistomišljenike? Da nema toga, ne bi bilo moguće tvrditi da su glumci rušitelji države.

Većina glumišta, većina kulturnog blaga u domenu glumišta je vama rušitelj države. Biće da možda nije u redu sa vama onda, ljudi. Da li bi mi mogli kao društvo da izađemo iz ovoga sa nečim pozitivnim? Da li bi mogli da se dogovorimo da stane ova bujica vaše propagande, da se vaša mašinerija zaustavi, jer je vi kontrolišete? Ja da se pitam, da mogu dugme da pritisnem, ja bih ga pritisnuo, ja bih zaustavio. Da sam predsednik rekao bih Suzani Vasiljević - zaustavi, bre, ovo, čoveče, što si napravila, stani malo, stani malo, trpimo svi, trpe nam deca, ta deca što vi kažete, ta deca što mi kažemo. Dakle, sva ta deca trpe zbog ovoga što radite. Jel ima negde pauza da se pritisne, bre, ljudi, da se zaustavi ta propaganda, mržnja, sve to što stalno izlivate godinama po ovom našem narodu?

Narod prepoznaje da nećete ništa da uradite i zato je na ulici, zato su ljudi tu. Ljudi su videli da ako se nastavi ideja da sistem nije zakazao da nema potrebe da se išta menja i zato su ljudi na ulici, zato će biti ponovo na ulici.

Ovde ću se zaustaviti, a imam još mnogo da vam kažem, svašta. Hvala vam puno.

PREDSEDNIK: Šta sad planirate neku pauzu da napravite u fizičkim napadima na narodne poslanike SNS i druge ljude iz SNS ili je radikalizacija nešto drugačija od te pauze? Šta ste sad rekli?

Pravo na repliku ima Milenko Jovanov.

MILENKO JOVANOV: Evo, vidite kako to sad izgleda. Kaže čovek: „Vaš predsednik gleda samo rejtinge itd“. Pa, evo pogledajte sad ovo, citat gospodina Lazovića, izjava od juče u intervju za „Danas“, kaže: „Mišljenja je da se Vučić protesta plaši jer zadiru duboko i u biračko telo SNS“. I šta sad? Ko se bavi biračkim telom? Pa, Radomir Lazović. Dakle, milioniti put jedna ista stvar.

Drugo, vi da pričate sa nama o skaradnosti tvitova. Jeste li vi stvarno ozbiljni u tome? Tone papira možemo da vam donesemo ovde, svako od nas kroz šta prolazi zahvaljujući vama i onome što vi radite između ostalog i ovde u Skupštini. Vi u Skupštini krenete, Šolakovi mediji nastave u etru, širite mržnju i pravite od nas legitimne mete i to radite i to svesno radite i svaki dan radite. Svakog dana to radite. Dehumanizacija ide u tom pravcu. Potpuno dehumanizovati ovaj deo sale da bi svaki vid nasilja prema tim ljudima ovde, ovim ljudima ovde bio potpuno legitiman i to je poenta. To suština svega i to nastavljate.

Ko je dokazano od strane neutralnog tela širio mržnju u ovom društvu? Pa, „N1“. Luksemburško telo koje se bavi …

(Aleksandar Jovanović dobacuje s mesta.)

PREDSEDNIK: Ćuta Jovanović da ne viče iz klupe.

MILENKO JOVANOV: Upravljanjem medijima. Pa nije valjda to Vučićevo telo? Jel to Vučićevo telo?

(Radomir Lazović dobacuje s mesta.)

PREDSEDNIK: Radomir Lazović da ne viče iz klupe.

MILENKO JOVANOV: Pa nije Vučićevo telo.

(Aleksandar Jovanović dobacuje s mesta.)

(Radomir Lazović dobacuje s mesta.)

PREDSEDNIK: Ćuta Jovanović i Radomir Lazović da ne viču iz klupa.

MILENKO JOVANOV: Prema tome, suština je sledeća ako tražite zaustavljanje nasilja, krenete od vas, krenite od vaših govora, od vaših tvitova i od vaših medija.

Lagali ste kako je fotošopirana fotografija Aleksandra Vučića u „Ribnikaru“. Lagali, lagali ste. Ceo dan ste lagali.

(Radomir Lazović: To ste me podsetili da kažem.)

PREDSEDNIK: Radomir Lazović da ne dobacuje iz klupe.

MILENKO JOVANOV: Lagali.

(Aleksandar Jovanović dobacuje s mesta.)

PREDSEDNIK: Ćuta Jovanović, takođe.

MILENKO JOVANOV: Pa, onda kad je dokazano drugi put, vi nastavili da lažete i nastavljate da lažete. Zašto? Pa, dehumanizacija. Zašto dehumanizacija? Pa, zato što nije imao…

(Aleksandar Jovanović: Dobro, rekao si.)

Čemu nervoza? Pa, evo dovodim vam novih deset hiljada na protest, pustite me bre, što razbijate sopstvene proteste time što mi ne date da govorim? Pa, evo dovodim vam ljude na proteste, pustite me da završim.

Tako je, eto, pustite me da dovedem ljude. Dosta vam je ljudi? Nemojte da je dosta, nikad nije dosta. Zato što treba dehumanizovati Vučića, jer on nema empatiju prema onom što se desilo i zato pravi fotošop da je bio u „Ribnikaru“. Pa, kako vas, bre nije sramota? I dokaže se laži, gde je izvini, Lazoviću? Nema – izvini. Kao što nema – izvini da su poslanici „Ćićoline“, nema veze, ni za groktanje nema izvini, ali ćeš da pozivaš na izvinjavanje.

Hajde dosta licemerja. Dosta licemerja zaudara vaše licemerje.

PREDSEDNIK: Sandra Božić. Izvolite.

SANDRA BOŽIĆ: Dobro, gospodine Lazoviću, nemojte tu nervozu da pokazujete, pa prošle nedelje čitave ste me pominjali, ja od nekih razloga službenih nisam mogla da budem prisutna ovde, pustite sada malo samo prostora da ja vama kažem ono što mislim. Budite toliko tolerantni, jer imate svo vreme danas da nama kažete sve što mislite, samo se nadam da nećete ponavljati svoje govore i reciklirati ih.

(Aleksandar Jovanović dobacuje s mesta.)

Govorite da su „Pink“ i „Hepi“ generacija …

PREDSEDNIK: Prva opomena za Aleksandra Jovanovića.

SANDRA BOŽIĆ: Šta vi to gledate, gospodine Lazoviću, kada odlazite na Savski nasip i tamo napadate i psujete policajce i vi i gospodin Miketić? Pa nije valjda da gledate „Pink“ i „Hepi“? Ja bih rekla da gledate „Novu S“, ja bih rekla da gledate „N1“ i onda tako iz tog naboja iz laži koje sami forsirate, koju sami reciklirate plasirate, Upravo u svrhu ove dehumanizacije svih nas, vi izađete napolje na ulicu i organe reda psujete i napadate. Vi ste generatori nasilja, jer vama je potrebno nasilje. Vama su potrebni nemiri, vama je potreban novi „Majdan“. A zato dehumanizujete Aleksandra Vučića, pa jer on jedini stoji između vas prozapadne opozicije kako ste se sami nazvali i svega onoga što čini jednu čestitu, plemenitu Srbiju, sve ono što čini građane Republike Srbije koji vole svoju državu, koji se za tu državu bore. To se zove patriotizam. Ali, to vas niko nije naučio očigledno.

I šteta je što za vas …

PREDSEDNIK: Aleksandre Jovanoviću, da nastavimo?

(Aleksandar Jovanović: Samo vi nastavite.)

SANDRA BOŽIĆ: Mogućnost izvinjenja za sve ono što radite, za sve ono što dajete kao primer.

PREDSEDNIK: Druga opomena, Aleksandar Jovanović.

SANDRA BOŽIĆ: A to je uriniranje po vratima Vlade.

Ja bih molila gospodina da ne dobacuje, ja ne znam stvarno da li je moguće da vi toliko tolerancije nemate. Nemojte dobacivati. Pa na taj način huškate, na taj način vršite jednu verbalno nasilje. Svi redom sa ove strane. A vidim da je onaj ko je najjodgovorniji za nasilje u ovoj sali pobegao čim sam mu spomenula da upravo on je taj koji našu decu tera u rupu, u rupu u kojoj je završio Gadafi.

Gde vam je izvinjenje, Lazoviću, za to? Što se ne izvinite građanima Srbije? Nažalost, mi to izvinjenje nećemo nikada čuti, ali dobro je pozivati na političku odgovornost u smislu političke kulture i komunikacije.

Evo, gospodine Lazoviću, dobili ste ovde jedan odgovor na koji niste bili tolerantni ni dva minuta da ga izdržite. Hvala.

PREDSEDNIK: Hvala.

Reč ima Tatjana Medved: Poštovani predsedniče Narodne skupštine, poštovani narodni poslanici, uvaženi građani Republike Srbije, pre svega želim da istaknem da izražavanjem najiskrenijeg i najdubljeg saučešća ne mogu dovoljno da iskažem svoje žaljenje i tugu, saosećanje i ogromnu solidarnost prema porodicama nastradali, a najviše bol zbog dece koja su izgubila život.

Ja nemam prava da kažem da se osećam loše, da mi je teško, da nešto ne mogu, jer nisam u koži njihove braće i sestara, njihovih roditelja. Mogu da se poistovetim kolika je to praznina i bol koja nikada neće nestati i da se zalažem da nam se tragedije više ne dešavaju.

Prevashodno želim da se obratim našim sugrađanima, uzimajući u obzir izveštaj Vlade i obrazloženja koja je predsednica Vlade dala za njega, sa ciljem da novoformirani anketni odbor raspolaže sa pozitivnim rešenjima ove Vlade, koja su proistekla naporima Ministarstva sporta i prosvete, jer ovo što ću da iznesem je deo rada koji treba da doprinese bezbednijoj i sigurnoj zemlji, a naročito pozitivnijem odnosu među mladima.

Za sve vas koji me ne znate, moje ime je Tatjana Medved. Ja sam sportista, rukometašica sa dvadesetogodišnjom profesionalnom klupskom karijerom, bogatom titula i reprezentativka sa preko 200 nastupa za reprezentaciju, nosilac Nacionalnog priznanja za osvojenu medalju na svetskom prvenstvu.

Petnaest godina sam oblačila dres reprezentacije, bila kapiten u vremenima kada smo menjali himnu, reprezentovala svoju zemlju tokom svih promena koje smo prolazili, igrala za tri države sa jednim pasošem.

Moje generacije i ratne i posleratna vremena, vremena bombardovanja su oduzela mnogo u našim sportskim karijerama. Igrali smo u uslovima, danas nepojmljivim, pripremali se, putovali, organizovali na način danas nepojmljivim,

Poslednjih 12 godina i dalje sam na terenu i dalje reprezentujući svoju zemlju, kao Delegat Evropske rukometne federacije, imajući sada više učešća na evropskim i svetskim takmičenjima nego kao igrač, među prvim ženama, delegatima, koja je Evropska rukometna federacija nominovala za muška takmičenja na evropskom nivou. Zato ne zamerite što ću se u mom obraćanju koristiti sportskim žargonom, koristeći sportski duh i emocije, jer to je moja priroda, moje vaspitanje i moj karakter, što će biti lična i duža, ali samo sa jednim ciljem, kako bih prenela koje vrednosti ljudskih osobina nam nudi sport i zbog čega je počevši od fizičkog vaspitanja, pa preko sporta amaterskog ili profesionalnog ili rekreacije bitno da je on važan faktor u našem društvu i da ima nemerljive vrednosti za svakog od nas.

Želim da krenem od svog rodnog grada Novog Sada, da istaknem da volim svoj grad, u njemu živim, privređujem, doprinosim i društveno i u sportu, isključivo svojim radom. Osećam da sam za moje sugrađane, Novosađane, ali i druge građane Srbije, sportista koga pamte i rado me se sećaju sa terena.

Međutim, ni tokom moje karijere, ni kada sam je završila 2010. godine, ni kada smo osvajali medalje sa reprezentacijom, gradska vlast tada sport nije prepoznavala kao važan segment našeg društva. Nije prepoznavala ni napore ni uspehe mnogih od nas, birajući tada koga da uvaže i koga ne. Kao što je to počeo da čini za sve jednog pojedinca, sportistu i ekipe kada je postao gradonačelnik, Miloš Vučević.

Istovremeno, ulažući u sport, sportska udruženja, saveze, školski sport, takmičenja i sportsku infrastrukturu grada, bezpogovorno iz godine u godinu, sve više i jače, ujedno prateći ideologiju politike predsednika Vučića o bezuslovnoj podršci sportu i sportsku infrastrukturu.

Ne želim da ne spomenem Pokrajinsku Vladu Vojvodine i sve napore i ulaganja koja su učinili, naročito po pitanju sporta, sportske infrastrukture i sportske medicine u proteklom periodu.

Krenule su ozbiljne promene u poslednjih 10 godina. Velika ulaganja su učinjena. Stvoreni su uslovi za vrhunski sport koji su i mojoj generaciji bili potrebni, koje smo i mi priželjkivali i sigurno zaslužili da ih i mi imamo. Sve jedan sportista će se složiti sa mnom.

U vrhunskom sportu smo se izdigli sa svih bolnih prizemljenja koje smo kao sportisti i nacija doživljavali zbog debakla na velikim takmičenjima i uspesi nisu izostajali. Naši sportisti, kako u individualnim tako i u ekipnim sportovima i naši reprezentativci su nas nebrojeno puta obradovali. Otvaralo se sve više škola sportova, sportska udruženja, klubovi, savezi, najvećim delom ili celosno se finansiraju iz sredstava koja se opredeljuju za sport preko subvencija programa a sve iz budžeta države.

Počevši da se kroz gradski rukometni savez Novog Sada, zajedno sa rukometnim savezom Srbije i Vojvodine od 2019. godine intenzivno bavim popularizacijom rukometa među najmlađima i među školskom decom u Novom Sadu, ali i širenju pravih vrednosti, organizovanju takmičenja za uzrast od 7 do 12 godina bez takmičarskog značaja, prezentovanjem i promocijom državnih obeležja reprezentacije i naše himne, organizovanjem raznih edukativnih tribina na temu zdravlja i ishrane kod deca, odnosa trener-igrač, počela sam bliže da se bavim problematikom koje smo svi iz sportske struke negde bili svesni, a to je da je sve veći broj dece koja nisu dovoljno spremna za sport, sve veći broj tehničko nekvalitetno spremne dece u bazama mlađe kategorije reprezentacije u bilo kom sportu u zemlji, sve više problema zdravstvenog stanja školske dece, tu prevashodno mislim na gojaznost, neusklađenost posturalnog statusa, ali najpre nedovoljno dobre motorike, manjak fizičkih aktivnosti u mnogim školama ali i pojave da deca ne žele da rade fizičko ili im roditelji traže da ga ne rade jer su u sistemu treninga, što su za mene i moja shvatanja nedopustivi razlozi.

Raspadom bivše države i posleratnim godinama naš svima poznati postavljeni sistem sporta koji počinje od osnovnih škola i fizičkog vaspitanja, pa se širi preko klubova do reprezentacije se razvodnjavao i urušavao. Čak ni uvođenjem Zakona o sportu 2010. godine kojima su tada zatvorena mnoga sporna pitanja ali nedovoljno precizna i konstruktivna da su ostavila mnoga druga pitanja od suštinskog značaja nezatvorena i neuređena, sistem sporta se nije oporavio.

Učinjeni su napori vlasti 2016. godine dopunama i izmenama Zakona o sportu i ostalim zakonskim aktima i pravilnicima da se unapredi i reguliše mnogo toga zaostalog u zakonu, povećana su ulaganja u sport, ali u društvu se nastavilo linijom manjeg otpora. Kod mnogih se odavno izgubila svest o poštovanju, posvećenosti, autoritetu, dobrim međuljudskim odnosima i činjenju stvari čije posledice ne smeju da stvaraju ili uzrokuju probleme.

Da bi sistem funkcionisao, svako mora da ga poštuje. I to iz mog iskustva, kontakata i razgovora sa ljudima iz sporta kako u našoj zemlji tako i u drugim evropskim zemljama i ne samo onih koje nas okružuju, danas imamo veliki problem. To su nam donela moderna vremena i pravo na pravo drugih.

Vraćajući se na srž mog izlaganja i ono čega smo svi svesni, ali većina želi da upire prstom u drugog umesto da bude koncizna i jasna u isticanju rešenja problema, je da su odrasli počeli da stvaraju probleme prevashodno deci, jer se umanjivao značaj fizičkog vaspitanja i sportskih sekcija u osnovnim školama. Mnogi roditelji su upisivali decu u nekoliko sportskih škola želeći najbolje, ali ujedno su narušavali prirodan proces koji se zasniva da sve potiče od fizičke kulture i fizičkog vaspitanja. Mnogi učitelji u nižem školskom uzrastu su prestali da pridaju veliki značaj časovima fizičkog vaspitanja i sportskim sekcijama. Na školska takmičenja idu samo deca koja su u nekom sistemu treninga.

U takmičenjima mlađih kategorija taktika i rezultatski značaj su uzeli primat nad tehnikom i pravnim razvojem veština kod dece. Mnogi su nakon 14. godine i polaskom u srednju školu prestajali da se bave sportom, jer nisu imali gde dalje da nastave. Njihova sportska škola ili klub je radio samo sa decom do tog uzrasta, a takvih je mnogo.

Umanjivao se i značaj klubova sa tradicijom i radom svih uzrasnih kategorija, umanjivao se značaj trenera, jer biti stručno osposobljen mnogi koji to nisu bili a vodili su škole sporta i ekipe mlađih kategorija su ovu zakonsku regulativu prihvatili kao napad na svoj džep i nečije hirove, a ne ulaganje u sebe i svoje znanje i prevashodnu odgovornost koju nosi rad sa decom, naročito uzrasta 16 godina i mlađi.

Počeo je rast velikog broja roditelja koji su počeli i želeli da se mešaju u sve, i u trenerski rad i u rad sudija i sprovođenje takmičenja i vršenje pritisaka i na decu i na trenere i činjenja drugih neprimerenih radnji, kao i niz drugih problema koje smo i kao društvo koje koristi sve mogućnosti koje su nam obezbeđene svesno ili nesvesno provocirali.

Danas mnogi sebi daju za pravo mnogo. Struka, nauka i metodološki pristup su jedino iznalaženje rešenja svih problema, ali se moraju poštovati od svakog od nas na prvom mestu i imati poverenja u struku koja to vodi, a imamo i te kako vrhunsku struku u mnogim oblastima, ali i to volimo da spočitavamo.

Dolaskom na mesto narodne poslanice, kao član Odbora za obrazovanje, pokrenula sam inicijativu za formiranje pododbora za sport, čija sam predsednica sada. Kao jedan od naših zadataka, za mene prevashodan, jeste utvrđivanje i praćenje stanja razvoja sporta u zemlji, kao i rada Nacionalnog saveta za sport i Nacionalnog saveta za sprečavanje negativnih pojava u sportu, čime smo odmah po formiranju počeli intenzivno da se bavimo.

Moram da istaknem da je izuzetno bitno što su predsednik države i predsednica Vlade Srbije kroz svoju politiku sport u zemlji izdvojili kao jedan od prioriteta ove Vlade i u tom smislu formirali Ministarstvo sporta kao zasebnu celinu. Time su se otvorile mogućnosti da se Ministarstvo sporta snažnije i delotvornije bavi uspostavljanjem jačeg strateškog sistema sporta od predškolskog uzrasta do vrhunskog sporta.

Koristeći stručnost, iskustvo i snagu svih sportskih institucija, državnih organa i nevladinih organizacija u delokrugu sporta i sportske medicine, sa posebnim osvrtom na povećanje bavljenja fizičkim aktivnostima dece uzrasta od sedam do 11 godina odnosno od prvog do četvrtog razreda u svojim školama, naglašavajući i ističući da fizičko vaspitanje nije sport, sport je deo fizičke kulture, kroz časove fizičkog vaspitanja se sprovode fizičke aktivnosti dece u skladu sa njihovim uzrastom, u kome ih kroz fizički trening učimo osnovnim elementima potrebnim za njihov pravilan psihofizički razvoj, njihov pravilan rast i razvoj motorike.

Radimo na jačanju njihovih kongetivnih sposobnosti i procesima morfoloških osobina i bitan je predmet kao i svaki drugi, ako ne i najbitniji.

Na časovima fizičkog vaspitanja decu učimo se igraju i uživaju u igri, unapređujemo njihove navike povezane sa zdravljem, pripremamo da budu zdravi i sposobni mladi ljudi, radimo na stvaranju njihove kvalitetne koncentracije i pažnje, omogućavamo da imaju bolji fokus na ostalim časovima, otvaramo im vrata sporta za koji bi sami trebali da se opredele i budu usmereni u njega od strane svog nastavnika fizičkog, koji prema detetovim predispozicijama treba da ga usmeri koji sport je za njega najbolji.

Kada se deca uključe u sistem sporta od svoje 11. godine, 12. godine, odnosno od Petog razreda, a do tada prođu kroz više sportova, kroz promocije sportova na školskim takmičenjima i sportskim sekcijama tada im kroz sisteme takmičenja, treninge i ostalim sportskim aktivnostima razvijamo njihovu obuku i veštine koje će ih podržavati u ostvarivanju i postizanju njihovih socijalnih, društvenih i svakako i sportskih uspeha, koji treba da budu stub naše države i našeg društva.

Doprinosimo njihovom zdravom duhu i sigurno njihovoj pozitivnoj energiji koja ima uticaja i na smanjenje vršnjačkog nasilja i svakako takvim sistemom se rasterećuje nametnuti i bespotrebni trošak roditelja plaćanja članarina koje ne traži država, već klubovi ili sportske škole.

Pododbor za sport je radeći u skladu sa Poslovnikom i zadacima koji su mu povereni održao desetine radnih sastanaka u prethodnih nekoliko meseci sa resornim ministarstvom, Ministarstvom prosvete, Ministarstvom odbrane, Ministarstvom unutrašnjih poslova, Olimpijskih i Paraolimpisjim komitetom, Savezom za školski sport, Republičkim i Pokrajinskim zavodom za sport i sportsku medicinu, Pokrajinskim sekretarijatom za sport, Srpskim savezom profesora fizičkog, eminentnim profesorima Fakulteta za sport i fizičko vaspitanje, članovima Nacionalnog saveta za sport, Srpskim atletskim savezom, a sve u cilju utvrđivanja stanja sporta u Republici Srbiji i usvajanja koraka ka utemeljenju jake sportske, a prevashodno zdrave, srećnije i izdržljivije nacije.

Sva nabrojana ministarstva i nevladine organizacije, sportske institucije, sportska struka, struka sportske medicine su ujedinjeni u podršci i doprinosu, rade na pripremi i implementaciji sledećih ciljeva Ministarstva sporta i Nacionalnog saveta za sport kao hitnih mera na kojima se radi, jer su prevashodno neophodno biti i pre ovih tragedija bili, a sada u ovom trenutku su neophodni da se bez puno zastoja sprovedu i implementiraju.

Ciljevi su sledeći – podizanje nivoa rada sa nižim školskom uzrastom od sedam do 11 godina, sprovođenje nastave fizičkog vaspitanja, učitelja sa profesorima fizičkog vaspitanja. Na ovoj pripremi intenzivno radi Ministarstvo sporta i Ministarstvo prosvete, prikupljeni su svi relevantni izveštaji zdravstvenog stanja školske omladine i utvrđuju se pravne forme za pokretanje pilot projekta čiji rezultati bi bili naučni osnov za brzo implementiranje od strategije programa ovakvog načina rada u svim školama.

Na nivou nižeg školskog uzrasta od sedam od 11 godina uključivanjem profesora fizičkog vaspitanja kao najkvalifikovanijih stručnih lica koji poseduju kompetenciju i akademsko znanje za sprovođenje i praćenje efekata fizičkih aktivnosti, nastave fizičkog vaspitanja na antropološki status učenika i realizaciju korektivnih tretmana posturalnog statusa učenika čime značajano i direktno doprinose podizanju nivou rada na razvijanju motorike, morfoloških osobina i kognitivnih sposobnosti dece, časovi fizičkog bi trebalo da se održavaju pet puta nedeljno. Svako dete treba da radi fizičko i nauči da se za taj čas mora presvući u šorc i majicu, neupitno je da li se fizičko sprovodi u sali ili na spoljnim terenima.

Profesori fizičkog vaspitanja treba da usmeravaju decu u sportove koji im po njihovim predispozicijama najviše odgovaraju. Uvođenje Zakona o sportu, da su atletika, plivanje i gimnastika bazični sportovi od nacionalnog značaja za zdrav i pravilan razvoj dece u Republici Srbiji. Time i pravno i formalno možemo bolje i jače da uređujemo i nastavne programe i školska takmičenja i sportsku infrastrukturu i da kao društvo, a ne samo kao roditelji pružimo deci sve što je potrebno i neophodno.

Zakonskom formom isključiti rezultatski značaj u svim takmičenjima svih sportova u uzrastu od 12 godina i mlađi, deca treba da se igraju i zavole sport u tom uzrastu treba da savladaju sve tehničke elemente i ovladaju motorikom, a ne da brinu o pobedi i porazu. Time ujedno utičemo i na anuliranje negativnih pojava ponašanja roditelja na tribinama i njihovih pritisaka koje su postali sve češća pojava.

Unapređenje školskih takmičenja i uključivanjem sve školske dece, a ne samo one koje se bave nekim sportom svim nacionalnim gradskim savezima i njihovim klubovima omogućiti da vrše nesmetane i u većoj meri promocije sportova u svim školama i doprinesu popularizaciji svojih sportova tokom školskih takmičenja.

Podizanje nivoa promocije olimpijskog duha i odnosa prema državi i državnim obeležjima u predškolskom uzrastu, organizovanjem mini olimpijada širom Republike Srbije. Na ovoj pripremi će raditi Olimpijski Komitet i Savez za školski sport.

Podizanje nivoa svesti školske omladine o važnosti njihovog uključivanja i učešća omladine u sportu i edukacije kroz sport, pokretanjem olimpijskog karavana kojim će se kontinuirano predstavljati širom Srbije naši mladi reprezentativci uzrasta od 16 do 23 godine koji su osvojili medalje u svojim uzrasnim kategorijama na velikim prvenstvima, nastupajući za reprezentaciju Srbije. Na ovoj pripremi će raditi Olimpijski komitet i nacionalni granski savezi. Ministarstvo prosvete i Olimpijski komitet su potpisali sporazum o uvođenju predmeta olimpijsko obrazovanje u osnovne škole sa ciljem koji ima olimpizam, a to je da stavi sport u službu harmoničkog razvoja čovečanstava u cilju promovisanja mirnog društva koje brine o očuvanju ljudskog dostojanstva.

Kontinuirano praćenje fizičke forme i navika povezanih sa zdravljem školske dece, uvođenjem redovnih sportskih lekarskih pregleda za svako školsko dete, kojima bi republički i pokrajinski zavod za sport i sportsku medicinu mogli da utvrđuju najvažnije aspekte zdravlja i sposobnosti školske dece, podizanje nivoa rada fizičkog vaspitanja u srednjim školama i na univerzitetima, uvođenje državnih programa sportska medicina i oporavak, više edukacija o prevencijama povreda i brža dostupnost i raspoloživost intervencija oporavka za sve mlade sportiste.

Državna laboratorija spoznaje i sportska psihologija, više interaktivnih tribina za decu, jer treniranje uma je jedno važno kao i treniranje tela. Ne mogu, ad a ne iznesem svoje mišljenje da nam je nacionalni stadion bitan i potreban, bez ulaženja u bilo kakve diskusije, jer na temu potreba sportskih infrastruktura ne sme da ih bude, ali ću reći da nam treba još sportskih objekata, sala za trening i bazeni, posebno pri školama. Treba ih više i svaki sportski objekat je preko potreban. To su mesta gde naša deca i omladina moraju da imaju svoje uporište i svoje oaze mira i sreće, mesto okupljanja i druženja.

Takođe, moram da istaknem da Ministarstvo odbrane i MUP posebno neguju sportski duh među svojim pripadnicima, jer je psihofizička spremnost njihovih pripadnika koji i postižu fizičkim treningom i sportom od prevashodnog značaja za njihov rad. Imaju odlične timove i organizaciju sporta koji o tome brinu. Takođe u svojim redovima imaju vrhunske pripadnike koji su ujedno i vrhunski sportisti, članovi sportskih jedinica, koji postižu vrhunske rezultate na međunarodnom nivou i oni moraju biti vidljiviji. Na njihove rezultate moramo biti podjednako ponosi kao i na rezultate drugih reprezentativaca, jer vrednost sporta u policiji, vojsci se meri njihovim novoom fizičke obučenosti i spremnosti, čije takođe jačaju ugled bezbedonosnih snaga naše zemlje. Ali i njima je potrebno da nam dolazeće generacije budu zdrave i jake i kod nje sport mora konstantno osnaživati.

Uvek ističem kada imam priliku kroz intervjue, promocije i slične akcije, da je moju snagu požrtvovanost i istrajnost tokom moje karijere, moj današnji kredibilitet, integritet, volju i energiju koju mnogi vide i osete u meni, stvorilo moje roditeljsko, školsko i iznad svega sportsko vaspitanje. Moja sportska karijera i formiranje moje ličnosti je počelo od moje osnovne škole, već od prvog razreda. Moja snaga za prevazilaženje svih životnih problema je stvorena mojim sportskim duhom. Moje dostojanstvo i borba za očuvanje pravih vrednosti je nepokolebljivo.

Kada sam prvi put zakoračila u ovu velelepnu zgradu, dom ove države, moj osećaj je bio ravan ulasku u reprezentaciju, a ulaskom u ovu salu sam ponovo obukla reprezentativni dres. Zašto ovo ističem? Poseban je osećaj tog ispunjenja i ponosa kada u reprezentativnom dresu na sportskom terenu pevaš svoju himnu, a naročito kada si na postolju. Poseban je osećaj kada reprezentuješ svoju državu i vrednosti svoje zemlje. Zato mnoge od nas sportista vidite sa suzama u očima u tim trenucima, jer te emocije nadvladaju i upravljaju nama, uvek daju motiv da daš sve od sebe i ostaviš srce na teren. Te emocije pevanja himne i dan danas, gde god se intonira himna se ne gube i ne prestaju. Odnos prema državi i državnim obeležjima je jedinstven. Sport nam je utkao sporski duh da ostanemo istrajni i dosledni, pošteni ali hrabri i borbeni, da postanemo veliki ljudi, da budemo dostojanstveni, uvažavamo protivnika, da sebe nikad ne precenimo, ali i ne potcenimo i uvek idemo korak napred, nikad nazad i uvek može bolje. Da davanje od sebe i srce na teren ne zavisi od toga koliko si plaćen, već koliko voliš to što radiš i koliko si posvećen onom što radiš.

Nismo učeni da mrzimo već da ojačavamo sebe i da se izdignemo iznad svega i da su problemi za rešavanje uvek polazeći od sebe, a ne upiranjem prstom u nekoga i govorenjem da nije dobar i nečinjenjem ničega. Svi oko mene znaju da ja tako vodim i predvodim šta god da radim. Fizička kultura i sport je životna misija koja nas oplemenjuje i zdravlje i dušu, produhovljava nas. To su vrednosti sistema sporta koje svako od nas mora da podrži, to ga se pridržava i podržava uvek. Sportska struka i sportisti na čelu sa Ministarstvom sporta su ujedinjeni da je sve ovo preko potrebno i čvrsto stoji iza uverenja. Uspostavljanje jačeg i strateškog sistema sporta od predškolskog uzrasta do vrhunskog sporta stvarajući moćnu sportsku, ali nadasve zdravu, srećnu i uspešnu naciju.

Mnogo izazova je pred nama, mogu se prevazići samo ako se pravilno postavimo prema njima i ako smo ujedinjeni u dobrobiti za svakog od nas i našoj državi. Počevši od toga da se mora istaći šta je sve dobro urađeno do sada, pa onda kritikovati šta još ali ili nije dovoljno dobro i onda gaziti da se to postigne, a ne nipodaštavati, besomučno vređati ljude koji vode ovu zemlju i one koji veruju u njih.

Svako od nas ovde treba da doprinosi svojim znanjem i iskustvom, isključivo u domenu svoje struke, ne mešajući se u delokrug rada u kome nije stručan. Na taj način od najvišeg nivoa dajemo primer kako funkcioniše dobar sistem. Na kraju, dolazim do toga da i ja kažem zašto sam ovde i zašto podržavam politiku SNS i njenog lidera, Miloša Vučevića i predsednika države Aleksandra Vučevića.

Ovde sam jer iznad svega volim svoju državu, sposobna sam i spremna da doprinosim svojim radom, kao i svaki moj kolega ovde. Niko ovde nikome to ne limitira ili drugačije diktira, kako nam se spočitava. Predsednik države i predsednica Vlade stalno ističu kako može i mora bolje, a ne da je sve postignuto. Ovde sam kao osoba ostvarena na svim poljima, majka i sportista koja se stavila u funkciju politike u delokrugu sporta, koja želi i treba da promoviše prava i vrednosti sporta i to isključivo i jedino se traži da radim. Sada sam u godinama zrelosti, mogućnosti da svoja iskustva i znanja iz sporta prenesem i iskoristim svoj postulat – uvek može bolje, uvek mora bolje, uvek timski, zajednički.

Ovde sam jer sam obukla dres SNS, jedine stranke u zemlji koja gaji i održava taj patriotski odnos prema državi, državnim obeležjima. To nije bolest kako neki žele da omalovažavaju, to je patriotizam, ljubav i odanost prema državi i svim njenim građanima i to podržavam. Patriotizam nas čuva, ujedinjuje i održava u celini zajedničke interese svih građana Srbije, bez obzira koje smo nacionalnosti i vere. U politici, a posebno na ovako odgovornim funkcijama svako od nas taj odnos prema državi mora da zastupa bez obzira čiji dres nosi.

Iza patriotizma ne mogu da se kriju loše namere, samo konstantna borba za najbolje za svoju zemlju i svoje građane. Verujem u zakon, poštovanje sistema, hijerarhije i prioriteta. Izuzetno verujem u novoizabranog predsednika SNS Miloša Vučevića i njegove pre svega ljudske kvalitete, a potom visokoprofesionalne i stručne sposobnosti.

Verujem u predsednika države, koga je ne zovem šefom, već selektorom, da dobro vodi i reprezentuje našu zemlju u ovim izuzetno teškim i neshvatljivim vremenima, kada nam mnogi rade o glavi već godinama i toga prvo moramo biti svesni i upućeni u to. Verujem da radi non-stop, zato što i nema pravo da bude drugačije, jer u upravljanju državom ništa ne može da se ostavi za sutra, jer je to onda juče davno prošlo. Da nije tako, ne bi ni došli do mogućnosti da izlazimo iz mraka u kom smo bili, da se ispravljaju stvari i problemi koji su ukorenjeni u našem društvu bili, da nam se država oporavlja, ojačava i uređuje ka nivou koji svaki od nas priželjkuje da ona funkcioniše, da danas možemo da kažemo – ovo može bolje, jer ga sada ima, a pre ga nije bilo i da državom upravljamo mi, Srbi.

Verujem u našu Vladu, jer sam odavde sa ovog mesta, u zadnjih devet meseci, koliko sam u ovoj sali, čemu sve prisustvujem i vidim na sednicama Skupštine i sednicama odbora u kontinuitetu, prilike koje imam da uvidim stvari koje od kuće nisam mogla, čvrsto uverena u stavove koje sam iznela.

Ovim se izjašnjavam da sam za formiranje anketnog odbora, za koji se nadam da će takođe posvetiti posebnu pažnju i podršku ciljevima Ministarstva sporta koje sam iznela.

Za mene Srbija nije mala i moja država je za mene svetinja. Hvala.

PREDSEDAVAJUĆA (Snežana Paunović): Hvala.

Reč ima Radomir Lazović.

RADOMIR LAZOVIĆ: Hvala prethodnoj govornici na tome što smo barem imali jedan trenutak da malo drugačije čujemo i neke druge argumente i na tome joj zahvaljujem. Moram samo da kažem da tu ljubav koju ste na kraju iskazali prema svojoj državi siguran sam da osećamo i svi mi ovde, siguran sam da osećaju i glumci koji se nazivaju rušiteljima države, siguran sam da osećaju mediji koji se nazivaju izdajnicima i svi ostali. Kad bi mogli nekako da razumemo da ta neka ljubav prema našoj državi, da ljubav prema društvu, prema svim činiocima koji ga čine nije ograničena samo na one koji se sa nama slažu, na istomišljenike, nego može biti jednaka i od strane neistomišljenika, da ne moramo jedni druge nazivati neprijateljima, da ne moramo nazivati ljude koji drugačije misle neprijateljima države i slično.

Ja bih hteo da vam kažem, ovde sam govorio puno o tome zbog čega REM ne radi. Hteo bih da podelim jedan slučaj i voleo bih da mi neko kaže – ko može da brani jednu ovakvu situaciju? Ko može da brani nečinjenje REM-a, evo, recimo, baš u ovom slučaju?

Autonomni ženski centar se obraćao REM-u zbog onoga što se dešavalo na „Pinku“ u emisiji „Kod Jovane na ispovest“, koja je emitovana u oktobru prošle godine, znači, ne tako davno, čeka se još uvek da čujemo zbog čega se ne reaguje. Dakle, u razgovoru u okviru pomenute emisije Jovane Jeremić je i novinar-reporter, razgovarali su putem uključenja uživo u programu sa suprugom i majkom osumnjičene žene iz Grocke, prema kojoj je Drugi osnovni sud odredio meru pritvora do 30 dana, zbog sumnje da je izvršila fizičko nasilje nad troipogodišnjom ćerkom. Sad, u tom razgovoru koji su imali novinar Raonić i voditeljka Jeremić otkrili su identitet maloletne devojčice, žrtve nasilja, i njenog maloletnog brata. Navodili su sagovornike na otkrivanje informacija iz privatnog i porodičnog života maloletnog deteta. Komentarisali su postupak istrage koji je pokrenulo nadležno tužilaštvo i komentarisali su postupak izmeštanja maloletne dece iz ove porodice od strane Centra za socijalni rad. Nakon završetka javljanja sa terena voditeljka Jeremić je nastavila razgovor o ovom slučaju sa gostima u studiju i, pazite sad, sa astropsihologom Lunom.

Sad, kad vam neko preda jedan ovakav slučaj, kada vam prijavi ovakav jedan slučaj, kada dođe do tog REM-a, pa ja ne znam ko može da kaže – u redu je da se REM o ovako nečemu ne izjasni. Ja ne razumem to. Ja ne mogu ovo da razumem. Kako je moguće da mi dođemo do toga da vi danas branite taj REM? Kako je moguće da niko od vas ne vidi da je ovo problem? Imali smo situaciju da je u programu uživo, ja mislim na „Hepiju“ ili na „Pinku“, svejedno, obe televizije, tražimo da se zaustavi ovo nasilje koje dolazi sa njihove strane, imali smo situaciju da se isto kao što je ovde korišćen neki astropsihologi, parapsiholog, ne znam šta je ovo u pitanju, dolaze ljudi i otvaraju horoskop silovatelju i horoskop otvaraju njegovoj žrtvi, pa onda komentarišu to, upoređuju, pa valjda je to zanimljivo gledalištu, pa onda ljudi kao gledaju, eto, pa su oni tu stavili…

(Nataša Jovanović: Pa šta? Pa šta? Zašto gledaš?)

Evo, ja ću vam dati priliku za repliku. Jel me stvarno pitate – pa šta? Gospođo Jovanović, kada dođe do ovakvih situacija, ovo je katastrofa što vi ne znate. Pa šta? Pa ovo je stvarno grozno što vi ne razumete šta je problem sa time da se na ovaj način retraumatizuju ljudi, da se oni stavljaju ponovo u prvi plan, da se onda žrtva stavlja u istoj emisiji sa silovateljem i da im se otvara horoskop. Pa ovo je katastrofa što vi kao narodna poslanica ne razumete šta je problem u ovome. Pa da li ja stvarno treba osmi put da vas podsetim ovde da kada deca, kada ljudi bivaju izloženi nasilju, tražim citate, kada vide ovo, kada se normalizuje nasilje na televizijskim programima, da dolazi do povećanja krivičnih dela, da neki od tih ljudi koji su izloženi nasilju, a posebno deca, mogu i sami da postanu oni koji sprovode nasilje.

Dakle, ljudi, pročitaću vam samo citate iz istraživanja, 40 godina istraživanja, dakle, ne nešto što je novo, sad su se ljudi setili da to možda nije dobro, nego 40 godina istraživanje je dokazalo da je izloženost nasilju u televizijskom programu opasna za dečje zdravlje i blagostanje dece. Izloženost i uticaj nasilja u medijima u direktnoj je vezi sa nasilnim ponašanjem. Dakle, upravo je ovo i vaše nerazumevanje zašto je ovo problem ono na šta mi želimo da reagujemo.

Ali niste vi jedini, gospođo Jovanović, koja ne razume da je problem da se u programu otvara horoskop žrtve i počinioca krivičnog dela. Pogledajte, Olivera Zekić kaže – mi živimo u 21. veku, pa uostalom, novine prodaju suze, krv i slavne ličnosti. Ako se sećate, a građani se verovatno sećaju, jer je ostavilo jako težak, grozan i mučan osećaj, recimo, onaj intervju sa silovateljem u „Informeru“. Ona kaže da je to normalno, to je ekskluziva, to želimo da se zapravo prodaje u novinama. Ovo nesumnjivo privlači pažnju, ovo je nesumnjivo nešto što povećava rejting, očigledno, ne biste to radili, ali kada se dozvoli da mediji zarađuju na tuđoj muci, na tuđoj nesreći, na tuđoj patnji, na retraumatizaciji žrtava, na isticanju, na guranju tih žrtava u prvi plan, na tome ne treba mediji da zarađuju, naši zakoni kažu da to nije dozvoljeno.

Ja vas onda pozivam, kako je moguće da REM ne reaguje na to što se u jutarnjem programu ili ne znam, nije jutarnjem, popodnevnom, od 12.15 do 12.45 časova, „Kod Jovane na ispovest“, otkrijete identitet maloletne devojčice, žrtve nasilja, i njenog brata maloletnog, to vas ne zanima, to ne zanima REM. A što ne zanima to REM? Jel to politička borba? Šta je problem da se reaguje? Šta je problem da kažete, evo, REM nije reagovao na ovo, nije dobar REM, ne radi kako treba, ne zaustavlja nasilje? Šta je problem?

Gledajte samo ovaj citat, ljudi, pored ovoga. Kaže osuđeni kriminalac, citiram: „Najlakše krivično delo je ubistvo, nekoga ko se ne nada, znači, da ga ubijete. To je lakše nego da obijete jedna vrata i da uđete unutra i da pokupite neku robu ili neku stvar. To je za mene uvek bilo najlakše krivično delo. Deset dana je dovoljno da ispratite jednu, bilo koju osobu, da uđete u njene navike i da izaberete momenat kako i kada da ga ubijete“. I onda on ponavlja, analizirao je to, razmišljao je dugo o tome, došao je na TV „Hepi“, došao je da objasni i sad on kaže ovako za kraj: „To je najlakše krivično delo. Samo pazite da ne ostavite DNK ili da vas neko ne prepozna kad vas vidi. Inače, sve ostalo je sasvim lako. Sasvim je lako povući oroz, sasvim je lako ubosti ga nožem, staviti mu eksploziv ispod auta ili pored auta i razneti ga. To je najlakše krivično delo“, ponavlja osuđeni kriminalac po treći put u programu TV „Hepi“.

Ja vas sada molim ako može neko da mi objasni kako je ovo moguće, zašto je ovo u redu? Ovo nije u redu prema našim zakonima. REM bi trebalo da na ovo utiče, REM bi trebao da ovo osujeti. Trebalo bi da zaštiti našu decu. Trebalo bi da kaže – ovo je neprihvatljivo. Zašto REM ne reaguje i zašto ga branite i zašto ne dođemo do toga da REM podnese ostavku?

Hteo bih još nešto da kažem. Dakle, juče na tom istom „Hepiju“ u okviru jedne od najpopularnijih emisija, koju vodi glavni urednik, gostovao je predsednik ove države. Taj predsednik ove države je rekao nešto što je za mene jako zanimljivo. Taj predsednik naše države, nažalost predsednik, govorio je o tome, i baš je eksplicitno čovek… Dakle, izvinite, nemam nameru da sada se obraćam narodnoj poslanici, ali je predsednik eksplicitno osudio potpredsednicu parlamenta Sandru Božić i rekao da te stvari koje radi ne radi u ime SNS.

Šta sad? Sad ja kažem da ne radi to? Pa čak i predsednik vam to kaže i vi ćete to braniti? Zašto? Kako je ovo sada moguće? Objasnite mi tu izokrenutu realnost u kojoj vas on moli da u ime SNS to ne radite.

Da li je to razlog zašto vaš predsednik pravi taj neki novi pokret ili kako se zove to sada što hoćete da uradite? Da li vas se on stidi?

Ja moram da razumem ako je stid u pitanju. Ja moram to da razumem. Zaista, i mene bi bilo stid da mi prvi saradnici na ovaj način, kao što sam čitao, da se oni na taj način obraćaju.

Dakle, samo da razjasnimo nešto, dragi građani. Ne znam da li ste primetili, s jedne strane je bilo čitanja nekih teških reči, s druge strane je bilo čitanja isto nekih teških reči. Ono što sam ja ovde pokazao, to nisu neki neimenovani izvori, to nisu neki izvori sa „Tvitera“, koje naravno osuđujem, to su narodni poslanici. Najviši vrh ove države vam koristi ove izraze.

Da ne bude neke zabune, ono što je došlo sa druge strane su neimenovani izvori. Nema to veze da li su neimenovani ili imenovani, mi ih osuđujemo sve. Jednako su loši, ali kada dolaze od narodnih poslanika, kada dolaze čak od potpredsednice parlamenta, kada dolaze od predsednika države, oni imaju neku drugu težinu. Oni imaju težinu, jer dolaze sa odgovornih mesta, koji bi trebalo da učine sve da se tako nešto više nikada ne ponovi, ali, kao što vidite, to se non-stop ponovo, ponovo, ponovo ponavlja.

Dakle, moj predlog je da zaustavite sve ovo, da ne činite da vas se vaš voljeni predsednik stidi. Čovek se očigledno stidi onoga što radite. Eto, čak i on je prepoznao da bi možda trebalo da to radite u svoje ime, jer je sramota čak i za jednu stranku, poput SNS, koja vas je dovela na mesta na kojima se nalazite, da na taj način se obraćate kao narodni poslanici.

Imate neku odgovornost, imate neku težinu, a ako se ne zaustavite tu, pročitaću vam i sledeći put šta je vaš predsednik rekao za vas, pa ako vam je nevažno šta ja govorim, ako vam je nevažno šta govore vaše kolege iz opozicije, ako vam je nevažno šta kažu građani, evo neka vam bude važno šta vaš predsednik o tome govori.

Hvala puno.

PREDSEDNIK: Povreda Poslovnika, Ivan Kostić.

IVAN KOSTIĆ: Predsedavajući, pozivam se na član Poslovnika 101. koji kaže – predsednik Narodne skupštine može da prekine sednicu Narodne skupštine radi održavanja nove sednice Narodne skupštine, uz obavezu da obrazloži prekid.

Vidimo da ova sednica ide jednim tokom koji nije primeren ovom sazivu. Vidimo da i sa strane opozicije i sa strane pozicije se koriste izrazi i uvrede koje urušavaju ugled ove Skupštine, a pogotovo što trenutno na Kosovu i Metohiji imamo upade u zgrade gde žive Srbi i hapšenja Srba.

Znači, u ovom momentu sazivanje sednice o Kosovu i Metohiji je neophodno i zato predlažem da primenite član 101. ovog Poslovnika, da prekinete sednicu koja se vodi na ovakav način i da zakažete novu sednicu o Kosovu i Metohiji i o bezbednosti Srba koji su ugroženi na severu naše južne srpske pokrajine.

Hvala.

PREDSEDNIK: Samo da vas podsetim da je vaša poslanička grupa cela dala potpise za održavanje ove sednice.

(Ivan Kostić: Povlačim potpis.)

Povlačite te potpise?

(Ivan Kostić: Ovo je smešno što vi dozvoljavate.)

Lepo što je vama smešno. Lepo što je vama smešno, ali bilo vam smešno ili se osećali na neki drugi način, ne bi bilo loše, obavestite me slobodno, biće to i za javnost verovatno od interesa da čuje, da li vaša poslanička grupa i eventualno još neke povlače potpise koje ste dali zajedno sa ostalima koji sede sa te strane za ovu sednicu.

Treba li da se glasa za član 101?

(Ivan Kostić: Ne.)

Ne treba, naravno.

Pravo na repliku, Milenko Jovanov.

MILENKO JOVANOV: Evo, iz ovoga se vidi da zahteve ovih koji organizuju proteste apsolutno je nemoguće ispuniti, jer su oni potpuno kontradiktorni, da se održi sednica i da se sednica prekine, da se smeni REM i da se oduzmu frekvencije. A ko će da oduzme frekvencije ako se REM smeni itd?

To je potpuno nemoguće realizovati zato što im je to tako s brda, s dola im palo na pamet kada su pisali i to sada se valja i oni ne znaju sami šta više da rade sa tim i u tom kontekstu imamo i ovo izlaganje koje ponovo ne govori o onome što je dnevni red, nego nam prepričava impresiju o emisijama koje je gledao na "Pinku" i "Hepiju".

Dakle, ako vam se ne sviđa "Pink" i "Hepi", vi promenite kanal. Ne znam drugo šta da vam kažem? Mi niti se bavimo REM-om, niti smo vlasni da u njihovo ime bilo šta kažemo. To što pokušavate tom jednom jeftinom spin tehnikom da nam podvalite, da mi kao nekoga branimo, mi kao nekoga ne damo, niti branimo, niti damo, niti ne damo. Oni su nezavisno telo. Idite, pa njima pričajte šta imate da im kažete. Što se saradnika tiče, vaši saradnici su u ovoj sali groktali i uzdisali kada je Nevena Đurić dobila reč. Vaši saradnici su se tri puta zaletali preko ove sale da se obračunavaju sa poslanicima SNS. Vaši saradnici su skidali kravate i zaletali se na predsednika Republike. Vaši saradnici su, zajedno sa vama, organizovali nasilje na savskom nasipu, gde ste vređali vi lično policajca i govorili mu najodvratnije uvrede.

Vaši saradnici i vi lično ste organizovali nasilje u Novom Sadu, gde ste branili ljudima da grade most, jer vi znate u Novom Sadu da li treba ili ne treba most. To ne znaju ljudi koji vode Novi Sad.

Dakle, vi pričate o saradnicima i vi se ponosite svojim saradnicima? Tim ljudima koji su sve to radili se ponosite? Pa, drago nam je da čujemo to, jer to apsolutno potvrđuje moju tezu - da ste svi isti. Svi ste vi Srđan Milivojević.

Hvala.

PREDSEDNIK: Dva minuta, Nataša Jovanović.

Izvolite.

NATAŠA JOVANOVIĆ: Hvala vam, uvaženi predsedniče gospodine Orliću.

Dobro je da ste mi dali priliku, gospodine Lazoviću, da vam repliciram zato što sam ja, evo, već danima, kao i, verujem, čitava srpska javnost zapanjena vašim vođenjem politike. Pored te generisane mržnje, mi ovde imamo jedan novi model. To je verovatno vaš domet vođenja tviter politike.

Evo ovde imate jedno obeležje gde je sedeo Ivo Andrić. Očekivala sam da ćete možda da citirate Andrića, Njegoša, nekog od srpskih velikana, a vi radite sve suprotno, jer vi pokazujete, u stvari, da ste vi nedorasli da vodite bilo kakvu ozbiljnu politiku, da dajete bilo kakva rešenja za građane, već samo mržnja, mržnja, laž, laž i tako jedno kolo gde se uplićete. Više ni sami ne znate ni šta ste rekli u petak, ni šta ćete sutra, ni šta ćete popodne. Vi znate da ste vi Lazović koji ima neograničeno vreme i pričajte, ovo je demokratsko društvo, imate pravo, ali ono što je najvažnije od svega je da se vi niste setili, evo, podsetio me je sada uvaženi predsednik poslaničke grupe, da osudite ovog vašeg lidera protesta Milivojevića zato što je groktao, dahtao i takve bljuvotine izgovarao našoj koleginici, potpredsedniku stranke Neveni Đurić. Ne da se niste setili uopšte, da niste razmišljali o tome, već ste dali fantastično objašnjenje - eto, on se njoj obradova. Pa, kako vas nije sramota, Lazoviću? Kome vi onda da pričate o nasilju nad ženama, kome vi da držite pridike i predavanja kada vređate, kada omalovažavate, kada to sve radite na ulici i tu vašu uličnu mržnju prenosite u parlament?

Nemojte da očekujete da će poslanici Srpske napredne stranke da se valjaju u vašem blatu, ali budite sigurni da ćemo uvek argumentovano i veoma oštro da vam odgovorimo na sve to što izmišljate.

Nemojte da brinete, to ste počeli od pre nekoliko dana, primetili ste gospodine Orliću, da on brine za birače SNS. Kad već toliko brinete, evo da vas obavestimo, tako pokazuju najnovija i to veoma ozbiljna istraživanja, u proteklih mesec dana još 200.000 novih birača za srpske naprednjake i Aleksandra Vučića. Tako vam je to.

PREDSEDNIK: Hvala.

Izvolite.

SANDRA BOŽIĆ: Gospodine Lazoviću, mnogo ste hrabri, moram da priznam. Čekali ste da odem na potpredsedničko mesto da bi mi se opet obratili sa istim recikliranim stvarima koje smo, nadala sam se, raspravili malo pre toga, ali očigledno nismo.

Vi na taj način, upravo na ovaj način, verbalnim nasiljem koje forsirate sve vreme, posebno vi ovde, a onda se prebacite na televiziju N1, „Nova S“ i tu nastavite istim tempom, svi vi zajedno i onda se čudite. Nemate potrebu da se izvinite kada pročitamo za narodne poslanice i ovo uvrede nisu upućene samo meni. Ovakva vrsta uvreda se upućuje i Neveni Đurić, Danijeli Vujičić, Nataši Jovanović i svim ostalim mojim koleginicama ovde. Vama je najlakše da na nas bacite stigmu, pa da nam onda govore da smo prostitutke, da smo kurve, da smo silikonske glupače, botoks sponzoruše, jeftine drolje, smeće sa plavog mosta itd.

Mene je sramota ovo da izgovorim. Ne znate koliko ovoga nisam izgovorila, jer se plašim da neko dete sedi ispred ekrana i ne treba ovo da sluša. Ovo ste vi, ovo su vaši botovi. Da se razumemo samo vrlo dobro. Ovo nije samo sa „Tvitera“. Pojedini od vas davali su intervjue u novinama gde su mene nazivali banderašicom. Jedna od vas ovde, Marinika Tepić, je targetirala moje dete lično imenom i prezimenom. Na toj laži furiozno danima politički pokušavala da profitira. O čemu vi pričate?

Spominjete nam decu. Vi ih pozivate na vaše proteste, tobož protiv nasilja, da se povedu deca, da dođu porodice. Što? Da gledaju kako se zapišavaju vrata, kako se urinira po vratima Vlade Republike Srbije. Nemam lepši način da to izgovorim. Žao mi je. Pokušala bih da nađem. Ne vredi.

Prema tome, spomenuli ste maločas, ja sam rekla, za sve što pogrešim u političkoj karijeri, nije mi problem da kažem izvini, apsolutno nikada, ali od vas ni jednog, od prvog do poslednjeg, nikada nismo čuli izvini. Ni za pretnju da će nam deca završavati u šahtama kao Gadafi. Istog trenutka je otišao iz sale. Meni je žao što gospodina Milivojevića nema u sali i da čujemo da li postoji izvini za to. Da li postoji izvini za lutku koja je obešena na protestima, koju ste pokušali kvarno da podmetnete SNS? Svaki put kada se nešto desi, vi pokušate nama to da podmetnete, a onda se brže, bolje ispostavi iskazima i sudskim odlukama da ste to ipak vi.

Pogledajte se, gospodine Lazoviću, ujutru u ogledalo i pokušajte opet da operete taj obraz. Nešto vam ne ide.

PREDSEDNIK: Sledeći prijavljeni je Nenad Tomašević.

(Radomir Lazović: Predlagač.)

Trenutak gospodine Tomaševiću.

Reč ima Radomir Lazović.

RADOMIR LAZOVIĆ: Izvinjavam se, gospodine Tomaševiću.

Neću dužiti sada. Moram nešto da vam kažem. Manje-više, voleo bih da se i meni neko ovde izvini zbog napada koje sam trpeo, ali hajde da krenemo od onih koji zaista bi zaslužili odmah da im se neko izvini. Izvinite se glumcu Milanu Mariću, kojeg ste nazvali antisrpsko đubre. Izvinite se Tamari Dragićević i njenom mužu za ove grozne napade koje je trpela. Osudite one koji prave spotove mržnje i prave nepodobne spiskove glumaca. Pazite, ja vas to molim, ali hajde da vidimo šta kaže onaj koji se očigledno stidi onoga što radite.

Neko je rekao da treba da citiram Andrića. Ja sam siguran da vi mislite da je Aleksandar Vučić veći i od Andrića, od Tesle, od Pupina, od svakoga mislite da je veći, pa da vam citiram njega, biće vam, siguran sam, milo oko srca, jer ste stvorili jednu takvu situaciju da u ovom našem društvu postoji samo jedna vrednost, a to je da li ste uz Vučića ili niste.

Dakle, šta on kaže? Taj čovek koji se očigledno vas stidi kaže – sve mislim različito od glumaca i ponosan sam što sa njima nisam saglasan, ali nema potrebe da koristite rečnik đubre i slično, jer to nema nikakvog smisla, te molim poslanike i partije čiji sam član i svih ostalih iz vlasti da to ne rade, jer to nema nikakvog smisla.

Znate, ja u dobre namere ovog čoveka sumnjam, ali ću ih ostaviti sa strane. On je rekao nešto pozitivno. Rekao sam ovde kada sam ušao u parlament da ću uvek da istaknem ono što mislim da je pozitivno i, evo, sada se odredite prema molbama koje vam dolaze od vašeg autoriteta. To je vaš sistem vrednosti koje taj čovek propagira. Kako onda i ološ i hijene, a one nemojte i đubre i ološ i hijene? Kako onda zaustavite ovaj jezik mržnje, a vi ga nastavljate? Dakle, ja mislim da bi zaista trebali svi da se zaustavimo tu, da odavde izađemo kao bolji ljudi, da ovo društvo izađe kao bolje društvo i to bi bio jedan lep napredak odavde. Toliko. Hvala vam.

PREDSEDNIK: Reč ima Milenko Jovanov.

MILENKO JOVANOV: Meni zaista imponuje to što Radomir Lazović pažljivo prati nastupe predsednika Republike i što zapisuje ono što ga najviše zanima. Ne bi bilo loše, ne znam da li ste to praktikovali tokom studija, da ono što je najvažnije podvučete crvenom, manje važno, recimo, plavom ili zelenom. Odlično, i to radite, svaka vam čast, oduševili ste me i nastavite tako. Ima nade za vas u tom smislu.

Ono što je, međutim, problem je da konstantno pokušavate da nekim jeftinim izvrtanjem teza, promenom onoga što je rečeno, time što vi nama protumačite ono što je neko mislio, u ovom slučaju predsednik Vučić, pa onda polemišete ne sa onim što je on stvarno rekao, nego sa vašim tumačenjem. Sada vi mislite da ćemo mi stvarno da se upecamo na to i da ćemo da uđemo u tu polemiku i da ćemo tako da raspravljamo.

Nećemo, gospodine Lazoviću, iz prostog razloga što vi ne zavređujete pažnju kada je ova tema u pitanju, a reći ću vam i zašto. Zato što ste imali priliku da pokažete tu razliku na kojoj stalno insistirate u odnosu na nas. Imali ste priliku da osudite dahtanje i groktanje. Imali ste priliku da osudite napad na Lava Pajkića. Imali ste priliku da osudite napad na Vujačića i Bakareca. Imali ste priliku da se izvinite Marijanu Rističeviću zato što ste mu vi lično organizovali i učestvovali u sačekuši ispred ove Skupštine. Imali ste priliku za sve to i niste uradili ama baš ništa. Vi ne smatrate da je bilo ko od vas bilo gde pogrešio. To je to. Upravo to. On čovek sleže ramenima i širi ruke, jer on ne shvata da tu ima bilo kakve greške.

To je taj narativ koji oni uporno forsiraju. Ono tamo sa druge strane je zlo zato ćemo da ga dehumanizujemo, jer mi smo borci protiv zla, a ovo sve što mi radimo je super, to je sve bogougodno, jer smo mi anđeli nebeski koji su sišli s neba po nalogu Boga da malo, eto, provedu koji dan ovde. Nije tako. Pogledajte se u ogledalo, krenite od sebe, a za nas ne brinite, mi ćemo već nekako rešiti sve što mislimo da treba da rešavamo. Hvala.

PREDSEDNIK: Sada reč ima Nenad Tomašević.

NENAD TOMAŠEVIĆ: Hvala.

Uvaženi predsedniče Skupštine, dame i gospodo narodni poslanici, poštovani građani Srbije, ispred Srpske koalicije NADA koju čine POKS i Novi DSS, kažem, glasaćemo za formiranje ovog anketnog odbora. On ima određene manjkavosti i određene ograničenosti u svom radu, jer nema potrebna izvršna ovlašćenja, ali svakako mislimo da će se, što se tiče odbora, doći do nekih državnih podataka koji se budu tražili, takođe do izjava pojedinaca itd. Ono što je možda najvažnije vezano za ovaj odbor jeste da će se raspravljati o određenim merama koje treba da budu preduzete i koje treba da budu donete kako se ovakve stvari ne bi više ponavljale.

Čuli smo svašta i ove nedelje i prošle i pretprošle ovde u ovoj Skupštini. Nekih reči me je duboko sramota, naravno, dosta njih.

Čuli smo i kritike na to da se pojedini poslanici ne pridržavaju dnevnog reda, a ja vam moram reći da je ovde dnevni red što se tiče anketnog odbora sve, i obrazovanje i policija i stanje na Kosovu i Metohiji i nasilje i mediji i politika i sve, jer sve je to učestvovalo u stvaranju i kreiranju određene atmosfere u ovom društvo.

Ono što smo isto ovde mogli čuti to je da aktuelna vlast proziva malo-malo nekog za lopova, proziva, lopove. Evo, ja vas pitam, gospodo 11 godina ste na vlasti, pa kako lopovi hodaju i što ih hapsite? Ako nemate dovoljno dokaza, nemojte ih prozivati da su lopovi. Nemojte se pozivati na to da je krivo Tužilaštvo ili sudovi, jer imali ste vremena 11 godina da ispravite onu nakaradnu reformu koja je bila 2009. ili 2010. godine, pa da te stvari dovedete u red.

Takođe, čuli smo ovde prozivke konkretno za gospodina Lazovića. Nisam njegov advokat, ali ne mogu da kažem da mi to nije zasmetalo, da je on student sa 43 godine. Bolje da je student sa 43 godine nego da je za tri dana završio fakultet, kao mnoge od vaših kolega.

Isto tako, mnoge od vaših kolega su završili fakultete, a da su preskočili srednje škole. O doktoratima nećemo naravno ni da pričamo, a neki su, Boga mi, polagali ispite u jedno vreme, a u isto to vreme bili na drugom mestu. Verovatno su se „telepromtovali“, ali eto.

Znači, kad već pričate o tome onda imajte malo obzira, nemojte da se sprdate sa kolegama koji nisu završili fakultet, jer naprosto danas imate formalno i neformalno obrazovanje. Ko god želi može i neformalno da se obrazuje.

(Vladimir Đukanović: Kao ti?)

Kao ja, da. I formalno i neformalno. Šta je problem? Neko može da postane advokat u 50, zašto da ne? Neko može i u 22.

Takođe, prozivate sve i svašta da rade za strane obaveštajne službe, pa vas ja molim da prekinete sa tom praksom ili konačno otkrijete koji su to ljudi koji rade za strane obaveštajne službe. Nemojte ljude koji izlaze na proteste da prozivate takođe da rade za strane obaveštajne službe. To nije lepo, naprosto. Kad već pričate o nečemu, da pričamo sa nekim utemeljenjem.

Ako neko sarađuje sa stranim obaveštajnim službama, pre svega, gospodo, to ste vi iz vlasti, po difoltu, jer vi ste ti koji na različitim nivoima sarađujete i sa stranim ambasadama i sa stranim obaveštajnim službama.

Evo, samo za sekund ja ću vam pročitati jedno današnje saopštenje američke ambasade u Srbiji, pa ga poslušajte : „Srbija je odlukom da bude deo vojne vežbe „Platinasti vuk 23“, u kojoj će učestvovati i članica NATO napravila izbor da bude deo zapada. To uključuje dalju integraciju sa evroatlantskim bezbednosnim strukturama".

Čestita, gospodo iz vlasti, na saradnji sa stranim obaveštajnim službama. Nemojte onda polaziti od toga da to i drugi rade ili imenujte te ljude.

Čuli smo ovde u ovom domu opet priče o građanskom ratu, o revolucijama. Čuli smo predsednik je opet pričao o svom ubistvu, o grobovima. Čuli smo uvrede bez presedana. Čuli smo svašta. U prethodnom izlaganju ja sam pre nekih 10 dana osudio izjavu gospodina Bakića kojom je izjavio da vas sa vlasti treba da ganjamo po ulicama. Mislim da sam to dva puta izjavio.

Isto tako, ovom prilikom osuđujem ovu lutku predsednika države koja je obešena i donesena na ovaj protest. Mislim da to nije samo ružno, da je to apsolutno nešto što ne smemo da dopustimo.

Takođe, osuđujem sve napade na poslanike, bez obzira iz kojih poslaničkih grupa dolazili.

Takođe, osuđujem sve govore mržnje, čak i one izrečene u emotivnom smislu. Osuđujem ko trpa bilo čiju decu u bilo kakve jame, naročito predsednikovu, ali i našu. Svi imamo decu. Sve to osuđujem i ograđujem se.

Vi ste to tražili i prošli put, da osudimo nešto, da nešto što bude dokazano kao laž da se ogradimo od toga. Evo, ja sam to uradio, a sada ću da vidim dalje u mom izlaganju da li ćete vi to u konkretnom slučaju da uradite.

Neću ja citirati anonimne stavove sa Tvitera ili stavove sa Tvitera koje ne imenujete, nego ću pričati o konkretnim stvarima.

Što se tiče klime u društvu, rekao sam i prošli put – predsednik države je generator većine agresije u društvu. Nažalost, to je tako.

(Marko Atlagić: Nije tako.)

Dobro, imate pravo na svoje mišljenje, naravno.

Svako od nas doprinosi opštoj klimi, neko dobroj, neko lošoj. Treba da počnemo i da krenemo od nas.

Predsednik najviše, on najviše inspiriše, a neke i instruiše i treba da vodi računa, naravno, o tome.

Pričali ste i pričate već koji put, i to mi prilično smeta, kako je opozicija ovde htela da linčuje predsednika države. Gospodo, što niste podneli krivične prijave? Znate li vi šta znači linč? Imate ovde pravnika, advokata. Što neki nisu od nas ovde u zatvoru ako je to bilo tako?

Ne, niko nije nikog hteo da linčuje, naprotiv, samo smo se želeli izboriti za ono što je naše pravo po Ustavu i zakonu, a to je Poslovnik i nekršenje Poslovnika.

Optužili ste Miloša Jovanovića da je skidao kravatu. Naravno da je skidao kad ste ga hvatali za tu istu kravatu i pokušavali malo da ga pridavite. Eto, zato je skidao kravatu, da vam objasnim, gospodo iz vladaju koalicije. Prekinite sa patetičnim izjavama da je neko pokušao da linčuje predsednika države u Skupštini Srbije, jer stvarno je sramota i smešno i za decu od dve godine.

Sad bih, ako mi dozvolite, kako je jedan vaš poslanik ovde i da vidim od vas da li ćete se ograditi od toga, izrekao pre nekoliko dana dokazane neistine i to u dva dana. Mahao je ovde slikom Miloša Jovanovića i moje malenkosti i rekao da je ta slika učinjena 7. maja u vreme dana žalosti.

Molim te kolega, samo mi dodaj tu sliku.

Znači, evo, kao što vidite ovde. Ova slika je učinjena 1. oktobra 2022. godine, što je bilo vrlo lako proverljivo, jer je dotični poslanik voajerisao po mom privatnom fejsbuk profilu, koji je javan i nije nikakva tajna. Znači, to se nije desilo tada, čista neistina.

Dalje, poslanik je pričao da držimo teško automatsko naoružanje, što apsolutno nije istina. Evo, vidite ovde se radi o „škorpionu 3“ koji koristi pištoljsku 9mm municiju i t je poluautomatsko naoružanje i ne možete da imate automatsko naoružanje na našim strelištima, osim strelišta koja pohađaju, gde idu državne službe. To je druga neistina.

Treća neistina u koju je ovaj poslanik izrekao je neistina da smo mi protiv razoružanja i protiv strogih kazni. Može se vratiti stenogram da se vidi šta sam izjavio vezano za razoružanje, da sam to podržao i da smo to podržali, a i sto tako založili se ne samo za strože kazne za držaoce nelegalnog naoružanja, nego i za strožu sudsku praksu.

Takođe, dotični gospodin je pričao o „Milošu Francuzu“, da li je tako, misleći na Miloša Jovanovića, rekavši da je 1999. godine pobegao iz Srbije, a istina je upravo suprotna, da je čovek 1999. godine kada je počelo bombardovanje seo uz autobus i došao u Srbiju i to sve može, naravno, da se proveri.

Kakve veze što Miloš Jovanović ima francusko državljanstvo? Ja vas pitam ovde, koliko vas ima hrvatsko državljanstvo? Koliko vas ima mađarsko državljanstvo? Koliko vas ima tursko državljanstvo? Koliko vas ima državljanstvo BiH? Koliko vas ima italijansko državljanstvo, državljanstvo SAD? Nije ni bitno koliko vas ima, jer to je po Ustavu ove države i po Ustavu tih država pravo i mogućnost, pa zašto onda samo prozivate Miloša Jovanovića? Molim vas, prozovite i vaše poslanike i one koje vrše izvršnu vlast da imaju dvojno državljanstvo, iako ja mislim da to nije nikakav problem.

Ono što je najgore iz ovog svega, molim te, daj mi ovu drugu sliku, a to je da je vaš dotični poslanik, nije problem što je on izrekao flagrantne neistine, nego što je na svom Fejsbuk profilu, pogledajte, ovo je njegov Fejsbuk profil, gde je stavio sliku doktora Kecmanovića, njegovog sina i sliku Miloša Jovanovića i mene i pogledajte šta je napisao, gde nas je poredio sa ubicama dece, odnosno rekao da smo mi inspiratori ubica dece i od jučerašnjeg dana, ova slika kruži po Internetu.

Piše - Miloš Jovanović, a za mene - doktor Kecmanović, Kostin otac. Znači, vaš poslanik, uopšte nije smešno, je nacrtao metu, ne meni i Milošu Jovanoviću, nije problem, nego Miloševim sinovima maloletnim, moja tri sina koja nisu maloletni i znaju da se čuvaju, i mojoj četvoro unučadi. Znači, taj isti poslanik je nacrtao metu našim porodicama na čelo da sutra kada mene neko sretne, mog sina, Miloševe maloletne, moje četvoro maloletne unučadi, da kažu - deda je doktor Kecmanović ili deda je inspirator ubice dece.

Da li ćete ovo sada što sam rekao, vi gospodo iz vladajuće koalicije, da osudite? Da kažete da to nije u redu, da je to izrečena jedna velika neistina? Evo, pošto sam ja osudio sve ono što ste tražili i ono možda što nisam rekao osuđujem.

(Narodni poslanik SNS: I Srđana Milivojevića.)

Naravno, i Srđana Milivojevića ako je rekao ono što ne treba. Pominjao sam jame ili one šahte. Mislim da to nije u redu - izjava. Što mislite da bi imao problem da o bilo kome pričam? Ja nemam. Ja sam slobodan čovek za razliku od vas. Vi morate da pričate ono što vam se kaže ili što vam se pošalje SMS-om. Ja ne moram. Pričam ono što mi je na umu.

Na kraju da kažem, pozovem sve kolege iz opozicije, kako vi volite da kažete - i prozapadne i ove srpske, patriotske, kako hoćete, da se okupimo samo oko jednog zahteva, oko jednog cilja, i na ovim protestima inače, a to je ostavka predsednika države, ostavka cele Vlade i raspisivanje vanrednih predsedničkih i parlamentarnih izbora. Samo to. Hvala lepo.

PREDSEDNIK: Osuda Srđana Milivojevića i poziv Milivojeviću da se okupe.

Dva minuta.

MILENKO JOVANOV: Što se tiče…

(Zoran Lutovac: Poslovnik.)

… vašeg poziva, vaša inicijativa je …

(Zoran Lutovac: Poslovnik ima prednost.)

PREDSEDNIK: Bez vikanja iz klupa. Sačekajte.

MILENKO JOVANOV: … prihvaćena od strane predsednika Republike i rečeno vam je da treba da skupite 84 potpisa, čini mi se, a da će poslanička grupa Aleksandar Vučić – Zajedno možemo sve obezbediti ostatak potpisa da se pokrene postupak razrešenja predsednika Republike u skladu sa Ustavom Republike Srbije. Skupite potpise i krećemo u tu inicijativu.

Što se tiče tog školovanja o kome govorite, pa ne znam, vi ste svoju poslovnu karijeru započeli kao građevinski inženjer, a sada ste diplomirani ekonomista, magistar ekonomije, tako da, na privatnom „Edukonsku“. Tako da, ne znam zašto sada zamerate nekome što je studirao na privatnom fakultetu kad ste vi to uradili isto. Ne razumem to, a pri tome nemam nikakav problem sa tim, i mislim da to govori bilo šta loše o vama, pri tom ste to završavali u kasnijem dobu, dakle, ne u najranijoj mladosti, a prozivate sada nekoga zašto se u pedesetim bavi advokaturom.

Dakle, ponovo isti slučaj kao sa morem različitih situacija, gde onaj koji bi najbolje trebalo da ćuti o određenim temama nađe druge da proziva zbog istih. Tako da, potpuno neverovatno.

Što se tiče toga da je predsednik generator nasilja, tako je generisao nasilje da ste nasrnuli na njega, i sada to ćemo da rešimo, ne znam kada je bila ta sednica, gospodine predsedniče, ne sećam se, u februaru, dakle, od februara do dana današnjeg, dakle, do sredine juna nikom nije do sada palo na pamet da kaže kako je neko vukao za kravatu Miloša Jovanovića, pa je on skidao kravatu zbog toga, ali evo nakon nekoliko meseci valjda istrage su se utvrdili ti podaci. Nemojte to.

Najzad, što se tiče ovoga što se rekli - da, to je za osudu. To je za osudu. Dakle, vi niste otac Koste Kecmanovića, ako je to bilo napisano, niti imate bilo kakve veze sa tim.

(Miodrag Gavrilović dobacuje.)

Molim? Izvolite, gospodine Gavriloviću.

(Ivana Parlić dobacuje.)

PREDSEDNIK: Bez dobacivanja i za Parlić i za Gavrilovića.

MILENKO JOVANOV: Ako je to na bilo koji način…

PREDSEDNIK: Bez dobacivanja.

MILENKO JOVANOV: Ajde me nemojte prekidati. Ja znam da vi želite da ja što više govorim da bih doveo što više ljudi na proteste i u redu je to, ali ako tražite od mene nešto, onda sačekajte da završim misao.

Dakle, i ako je, kao što ste rekli, a verujem da je tako, to izazvalo bilo kakve probleme vama i vašoj porodici, ja vam se u ime poslaničke grupe izvinjavam zbog toga.

PREDSEDNIK: Povrede Poslovnika.

(Svetozar Vujačić: Zalutovac.)

ZORAN LUTOVAC: Član 106.

Jeste li ga čuli da dobacuje? Predsedniče, jeste li ga čuli da dobacuje?

(Narodni poslanik SNS: Koga tačno?)

Jeste li ga čuli da dobacuje?

PREDSEDNIK: Koga, gospodine Lutovac?

ZORAN LUTOVAC: Ovog ovde gospodina što tvrdi da nije deda onom zločincu.

PREDSEDNIK: Kad je dobacivao? Ko je dobacivao?

ZORAN LUTOVAC: Evo sada je dobacivao dok sam ja dobio reč.

PREDSEDNIK: Kad sam dao reč Milenku Jovanovu tog momenta ste počeli da mašete Poslovnikom. Ko je tada dobacivao bilo šta?

ZORAN LUTOVAC: Evo sada. Jeste li čuli?

PREDSEDNIK: Ne sad kad ste se javili.

ZORAN LUTOVAC: Znači, kada sam se ja javio dobacivali su horski. Vi morate da vodite računa o redu ovde. Ako imate kriterijum da dozvoljavate dobacivanje, onda morate da dozvolite svima.

PREDSEDNIK: Ne dozvoljavam dobacivanja. Samo objasnite zašto ste se javili za povredu Poslovnika.

ZORAN LUTOVAC: Javio sam se zato što dozvoljavate horsko dobacivanje.

PREDSEDNIK: Ko je dobacivao u momentu kada ste javili za reč?

ZORAN LUTOVAC: Dobacivalo je sa ove strane bar četvoro, petoro istovremeno.

PREDSEDNIK: Ne, niko nije dobacivao.

Ja sam u tom momentu dao reč Milenku Jovanovu. Niko sa te strane nije dobacivao ništa.

ZORAN LUTOVAC: Jeste, dobacivali su…

PREDSEDNIK: Dobacivali su svom poslaniku? Šta pričate?

ZORAN LUTOVAC: Znači, dobacivali su dok je govorio poslanik sa ove strane. Ja sam tražio reč. Vi meni niste dali. Dali ste Jovanovu.

PREDSEDNIK: Ne. Tražili ste reč kada sam ja reč dao Milenku Jovanovu.

ZORAN LUTOVAC: Ne, pre toga sam tražio. Niste mi dali.

PREDSEDNIK: Ne možete mene da prevarite. Ja znam kada ste se javili za reč.

ZORAN LUTOVAC: Znači, ja sam se javio i digao Poslovnik, a vi ste dali reč Jovanovu.

PREDSEDNIK: Vidim prijavu i čujem vas.

Gospodine Lutovac, ako pojma nemate šta radite i kada se javljate, ajde da top ostavimo za drugi put.

ZORAN LUTOVAC: Nemojte tako da mi se obraćate. (Isključen mikrofon.)

PREDSEDNIK: Da ostavimo to za drugi put.

Jel hoćete da se glasa za 106?

(Zoran Lutovac: Znači, niste mi dali reč kada sam tražio.)

Znači, samo zato što imate problem da ispratite sami kada se javljate i šta hoćete neću da primenjujem član 103.

Ajde sada budite ljubazni i pristojni da sednete dole i da damo reč dalje.

(Zoran Lutovac: Nemojte tako da mi se obraćate.)

Samo budite ljubazni i pristojni.

(Zoran Lutovac: Ne želim da se izjašnjavate.)

Ne želite. Dva minuta. Izvolite.

NENAD TOMAŠEVIĆ: Hvala lepo.

Zahvaljujem se najlepše. Mislim da je to pravi put kako treba da razgovaramo, ali samo da vam kažem, nisam građevinski inženjer. Ja sam po zanimanju onom osnovnom građevinski tehničar visokogradnje i to sam završio u Osijeku. Upisao sam Građevinski fakultet, ali nažalost morao sam da odem odande jer su započela ratna dejstva i narednih pet godina sam bio u ratu kao rezervni oficir i izašao iz tog rata sa činom majora. Zato sam svoje školovanje nastavio naknadno kao diplomirani ekonomista, kasnije kao magistar ekonomije. Upisao sam doktorske studije još 2013. godine, ali to nikako da stignem.

Tako da ne vidim ništa sporno u mom obrazovanju. Možete pogledati. To sve postoji tamo gde treba da postoji, a sve ovo ostalo što ste rekli – u redu. Hvala.

PREDSEDNIK: Izvolite.

MILENKO JOVANOV: Ne vidim ni ja. Ništa nisam rekao, izvinjavam se zbog toga. Građevinski tehničar visokogradnje.

Ali, je poenta u tome što, ako već tako nešto postoji, ako je takav slučaj vaša bio, ja sam očekivao da vi onda imate razumevanje za ljude koji nisu nešto uspeli da urade u nekom momentu, a ne da im to prebacujete.

Dakle, niko nije vama govorio i bilo šta rekao pre nego što ste vi sami kritikovali neke situacije za koje niste navodili konkretno o čemu se radi, ali se dalo zaključiti na šta mislite.

Dakle, ako je to sporno, onda je sporno u svim slučajevima. Ako nije sporno, onda nije sporno ni u jednom slučaju. Ne možemo stalno nalaziti neki izvinjavajući razlog za sebe, a istovremeno to prebacivati drugima.

Ako smo već krenuli da komuniciramo u tom tolerantnom tonu, onda vas molim da se tako odnosimo i u buduće. Dakle, bar ono što sebi ne zameramo da ne zamerimo sa druge strane. Hvala.

PREDSEDNIK: Hvala.

Prijavljena je Vesna Ivković.

VESNA IVKOVIĆ: Poštovani predsedniče Narodne skupštine, poštovane koleginice i kolege narodni poslanici, poštovani građani Republike Srbije. Narodna skupština je uvrstila u dnevni red sednice Predlog odluke o obrazovanju Anketnog odbora radi utvrđivanja činjenice i okolnosti koje su dovele do masovnih ubistava u Osnovnoj školi „Vladislav Ribnikar“ i ne teritoriji Smedereva i Mladenovca u Malom Orašju i Duboni.

Utvrđivanja propusta u vršenju nadležnosti ako ih je bilo i preduzimanja odgovarajućih radnji, utvrđivanja odgovornosti nadležnih lica i predlaganje mera. Anketni odbor će se prema predlogu koji je pred nama obrazovati iz reda narodnih poslanika, predstavnika svih poslaničkih grupa u Narodnoj skupštini, a u roku predloženom u odluci treba da izvrši zadatak i podnese izveštaj Narodnoj skupštini sa predlogom mera. U tekstu odluke navedeno je šta je sve zadatak i dužnost Anketnog odbora, slažemo se sa tim da kao Narodna skupština obrazujemo ovaj Anketni odbor iz jednog jedinog razloga, a to je da saznamo sve činjenice i okolnosti pod kojima su se desile ove dve velike tragedije. Anketni odbor će u roku od 30 dana da prikupi sve relevantne podatke i činjenice za rasvetljavanje okolnosti pod kojima su izvršena dva nezapamćena masakra, a i činjenica koji Anketni odbor bude prikupio treba da proistekne predlog mera kojim bi se smanjili svi prepoznati rizici od ovakvih pojava u društvu.

Naravno, Anketni odbor ne može da zameni istražne i pravosudne organe. Nažalost, prvi put u našoj zemlji desio se masakr u školi koji je počinio dečak od 13 godina. Konstatovali smo da smo svi kao društvo odgovorni i da svi kao društvo i država moramo da sagledamo najpre uzroke, a potom i posledice ovakvih događaja. Kako bismo mi lekari rekli – prevencija je uvek delotvornija od lečenja posledica. Isto tako napominjem, da moramo prestati da politizujemo ove dve tragedije, odnosno kako jedan od roditelja poginulog deteta reče – „Krvavu bajku 21. veka“ koja su nam pokosila mladost, koja bila na početku života. Budimo i danas na visini zadatka, opravdajmo svoja poslanička mesta. Bavimo se ovom temom odgovorno i dostojanstveno i to dugujemo i postradalima i njihovim porodicama koje tuguju i treba da žive sa neopisivim bolom.

Želim da istaknem to što su u najtežim trenucima nakon masakra država i državno rukovodstvo hitno reagovali, Vlada je odmah nakon tragedije u Osnovnoj školi „Vladislav Ribnikar“ formirala Radnu grupu za podršku mentalno zdravlje i sigurnosti mladih kako bi se najhitnije pružila psihološka podrška svima koji su bili neposredno traumatizovani. Takođe, na predlog predsednika Republike Vlade usvojila niz hitnih mera za sanaciju posledica ovih zločina, to su pre svega uvođenje moratorijuma za izdavanje, držanje, nošenja oružja u sledeće dve godine, hitna revizija svih izdatih dozvola za držanje i nošenje oružja kao ispunjene zakonskih uslova za smeštaj i čuvanje oružja odvojeno od municije kao i sprečen pristup maloletnim i neovlašćenim licima. Izvršiti kontrolu svih streljana, zabrana programa u kojima se emituje nasilje, šestomesečni testovi za narkotike u srednjim školama, formiranje posebnih službi i timove za vršnjačko nasilje i druge mere.

Jedna od mera na kojoj se još ranije radilo jeste i platforma „Čuvam te“ koja ima za cilj koordinaciju i jačanje intersektorske saradnje svih nadležnih institucija u borbi protiv vršnjačkog nasilja i svih drugih oblika nasilja u vaspitno- obrazovanim ustanovama, bilo da je u pitanju nasilje prema deci, bila prema zaposlenima u obrazovanju. Ovu platformu koriste nadležni organi, institucije i građani.

Ovom prilikom bih se osvrnula na neku od budućih zadataka preventivnog karaktera, a složićemo se da je jedan od kamena temeljca formiranja ličnosti deteta – porodica. Pa, je tako porodici važna karika u prevenciji nasilja, zato po mom skromnom

mišljenju kao društvo moramo raditi na osnaživanju porodice kao osnovne ćelije društva. Stara izreka kaže da je zrela porodica, jednaka zdravo društvo, porodica je ono što nas oblikuje, ono što utiče na nas tokom odrastanja. Porodica je smisao života i najbitnija ljudska zajednica i okruženje u kome smo prvi put bili voljeni i naučeni da volimo. Citiraću jednog nepoznatog autora koji je rekao – ako imaš negde da odeš to je dom, ako imaš nekog da voliš to je porodica, ako imaš oba to blagoslov. E, upravo taj blagoslov treba ljubomorno čuvati i dograđivati ga vaspitavanjem, dobrom komunikacijom roditelja sa decom, sa njihovim vaspitačima, učiteljima i nastavnicima. Jer, ako porodica postavi dobar termin a vaspitači i učitelji vode dobru nadogradnju, imaćemo jednu jaku, čvrstu građevinu, tačnije dete će izrasti u čvrstu i jaku ličnost koja će hrabro ići kroz život ne narušavajući tuđe pravo na isti.

Posle Petog oktobra 2000. godine krenulo je urušavanje društva, time i sistema vrednosti, počev od strane navika da se sve može dobiti na ulici, preko nezakonitih privatizacija, zatvaranja fabrika, otpuštanja više stotine radnika što je ugrozilo funkcionisanje i opstanak novih porodica koje su se borile za puko preživljavanje i nisu mogle da budu dovoljno posvećene deci. Urušavanje institucija, izručivanje predsednika države Hagu, ubistvo predsednika Vlade, teško je bilo vratiti se na pravi put posle svega što nam se zadesilo i podići sve iz stopala. Najstrašnije je što je naša zemlja doživela jeste NATO agresija a pre toga smo doživeli raspad SFRJ i velika stradanja srpskog naroda. Sve to što su nam priredili svetski borci za demokratiju bombama je za posledicu imala ogromne ljudske žrtve i teško nadoknadivu materijalnu štetu, ali i posledice po fizičko i mentalno zdravlje stanovništva uz povećan broj psihijatrijskih i drugih bolesti, povećan je i broj disfunkcionalnih porodica. U celom tom procesu tranzicije i talasa neoliberalnog kapitalizma koji juri za kapitalom preplavili su nas uvezeni najčešće nepoželjni modeli ponašanja koji su se odrazili na javni moral, na porodicu i na celo društvo.

Moram da istaknem da Socijalistička partija Srbije kojoj pripadam od samog osnivanja programske baštine i brigu o porodici zalaže se za tradicionalne vrednosti našeg društva za jačanje porodice a to negovanje pravih vrednosti potvrđuje i činjenica da u svojim redovima SPS ima tri generacije iz jedne porodice.

Srbija poslednjih godina nastoji da se vrati u normalan život, gotovo kao feniks iz pepela. Ponovo smo počeli da radimo i gradimo, uređujemo i ekonomski stabilizujemo zemlju i zato u ovom trenutku još više treba da sabijemo redove, da umesto političke polarizacije koju neki zagovaraju, čak i sada u ovoj teškoj tragediji, pokažemo puno jedinstvo i time dokažemo da nam je do Srbije, do svakog deteta i čoveka stalo.

Ono što je važnije od svega, da imamo obavezu da mladima damo pozitivan primer, da ih naučimo šta je empatija, šta je tolerancija, šta je dobra verbalna komunikacija i na kraju verujem da će navedene mere Vlade i rad anketnog odbora koji ćemo oformiti usvajanjem predložene odluke, doprineti rasvetljavanju ovih velikih tragedija.

Anketni odbor će izveštaj sa predlogom mera dostaviti Narodnoj skupštini. Iz svega što smo preživeli u proteklim danima moramo izvući pouke za dalji život našeg društva i obaveze koje kao društvo i država moramo preduzeti. Nikada, nikada ne smemo zaboraviti sve izgubljene mlade živote, niti dozvoliti da se ovakve tragedije ikada ponove. Hvala.

PREDSEDNIK: Reč ima Radomir Lazović.

RADOMIR LAZOVIĆ: Hvala predsedavajući.

Osetio sam potrebu i smatram da je važno da se kao predlagač oglasim i nakon izlaganja nekoga ko dolazi kao koalicioni partner SNS, iz SPS i za početak da se zahvalim gospođi Ivković na jednom jako smislenom izlaganju koje odstupa od onoga što smo mogli da vidimo do sada, barem na neki način doprinesemo da zaista idemo ka nekoj diskusiji. Vi i vaše kolege ste to radili i ranije. Sada, ono što ste govorili, hteo bih oko toga da kažem.

Vaša politička stranka igrala je, ako ne ključnu, onda jednu od ključnih uloga u decenijama prethodnim kada ste vodili resor prosvete. Očekivao bih da ste malo više govorili o tome obzirom da je zaista velika odgovornost bila na plećima vaših predstavnika ministara i slično. Zašto mi je to važno. Zbog toga što smo se ovde baveći se predlogom za ovaj anketni odbor govorili o nekim merama za koje smatram da ste možda svojim delovanjem u prethodnom periodu mogli da učinite da situacija u prosveti bude mnogo bolja od one koja je danas. Dakle, očekivao bih da možda kao jedna partija koja u svom imenu ima socijalistička, prepoznajete važnost toga da je sistem obrazovanja važan u smanjenju društvenih nejednakosti, ostvarivanju šansi svih ljudi koji čine ovo naše društvo i smatram da ste ako ste vi birali taj resor ispravno izabrali, ali nisam siguran da ste radili ono što bih voleo da sam video u prethodnim godinama, kada ste vi pitanju decenijama.

Dakle, naša prosveta, u nju se ulaže 3,5% BDP, mi smatramo da treba da se ulaže 5%. podsećam na ono što sam govorio i prethodnih dana, zato što mislim da bi ovaj anketni odbor trebao i o tome nešto da kaže. Možda ne može sve mere da da koje bi trebale da poboljšaju ovo društvo, ali ćemo mi svakako u ovim diskusijama koje imamo i u budućnosti, ovde o tome razgovarati.

Smatram da su plate koje imaju nastavnici jako niske. One se nalaze od 10 do 17% ispod proseka naše države. Zbog čega ste to dozvolili, zbog čega, kao neko ko ima ministra, ko bi trebalo valjda da se bori za to da imamo bolje uslove za naše nastavnike, zašto niste uticali da u ovoj oblasti u kojoj je 80% ljudi visoko obrazovano imaju plate kakve su valjda adekvatne, ukoliko ti ljudi treba da budu autoritet našoj deci, ukoliko oni treba da budu, a zamislite s kime se takmiče, ti se ljudi se čak takmiče sa osuđenim kriminalcima da budu autoritet, pa smo mogli da vidimo da je to ono što je ušlo u naše škole? Dakle, ja smatram da ste mogli više da utičete u tome.

Takođe, smatram da bi trebalo da utičemo zajedno na to da se nastavnici ne smatraju administrativnim radnicima, nego da bi trebalo da imaju više vremena da se posvete deci koju treba da vaspitavaju i koju treba da obrazuju. Mislim da je potrebno zaposliti više psihologa, više pedagoga, socijalnih radnika, da bi trebalo da ukažemo veću pažnju tome da se mentalno zdravlje naše dece i naše generalno nacije drugačije tretira, da imamo više ljudi koji će moći da se posvete njima.

To je ono što smo govorili u prethodnim prilikama o tome šta treba učiniti u prosveti. Sad ja vama govorim o prosveti ne zato što ste vi sad rekli nešto pogrešno o tome, nego zato što smatram da ste kao članica SPS na neki način možda i odgovorni i možda bi trebali da branite to kako ste doveli do toga da se prosveta nalazi na ovim granama.

Još jednom ću ponoviti, smatram da je pozitivno što je Branko Ružić podneo ostavku. Nadam ste da ste na to mislili kada ste rekli da bi trebalo neki pozitivan primer da se da. Za mene je to pozitivan primer, šta god vi mislili o tome i na koji god način branili tu ostavku time da ne naškodi slučajno vašim koalicionim partnerima.

Ono kad ste govorili o hitnim merama Vlade, voleo bih da ste se barem malo osvrnuli, a pričao sam ovde jako dugo o tome kako je premijerka tvrdila dan nakon ove nesreće da sistem nije zakazao, voleo bih da ste se osvrnuli, recimo, na to, nego ste rekli da podržavate hitne mere Vlade koje su donete nakon ovih ubistava. Ali, znate šta, govoriti o moratorijumu na dozvole nakon ovih ubistava, govoriti o reviziji dozvola nakon ovih ubistava i o tome kako se drži oružje, znate, taj zakon o držanju oružja nije neka nova stvar, ona postoji i ranije, to da se oružje mora držati odvojeno od municije, to da treba sef, to da treba prosto jedna pažnja, revizija uverenja medicinskih i slično, to je sve postojalo i ranije.

Ako mene pitate, a voleo bih da prenesem argumentima to i na vas, meni se čini da je to još uvek onaj domen da sistem nije zakazao od državne politike koja pokušava da nas uveri – eto, mi smo sad nešto uradili. Ali, imali ste vremena, naravno, mislim i na vas ali pre svega mislim na vladajuću većinu, imali ste vremena prethodnih šest i po godina da nešto uradite da se to oružje i njegov broj smanji.

Procene koje mi imamo kažu da 2,7 miliona oružja postoji kod naših građana. Od toga je veći deo nelegalan. Možda su cifre drugačije u realnosti, ne znamo, to su procene, ali nas zabrinjava što u državnim strategijama, znači, u najvažnijim dokumentima MUP-a, vi nigde ne prepoznajete taj problem velike količine naoružanja kod ljudi. On se javio sada, nakon tragedija, kao nešto što je značajno. I mi se sa tim slažemo. Nemam nikakav problem da kažem da je dobro da se smanji broj naoružanja kroz poziv ljudima da ga daju, da ga predaju, ali ipak je trebalo nešto uraditi u prethodnim godinama, pre ove tragedije. Mi smo imali situaciju da je 10.745 komada oružja oduzeto u prethodnih 6,5 godina. Bilo bi dobro da se na tome više radilo. Mogli ste možda to da pomenete.

Nešto mi je zaparalo uši i hajde da tu stanemo. Rekli ste da je Vlada donela meru zabrane programa koja promoviše nasilje. To ste vi rekli, ja sam zapisivao, evo vidite, ja pažljivo slušam, da bih mogao da vam odgovorim. Ako sam pogrešio, ispravite me. Rekli ste da je jedna od mera koje je Vlada donela, za koje tvrdite da su dobre, pravovremene i hitne – zabrana programa sa nasiljem. Jesam pogrešio? Ima to u stenogramu. Ili nisam? Ako sam pogrešio, izvinjavam se, ako nisam pogrešio, voleo bih da mi kažete koji su to programi zabranjeni? Koji to programi bi uopšte trebalo koji već nisu, trebalo bi već da zabranjeni, trebalo bi da ne postoje. Ako ne slažete sa mnom, vi recite. Recite – ja smatram da treba da postoje programi sa nasiljem. Ali, ja mislim da se i vi i ja slažemo da ne treba da postoje.

Samo mi nije jasno, kad govorite o hitnim merama Vlade, na šta tačno mislite? Jel mislite na ono kad je predsednik obećao da će to da stane? Možda mislite na to da je predsednik obećao, odnosno pitao je svog drugara Željka Mitrovića ako bi mogao malo da zavrne slavinu „Farme“, da malo stane sa „Parovima“, rijalitijem, ne znam šta sve postoji? Ako mislite na to, samo da vam kažem, odmah nakon gostovanja predsednika u emisiji „Hit tvit“, na kojoj je rekao da će to stati, je počela nova epizoda rijalitija. Dakle, evo, molim vas, ako možete to da mi odgovorite, ako ne, nije ni važno, ja mislim da se ništa nije desilo i mislim da ova vlast zapravo samo želi da nas anestezira, da kaže da je sve u redu i da se nastavi dalje, a od vas kao nekoga ko je vodio resor prosvete bih očekivao odgovore i to kako dalje sad sa ovim? I dalje ćete imati, izgleda, čini mi se, ministra prosvete. Dajte nam neke odgovore. Šta planirate da radite? Jel vidite na šta liči završetak ove školske godine? Hvala vam puno.

PREDSEDNIK: Pravo na repliku, Snežana Paunović.

SNEŽANA PAUNOVIĆ: Mnogo ste pitanja postavili, uvaženi kolega Lazoviću i malo mi je vremena da vam odgovorim.

Šta dalje i da li ćemo nastaviti da vodimo resor prosvete – da. Ali kad već krećete da tumačite prosvetu i možda negde i sa pravom spočitate Socijalističkoj partiji Srbije krivicu za ovu situaciju koju tako nemilice svi koristimo ne bi li se obračunali politički, onda morate da se setite da smo mi obrazovni sistem krenuli da urušavamo davnih dana i da to svakako nije tekovina socijalista.

Ako malo studioznije obratite pažnju na ono što ste govorili, ili bar pokušavali da govorite, onda ćete shvatiti da ste upozoravali da naš sistem mora da se vrati upravo na one vrednosti koje su baštinili socijalisti i Socijalistička partija Srbije, kada govorimo o obrazovnom sistemu pre svega.

Reformu školstva koja je u sunovrat odvela naše školstvo sproveo je gospodin Gašo Knežević. Trebalo je popravljati sve ono što se deceniju čitavu radilo loše. I nismo ga popravili do kraja. Silne uvrede sam doživela zbog svoje diskusije u kojoj sam rekla da smo svi pomalo odgovorni, ne razmišljajući u kom smeru menjamo te zakone koje prezentujemo i ostavljamo da oni budu korišćeni samo zato što su po uzoru na Evropsku uniju. Nepošteno je i nekorektno krajnje da u ovom teškom trenutku, tragičnom pre svega, mi tražimo krivicu samo u ovoj aktuelnoj vlasti, potpuno svesni da smo nekada aplaudirali nekim merama koje su dovele do ove faze. Da se sve ovo desilo juče i počelo juče, imalo bi smisla. Ovo su recidivi davnih dana.

Mi smo obesmislili prosvetne radnike. Mi smo doveli do toga da prosečan roditelj ako nije zadovoljan ocenom svog deteta ima pravo da kaže prosvetnom radniku šta god želi. Mi smo doveli do toga da bahatost određenih roditelja ostavi bez posla veliki broj prosvetnih radnika. I danas kažemo – šta? Kriv je ministar prosvete, ili ministar policije, ili su krivi rijaliti programi, koje pri tom ne podržavam nijednog trena.

Ali ja vas molim, krivi su sadržaji na društvenim mrežama, gde nam deca uglavnom provode vreme. Nisu rijaliti programi motiv za nasilje među decom. Deca kopiraju ponašanje odraslih. Mi smo negde zatajili. Sve drugo je politička demagogija, bez pokrića, o kojoj možemo da raspravljamo, možemo da se svađamo, možemo civilizovano da razgovaramo, ali ne optužujući, nego da probamo da jedni drugima damo motiv više, da nađemo neku zajedničku tačku, ako nam je to cilj. Ako nam je cilj nešto drugo, onda je najlaganije ustati sa pozicije ovlašćenog predstavnika, vidim da vam odlično ide, uživeli ste se u svoju ulogu, i optuživati redom sve one ljude koji bi mogli da budu optuženi. Evo, ja se lično osećam krivom, ali čini mi se da nemam ni gram razloga više nego vi. Hvala.

PREDSEDNIK: Hvala vam.

Određujem redovnu pauzu.

Nastavljamo za 60 minuta.

(Posle pauze.)

PREDSEDNIK: Nastavljamo sa radom.

Reč ima Miloš Parandilović.

Izvolite.

MILOŠ PARANDILOVIĆ: Pomaže Bog slobodna Srbijo, a pomaže Bog i vama, gospodo naprednjaci. Božija pomoć će biti i te kako potrebna, dolaze vunena vremena posle ovih deset godina vaše vladavine.

Ja bih želeo da podsetim da ste za vreme vaše jedanaestogodišnje vlasti uspeli da razvalite sve institucije u državi Srbiji. Razvali ste policiju, vojsku, školstvo, zdravstvo. Apsolutno ništa zdravo u državi Srbiji nije ostalo nakon ove vaše vladavine, a zauzvrat uspeli ste da za vreme te takođe vaše vladavine da se obogati jedan dobar broj funkcionera i da privatizujte ovu državu i od toga vas ništa neće oprati pred srpskom istorijom.

Verujte mi, kada se sve ovo završi, kada sve ovo prođe, sve te milione koje je vrhuška Srpske napredne stranke pokupila, ne kažem vi poslanici, neće vam pomoći pred sudom srpske istorije i to je nešto od čega nećete pobeći.

Kada ovo kažem, ja ne mislim na narodne poslanike. Nisu oni u tom krugu koji se bogati, to je predsednik države i njegov brat, nekoliko ministara svima poznatih koji prave kartel u ovoj …

PREDSEDNIK: Da vodite malo računa o tome šta pričate.

MILOŠ PARANDILOVIĆ: Mislim da vas nisam pitao ništa, gospodine Orliću, i voleo bih da me ne prekidate.

PREDSEDNIK: Ako me čujete uopšte…

Da li čujete uopšte?

MILOŠ PARANDILOVIĆ: Dakle, razorili ste državu Srbiju. Napravili ste od ove zemlje jedan tamni vilajet…

PREDSEDNIK: Da li čujete, Parandiloviću?

MILOŠ PARANDILOVIĆ: … u kome se svaki dan strada i u kome se svaki dan neprestano stada i to je epilog vaše vladavine. Sve ovo što mi danas živimo posledica je nasilja koje vi vršite nad ovom zemljom već punih jedanaest godina, ponavljam.

Dakle, sve ste apsolutno privatizovali, razorili, razmontirali i razmere katastrofe i apokalipse koju ste ovoj zemlji ostavili videće se tek u danima koji dolaze nakon vašeg pada sa vlasti, a verujte mi i to će se desiti.

Bio je jedan pre vas. Zvao se Josif Broz. Isto je mislio da će vladavina biti večna, pa ipak nije bila. Nakon toga neke su se stvari saznale.

Vladate na isti način. Dakle, Aleksandar Vučić je poslednji komunistički diktator u Evropi nakon pada Mila Đukanovića. Kada ovo kažem, mislim da vlada na apsolutno isti način, istim polugama, sa istim profilom ljudi kakvim je ovom zemljom upravljao Josif Broz, a svi vrlo dobro znamo da je iza toga ostao prah i pepeo.

Vi ste napravili takvu situaciju u ovoj zemlji da se podrazumeva i da je normalno da neki Nedimović pobedi Vidića u trci za izbor predsednika Fudbalskog saveza Srbije. Pre toga na tom mestu je sedeo neki Kokeza. Dakle, sve opskurni likovi.

Molim vas, gospodo naprednjaci, da ne dobacujete. Znam da mnogi od vas su bili nekad radikali ili iz nekih drugih partija. Ono što je kontinuitet u vašem radu jeste da služite i to uvek služite onome ko je na vlasti.

Dakle, vi ste apsolutno sluge Aleksandra Vučića i način na koji vi njega branite je degutantan i verujem da je i njega sramota od vas.

Dakle, vi ste ovu zemlju razbucali ko beba zvečku i od toga nećete pobeći i nećete me zbuniti i dekoncentrisati sa vašim dobacivanjem.

Čuo sam mnogo loših stvari koje ste izgovorili o predstavnicima opozicije i deklarišete kako su to prozapadni protesti itd, a ja vas pozivam da i vi i predsednik države izađete na proteste i pogledate svoj narod u lice i neka vama vaš narod pogleda vas u lice, pa ako predsednik države ne može da nas spreči od svih nesreća koje ovde vladaju, od tragedija, korupcije, bogaćenja funkcionera, kriminala koji je projektovan ovde, kojim se pljačka ova država, neka uradi jedno što sigurno može, neka ovu zemlju spasi od sebe. Verujte, to je sasvim dovoljno.

Još jedna stvar i završavam. Da su velikani srpske istorije, koje vi brukate danas poprilično dobro i uspešno, Karađorđe, Miloš Obrenović, slavni junaci koji su prešli Albaniju i onih 1.300 kaplara, da ustanu iz groba i da vide šta ste vi od ove zemlje uradili nakon svih tih njihovih žrtvi, verujem da bi ih bilo sramota, da bi povili glave i da bi se pitali da li su uopšte ovu zemlju trebali da spašavaju da bi ovi danas njom vladali.

PREDSEDNIK: Pet minuta.

Pravo na repliku, Aleksandar Marković.

ALEKSANDAR MARKOVIĆ: Zahvaljujem, predsedniče.

Ja moram da priznam kao neko pasionirano, a u poslednje vreme i grozničavo prati srpsku političku scenu, za prethodnog govornika nisam ni čuo do skoro. A kako sam uopšte saznao ko je on? Tako što sam video sliku ovih tobože građanskih prozapadnih protesta koji se organizuju u poslednje vreme i analiziram ja tu sliku, to je u ono vreme dok su oni bili predvodnici tog protesta, u smislu da su se pojavljivali na tim protestima u prvim redovima, a onda su pobegli, pa su pustili građane kao da budu u prvim redovima i gledam ja tu slike tih opskurnih likova i privuče mi pažnju prethodni govornik, a onda se malo raspitam o njemu i shvatim da je valjda bio u SPO-u nekada, pa je onda prešao u POKS, Pokret obnove Kraljevine Srbije, pa su ga i odande najurili, pa je valjda sad samostalni poslanik, ali čovek bi pomislio iz njegovog tog opredeljenja, ipak SPO, pa POKS, a i iz njegovih izjava da je reč o čoveku koji se zalaže za neke tradicionalne vrednosti, za neke patriotske vrednosti, za patrijarhalne vrednosti, a onda pogledate da ruku pod ruku šeta sa ljudima koji se zalažu da mošti, odnosno kako oni to kažu - kosti, vladike Nikolaja Velimirovića treba baciti psima, ruku pod ruku sa ljudima koji na svaki mogući način i svaki dan se obračunavaju i sa patrijarhom Porfirijem i sa pokojnim patrijarhom Pavlom i onda vidite da je to njegovo društvo.

Sada ću vam pokazati kako to izgleda. Evo, ovo je njegovo društvo. Ovo je Biljana Stojković i ostali. Sa njima se šeta na tim protestima ruku pod ruku. Evo ta Biljana Stojković kaže, skrnavivši spomenik patrijarhu Pavlu: "Abortus je žensko pravo". Evo je ovde sa Stašom Zajović. Evo je još na nekoj slici i kaže: "Sve smo abortirale". Znate, čega se pametan stidi, onaj drugi se ponosi itd. i onda shvatite koliko je zapravo licemerje. Da ima imalo sramote, ne bi se više javljao za reč.

Zahvaljujem.

PREDSEDNIK: Hvala vama.

Reč ima Uglješa Mrdić.

UGLjEŠA MRDIĆ: Zahvaljujem, predsedavajući.

Uvaženi gospodine Orliću, uvažene kolege narodni poslanici i dragi građani Republike Srbije, imali smo prilike da vidimo ovih dana kakvu politiku vode ovi preko puta, kakvu politiku vodi opozicija, većina opozicije u Srbiji, i šta podržavaju.

Opozicija u Srbiji, koja podržava ove proteste, poziva na nasilje, to je jasno, poziva na vršenje nužde na zgradu Vlade Srbije. Eto šta vi mislite o institucijama Srbije. Nosite obešene lutke sa likom predsednika Srbije Aleksandra Vučića, pozivate na nasilje, a najviše pozivate na nasilje nad ženama i nad decom.

Delite decu na vaše i naše. Decu uvlačite u politiku, ništa vam nije sveto. Napadate decu i predsednika Orlića, i Milenka Jovanova, i Sandre Božić, i svih nas, a najviše decu predsednika Aleksandra Vučića. Zašto to radite? Zdrav razum će da kaže da ste kukavice, analiza će da kaže da to radite sa namerom, jer smo svi mi slabi posebno na našu decu i na naše porodice i hoćete da nam napakostite, ali narod na to kaže da vam to neće proći i svaki put kad vi pominjete našu decu, proklinjete našu decu, napadate našu decu, svakih put narod vas kazni na izborima.

Ako možete, gospodine Đuto Jovanoviću, da ćutite dok ja govorim, ako vaše trenutno stanje to dozvoljava. Zahvaljujem.

Nastavljate sa lažima. Počeli ste danima da lažete na različite načine kako predsednik Aleksandar Vučić nije bio u OŠ „Vladislav Ribnikar“ i onda govorite - nije takav zid, nije takva knjiga žalosti, ne izgledaju tako prostorije škole, a i niste vi nikada ni bili u toj školi. Možda je neko od vas bio nekada.

Nastavljate dalje da na najgori mogući način vređate i napadate poslanice SNS. Izdvojio bih primer šta ste napravili, a poslanik koji je to uradio ne zaslužuje ni ime da mu spomenem, a građani Srbije znaju ko je, na najgori mogući način napali ste Nevenu Đurić. Ti zvukovi groktanja, uzdisanja, stenjanja, urlika, to se nikada nije desilo u ovoj Skupštini, to se nije desilo u političkoj istoriji Srbije. Napadali ste Nevenu Đurić, napadali ste Sandru Božić, napadali ste Stašu Stojanović, koja se god koleginica taj dan javila za reč vi ste na najgori mogući način nju napadali.

Idemo dalje. Niste ni tu stali. Malo vam je bilo i to da vređate žene, malo vam je bilo to da vidi narod kakve ste kukavice, onda ste krenuli da napadate naše ljude po ulicama. Državnog sekretara, našeg bivšeg kolegu narodnog poslanika, našeg dragog prijatelja Lava Grigorija Pajkića, vaše pristalice su fizički napale dok se vraćao kući. Nije to kraj. Vaše pristalice, istomišljenici, napali su našeg uvaženog kolegu advokata Svetozara Vujačića, pa ste napali Nebojšu Bakareca, a onda zloupotrebljavate da neko iz SNS preti vašoj deci, što je laž ili deci nekih javnih ličnosti koji podržavaju vašu politiku.

Ne bih mogao da govorim danas da ne navedem jedan lični primer koji nisam prijavio policiji, ali verujte mi sledeći put ću da prijavim. Kada sam se kretao Njegoševom ulicom sa mojim starijim sinom Stefanom, prišle su mi vaše pristalice i pored reči i uvreda, koje smo ignorisali obojica, nastavili su da koračaju sa nama i znate šta su uzvikivali vaše pristalice – crkli dabogda. Eto to su nam govorili. Ja sam posle smirivao moga sina dok smo šetali ka Slaviji. Sine – dvoje ljudi nam je reklo da crknemo, ali nas je sto ljudi pozdravilo, ovo što radi Aleksandar Vučić i SNS. Neka dete shvati na vreme ko ste i šta ste vi, ali ni to nisam želeo da upotrebim u političke svrhe, niti da zovem policiju, ali sledeći put ću zvati.

Evo šta vi radite. Vi želite da prouzrokujete nasilje na ulicama, a mi želimo mir. Mi kada organizujemo miting najveći u istoriji, gde dođe između 200 i 250 hiljada, ljudi nema ni jedan incident. Predsednik Aleksandar Vučić šalje poruke mira, predsednik Aleksandar Vučić je sa govornice ispred Doma Narodne skupštine, znate šta je poručio građanima Srbije, da ih sve voli i da radi za interese svih građana Srbije, a znate šta poručuju vaše vođe i vi ovde prisutni – poruke mržnje, poruke napada na decu i porodice i poruke podela, a pri tome nemate ni jedan predlog, nemate ni jedan plan i na sve to, dok vi na brutalan način lažima, ostrašćenim napadima, pretnjama i uvredama, kritikujete sve dobro što se radi u Srbiji, vlast u Srbiji vam odgovara. Znate kako vam odgovara? Ne na vaš način.

(Đorđo Đorđić: Kako?)

Drago mi je da ste pažljiv slušalac, nego vam odgovara rezultatima.

(Đorđo Đorđić: Sve te slušam.)

Ako može tišina dok govorim, ja tebe nisam prekidao. Zahvaljujem.

Odgovara vam rezultatima u oblasti ekonomije, privrede, saobraćaja, infrastrukture, građevine, obrazovanja, zdravstva, nema oblasti u državi Srbiji gde nemamo dobre rezultate, iz godine u godinu sve bolje i bolje, a zašto? Zahvaljujući politici našeg predsednika Aleksandra Vučića.

Pošto neki od vas više vole strane države, nego Srbiju i više su fascinirani stranim službama, nego što vole institucije Srbije, interesantna je vaša ostrašćenost da nema saziva u zadnjih nekoliko godina ili sednice da ne koristite posebno priliku da napadate one ljudi koji vode bezbednosne službe Srbije. Uvek su vama meta ministar unutrašnjih poslova i direktor BIA, da li se zvao Bratislav Gašić ili Aleksandar Vulin, i neka znaju građani da vi želite i urušavanje i bezbednosnog sistema Srbije zato što to odgovara i određenim tajkunskim kriminalnim i zapadnim centrima moći sa kojima vi držite kontakt.

Zato vama smetaju i službe Srbije. Zato vama smeta i Bratislav Gašić. Zato vama smeta i Miloš Vučević. Zato vama smeta bilo ko ko radi nešto u interesu Republike Srbije, ali kada govorimo o bezbednosnom sektoru, imate vi one koje podržavate. To su Alijini snajperisti. Oni koji su pucali na srpsku decu. Te podržavate. Neka narod zna ko ste vi, a ko smo mi i na sve to mi i dalje šaljemo i uvek ćemo slati poruke mira, jer je naša politika politika mira i stabilnosti i u Srbiji i na celom Balkanu i u jugoistočnoj Evropi. Nećemo vam ćutati kada vređate i Sandru, i Nevenu, i Stašu. Nećemo vam ćutati kada dirate i Orlićevu i Milenkovu ili bilo koju decu. Nećemo vam nikada ćutati kada napadate decu predsednika Republike Srbije Aleksandra Vučića i njegovu porodicu. Zahvaljujem.

(Aleksandar Jovanović: Replika.)

PREDSEDNIK: Pre nego što nastavimo, saglasno članu 27. i 87. st. 2. i 3. Poslovnika, obaveštavam vas da ćemo danas raditi i posle 18.00 časova.

Nemojte samo da se obračunavate tako iz klupa. Nemojte.

(Đorđo Đorđić: Nisam se obračunavao.)

Nemojte. Nema razloga. Svi koji su prijavljeni dobijaju reč, kao što vidite.

Poslovnik.

IVANA PARLIĆ: Predsedavajući, član 107. Dozvolili ste da se povredi dostojanstvo Narodne skupštine i moje lično dostojanstvo kao narodnog poslanika. Za mene je nedopustivo da mi neko kaže da se vodim interesom bilo koje strane zemlje, niti da mi je strana zemlja ispred Srbije. Svi strani interesi imaju svog slugu u Aleksandru Vučiću. Sve multi… (Isključen mikrofon.)

PREDSEDNIK: Čestitam. Upravo ste završili i potrošili ste minut poslaničke grupe. Član 103.

Da li je tu Žika Gojković?

(Aleksandar Jovanović: Replika.)

Ne.

Da li je tu Miodrag Gavrilović?

Đorđe Stanković?

(Aleksandar Jovanović: Predsedavajući, replika.)

Bez vikanja iz klupa.

Zoran Sandić?

(Narodni poslanik Radomir Lazović dobacuje iz klupe.)

Tatjana Manojlović nije tu.

(Narodni poslanik Radomir Lazović dobacuje iz klupe.)

Sad, pošto ste se javili, Lazoviću, izvolite, imate reč.

RADOMIR LAZOVIĆ: Poštovani građani, ovo što ste sada mogli da vidite jeste još jedan način kako se Vladimir Orlić odnosi prema ovoj sednici i prema načinu vođenja sednice i prema poštovanju prema narodnim poslanicima i prema svemu onome što bih trebalo da je Narodna skupština.

Dakle, čovek ide redom po Skupštini, gleda ko je trenutno van ove sale i bira koga će da prozove, iako nije na listi govornika. Dakle, za one koji ne znate postoji jedna lista govornika koja se uobičajeno preda pre početka svake tačke dnevnog reda, na koju onda mogu ljudi da računaju kada će se javiti. Ljudi imaju ovde različite načine kojima se bave na ovim sednicama. Imaju sastanke odbora, imaju druge vrste sastanaka, imaju analize, imaju razgovore, imaju sastanke, imaju način na koji se bave time, primaju građane. Hvala kolega.

Znači, rade na tome da važne poruke koje dolaze iz ovog doma mogu da dopru do ljudi, da mogu da uključe ljude, da mogu da razgovaraju, da mogu da sa ljudima stvaraju budućnost ove države.

Ono što ste vi uradili jeste da zabranite da bilo ko može da učestvuje na konferencijama za medije u ovoj Skupštini. I sada kada dođemo do toga, kada neko izađe iz sale, možda ima potrebu da ode u toalet, zamislite ima potrebu da ode u toalet? Znate šta se onda desi, valjda je navikao da predsednik nikada tako nešto ne radi, da pije lekove, da bi se ovde predstavljao kao neko ko može da izdrži neke nenormalne nadljudske snage, da nam ovde pokazuje, jer valjda jedino tako može u očima onih kojim je vođa potreban, koji svoje mišljenje nemaju, treba valjda tako da zadrži autoritet.

E, pa eto tako to izgleda. On ide po sali, gleda ko je tu, ko nije, onda bira koga će da prozove, ne bili mu oduzeo mogućnost da govori. To je još jedan način nepoštovanja ove Skupštine. To je još jedan način neprimerenog vođenja ove sednice.

Ono što mi možemo još da vidimo, a što bi trebalo da nas sve opomene, da nam svima kaže da je možda ovo sve otišlo predaleko, su uvrede, su pretnje koje dobijaju moje kolege i narodni poslanici i građani i glumci i mediji. Za vas su svi oni rušitelji države, mrzitelji države, izdajnici i kako ih već sve nazivate.

Moj kolega kome sada niste dali, iako je pomenut, ima repliku, gospodin Jovanović, pretrpeo je ovih sati dok traje ova sednica, najodvratnije pretnje po život. Slušajte ovo: „Ćutu treba zaklati“. Stvarno? Stvarno treba zaklati narodnog poslanika? Stvarno treba zaklati nekoga ovde? Stvarno treba nekoga zaklati, učesniče „Farme“, drugi u finalu, skoro pobedniče, što ste se naljutili na Željka Mitrovića kada vam nije dao pare? Učesniče rijalitija, vedeto SNS, treba zaklati Ćutu, stvarno? Jesmo li dotle došli?

Kaže: „Idiot je opet pijan“. To su vaše reči koje se posle prelamaju dalje. To tako funkcioniše, gospodo. Ovde smo govorili puno o tome kako se nasilje preliva iz ovog doma dalje. Prepričaću vam građani taj mehanizam. Prvo sa najvišeg vrha, najvišeg vrha ove države dolaze ovakve grozote koje se izlivaju dalje, ološi, hijene, rušitelji države, izdajnici.

Ovde smo čuli da neko želi da ubije predsednika. E tako na kraju dođemo da se preti klanjem ovde. Meni je ovaj vaš juče-prekjuče pretio da me treba ubiti. Pretili ste da će ljudi odavde biti nabijani na kolac, to je vaš način i način govora. Šta širite ruke? Šta širite ruke? Šta vam nije jasno? Treba zaklati vašeg kolegu, narodnog poslanika, stvarno?

„Ćutu treba na Terazije da visi. Upropastio je život nama“. Ćuta je upropastio život nekoj deci?! Kad je stigao? Kad? Dvanaest godina ste na vlasti, kako je upropastio život? „Tu bitangu treba skloniti sa ulice i u kavez ga staviti, govedo jedno, njega i ekipu, što hitnije skloniti u zatvor.

Narod je na ivici pucanja zbog lažnih ekologa“. Zbog „lažnih ekologa“ je narod na ivici pucanja?! „Moglo je da se napreduje, dole je lažni ekolozi, ako se narod digne, njih neće biti nigde, a gotovo je da to bude.“

Znate li odakle je ovo? Ovo je sa jednog sajta koji uređuje direktno i sa sednice Narodne skupštine, direktno uređuje narodni poslanik SNS, ovo je sa sajta „Informer“, ove mržnje koje dolaze. Evo da vam pokažem, gospodo, samo malo, nemojte da brinete, samo malo, pokazaću vam ko. Pokazaću vam kako izgleda kada se na sednici uređuje „Informer“. Evo, ovako izgleda, gospodo.

Ovo je vaš poslanik, izvolite, ovo je vaš poslanik. Ovo je sajt “Informera“, on uređuje direktno ovaj sajt i onda ne čudi, evo kolege da pogledate, onda ne čudi što se na istom tom sajtu nađu pretnje klanjem mom kolegi Jovanoviću.

Šta imamo da kažemo na ovo, gospodo? Verovatno ništa, zato što slične stvari dolaze od vas, dolaze sa javnog mesta od vas. Dolaze sa javnog i najvišeg mesta, od predsednika države, preko drugih mesta veoma visoke odgovornosti, kao što su one iz Skupštine, iz Narodne skupštine.

Ovo je nasilje o kome sam vam govorio. Ovo je način kako se nasilje prvo dolazi od vas, onda ulazi u medije na naslovne strane, onda dolazi do društvenih mreža, pretače se na „Pink“ i „Hepi“, onda vi o tome razglabate i onda dođe do toga da se na ulici ljudi napadaju, kao što mi se desilo na stepeništu ove Narodne skupštine.

Ako se Aleksandru Jovanoviću Ćuti, ako se meni, ako se drugima ovde narodnim poslanicima ovo dešava, ako se sačekujemo na stepeništu Skupštine, ako nam se preti klanjem, ako nam se preti ubijanjem i nabijanjem na kolac, čemu narod da se nada? Čemu onda narod da se nada od vaših batinaša, „Jastreba“, Langura, Belivuka i drugih?

Doveli ste ovu zemlju do dna. Doveli ste ovu zemlju, pitamo se samo kada će da lupi o dno. Doveli ste ovu zemlju do toga da su vam najprizemnije optužbe, najgadnije uvrede nešto kako razgovarate jedni sa drugima, verovatno.

Vaš predsednik vas se stidi. Vaš predsednik kaže – nemojte to da radite u ime partije, valjda u privatno vreme rastačite ovo društvo na sastavne delove agresijom, sukobima iza kojih stojite.

Kako vas, bre, nije sramota? Najodvratnije uvrede, najodvratnije napade, širite mržnju iz ovoga što bi trebalo da je dom demokratije. Pretite ljudima da će biti zaklani.

Za vas nisu reči. Ja ovo govorim za ljude koji gledaju ovo u svom domu, ne za vas, znam da vam ovo ništa ne znači, znam da se naslađujete time da gledate kako se širi patnja drugih ljudi. To je ono u čemu uživate. To je on što priželjkujete i želite. To je ono gde vaša ljubav leži i čime se vaše srce kupa. Hej bre, zaklaćete? Hej? Gde je kraj ovoga?

PREDSEDNIK: Povreda Poslovnika.

MIODRAG GAVRILOVIĆ: Član 106. i 107. Dobacivanje sve vreme dok je kolega govorio i naravno dostojanstvo Skupštine. Mislim da treba reagovati. Ali, mi dozvolite mi da u sklopu toga kažem nešto zbog čega mislim da je to važno.

Smatram da ste ponašanjem svojim ovih poslednjih mesec dana i više pokazali da stvarnost vama nije važna i da ste je gurnuli od sebe. To nije dobro. Ne treba živeti u nekom virtuelnom svetu jer ono što se svima nama desilo, nije desilo samo vama ili samo ovim ovde ljudima koji sede sa ove strane, nego celoj Srbiji. Mislim da to treba da imamo u vidu.

(Svetozar Vujačić dobacuje.)

Važno je da znamo da dostojanstvo koje imamo u sebi kao ljudi možemo da iskažemo na više načina, baš onako kako bi pokazali da nam je stalo. Vi to ne pokazujete. U tome je najveći problem.

Nemojte da govorite da ljudi koji protestuju traže da se ruši ustavni poredak. To nikada niste videli u našim zahtevima, niti ste videli bilo gde da je iko tražio da predsednik, u našim zahtevima, države podnese ostavku ili da ostavku da Vlada Srbije. Zahtevi su usmereni baš na onaj deo društvene stvarnosti za koju ljudi i narod smatra da su odgovorni.

Ne možemo stalno imati pred sobom vlast koja smatra da nije odgovorna i ne možete stalno biti na vlasti i smatrati da time što ste na vlasti svi su drugi odgovorni, a vi niste. Pokažite bar malo razumevanja. Ja vas molim, kao ljudi pokažite razumevanja da ove zahteve koje smo dali prihvatite, zato što su oni samo jedan mali deo onoga što je ljude zabolelo tog dana. Nadam se da je zabolelo i vas.

Ako vi kao predstavnici vlasti želite da ono što imamo pred sobom kao REM…

PREDSEDNIK: Hvala vam.

MIODRAG GAVRILOVIĆ: … nazovete da je dobro i pošteno, onda dalje o tome nemamo šta da pričamo.

PREDSEDNIK: To je već i prevazišlo dva minuta.

Nisam razumeo kakve veze sada ovo što ste ispričali ima veze sa članovima 106. i 107. Ali, ako se tiče prethodnog izlaganja, to neko rušenje ustavnog poretka, je znači u izlaganju poslanika Lazovića. Iskreno nisam to čuo. Mada je to teško pratiti. Kao što znate i sami, kada čovek sam ne zna šta sve priča.

Da li glasamo Član 106. i član 107? (Ne.)

Izvolite.

ZORAN LUTOVAC: Član 108. O redu na sednici Skupštine stara se predsednik Narodne skupštine koji kada se pravi nered sa ove strane pravi se da ne primećuje ništa ili se pravi da spava ili se pravi da nešto čita ili gleda na drugu stranu. To je nedopustivo.

Takođe, sve vreme se čuju uzvici. Mi smo snimili sada šta su oni uradili. Ustali su, stajali, okrenuli leđa i iskazali nepoštovanje prema poslaniku koji je govorio. Ja mislim da je to nedopustivo.

PREDSEDNIK: Prema poslaniku Gavriloviću?

ZORAN LUTOVAC: Trebalo je da reagujete.

PREDSEDNIK: Ne. Bilo je potpuno mirno dok je govorio poslanik Gavrilović.

ZORAN LUTOVAC: Poslanik Gavrilović je govorio po Poslovniku. Ja sam se javio po povredi Poslovnika dok je govorio Radomir Lazović.

PREDSEDNIK: Ne, nego poslanik Gavrilović. Dok je govorio poslanik Gavrilović vi ste se javili za povredu Poslovnika.

ZORAN LUTOVAC: Za povredu Poslovnika sam se javio i pre toga.

PREDSEDNIK: Niste.

ZORAN LUTOVAC: Jesam.

PREDSEDNIK: Vi, gospodine Lutovac, nikako da shvatite razliku između onoga kada se javite, šta se dešava, šta je bilo pre, šta je bilo juče, na prethodnoj sednici, itd.

ZORAN LUTOVAC: Javio sam se odmah i ukazao vam. Molim vas da reagujete da ne dozvolite…. (Isključen mikrofon.) …. ovako nešto.

PREDSEDNIK: Hvala.

Da li treba da glasamo za član 108? (Ne.)

Šta je još povreda Poslovnika?

Nemojte molim vas da budu reakcije na Zorana Lutovca. Vidite s koliko teškoća pokušavamo da objasnimo neke elementarne stvari.

ĐORĐE KOMLENSKI: Zahvaljujem predsedniče.

Bez obzira na vaše pokušaje, član 103. stav 1, 2, 3, 4, 5, 6. i 7. kaže – predsednik Narodne skupštine je dužan da narodnom poslaniku koji se ne pridržava odredbi iz stava 1, 2, 4. i 6. ovog člana ili na drugi očigledan način zloupotrebljava prava predviđena ovim članom izrekne mere predviđene članom 108. do člana 111. ovog Poslovnika.

Ovde smo svi svedoci da je ovo bila najklasičnija i najgora moguća zloupotreba iznošenjem neistine o bilo kakvom dobacivanju, nepristojnom ponašanju poslanika vladajuće stranke. Prema tome, bili ste dužni da izreknete mere iz člana 108. bez obzira na svu vašu demokratičnost.

PREDSEDNIK: Hvala.

Ipak ću pokušati da ne spuštam nivo demokratije koji smo uspostavili koliko god to bude moguće.

Član 103. smo primenjivali otpočetka ove sednice. Sada nije bilo potrebe da to posebno naglašavam, jer videli ste i sami kako je to izgledalo. Nekada je ljudima najveća kazna oni sami.

Da li treba da se glasa za ovo? (Ne.)

Onda može pravo na repliku.

MILENKO JOVANOV: Lazoviću, zašto mi vređate majku na Tviteru dok traje sednica? Zašto mi majku, Lazoviću, nazivate Ćićolinom? Seme rasističko i Ćićolinu koja me okotila, Lazoviću. Zašto pišete to, Lazoviću? Da. Šta je smešno, Lazoviću, kada pišete – Jovanov ubio svoju majku? Moja majka je živa, na sreću, otac nije. Zašto pišete to, Lazoviću? Dokle mislite sa tim, Lazoviću?

Evo vam kako to zlo funkcioniše. Pogledajte smeh. Samo to pogledajte. To krevelje i taj smeh. Uživate u tome. Sviđaju vam se ti Tvitovi? Zašto to radite, Lazoviću?

Vi ste vašim nastupom danas doveli dotle da je koleginicu Vesnu sačekala gospođa na ulazu iz Kosovske, najstrašnije vređala i pokušala da je napadne. Policija je izašla iz zgrade pa je zaštitila i to će biti prijavljeno. Taj vaš ološ, koji šaljete po ulicama, po idejama i uputstvima Jova Bakića, će od sada svaki dan da bude prijavljivan. I prestanite više da širite mržnju. Vi ste generator mržnje i nasilja. Vi, lično. Danas vi lično, jer ste iks puta bukvalno pozivali vaše pristalice da prave ovo što prave.

Još jednom te pitam, Lazoviću, zašto mi vređaš majku?

(Radomir Lazović dobacuje.)

Molim?

(Robert Kozma: Kaže – zašto lažete?)

(Đorđe Todorović: Rekao je – aj ne lupaj.)

Molim?

PREDSEDNIK: Bez vikanja iz klupa i jedan i drugi. I Lazović i Kozma.

MILENKO JOVANOV: Šta pričam? Zašto mi vređaš majku? Zašto pišeš ovo po Tviteru? Kako te nije sramota? Jel te nije sramota? Jel imaš dna? Jel ima kraja?

(Robert Kozma: O čemu pričaš?)

O čemu pričam? O onome što radite organizovano, o uputstvima koje dajete vašim botovima da ovo rade. Ovo radite da biste izazvali reakciju, da bi došlo do onoga što želite. Želite krv na ulici. To hoćete jer vam je to jedini spas da izađete iz ćorsokaka u koji ste sami ušli.

Uveli ste sami svoju priču do ćorsokaka i sada vam treba nešto. Sada napadate poslanike po ulici, sada vređate na Tviteru čekajući reakciju.

Ja ti kažem sada – ostavi mi roditelje na miru i mrtve i žive. Prestani više sa tim. Prestani da mi to radiš, jer to što radiš nije normalno, Lazoviću. To je, Lazoviću, bolest. To, Lazoviću, treba da odeš kod nekoga da ti to pogleda. Znači, nemoj to da radiš.

Da, opet. Mislim da nisi normalan, jer mislim da samo neko ko nije normalan može ovo da piše po društvenim mrežama, da sam ja ubio svoju majku. Ti si bolestan bre i ti i oni koje si nagovorio ovo da pišu. I jedni i drugi, ozbiljno ste bolesni od mržnje, a izgleda da je to malo ozbiljnija bolest kada ovakve neke stvari možete da radite. Treba da vas je sramota. Treba da vas je sramota i ovde urlaš dva sata kao da ne znamo šta radiš, kao da nismo svesni svih tvojih podmetačima.

Prestanite da proganjate ljude. Prestanite da crtate mete i za svaku dlaku koja padne sa glave bilo kom poslaniku SNS kriv je Radomir Lazović i krivi su svi oni koji ga podržavaju u ovome i to sada kažem javno i tužilaštvu i policiji i svima ostalima. Za sve što se desi kriv je Radomir Lazović.

E, ovako crtaš metu. E, tako crtaš metu svakome ovde od nas i za sve što se desi tvoja je odgovornost i za sve što se desi odgovaraćeš, odgovaraćete, odgovaraćete.

PREDSEDNIK: Povreda Poslovnika, Marijan Rističević.

MARIJAN RISTIČEVIĆ: Dame i gospodo narodni poslanici, gospodine predsedavajući, reklamiram član 107 – povreda dostojanstva.

Dok je kolega Jovanov, a već sam to hteo da ukažem i ranije, dok je kolega Jovanov govorio gospodin Lazović, ovaj iz stranke koju finansira Haki Abazi, je non-stop dobacivao.

Molim vas, gospodine predsedavajući, da malo obratite pažnju na njega. Već nekoliko moram da mu objasnim da ja nisam bio poslanik 2010. godine, kada sam učestvovao kao farmer u projektu „Farma“, gde sam bio zadužen za ishranu životinja.

Dakle, njegovi nastupi, jednog frustriranog opozicionara, koji kao politički subjekat nema pravo da prima finansije, spolja prima ih, su prepuni mržnje, a ovamo se kao zalaže za borbu protiv nasilja.

Ako se uistinu zalaže za borbu protiv nasilja ja bih preporučio da on i njegovo društvo osude, kad već spominje 2010. godinu, pre 13 godina, pa da se vratimo malo dalje u prošlost, pa da on osudi monstruma, gde su njih sedmorica silovali devojku tamo negde kod Berana.

Voleo bih da ta moralna veličina jednom smogne snage da kaže – da, ja osuđujem monstruma koji je zajedno sa šest drugovao silovao devojku. Ne zna se da li je silovao zato što je Amerikanka ili iz nekih drugih razloga, ali bih ja voleo da čovek koji je u Zelenoj stranci, čovek koji se apsolutno zalaže protiv nasilja, voleo bih da izađe i da kaže – ja osuđujem monstruma koji je silovao, sa šest drugara, silovao devojku. Ja ga osuđujem takvog monstruma, pa makar mi otac bio, ja osuđujem takvog monstruma, pa makar mi i stan ostavio. Ja sam principijelan čovek, borim se protiv nasilja i osuđujem tog monstruma.

Hvala.

PREDSEDNIK: Dva minuta.

Glasanje ne?

Reč ima Dubravka Kralj.

DUBRAVKA KRALj: Zahvaljujem, uvaženi predsedniče.

Dame i gospodo narodni poslanici, evo već četvrti dan raspravljamo, pod izgovorom, tačku dnevnog reda koja se odnosi na formiranje anketnog odbora radi utvrđivanja činjenica i okolnosti koje su doveli do dve užasne tragedije, s pozivom na koje smo prethodnih dana i prethodnih nedelja u ovom domu mnogo pričali, ako ćemo pošteno, malo smo rekli.

Zato mi se negde nameće zaključak da je bilo bolje da smo ćutali, jer zaista je bilo i postupaka i diskusija i tonova i međusobnih prepucavanja potpuno nedostojnih i ovog doma i nedostojnih pijeteta prema žrtvama.

No, u svemu tome ipak smo uspeli da se saglasimo oko ideje da se formira anketni odbor, koju ideju smo mogli uzeti za bespredmetnu. Mogli smo u tom smislu iznositi i pravne i iskustvene argumente, no odabrali smo da tu ideju posmatramo kao dobru. Ja je vidim kao ideju timskog rada predstavnika svih poslaničkih grupa, dakle i vlasti i opozicije na formulisanju nekih zajedničkih zaključaka, na zajedničkom traženju rešenja i akcenat stavljam upravo na tom zajedništvu.

Neću biti prva koja je to istakla. Mi se kao narod negde ponosimo tom našom crtom da uvek u momentima kada su nas kroz istoriju pogađale različite tragedije, a uglavnom nas nisu zaobilazile, da smo u tim momentima kada je bilo najteže da smo tad bili najsaborniji, najjedinstveniji, najjači. Ne bih volela da ta naša karakteristika sada izostane, a deluje mi da izostaje.

Ove majske tragedije, kako im se iznedrio naziv, jesu posebno. Slažemo se oko toga da su posebne jer su prouzrokovane od strane jednog deteta i jednog mladog čoveka, ali nemojmo da budu posebne po tome što nećemo makar pokušati da ih zajedno prevaziđemo. Ne da sa oko toga prepucavamo, već treba da budemo odlučni i da se zaista potrudimo da se tako nešto više ikada ne ponovi.

U tom smislu ako ideja anketnog odbora može na bilo koji način da doprinese tome da sednemo za isti sto, da približimo stavove, da uvidimo da li smo pogrešili, gde smo pogrešili, šta možemo da promenimo, onda tu ideju treba podržati, iako u ovom momentu, s obzirom na način rada ove sednice, to deluje iluzorno.

Negde se iskreno nadam da bez kamera, bez reflektora, bez prenosa, koji, činjenica je, uvek traže neku senzaciju i moramo da probamo to da promenimo, da će u takvoj atmosferi poslanici koji budu izabrani u anketni odbor moći da rade konstruktivnije nego mi na ovoj sednici.

Poslanička grupa Ivica Dačić – SPS delegiraće u anketni odbor stručne ljude koji zasigurno hoće dati svoj doprinos da ovaj anketni odbor ostvari zadatak koji smo mu postavili.

Ja svoje strane ja bih vam dala sugestiju da primenite mogućnost koju Poslovnik pruža, a to je da anketni odbor u svoj rad uključi, odnosno da konsultuje relevantne naučnike i stručnjake. Jer, zaista smatram da ako stvarno hoćemo da sagledamo sve uzročne okolnosti, ako hoćemo da shvatimo i taj širi kontekst koji su moje kolege već pomenule, ako hoćemo da te okolnosti promenimo, onda moramo da razumemo svu kompleksnost aktuelnog momenta. Moramo da razumemo svu težinu kako odrastanja, tako i roditeljstva.

Kada je reč o odrastanju, ovi događaji, ali i događaji iz čitave prethodne tri godine su najviše uticali, najviše pogađali upravo decu i mlade. Naime, najpre smo imali tzv. izgubljene korona godine kada deca nisu išla u školu, nisu mogli normalno da se druže, nastavu pratili onlajn, jer od druga iz klube možeš da dobiješ virus i to virus čije su se žrtve računale i objavljivale svakog dana na svim medijima. Onda smo imali čitav niz slučajeva vršnjačkog nasilja što je takođe utkalo nesigurnost u odrastanje. Evo sada imamo ovaj događaj iz Ribnikara koji na neki način šalje vrlo surovu poruku, da drug iz klupe može da te ubije.

Mnogo je ovaj momenat težak, deca su ranjiva samim svojim uzrastom, a svakodnevno ih ranjavaju različiti događaji, ranjava ih jedan iskrivljen sistem vrednosti. Ranjavaju ih i pogrešni autoriteti koji se promovišu i preko medija, ali pre svega preko društvenih mreža, o čemu nedovoljno čini mi se govorimo.

Skoro sam delegat SPS bila u poseti Narodnoj republici Kini i tom prilikom smo išli da posetimo Kineski zid i tamo smo sreli jedan školski razred, jednu grupu đaka koja je došla na ekskurziju i svi učenici su bili isto obučeni. Nosili su uniforme i izrazili su želju da se slikaju sa nama kao sa turistima. To im je bilo interesantno i po uputstvu svog učitelja koji je nesporno njihov autoritet. Stali su u dva reda radi fotografisanja.

Na nas je to ostavilo baš lepo utisak, ali nam je nametnulo i zaključak da ipak u Kini nema društvenih mreža koje bi ljuljale sistem vrednosti koji je tamo uspostavljen, a kakve mi koristimo i kakve neretko i deca i veoma mladi ljudi koriste, a na kojim mrežama mogu da vide razne ličnosti, nekada i samo par godine starije od njih kako se kupaju u luksuzu, kao da je to potpuno normalno, kao da je podrazumevano. Onda vrše pritisak na roditelje koji se neretko i zadužuju da im deca ne bi patila, da ne bi bila nepopularna ili čak ismevana zbog toga što nemaju markirane patike, zbog toga što nemaju nov telefon, ne slave rođendan u nekoj popularnoj igraonici, jer te stvari su danas postale imperativ. Nažalost postale su i predmet strašne žudnje i to ne samo među mladima i ne samo među decom. Uopšte ovo ne pričam politički, već pričam onako ljudski zato što znam šta ljudi o tome misle i znam šta ljudi pričaju. Priča se o tome da devojčice putem instagrama gledaju neke nerealno lepe devojke, fotošopirane, onda same postaju nesigurne i veoma rano počinju da žude za nekim estetskim korekcijama i operacijama, što im neki roditelji čak i omogućavaju. Složićemo se da to jeste problem modernog društva.

Zbog čega ovo pominjem? Hoću da kažem da kao što na „Instagramu“ fotografije provlačimo kroz razne neke filtere, tako bi morali da nađemo i filter kroz koji će prethodno proći sadržaj koji se plasira putem društvenih mreža našoj deci i omladini. Kako, na koji način, to je tema za razmišljanje, ali činjenica je da kao društvo i kao država nemamo adekvatan odgovor na ove i mnoge druge opasnosti koje nose društvene mreže.

U tome je ogroman pritisak na roditelje, koji ionako sami trče trku s vremenom, suočeni s jedne strane sa izazovima roditeljstva, s druge strane sa izazovima neoliberalnog kapitalizma. Neki tu trku trče da bi svojim porodicama obezbedili minimum, neki pak trče za bogatstvom, luksuznim životom, a negde između ostaju deca prepuštena vrednostima savremenog sveta, koji se neretko svede na konzumerizam, materijalne vrednosti, virtuelni život, nedostatak pravih prijatelja, nezdravu konkurenciju i kompeticiju itd, itd.

Hoću da svoju diskusiju zaključim time da, kao što svi mi imamo neke svoje lične tragedije i traume sa kojima smo naučili da živimo, tako moramo da nađemo način, moramo da naučimo kako da živimo i kako da se nosimo i kako da prevaziđemo ovu kolektivnu tragediju. Čini mi se da način na koji se ovde diskutuje nije pravi način za to. U tom smislu, smatram da bi bilo dobro i da svi mi ovde naučimo kako da budemo drugovi, a istovremeno da budemo i gospoda, u smislu manira ponašanja u ovom domu.

Na kraju, želim da kažem da porodice žrtava, ali i sve porodice u Srbiji, porodica kao institucija i svi mladi ljudi i svi roditelji mogu da računaju na razumevanje, saosećanje, empatiju i podršku Socijalističke partije Srbije, jer mi smo uvek bili i uvek ćemo biti pre svega drugovi narodu, zato što smo tako učeni. U tom smislu je moja poruka za roditelje da svoju decu uče pre svega kako da budu drugovi. Hvala vam.

PREDSEDNIK: Hvala.

Pošto je poslanička grupa Narodne stranke napravila korekciju, dakle, smatraćemo da je prethodno pročitan Borislav Novaković, a reč ima Đorđe Stanković.

ĐORĐE STANKOVIĆ; Hvala puno, predsedniče, i hvala na ovoj korekciji.

Jednostavno, moram da priznam, malo me je sada inspirisao ovaj govor moje koleginice Dubravke Kralj i moram sada da se nadovežem na par stvari, ali pre svega pošto je i ton bio jako pomirljiv, počeću u tom jednom konceptu.

Smatram da se ovih dana desila jedna velika i pozitivna stvar za našu zemlju, čuo sam da su i neki prethodni govornici to pominjali, ali mislim da u ovoj sali može da dođe do jednog zajedničkog aplauza. Evo, predsedniče, imam jedan predlog za vas. Smatram da biste možda mogli da pozovete naša dva najveća ambasadora u ovu Skupštinu i da zajednički aplaudiramo i njima, ali i svima onima koji su zaslužni za njihov uspeh, to su, naravno, naš teniser Novak Đoković i naš trenutno najbolji košarkaš na svetu Nikola Jokić. To bi bio jedan dobar potez u kontekstu baš svih ovih stvari, svih ovih podela koje trenutno postoje. Ali, podele su opravdane.

Sada, zašto kažem da sam inspirisan govorom moje koleginice Dubravke Kralj? Zato što je ona pomenula i sistem vrednosti i određene filtere koji se koriste očigledno u Kini na ispravan način. Moram da priznam da postoje stvari koje mi ne koristimo, ali možemo da koristimo. Na tim društvenim mrežama koje pominjete, nažalost, ipak se nalaze stvari koje se nalaze na televiziji. Na tim društvenim mrežama se ipak isečci iz rijaliti programa uglavnom emituju. Te rijaliti programe, naravno, imamo na nacionalnim frekvencijama, to su „Pink“, to je „Hepi“, i to je u stvari razlog zašto smo mi ovde.

Mi u stvari želimo da se takve stvari ne ponavljaju, da ne dođe do takvih tragedija i u budućnosti, da se ne širi zlo. A zlo se nalazi ne samo na „Pinku“ i na „Hepiju“, nego i naravno u novinama, odnosno na neki način medijima koji očigledno šire tu mržnju na drugačiji način. Te novine su „Alo“, to je „Telegraf“, to je u suštini i „Informer“. Taj „Informer“, koji se na neki način finansira od strane države, on je podigao lestvicu finansiranja. Nije sada više samo novina, to je sad postala i televizija. Da li znate da u stvari ta televizija se finansira od strane svih nas? Dakle, šta god se bude na toj televiziji emitovalo, koja god mržnja to bude bila, svi mi to plaćamo. „Telekom Srbija“ je platila „Informer“ šest miliona evra, odnosno platila tu vrstu promocije „Informer“ televizije i u suštini je postala njihov zvaničan finansijer. Nije samo „Informer“ dobio novac. Dobile su novac mnoge poznate ličnosti, kao što je Aca Lukas. Aca Lukas je dobio 300.000 evra za svoj neki očigledno album u nekom prethodnom periodu, nešto slično ovome što je dobila Jelena Karleuša…

(Predsednik: To je bilo kompletno vreme poslaničke grupe, pa privedite kraju.)

Kako to? Ja mislim da imam više od tri minuta, izvinjavam se.

(Predsednik: Dva minuta i 56 sekundi.)

Mogu li još pola minuta, neću više?

(Predsednik: Samo privedite kraju.)

Dakle, suština cele priče jeste da postoji finansiranje od strane države različitih medijskih ličnosti koje, nažalost, ne koriste filter, nemaju tu vrstu suzdržanosti da neke stvari kažu. Smatram da, eto, svi kao poslanici, ali na kraju krajeva i predstavnici ovog naroda moramo da stanemo i protiv toga i da se borimo protiv i nacionalnih frekvencija koje to rade, ali i svih ostalih. Hvala puno.

PREDSEDNIK: Reč ima Zoran Tomić.

ZORAN TOMIĆ: Hvala, predsedniče.

Poštovane dame i gospodo, koleginice i kolege narodni poslanici, građani Republike Srbije, na osnovu diskusije koju smo u ovom periodu imali, ja bih postavio jedno pitanje – da li je u stvari opoziciji uopšte i potreban anketni odbor?

Mi ovde jasno vidimo da su oni ti koji od Skupštine prave rijaliti Radomira Lazovića. Čovek ima česte nastupe u svojoj ispovedaonici, prisustvovali smo 17. recikliranom govoru, u kome je jasno objasnio njihovu metodu kako zapravo šire mržnju po mrežama, jer o takvim stvarima može da razmišlja samo neko ko se time bavi, i možemo da vidimo da su od Skupštine napravili rijaliti gde imamo kao neki vid suđenja, gde smo očigledno mi na mestu optuženih, gde se prema nama upućuju raznorazne monstruozne optužbe, prozivamo se i pitaju nas kako bismo se mi branili od tih njihovih optužbi, a u stvari to je sve jedan vid vežbe kako bi oni rukovodili pravosuđem, koje su 2009. godine hteli da privatizuju, pa da oni budu sudije, tužioci, egzekutori itd.

Kao što i ovde vidimo po zahtevima koje su izneli, a to su čisti politički zahtevi koje su priheftali građanima koji su izašli da šetaju protiv nasilja, jer naravno da je Srbija zemlja koja se bori protiv nasilja, ali na delu, ne šetnjom i rečju. Ovde vidimo malopre i kolegu poslanika koji napada određene medije, ali koje? One koji njima ne odgovaraju. A šta je sa medijima koji vama odgovaraju? Hoćemo li da se bavimo, da utvrdimo odgovornost i tih medija za širenje mržnje, laži, obmana? Imali smo prošle nedelje optužbe da je predsednik Aleksandar Vučić fotošopirao svoju sliku kako se upisuje u knjigu žalosti u školi „Ribnikar“. Onda je, evo sad, malopre, izašao, jer prosto vi ste to tražili, demant gde je urađena analiza da slika jeste autentična.

Ja se izvinjavam, predsedniče, ali učinilo mi se da čujem neki hologram primerka koji bi trebalo da je na „Gazeli“ trenutno, gde čeka ispunjenje tih nekih zahteva, ali dobro, to su te tehnologije koje su oni uveli od ovih stranih agenata i ljudi sa kojima sarađuju, pošto smo videli ko njih podržava.

Imam konkretno pitanje. Pre neki dan je izašao tekst na Šolakovom mediju, u kojem kaže da se ovde u Skupštini održao neki tajni sastanak vezan za organizaciju izbora i u kome spominju sekretara Skupštine, ali spominju, nažalost, i preminulog zamenika sekretara Branka Marinkovića, koji je preminuo u decembru 2021. godine, kog vi, gospodo sa te strane, znate iz Jedanaestog saziva, koji ste bili. Naravno, šef naše poslaničke grupe i mi smo reagovali. Naravno, brže-bolje, šta je usledilo? Samo brisanje imena, sve ostalo u tekstu je ostalo isto. Bez reči izvinjenja.

To je sramotno što radite. Zloupotrebljavate. Hajde što zloupotrebljavate i što ste zloupotrebili tragično stradalu decu u školi da biste verovatno pokrenuli nešto što vama ide u prilog, ali vi to nastavljate. Vi ne prestajete sa tim, što je strašno.

Kažete da se borite protiv nasilja i da vi zapravo samo želite mirnim šetnjama da dođe do realizacije onih vaših političkih ciljeva koji na kraju se svode na to da Vučić mora da ode, a onda imate vašeg kolegu Aleksandra Olenika, koji, gle čuda, sa Trga Majdan poziva na prošlonedeljnu šetnju u Beogradu. Znate ono - sa Majdana pozivam na majdan u Beogradu i još na kraju je, naravno, rekao – ne, ovo nije slučajno.

Vi sami sebe raskrinkavate. Onda imate ovde vašeg glavnog urednika rijalitija kome se omaklo, pošto mu se često omaknu istine, koji je rekao da je to što vi radite je poziv na ustanak.

A onda se setimo one scene, hajde, neću pričati jer kolege su već rekle i o sramnoj sceni uriniranja ispred Vlade Srbije. Toliko o tome koliko poštujete institucije ove zemlje, ali vi izlazite sa nekom novom zastavom i urednik ovog Šolakovog medija već predlaže reforme u Srbiju. Znači, nova zastava. Onda ovaj drugi predlaže novu himnu. Vi ste već zagospodarili Srbijom.

Ja bih samo građane podsetio da one boje zastave su boje zastave Francuske u vreme francuske revolucije, buržoaske revolucije, za vreme koje, ako se svi sećate, kome su letele glave? Onima koji su vladali Francuskom. Znači, vi prizivate takav scenario ovde u Srbiji. Želite glave onih koji upravljaju Srbijom.

Možete da se smejete koliko god hoćete, ali to vi radite i treba da vas je sramota.

Posle toga nije ni čudo što stižu i ovakve pretnje i Milenku i Sandri i Neveni i meni i svima nama drugima, jer ste vi ti koji podgrevate mržnju kod naroda. Vi ste ti koji nas delite. Delite decu i to ste na sednici javno rekli. Pogledajte se malo u ogledalo, ljudi, pre nego što izađete i govorite.

Ali, na svu sreću, ima sa druge strane i onih koji se iskreno i delima bore protiv nasilja u Srbiji, koji ne zloupotrebljavaju bilo koje tragedije da se dese po tom pitanju i meni je žao što ovde u parlamentu se niste setili da kažete jedno veliko hvala pripadnicima MUP-a i Sektora za vanredne situacije koji sjajan posao rade u velikom delu Srbije koji su, nažalost, zadesile poplave usled velikih padavina. Ja im se ovom prilikom zahvaljujem.

Zahvaljujem se, naravno, i ministru Bratislavu Gašiću, koji je na taj način pokazao da je čovek koji radi i bori se za ovu zemlju. Nismo videli da su sada tu neki mediji ili da je išao čovek da se slika i da to plasira medijski da bi sebe veličao ili branio. On nema potrebe da se brani. On čovek radi i dela govore za njega i zato u Kruševcu, osim primerka i još par njih, nećete čuti nijednog Kruševljanina koji će bilo koju ružnu reč da kaže za Bratislava Gašića, jer svi znaju da je taj Kruševac procvetao od kako je on došao za gradonačelnika i kada je počela da se implementira politika SNS i Aleksandra Vučića u tom gradu.

Mi ćemo danas u ovom mesecu postaviti kamen temeljac za još jednu fabriku, tekstilnu fabriku koja će doći u Kruševcu. Danas smo čuli lepe vesti, da su obezbeđena sredstva za izgradnju naučno-tehnološkog parka, a vi ste, gospodo, i dva odeljenja fakulteta koja su bila u Kruševcu oterali iz tog grada. Mi smo otvorili Poljoprivredni fakultet, prvi državni sa sedištem u tom gradu i nastavićemo dalje, jer se mi tako borimo za našu decu. Mi se borimo time što ulažemo u škole, rekonstruišemo ih, renoviramo ih, a ne grickamo semenke ispred njih ili ispred domova, dok naš državni sekretar, koji može da pomogne tu, mi nećemo da ga vučemo za rukav da pomogne, a zna odlično taj o kome pričam.

Mi se borimo delima. Mere koje su predložene od strane Vlade, i čuli ste predsednika Vučića, ne samo po pitanju povećanja plata i penzija, već i 10 hiljada dinara koje će svaki roditelj dobiti za svoje dete do 16 godina je još jedna nova mera koja jasno govori da se država brine o svojoj budućnosti, a deca jesu budućnost ove zemlje.

Povećanje plata i penzija prosvetnim radnicima i zdravstvenim radnicima je takođe nešto što govori da se mi na delu borimo za tu budućnost, a ta sredstva su obezbeđena na osnovu povećanih prihoda iz smanjenih rashoda iz realnih izvora, a ne iz kredita koji ste vi uzimali svojevremeno da biste isplatili penzije koje ste sami povećali da biste kupili biračko telo, a sada plasirate novu mantru kako sa tih 10 hiljada dinara kupujemo birače.

Kako, gospodo, kupujemo ljude koji nisu punoletni da glasaju? Mi se time ne bavimo. O tome može da razmišlja i da priča samo onaj koji je na taj način pokušao i da dođe na vlast i koji je na taj način vladao Srbijom.

Tako da, gospodo, dela su ta koja govore i dela ovde jasno kažu da se mi zalažemo za mir, za stabilnost, za politiku koju vodi predsednik Aleksandar Vučić, kome apsolutno verujemo i mi i apsolutna većina građana Srbije. Od te politike nećemo odstupiti i nećemo vam dozvoliti da uličarska politika nadvlada.

Ako mislite da ste bolji ili da vas neko više podržava nego predsednika Vučića, izvolite, gospodo, na izbore, pa hajde, što se kaže, na crtu da se izmerimo, a do tada nećemo dozvoliti da bilo ko ruši državu, kao što je to probao da radi vaš Boško Savković, koji je priznao krivično delo, rušenje države i ustavnog poretka ove zemlje.

Hvala.

PREDSEDAVAJUĆA (Sandra Božić): Miodrag Gavrilović je u sistemu.

Vi ste po povredi Poslovnika?

MIODRAG GAVRILOVIĆ: Javio sam se pre pola sata. Sada se izgubila smisao.

Član 103. stav 3. jer mi nije dato pravo da ukažem na to. Po tom stavu, treba da mi odmah date pravo. Mislim pre svega na Orlića, ne na vas lično.

Hteo sam da kažem da, prosto, kada je govorio gospodin Rističević po njegovoj replici, treba da se obrati nekim stvarima…

PREDSEDAVAJUĆA: Molim vas, pa to je bilo pre pauze.

MIODRAG GAVRILOVIĆ: Ja se izvinjavam, trebali ste da reagujete tada. Ništa nije rekao.

Navešću dva primera. Mogao je, recimo, da postavi pitanje. Ako pričamo o tome koliko je anketni odbor važan i da kaže, recimo, zašto OŠ "Vladislav Ribnikar" nikada nije učestvovala u posebnom programu Savetovališta za mlade, gde su bili programi za borbu protiv nasilja vršnjačkog, psihičkog, fizičkog, protiv korišćenja pirotehničih sredstava i tako dalje.

PREDSEDAVAJUĆA: Gospodine Gavriloviću, sada ste ušli u repliku, a da ne kažem da nemate ni osnov za povredu Poslovnika, jer sve to što pričate se desilo pre mnogo vremena.

MIODRAG GAVRILOVIĆ: Nikada nijedna nijednom. Sve druge osnovne škole na Vračaru su učestvovale, a ona nikada.

PREDSEDAVAJUĆA: Na povredu Poslovnika se direktno ukazuje nakon govora.

Zahvaljujem.

MIODRAG GAVRILOVIĆ: Dozvolite mi još jedan primer, molim vas. Imam dva minuta vremena… (Isključen mikrofon.)

PREDSEDAVAJUĆA: Gospodine Gavriloviću, ja ne mogu vama bez osnova dati reč.

(Miodrag Gavrilović: Ajde da napravimo atmosferu. Dajte mi da završim misao.)

To o čemu vi govorite nije demokratija. To je anarhija.

(Miodrag Gavrilović: Zašto to radite?)

Gospodin Radomir Lazović ima reč.

RADOMIR LAZOVIĆ: Hvala, predsedavajuća.

Ja se vama, gospodine Gavriloviću, izvinjavam. Izvinjavam se što nemamo bolje vođenje sednicom. Nadam se da će biti bolje.

Ostao sam dužan neke odgovore prethodnim govornicima, pa bih samo na to da upozorim.

Pre svega, hteo bih da se zahvalim koleginici Kralj na jednoj odmerenoj i razumnoj diskusiji i nadam se da ćemo više takvih diskusija imati u naredno vreme.

Ja ću odgovoriti na to kada budem mogao na sličan način.

Hvala vam zbog toga što vraćate ovu diskusiju u neki ljudski okvir.

Ono što moram da kažem da sam puno uvreda čuo ovde, puno napada, opet govor mržnje. Hteo bih da vam kažem nešto. Mene to ne može uvrediti zato što nema nikakve veze sa mnom, pa onda teško da me može to nekako boleti ili na neki drugi način, šta već želite sa tim da postignete.

Morate, ljudi, da se odlučite da li smo mi članovi ganga Belivuka, Kurtijevi ratnici u Srbiji, Alijini mudžahedini. Govorite da smo neobrazovani. Meni govorite da je mi je otac silovatelj, da nikad nisam radio. Znate, mene bi to možda i bolelo kada bi imalo ikakve veze sa istinom. Pošto to nije tako, eto, dužan sam da vam to kažem, da prosto nije tako.

Prethodnom govorniku iz ove stranke vladajuće većine moram nešto da kažem. Dakle, da, zaista je predsednik… Mada ne znam zašto se predsednik bavi tim merama, zar ne bi trebalo Vlada da se bavi njima? Mi ovde imamo jedan sistem u kome nije predsednik taj koji je nadležan za svaku sitnicu u ovoj državi. Ima neka Vlada koja bi valjda trebalo da se bavi, ali to su sad kad dođemo do toga, već sitnice koje vas ne zanimaju mnogo, Ustav, zakoni, nadležnosti i slično. Nema veze, ne žalim se na to. O tome su pričale sve moje kolege, pričaćemo još kako je predsednik uzurpirao sve poluge vlasti. Hajde da dođemo samo do suštine.

Govorite o merama koje je predsednik uveo, pa onda gore kažete da su uvedene neke mere za decu do 16 godina. Ima jedan transparent na ovim protestima, koji kaže – a šta dobijaju deca koja nisu doživela 16 godina?

Vidite, suština ovoga što ovde radimo nije da se nekome dodeljuju neka mizerna sredstva, nego je suština da dođemo do toga da se više ovakve tragedije nikada ne dese.

Kada odgovarate na ovo što dolazi od strane opozicije, trebalo bi da razgovaramo o tim merama koje smo mogli da uradimo ranije da do ovoga ne dođe. To vam je jedan način. Da li je moguće da mi neko odgovori šta je radila policija, zašto nije oduzela više oružja? Govorimo o tome četvrti dan. Voleo bih da sam čuo zašto je policija u prethodnih šest i po godina oduzela samo 10.750 komada oružja? Zar nije moglo više? Možda nije moglo, vi ćete da odgovorite. Možda možete da kažete – to je maksimum koji smo sa ovim kapacitetom mogli da uradimo. Možda možete da kažete – potrebno nam je više ljudi u policiji. Dakle, ja vam sad dajem predloge. Voleo bih tako nešto da čujem. Sigurno ima neki razlog.

Ja mislim da je razlog, gospodo, a to sam branio ovde - što se vi prosto niste time bavili, mislim da vam to nije bilo bitno. Da vam je bilo bitno, takve stvari bi se našle u strateškim dokumentima naše države. Pa bi, recimo, u strateškim dokumentima MUP-a mi mogli da vidimo šta je procena naše države, koliko ima nelegalnog oružja u Srbiji. Jel možda vi to znate? Recimo, ja ne znam a tražio sam u tim dokumentima. Pitao sam ministra policije, ne zna ni on.

Znate šta mene ovde vređa? Meni vređa inteligenciju kada čovek koji je zadužen za ovu oblast u zvaničnim dokumentima kaže da je u šest i po godina oduzeto 10.740 ili 10.750 komada oružja, a on otkad je, u šest meseci prethodnih, je oduzeo 57.000. Kako, ljudi? Hajde da mi kažemo, da ne ulazimo u to šta je od ta dva istina, ja mislim da nije istina ovo što je rekao, ali ja nemam sad dokaze da vam to dokažem, imam samo jednu veliku diskrepancu u toj jednoj situaciji da imamo čoveka koji govori jedno, a isti podaci tog MUP-a kojeg predstavlja govore drugo.

Šta ja mogu da zaključim iz toga? Šta mogu da zaključim? Da je to netačno. Ali, šta je povod, šta je ono što je povod da se iznose netačni podaci? Ja mislim da je povod isti koji je iznela i premijerka, a to je bežanje od odgovornosti, to je prikrivanje da se ništa nije radilo, to je način da se vi sklonite i da kažete – mi smo sve što je do nas uradili, a to se sve prosto desilo.

E vidite, kad se dese ovako velike tragedije, ne može da vas čudi što sa ove strane postoje ljudi koji neće to da puste. Mi nećemo to da pustimo tek tako. Mnogo nam je stalo. Očekivali bi da je i vama stalo. Ali, dobro, nije to sad važno. Mnogo nam je stalo, smatramo da ne bi trebalo da se desi više nikada, hoćemo da znamo koliko je tačno oružja oduzeto, hoćemo da znamo šta taj oduzeti broj u odnosu na onaj broj procena, kakva je procena, koliko ima oružja, šta on znači? Deset hiljada nečega može biti i mnogo i malo. Ali, ako imate 2,7 miliona komada oružja i vi oduzmete 10-11 hiljada za šest i po godina, složićete se sa mnom da to nije neki značajan broj. Ako to nije neki značajan broj oružja koje je oduzeto, hajde da vidimo zašto je tako? Ako je našoj deci, a očigledno da jeste, dostupno to oružje, jer da nije dostupno ne bi došlo do ovih slučaja, zar nije normalno da vidimo šta ćemo sa tim?

Sad vam mi predlažemo, odnosno zahtevamo, to je zahtev sa protesta, da taj ministar podnese ostavku. Kažete da neće. U redu. Vi kažete da neće, tako ste govorili i za ovog prethodnog pa je podneo, ali nema veze. Vi kažete da neće. Ja kažem – ljudi, taj čovek bi trebalo da podnese ostavku da bi mogao neki drugi, svakako će to biti neko ko dolazi iz vladajuće većine, da bi mogao da se napravi jedan rez sa time, da bi mogli da kažemo – e, dobro, ovo nije valjalo kako smo do sada radili, evo, mi sad imamo novu ideju. Ta ideja podrazumeva da mi pozovemo ljude, da napravimo kampanju, da pozovemo ljude da predaju oružje, pa ćemo uraditi to, to, to i to.

Ako to uradite, ako on podnese ostavku, vi onda imate jedan novi, čist list. Vi onda možete da kažete – mi možemo…

Hvala na ovom komentaru, doći ću do toga.

Vi možete da kažete – mi sada imamo novi list, prazan list, koji kaže u redu, mi od sada krećemo na drugi način da se bavimo. Kako su se prethodni ministri bavili ovim pitanjem, to nije valjalo i mi ćemo sada prosto krenuti u jednom drugom pravcu koji će biti okrenut ka smanjenju broja naoružanja, mi sad vidimo da smo možda i pogrešili što se nismo više bavili time. Takva jedna diskusija i debata je, po meni, nešto što bi moglo biti plodotvorno. Mi možemo onda da kažemo kako da se time bavimo. Mi ćemo imati neke svoje predloge koje ćemo dati na taj anketni odbor, vi ćete možda imati neke druge. Ali, kad radite ovo što sada radite, normalno je da su vam ljudi uplašeni, da razmišljaju kako da izađemo iz ovog stanja.

Sada neki od vas kažu – dobro, može samo cela Vlada da ode. Pa dobro, jel ima neko nešto protiv? Ako vi smatrate da treba cela Vlada da ode, mi svakako vama ukazujemo da je ta Vlada pogrešna od trenutka kada ste pomislili na nju, već tada nam je bilo jasno da je pogrešna, zato što je ona jedan kontinuitet politike koji nas je doveo do toga gde smo danas.

Dakle, što se nas tiče, mi kao opozicija naravno da uvek mislimo da treba smeniti Vladu, zato što ta Vlada donosi neke odluke koje su pogrešne. Samo što to nije sad tema. Mi bismo želeli da prvo ispunite ove zahteve da bismo mogli da krenemo u jednom drugom pravcu. Ali, ako vi mislite da je tema, neka podnese ostavku. Evo, napravite da to bude najvažnije. Imate lako rešenje. Neka podnese ostavku, ako smatrate da treba podnese, kao što neki od vas klimaju glavom.

Mi smo nešto drugo zamislili. Mi smo zamislili ovde, ne mi nego građani, zamislili smo da bi možda mogli da prekinemo sa praksama koje su na dva pravca radila. Te prakse su dovele do toga, a o tome smo možda i najviše pričali, da sa medija imamo ovako velike bujice nasilja, to je jedna praksa, a druga praksa je da je oružje dostupno ljudima i da ga vi ne sklanjate, da se ne bavite njime na pravi način.

To nije ništa strašno, gospodo. Ne morate da se hvatate za gušu odmah. Dakle, to su normalne stvari o kojima treba da razgovaramo. Sada ja vas još jednom pitam – šta od ta dva hoćete? Šta god da je, uradite nešto zato što je nedopustivo da se ovakvo stanje nastavi. Hvala vam.

PREDSEDNIK: Povreda Poslovnika.

MARIJAN RISTIČEVIĆ: Dame i gospodo narodni poslanici, poštovani predsedavajući, opet član 107. – povreda dostojanstva. Prethodni govornik je grubo slagao da sam ja njegovog oca nazvao silovateljem. Dakle, kada sam govorio o monstrumu koji je zajedno sa drugih šest drugova, zajedno njih sedam, silovali devojku i blizini Berana, uopšte nisam rekao da je to otac Lazovića. Dakle, Lazović se ovde ponaša kao lažović i molim vas da to imate u vidu. Na takav način je grubo povredio dostojanstvo.

Sve vreme ste dozvolili da se gospodin Lazović zalaže protiv slobode medija, a navodno da bi on sprečio na takav način nasilje. On bi da se zabrane televizije, da se raspusti nezavisno regulatorno telo. To nije odlika demokratskih društava. To je odlika određenih diktatura. To je kršenje Ustava, član 50, a vi dopuštate da on stalno iznosi to kao neke činjenica, a pri tome, ako ćemo oko slobode izražavanja, nasilje se najviše podstiče internetom. Nisam video da se ta koalicija „moramo da šoramo“ zalaže za zabranu interneta, iako je to najpodesnije sredstvo da se na određeni način hakuju mladi ljudi i verujem da je to bio jedan od razloga zašto su se desili ovi veliki zločini u školi u Mladenovcu.

Dakle, molim vas, gospodine predsedavajući, da ubuduće povedete računa zato što ja verujem da gospodin Lazović možda ima dobru nameru, ali moram takođe da ga obavestim da ja nisam učestvovao u rijalitiju u kome je otet objekat od dece i gde su deca prepuštena sama sebi, gde je jedan tajkun, jel, koji je gazdovao svim medijskim sadržajima preko marketinga, gde je bio uslov da određeni mediji dobiju marketing morali su sve najbolje da pišu o bivšem režimu.

Apsolutno ga ne interesuje to šta se desilo? Ko je prvi doveo rijaliti? Ko je ubio Kseniju Pajčin? Ko je oteo objekat iz Košutnjaka deci i stavio ga u svrhu tog rijalitija koji proizvodi nasilje. Apsolutno ga boli briga što se internetom širi nasilje. Apsolutno ga boli briga što u filmovima Dragana Bjelogrlića imate u seriji 52 ubistva i sedam eksplicitnih seksualnih scena, apsolutno ga boli briga, jer to je za njega, takva vrsta nasilja je umetnost, ali bi zato da zabrani sve medije koje nisu njemu po volji. Hvala.

Ne tražim da se glasa.

PREDSEDNIK: Hvala vam.

Onda možemo dalje.

Reč ima Dijana Radović. Izvolite.

DIJANA RADOVIĆ: Poštovani predsedniče, uvažene kolenice i kolege narodni poslanici, poštovani građani Srbije, prošlo je tačko 40 dana od tragedija koje su nas zadesile, tragedije u Osnovnoj školi „Vladislav Ribnikar“ u kojoj su stradala nedužna deca i tragedija u okolini Mladenovca i Smedereva u kojoj su stradali nedužni mladi ljudi.

Mi u Narodnoj Skupštini Republike Srbije već četiri sedmice razgovaramo o tačkama dnevnog reda koje se odnose upravo na ove događaje. Jedna od tačaka jeste i današnja tačka, a to je formiranje anketnog odbora koji će činiti predstavnici svih poslaničkih grupa.

Kao što su moje kolege iz poslaničke grupe Ivica Dačić Socijalistička partija Srbije već rekle, mi ćemo podržati formiranje ovog anketnog odbora i delegiraćemo one naše predstavnike narodne poslanike za koje smatramo da će svojim dosadašnjim profesionalnim i radnim iskustvom doprineti da na najbolji mogući način utvrdimo i okolnosti zbog kojih su se ove tragedije dogodile, ali i da se utvrde mere koje će imati za cilj da se nikada više ovako nešto ne dogodi.

Ova situacija u kojoj se mi danas nalazimo od nas je zahtevala da o ovim temama govorimo i oprezno i odgovorno. Ova situacija je od nas zahtevala da mnogo više i u ovom Domu govorimo ljudski, a manje politički. Ova situacija od nas je zahtevala da mnogo više se usredsredimo kako da dođemo do rešenja, a ne da politizujemo bilo koju od ovih tema.

Ova situacija je takođe podrazumevala i zahtevala da se ujedinimo, a ne da se nanovo delimo i da se razjedinjujemo, toga je bilo dovoljno u prethodnom periodu i zbog toga ako smo našli dovoljno zajedničke snage da svi damo doprinos formiranju ovog anketnog odbora, onda je trebalo da zajedno svi damo doprinos i političkom dijalogu, ali i političkoj stabilnosti u našoj zemlji povodom svih ovih događaja.

Ako uzmemo u obzir sve ono što nam se dešavalo u prethodnih 40 dana mislim i na ove dve velike tragedije, mislim i na sve ono što prolazi naš narod na Kosovu i Metohiji, mislim i na složenu geoplitičku situaciju koja se neminovno odražava i na našu državu, onda je jasno da je narodno jedinstvo i politička stabilnost u ovom trenutku naš najvažniji nacionalni i državni interes.

Bojim se da ako se oko ovih tema ne složimo, da će biti manje važno oko čega ćemo se uopšte i složiti i zato smatram da mere koje je država preduzela da su već dale određene rezultate.

Kada govorimo o opštoj bezbednosti dobro je što smo produžili akciju za predaju ilegalnog oružja, videli smo tu da ima značajnih rezultata i ja sam mišljenja da svaki metak, svaki komad oružja koji smo uspeli da sklonimo iz naših domova, sa naših ulica jeste opasnost manje za svakog našeg građanina i jeste povećanje opšte bezbednosti u našoj državi i našem društvu.

Takođe, mislim da oko jedne stvari možemo da se složimo, da je formiranje porodice, vaspitanje dece i očuvanje te iste porodice najvažniji zadatak u životima svih nas. Zbog toga, verujem da koliko god rešenje za ovakvu jednu kompleksnu situaciju u kojoj smo se našli zahteva i multidisciplinarnu, interdisciplinarnu, jedan opsežan pristup. Porodica negde i mere prema porodici, podrška prema svim porodicama i roditeljima treba da bude u fokusu.

Mi, pre svega, moramo da stvaramo, da nastavimo da stvaramo bolje, radne i materijalne uslove, kako bi svi građani u Srbiji, pre svega imali mnogo više vremena da provode kvalitetno vreme sa svojom decom kako bi na najbolji način mogli i oni da budu i sigurniji i bezbedniji i mirniji, imajući u vidu da rade pravu stvar tako što vaspitavaju svoju decu. Zdrava i jaka porodica jeste nešto što je osnova, ne samo za sve članove te porodice, već i za celo društvo.

Ono što mi moramo takođe da uradimo jeste da se suočimo sa izazovima koje naša porodica ima u ovom savremenom društvu, nešto što je nesumnjivo jeste da su internet i društvene mreže izazov za gotovo svakog roditelja. Ne postoji ni jedan roditelj koji ne muči muku kako i na koji način da ograniči vreme koje njegovo dete ili njegova deca provode sa telefonom u rukama ili za računarom.

Mi smo svesni da vrlo često, iako i provodimo vreme pored naših mlađih članova porodice i sa svojom decom da nekada se osećamo kao da živimo u različitim svetovima i ono kao društvo i kao država što moramo da uradimo jeste da nađemo neko rešenje na koji način možemo da ih zaštitimo u tom virtuelnom svetu, na koji, nažalost, vidimo i da se prenosi u realnost.

Takođe, kada dođemo do tih rešenja, kada dođemo do tih mera, ne smemo da zaboravimo da se i mi odvojimo na trenutke od svojih telefona, da i mi damo lični primer deci, jer dete, kao što svi znamo, najbolje se vaspitava ličnim primerom i ne smemo da dozvolimo da uzori u našoj porodici ne budemo mi sami, već da budu virtuelni likovi, a na kraju krajeva, videli smo šta može da se desi da to budu i u biti. Zahvaljujem.

PREDSEDNIK: Reč ima Ivan Kostić.

IVAN KOSTIĆ: Poštovani građani Srbije, kolege narodni poslanici, samo da vas podsetim, verujem da znate i da pratite da je na severu Kosova i Metohije haos, da KFOR zajedno sa pripadnicima terorističke šiptarske vojske maltretira Srbe, napada Srbe i da se tamo vrši nasilje nad Srbima, ali nasilje vrše i Srbi, ali ne prema Albancima i prema KFOR-u, nego prema predstavnicima Srpske liste.

Upravo je Goran Rakić lepo dočekan od Srba i to je poruka za sve one koje sprovode politiku SNS na severu Kosova i daju lažna obećanja narodu da će se stvar rešiti.

Sa ovakvom politikom stvar se ne može rešiti i ovo je samo kontinuitet od 2013. godine koji je doveo do ovoga da Srbi na severu Kosova više nemaju zaštitu ni države Srbije, ni bilo koje organizacije, a vi se i dalje zalažete da će vam taj problem rešiti EU i SAD.

Kao što je državotvorna politika u proteklih 12 godina od dolaska na vlast SNS doživela poraz, tako je i politika po pitanju očuvanja naših porodica u zadnjih 20 odina doživela jedan ozbiljan moralni pad. Taj moralni pad ne može da se reši jednokratnim merama, nego već država mora da pokrene jedan ozbiljan moralni preporod ovog naroda.

Sa te strane, odgovornost za ovaj moralni pad koji je prouzrokovao ovu tragediju 3. i 4. maja nije sam na ovoj aktuelnoj vlasti, već i na vlasti od 2000. godine koja je preuzela eurounijatsku Agendu koja se zalaže za nepotrebna dečija prava, koja se zalaže za LGBT ideologiju, za transrodnu ideologiju. To je jedna Agenda Svetskog ekonomskog foruma koju je SNS preuzela 2012. godine.

Moralni pad je počeo i 1990-ih godina za vreme SPS, jer je upravo tada Željko Mitrović na svojim medijskim kanalima promovisao šund, promovisao kriminalne i on je takvu politiku nastavio za 30 godina svoga medijskog delovanja i on je zaslužio ako ne da mu se ugasi taj kanal, onda da se apsolutno promeni uređivačka politika te televizije prvenstveno da ne bi dobili otkaz ljudi koji tamo rade, koji hrane svoje porodice, ali glavni krivac za takvu medijsku sliku u javnosti je upravo Željko Mitrović i njegova televizija.

U kakvom se mi danas stanju nalazimo dovoljno govori jedna anketa iz jedne osnovne škole iz Vrbasa koja je rađena pre par godina kada su deca iz Četvrtog razreda osnovne škole pisala jedan sastav ko im je najpopularniji lik u gradu. Znate ko je izabran i ko je najviše popularnosti kod dece dobio? Jedan osuđeni narko diler koji se voza u besnim kolima po Vrbasu, koji nema nikakve posledice od policije za to što radi, koji je ujedno i koordinator SNS za skupljanje potpisa, koji je kada su bili lokalni izbori tukao i maltretirao policajce. On je najpopularnija ličnost kod dece u osnovnoj školi Vrbasu.

E, to je politika jednog moralnog pada koji traje već 20 godina u srpskom društvu i kako će se to promeniti? Kako će se promeniti situacija u kojoj se nalazi srpsko društvo kada su poznati sportisti i poznati glumci promoteri kladionica? Ko to dozvoljava? Tu je odgovornost aktuelnog režima što ništa nije uradio da učini neke korenite promene u srpskom društvu. Sve ono što traje od 2000. godine do danas u obrazovanju, čuvene reforme Gaše Kneževića traju i danas.

Upravo je OŠ „Vladislav Ribnikar“ bila promoter svih eduktivnih sadržaja protiv nasilja. U OŠ „Vladislav Ribnikar“ se svake godine održavala manifestacija suprotna tradiciji našeg naroda koje se zove „Noć veštica“. Upravo je ta direktorica sa svojim nastavnicima dala deci da potpisuju veštičiji proglas. To je politika koja se sprovodila u OŠ „Vladislav Ribnikar“ i sada kada se nama nešto desi u ovom društvu mi se čudimo u čemu je problem.

Danas u svetu dolazi do jedne velike podele i pretpostavljam da je aktuelna vlast svesna toga je da oni vide šta se dešava u svetu da dolazi do jedne podele među državama i sada je pitanje da li će Srbija i dalje ostati na ovom pogubnom evrounijatskom putu, jer uveren sam 100% da je moralni pad srpskog društva u mnogome prouzrokovan tom negativnom politikom koju smo preuzeli iz EU.

Zakoni nam se mere po zakonima EU, sve negativno iz EU smo prihvatili. Nismo prihvatili oni pozitivne strane i stvari koje ima u EU i promoteri svi koji promovišu EU, su oni koji su odgovorni za ovakvo stanje u društvu, a tu smo naravno odgovorni i mi koji nismo ništa uradili ozbiljnije je da zaustavimo takvu promociju tih negativnih vrednosti.

Danas se ceo svet deli na države koje neće da sprovode agendu Svetskog ekonomskog foruma i koji su danas na strani mnogih država Azije, Rusije i Kine i evo mi smo imali ovde priliku da čujemo šta se u Kini radi po pitanju zaštite maloletnika. Hoću da vam kažem da je u Kini zabranjen Internet na nekoliko sati za maloletnike. Treba da znate da je u Pekingu pre neki dan zatvoren LGBT centar koji je otvoren pre 15 godina.

Znači, ozbiljne države sprovode proporodičnu politiku. To su stvari koje ova država mora da uradi ne bi li se neke stvari na moralnom planu promenile. Ako to bude samo neki marketinški trik ili bilo kakva sitna stvar, ništa se pozitivno neće promeniti.

Zato je srpski pokret Dveri u septembru prošle godine predložio Skupštini na usvajanje dve deklaracije, deklaraciju o zaštiti porodice u Srbiji i deklaraciju o zabrani propagande homoseksualizma i transrodnosti maloletnim licima. Pogledajte samo našta nam liče predstavnici za Evroviziju. Želite da nam takva sutra bude omladina? Ja ne želim.

U deklaraciji o zaštiti porodice tačka 5. se kaže da se će država merama direktne i indirektne finansijske pomoći poreskim reformama, kreiranjem mera za prepoznavanje roditeljstva kao zanimanja, merama koje će omogućiti lakše sticanje porodičnog doma i razvojem proporodičnog obrazovanja i kulture sprovodite zaštitu porodice.

Nije dovoljna samo mera finansijske pomoći od 16 hiljada ili 10 hiljada dinara. Majka koja ima četvoro dece mora da može da bira da li će da radi ili neće raditi. Svaka majka sa troje dece mora da ima pravo na smanjeno radno vreme. Kako žene koje rade do pet, šest mogu da vaspitavaju svoju decu. Evo ja imam troje dece. To je apsolutno nemoguće.

Takođe i po pitanju LGBT ideologije glavna stvar koju ova Vlada ili neka buduća, ali mislim da ova Vlada nema kapacitet da to uradi, pošto je na njenom čelu upravo LGBT osoba i to je sramota za ovaj narod koji gaji tradicionalne pravoslavne vrednosti mora da zabrani propagandu netradionalnih …

PREDSEDNIK: Isteklo je vreme poslaničke grupe.

IVAN KOSTIĆ: … seksualnih odnosa među maloletnicima izraženu u širenju informacija u medijima, Internetu, društvenim mrežama i javnom prostoru kao što su učinile mnoge države sveta. Hvala.

PREDSEDNIK: Povreda Poslovnika.

DANIJELA VUJAČIĆ: Uvaženi predsedniče Narodne skupštine, reklamiram član 107. gde je prethodni govornik povredio dostojanstvo Narodne skupštine.

Danas je u Kosovskoj Mitrovici nastavljen sukob ROSU jedinica i uhapšen je moj sugrađanin Milan Milenković, zvani Lune, proslavljeni kikbokser, koji nikada u životu nije imao nijedno krivično delo, uhapšen je samo zato što je Srbin, ali je nedopustivo da u ovako teškoj situaciji na KiM i u momentu kada ni vi, kolega, niste u stanju ni u mogućnosti, ni bilo ko od vas da brani srpski narod na KiM zato što biste direktno ušli u konfrontaciju sa NATO paktom i te priče kako ćete braniti srpski narod, znam kako ste ga branili u prethodnom periodu, zato smo i došli do ovoga gde smo došli danas. Ja vas molim da ne pominjete ni Gorana Rakića, ni Srbe na KiM zato što prvo ne živite u Kosovskoj Mitrovici. To što je dvoje, troje ljudi reklo šta je imalo da kaže, iskazalo svoj stav, to znači da u Kosovskoj Mitrovici, jer ste vi govorili da tamo vlada jednoumlje, ne vlada jednoumlje, a da je Srpska lista najbolja – jeste. 99% ljudi je uvek glasalo za Srpsku listu i glasalo za politiku Aleksandra Vučića i glasaće uvek jer smo potpuno svesni da je u ovim teškim trenucima jeste naš predsednik i uz naš narod i jeste naša vojska i policija.

Ali je Rezolucijom 1244 suspendovan suverenitet Republike Srbije na delu naše teritorije i naravno da nismo u mogućnosti da uđemo u konfrontaciju sa NATO paktom.

Prema tome, nemojte u ovom trenutku kada je moj sugrađanin Lune, kada je Dragiša Galjak povređen, takođe moj sugrađanin, kada su uhapšeni Radoš Petrović, Dušan Obrenović i svi ostali svih ovih dve godine 353 etnički motivisana napada, da vi sada u parlamentu Republike Srbije u Beogradu stajete na muku srpskom narodu.

Gledajte da nam pomognete tako što nećete prozivati Srbe, jer dosta nam je da se Srbi prozivaju, a imamo problem sa Albancima dole. Ja vas molim da budete i danas u ovom teškom trenutku za srpski narod na KiM ujedinjeni, barem danas.

PREDSEDNIK: Hvala vam.

Pravo na repliku Aleksandar Marković.

ALEKSANDAR MARKOVIĆ: Jako je lako, predsedavajući, iz Beograda držati zapaljive govore i patriotske pridike i prozivati na velika patriotska dela. Mada moram da priznam da sam ja mislio da je prethodni govornik već uveliko u svom automobilu, negde do sada već otprilike do Kraljeva da je stigao, da je krenuo na KiM, da izvrši sve ono o čemu govori i što nama pridikuje.

Sa druge strane, slušali smo još nekoliko stvari vrlo problematičnih. Prvo, ja ne znam o kakvom nasilju je govorio kada je reč o Vrbasu i na koji način je pokušao da dovede u vezu sa tim SNS. Ja za jedino nasilje u Vrbasu znam kada je reč o njegovom kolegi Bori Lakoviću. On je taj koji je napadao policiju, tukao se tamo sa policajcima, ako se ne varam, baš u Vrbasu. Možda je mislio na taj slučaj pa su mu se pomešalo nešto.

Sa druge strane slušali smo i o nekakvim narko dilerima, o povezanosti sa narko dilerima, opet iskren da budem, ja se sećam da je bilo različitih verzija i različitih priča o povezanosti, ali jedne druge političke organizacije sa narko dilerima, a to je upravo njegova politička organizacija i povezanost Boška Obradovića sa onim čuvenim već po zlu, narko dilerom, ako se ne varam, nadimak mu je bio Tocilo. I taj Tocilo je hapšen u Mladenovcu, mislim sa 77 kilograma heroina i ta veza nikada nije objašnjena.

Mi smo nekoliko puta i lično sam i na konferencijama za štampu i ovde u plenumu postavljao pitanje o povezanosti Boška Obradovića sa tim Tocilom, da li su u prijateljskim vezama, da li je ovaj plaćao kampanju njegovog pokreta, da li je finansirao njegov pokret, nikada nije stigao. Ja ne tvrdim da je to istina. Ja sam postavljao poslanička pitanja, nikada nije stigao odgovor za to.

PREDSEDNIK: Zahvaljujem.

Dva minuta, Boško Obradović.

BOŠKO OBRADOVIĆ: Poštovani građani Srbije, sada ste imali priliku da vidite kako izgleda monstruozna negativna kampanja predstavnika ove vlasati protiv svakoga ko drugačije misli od njih. Nikada u životu nisam čuo, video ili imam bilo kakav kontakt sa bilo kakvom osobom iz Mladenovca, sa imenom i prezimenom koje je ovde pomenuo kolega, narodni poslanik niti smo u ikakvim prijateljskim, kumovskim, ne znam kakvim drugim odnosima, ali godinama unazad režimska propaganda pominje ovakav podatak.

Koliko je to istina, toliko je istina i sve drugo što je ikada pričano o Srpskom pokretu Dveri i meni lično. Znači, 10 godina sam opozicija vašoj vlasti i 10 godina vodite negativnu kampanju, svega najgoreg i najmonstruoznijeg, ne samo meni nego i Srpskom pokretu Dveri i o svakom drugom ko drugačije misli od vas.

Ne možete da podnesete dva minuta kritike. Govorite monstruozne izmišljotine. Da sam opljačkao Hilandar, da sam prebio ne znam koliko žena, sada da mi je kum nekakav trgovac heroinom. Znate, koliko su to monstruozne laži? Da li je moguće da možete da izgovarate nešto što je toliko lako proverljivo? Pa zar bi ikada mogao da stupim nogom na tlo svete carske srpske lavre manastira Hilandara da idem svake godine, da sam opljačkao taj manastir. Pa, pazite ko može da smisli takve laži? Pa koji su to propagandni centri moći koji koriste takve brutalne laži, koji su spremni da tako gaze političkog protivnika, kojima ništa nije svetinja, koji će slagati sve zarad svog, pazite, to čak nije ni borba za vlast, to čak nije borba za opstanak na vlasti, to je samo potreba da zgaziš nekoga ko ima drugačije mišljenje. Samo zato što vam je kolega Ivan Kostić rekao da u ovom trenutku Srbi na Kosovu i Metohiji postavljaju pitanje – šta ste uradili 10 godina na vlasti? Zašto ste sklonili barikade? Zašto ste potpisali anti-ustavne briselske sporazume? Zašto ste povukli državu Srbiju sa severa Kosova i Metohije? Zašto danas love i hapse Srbe na severu, to je vaša krivica i vi ne možete da istrpite, gospodine predsedavajući završavam, tih dva minuta kritike, već morate da se vratite na negativnu kampanju i monstruozne laži protiv svakoga od nas. Pa odgovorite argumentima, a ne lažima i klevetama.

PREDSEDNIK: Dva minuta i 30 sekundi kritike ili čega već.

Reč ima Zagorka Aleksić. Dobro.

Ovde je grupa rekla da ne čitamo, a Vojislav Vujić. Nije tu. Dobro.

Onda Nikola Dragićević.

NIKOLA DRAGIĆEVIĆ: Zahvaljujem predsedavajući.

Poštovane kolege, dragi građani Republike Srbije, prošlo je 40 dana od kako su našu zemlju zadesili tragični događaji. Danas na dnevnom redu imamo Predlog odluke o obrazovanju anketnog odbora koji za cilj ima utvrđivanje činjenica i okolnosti koje su dovele do masovnih ubistava. Od 2000. godine do današnjeg dana formirano je više anketnih odbora koji nažalost nisu ispunili ciljeve zbog kojih su formirani.

Želim da podsetim da je samo jedan od izveštaja svih do sada formiranih odbora usvojen, ali je i on bez konkretnih efekata. Zbog toga danas sa punim pravom ističemo bojazan u svrsishodnog formiranja jednog ovakvog odbora. Taj strah je u potpunosti opravdan imajući u vidu i stav koji je vladajuća većina do sada pokazala prema ovoj važnoj temi.

Odsustvo članova Vlade u trenutku kada raspravljamo o anketnom odboru čiji će zadatak između ostalog biti razmatranje mera koje ćemo kao anketni odbor predstaviti pokazuje koliko je ovoj vlasti zaista stalo i do mera i do bilo kakvih rešenja. Međutim, zbog važnosti i značaja ove teme mi i dalje želimo da verujemo da ovaj odbor neće zadesiti sudbina svih prethodnih i zato apelujemo na savest svih učesnika u ovoj diskusiji da ovo shvate na jedan ozbiljan i jedan odgovoran način.

U ime srpske stranke Zavetnici želim da poručim da ćemo mi podržati formiranje ovog odbora i da ćemo na jedan aktivan i konstruktivan način učestvovati u njegovom radu. Građani gospodo od nas očekuju odgovornost.

Cilj ovog odbora između ostalog treba da bude i utvrđivanje propusta u vršenju nadležnosti kao i da utvrdi odgovornost nadležnih lica koji su na neki način doprineli ili su odgovorni za dešavanja koja smo imali prilike da svedočimo prethodnih, sada već 40 dana.

Da li zbog ovako formulisanih ciljeva vlast namerno odugovlači i izbegava formiranje ovog odbora? U ovom 13. sazivu sve dosadašnje sednice su trajale prosečno tri dana, radili smo subotom, radili smo nedeljom, radili smo drugog dana Božića, ostajali smo u ovoj plenarnoj sali i do dva i do tri ujutru, a danas se navršava gotovo četiri nedelje od kako je ova sednica započela sa radom. Koliko vidim ne nazire joj se kraj. Da li namerno odugovlačite sa formiranjem ovog anketnog odbora da biste pobegli od eventualne odgovornosti?

Kako vreme odmiče stiče se utisak da smo sve dalje od teme i da se ni na koji način ne približavamo bilo kakvom rešenju za izlazak iz krize u kojoj smo se kao društvo našli. Kada su poslanici vladajuće većine ovde birali Vladu, pre nekoliko meseci, u ovoj sali nije bilo dovoljno stolica za sve ministre, a sada gospodo sve te stolice su prazne, već pune četiri nedelje. Ministri konstantno izbegavaju raspravu. Verovatno imaju neka preča posla.

Srpska stranka Zavetnici je odmah nakon ovih tragedija izašla sa konkretnim predlozima mera iz sfere prosvete, obrazovanja, bezbednosti, medija itd. Pozvali smo tada na razgovore, na zajedničke konsultacije, na suštinsku raspravu o merama i o rešenjima, ali dešavanja u proteklih četiri nedelje pokazala su da vama gospodo nije istinski stalo ni do razgovora, ni do mera, ni do bilo kakvih rešenja. Jedini vaš interes je bio da ovu situaciju zloupotrebite za političku promociju.

Vaše mere gospodo su i u to duboko verujem, paušalne i duboko površne. One ne tretiraju ni na koji način suštinu problema u kojem smo se našli. One služe za promociju, za ostavljanje nekog dobrog utiska u medijskim nastupima ili za bacanje prašine u oči javnosti i građanima Republike Srbije. Vaše mere se bave isključivo i samo posledicama, a ni na koji način uzrocima problema. One nisu takve da mogu da nam donesu bilo kakve suštinske i korenite promene, već samo promene kozmetičke i površne prirode. Tako se naprasno prekinuli i ovu školsku godinu, to je pokazatelj da vi i dalje ne shvatate kakvo je stanje u prosveti. Nastavljate da ponižavate, kako prosvetne radnike, tako i roditelje, porodicu i decu.

Jedino je gospodo strašnije od ove tragedije koja nas je zadesila, činjenica na koji način tretirate ovu tragediju, a tretirate je potpuno paušalno i potpuno neodgovorno. To je generalno vaš način i model funkcionisanja. Na isti taj način tretirate pitanje srpskog Kosova i Metohije. Danas dok se Srbi na kosovu proganjaju i sa hapse, sa punim pravom možemo da kažemo da je aktuelni režim izneverio Srbe na severu KiM.

Mi ovde četiri nedelje govorimo o nasilju, a nasilje nam se dešava i dalje. Nasilje se dešava nad srpskim narodom na teritoriji Kosova i Metohije. Vojnici samoproglašene republike Kosovo nišane u goloruke i nenaoružane Srbe, na obične građane, na prolaznike. Zbog toga mi danas tražimo da država reaguje.

Pre mesec danas smo imali obećanje predsednika Narodne skupštine da ćemo u roku od mesec dana održati posebnu sednicu o Kosovu i Metohiji. Taj rok je prošao. Ja danas apelujem na vas, kao i nekoliko puta za ovih mesec dana, da tu sednicu konačno sazovete. Kada je trenutak, ako nije sada? Predsednik Republike Srbije Aleksandar Vučić rekao nam je pre neki dan da neće dopustiti, da Republika Srbija i njeno državno rukovodstvo neće dopustiti da se Srbi na Kosovu i Metohiji love kao zečevi, a to nam se upravo dešava danas, dok mi sedimo u ovoj sali.

Želim da iskoristim ovu priliku da još jedanput podvučem da Srpska stranka Zavetnici stoji uz svoj narod na Kosovu i Metohiji. Mi ćemo se boriti da se ova i ovakva politika popuštanja, politika briselskih sporazuma, politika francusko-nemačkih ultimatuma porazi na narednim izborima. Zato još jedanput pozivam državno rukovodstvo da u najkraćem mogućem roku raspiše vanredne parlamentarne izbore, kao i izbore na svim nivoima. Zahvaljujem.

PREDSEDNIK: Pošto su svi iskoristili vreme predviđeno za raspravu po prijavama za reč, na listama poslaničkih grupa više nema prijavljenih.

Pre zaključivanja jedinstvenog pretresa, pitam – da li žele reč predsednici, odnosno ovlašćeni predstavnici poslaničkih grupa koji nisu iskoristi svoje pravo iz člana 96?

Idemo redom, Jelena Jerinić.

JELENA JERINIĆ: Zahvaljujem, predsedavajući.

Trećeg maja sve je moglo drugačije. Mogla je predsednika Vlade da izađe pred građane i građanke i da se zajedno sa njima zapita - šta nam se to dogodilo? Da li je moglo drugačije? Šta zajedno možemo da uradimo da se sve ovo više nikada ne dogodi?

Predlog za obrazovanje ovog anketnog odbora je pokušaj da se to ipak uradi, čak i više od 40 dana kasnije, i to u parlamentu u kome sede svi predstavnici svih građana i građanki. Dobro je što će za ovaj predlog glasati sve poslaničke grupe, jer drugačija odluka bi se teško mogla obrazložiti građanima.

Dobro je takođe i što je premijerka prihvatila i svoju i političku odgovornost onih koji sede u njenoj Vladi i vode resore kojih se ovi tragični događaji najviše tiču. Iako se postavila kao telohraniteljka Bratislava Gašića, nudeći svoju ostavku umesto njegove, ona na ovaj način dovodi i do njegove smene. To je ono što traže građani i građanke na protestima „Srbija protiv nasilja“. Ne traže bilo čiju glavu, ne traže bilo čije ubistvo, nikoga ne omalovažavaju. Traže odgovornost, povećanje plata i penzija, pojeftinjenje hleba. Deset hiljada dinara po detetu to ne mogu da zamene. Odustanite od toga.

Ipak, 3. maja rečeno nam je, i to ne treba zaboraviti, da sistem nije zakazao, i tačka. Načelnik policije pokazivao je spisak dece spremne za odstrel, a predsednik Republike u udarnom terminu čitao nam je delove medicinskog izveštaja dečaka-ubice, saopštavao podatke o primanjima njegovih roditelja i praktično otkrio identitet njegove desetogodišnje sestre. I te činjenice treba ispitati, utvrditi odgovornost i za te postupke, a ta odgovornost nije samo politička, već je i pravna. Dva dana kasnije mladić poznat po nasilničkom ponašanju, čija je porodica u kući držala arsenal naoružanja, ubio je još osmoro ljudi i radio 14. Sistem je i dalje radio.

Koji sistem? Da li je to sistem u kome smo prihvatili da nam je u školi potrebno privatno obezbeđenje i da ono postoji samo ako ga roditelji plaćaju? Isti onaj sistem u kome skoro 14% dece živi ispod granice siromaštva, a roditelji ne mogu da im pošalju u školu čak ni užinu, a kamoli da plate obezbeđenje. Sistem u kome učitelji i nastavnici, svi sa fakultetskim diplomama, zarađuju manje od inače bednog proseka, a pomoćno osoblje ispod minimalca. Sistem u kome je 45% dece proživelo vršnjačko nasilje. Sistem u kome je svaki peti nastavnik srednje škole pretrpeo fizičko nasilje, a 78% verbalno. Sistem u kome se Radna grupa za prevenciju nasilja u školama za četiri godine sastala samo dva puta.

Ili je to sistem u kome je moguće da se u vrtiću zaposli stranački aktivista koji seksualno zlostavlja decu? Sistem u kome svaki deseti mladić smatra da je u redu udariti ženu ako je to zaslužila, a svaki četvrti smatra da šamar nije nasilje. Sistem u kome je u toku 2023. godine bilo već 19 femicida. Sistem u kome je obrazovanje toliko nebitno da su i nastavnici i roditelji i učenici ostavljeni na cedilu da sami odlučuju šta će raditi do 20. juna. Sistem u kome kriminalna elita na vlasti menja zakone onako kako njima odgovara. Sistem u kome tužioci i tužiteljke koji istražuju državnu korupciju bivaju premešteni i omalovaženi. Sistem u kome 49% mladih želi da napusti ovu zemlju čim ugrabi prvu priliku, a nije ni čudo, jer više od polovine mladih u Srbiji nema nikakve prihode. Da li je to sistem u kome na 6,5 miliona stanovnika dolazi 2,7 miliona komada oružja, od kojih je samo 800 hiljada u legalnom posedu?

Ovaj sistem nije potpuno propao i opstaje isključivo na plećima odgovornih ljudi koji i dalje u njemu rade, nastavnika i nastavnica, policajaca i policajki, socijalnih radnika, školskih pedagoga i psihologa. Taj sistem visi o koncu i pitanje je koliko će još moći da izdrži.

Više puta od kada je počeo ovaj saziv parlamenta ja imam utisak da vi i ja ne živimo u istoj državi. Samo što mi je sada lakše, jer već mesec dana na ulicama Beograda viđam na desetine hiljada ljudi koji vide isto što i ja. Hodamo u tišini, ali se razumemo, da je potrebno da se sistem menja. Zahvaljujem.

PREDSEDNIK: Reč ima Boško Obradović.

BOŠKO OBRADOVIĆ: Poštovane kolege narodni poslanici, pre svega, imam utisak, prateći ovu našu parlamentarnu raspravu proteklih dana i nedelja, da ne radimo dobar posao, da nam ovi naši razgovori ne idu u dobrom pravcu. U našem društvu već postoji previše zla, previše mržnje, previše podela, tenzija i sukoba i naš zadatak u ovom najvišem državnom domu bi trebalo da bude da ih spuštamo, a ne da ih dodatno podižemo.

Međutim, uvek i u svakom društvu na svetu najodgovornija je vlast i ne može opozicija biti ona koja daje prva primer kako treba da se ponaša neko ko je na čelu države, jer mi na čelu države nismo. Na čelu države ste vi, vi imate većinu, držite sve medije, raspolažete kompletnim aparatom državne uprave i uticaja na društvo, tako da ste vi oni koji prvi treba da pokažete odgovornost, da spustite tenzije i da pokažete da ste nešto naučili iz ove tragedije koja nam se desila. A vi radite sve suprotno tome. Vi nastavljate sa govorom mržnje, vi širite nove podele i sukobe, vi podižete tenzije, vi se obračunavate sa svakim ko vas kritikuje, od nas političara do dramskih umetnika i sportista ili bilo koga ko pokaže i najmanju trunku kritike prema onome što vi radite već 11 godina, koliko ste na vlasti. Dakle, vlast je prva koja mora da pokaže odgovornost.

U ovom trenutku, dok mi raspravljamo o ovim zaista tragičnim dešavanjima u našem narodu, mi imamo paralelno veliki broj drugih izazova koji urušavaju našu državu. Imamo ovo zaista dramatično stanje na severu KiM, gde je krenuo lov na Srbe i gde vi ništa ne činite da taj lov na Srbe, ta hapšenja, to maltretiranje Srba na severu KiM na bilo koji način zaustavite. Jer, to traje i to se ponavlja svaki dan i to se samo pojačava, a vi i vaša diplomatija, vaši veliki prijatelji na zapadu, vaši prijatelji sveukupno na ovom svetu, a istočnima se ne sećam da ste se uopšte obratili, jednostavno nisu ništa učinili za vas.

Imamo i druge probleme. Imamo da u petak, 16. juna vi započinjete zajedničke vojne vežbe sa NATO vojskama na tlu države Srbije, istim onim vojnicima i vojskama koje su nas bombardovale i ubijale našu decu i naš narod. To vi radite u ovom trenutku, dok smo doživeli ovu tragediju u našem društvu.

Vaša Vlada nije dostavila Narodnoj skupštini niti jedan predlog za promenu sistema vrednosti u našem društvu, za prevenciju nasilja, za bilo kakav boljitak i pomak u sferi medija ili prosveta. Niti jedan predlog vaša Vlada nije dostavila, ali ste stigli da se bavite privatizacijom EPS-a, stigli ste da se bavite pokušajima da sva naša javna preduzeća pretvorite u nešto drugo da biste mogli da ih dokapitalizujete vašim kontraverznim, sumnjivim parama koje ste oteli od ovog naroda i države kroz nameštene tendere i razne kriminalne i koruptivne radnje za ovih 11 godina vaše vlasti.

Konačno, dok mi raspravljamo o REM-u, taj REM dodeljuje televizijsku frekvenciju, kablovsku frekvenciju najspornijem dnevnom listu „Informer“, koji je izvor mržnje i nasilja u ovom društvu, zajedno sa televizijom „Pink“.

Dok mi raspravljamo o odgovornosti rijaliti šoua sa nasilnim sadržajima, Željko Mitrović najavljuje novi rijaliti šou i sprda se sa ovim narodom i državom. Lični prijatelj vašeg predsednika i glavni njegov medijski tajkun i savetnik.

Konačno, vreme je da se preuzme odgovornost. Vi ste vodili državu 11 godina. Doveli ste je dovde i na KiM i u Beogradu. Podnesite ostavke, povucite se i preuzmite konačno jednom odgovornost za ono što ste radili.

Ostavka Aleksandra Vučića, potpisnika svih spornih…

PREDSEDNIK: To je bilo kompletno vreme ovlašćenog predstavnika.

BOŠKO OBRADOVIĆ: Ne, gospodine predsedavajući, moje vreme je četiri minuta i 56 sekundi. Proverite bolje.

PREDSEDNIK: Četiri minuta 27 sekundi.

BOŠKO OBRADOVIĆ: Nemoguće, ja imam podatak koji govori drugačije, iz zvaničnog elektronskog podatka Narodne skupštine. Nemoguće, ja nisam govorio danas. Nisam mogao da imam manje nego što sam imao jutros.

PREDSEDNIK: Znači, šta može da bude razlog? Ako replicirate vi kao ovlašćeni i prekoračite vreme, onda se to vreme kompenzuje od vremena ovlašćenog predstavnika. Tako može da se izgubi par sekundi.

BOŠKO OBRADOVIĆ: A to što ste se hvalili da ste mi dali 30 sekundi to ste mi zapravo uzeli?

PREDSEDNIK: Toliko ste iskoristili da govorite, a to vreme vam se knjiži od vremena ovlašćenog predstavnika.

BOŠKO OBRADOVIĆ: Vi briljirate svakog dana, gospodine predsedniče.

PREDSEDNIK: Šta da vam kažem.

Toliko ste dobro napravili taj sistem, kao što vidite sve radi sam i vas iznenađuje.

Pravo na repliku, Milenko Jovanov.

MILENKO JOVANOV: Zanimljivo je ovo da čovek uvek vidi odgovornost na drugoj strani, o svojoj odgovornosti ne misli ni da progovori.

Nekoliko puta smo o tome već govorili, ali očigledno da tu nema namere da se bilo šta menja.

Kada kaže kako je vlast odgovorna za ono što se dešava i ne može da bude odgovornosti opozicije, on zaboravlja da ne mora svako delo tih opozicionih predstavnika da bude političko.

Dakle, za nasilje Boška Obradovića odgovoran je isključivo Boško Obradović. Ne može da bude odgovorna vlast.

Ne može da bude odgovorna vlast za to što se Aleksandar Martinović napadne na sednici odbora i gađa kompjuterskim mišem.

Ne može da bude odgovorna vlast za to što se uzme zastava, pa se lupaju vrata da se provali u Skupštinu, iako je u tom trenutku poslanik, može da uđe kad hoće.

Ne može da bude vlast odgovorna za one poruke na onom protestu gde su opkoljavali Predsedništvo prvi put. Izbaci ga iz kamiona, vozi preko ljudi, ne znam ni ja šta je sve bilo. Ne može vlast za to da bude odgovorna. I, onda se kaže…

(Svetozar Vujačić: Za testere u RTS-u.)

Za testere u RTS-u i sve ostalo.

Ne može vlast da bude za to sve odgovorna.

Dakle, vi morate da preuzmete svoju odgovornost za ono što radite i odgovornost za svoje postupke. Ne možete reći – znate, ja sam u principu miran i fin čovek, što jeste, ali, eto, nekad dođem u situaciju da ne mogu da se kontrolišem. Pa, kako bih vam rekao, teško da to deluje pohvalno za vas.

Najzad, ovo u čemu sami učestvujete, ne ja, nego baš ti prijatelji o kojima govorite, istočni prijatelji su definisali kao pokušaj obojene revolucije. Kako ste vi završili? Vikali ste na mene, izvređali me najstrašnije zato što sam vam rekao da su vam partneri postali oni koji hoće mošti vladike Nikolaja da bace psima, a sad ste došli dotle da šetate sa snajperistima armije BiH. Svaka vam čast.

PREDSEDNIK: Dva minuta, Boško Obradović.

BOŠKO OBRADOVIĆ: Nije bilo lako doneti ovu odluku, ali predsednik je prelomio.

Hvala vam, gospodine predsedniče.

PREDSEDNIK: Gledam, prijavili su se sa leve strane. Da li da idemo redom ili ne?

BOŠKO OBRADOVIĆ: Dakle, nikada niko iz Srpskog pokreta Dveri nije unosio nikakve testere u Javni medijski servis i RTS. To vam je laž, kao i mnoge druge laži o nama i mnogima od nas iz opozicije.

Tačno je da sam u privatnom životu neko ko apsolutno nikada u svom životu nije imao konflikt, nema iza sebe nikakve probleme sa zakonom, nije učestvovao ni u kakvim tučama, sukobima ili bilo kakvim, da tako kažemo, incidentnim situacijama, ali u politici jesam borac protiv nepravde i jesam borac protiv korumpirane, kriminalizovane i nedemokratske vlasti, i to ću i biti.

Uvek za većinu stvari koje navodite, navodeći to kao nekakvo moje nasilje, to je bio odgovor na vaše nasilje, na vašu nepravdu, na vašu nedemokratičnost, na ono što vi radite kršeći Ustav i zakone ove države, uzurpirajući sve institucije, gušeći slobodu medija, slobodu izbora i sve drugo za šta smo se borili i branili od vas i vaše uzurpacije.

Da, ja sam vam se suprotstavio. Da, nikada nisam bio spreman da vam se sklanjam. Nikada vam nisam ćutao i nikada nisam trpeo nepravdu i rekao sam javno da u svim tim borbama parlamentarnim i vanparlamentarnim možda nisam uvek upotrebio najpametnija sredstva. Da, grešio sam. Mogao sam i na drugačiji način i to sam uvek javno priznavao, ali nikada neću priznati da nisam bio u pravu u nameri da se suprotstavim jednom korumpiranom, nedemokratskom i izdajničkom režimu i to i danas tvrdim i pri tome ostajem.

A obojena revolucija ste vi koji ste došli 2012. godine uz pomoć zapada na vlast u Srbiji i danas… (Isključen mikrofon.)

PREDSEDNIK: To je tih dva minuta.

To je bila teška odluka.

Sad dva minuta ponovo i to je to.

MILENKO JOVANOV: Kako bih vam rekao, iz Moskve obojenom revolucijom nazivaju vas i da vi zajedno sa ovim ostalima učestvujete u obojenoj revoluciji koja ima za cilj rušenje srpskog predsednika. To kaže Marija Zaharova. Evo, ja vam citiram. Pronađite. Imate na "Sputnjiku" ako meni ne verujete.

(Boško Obradović: Nije istina.)

Nije istina? Apsolutno jeste.

PREDSEDNIK: Bez vikanja iz klupa.

MILENKO JOVANOV: Kostiću, pročitajte.

Dakle, što se tiče ovog drugog dela, pa stvarno mi je dirljivo. Samo što mi suza nije pošla.

Dakle, vi ste borac, superheroj još jedan koji se bori protiv nepravde tako što napravite sačekušu Marijanu Rističeviću i isprebijate čoveka ispred zgrade Skupštine, jer je to vaša borba protiv korumpiranog režima. Svaka vam čast. Stvarno ste uspeli da time…

(Boško Obradović: Svakom prema zasluzi.)

Šta, svakom prema zasluzi? Hvala vam i na tome što kažete. To je, otprilike, dovoljno reklo o vama, da ja više ne moram da kažem ništa.

Zaista, to je sjajno što ste rekli. Dakle, vi ćete upotrebljavati nasilje i tući ljude kada vi odlučite da je to neko zaslužio.

Vidite, poštovani građani, u ovakvom slučaju apsolutno nema nikakvog ne kajanja, nema trunke razmišljanja o sopstvenoj odgovornosti, niti ga interesuje sopstvena odgovornost. On to jednostavno prenebregava, kao da ne postoji, nego je i za to kriva vlast i za to je kriv režim i za to smo krivi mi koji smo na vlasti deset godina i za to je kriv ne znam ni ja ko sve, samo nije kriv on, ali je imao, kaže, dobre namere.

Put do pakla je popločan, kažu, najboljim namerama, a vi tim putem u političkom smislu apsolutno idete. Došli ste dotle da stojite u istom stroju, u istom redu sa Margetićem i sa ovim Alijinim snajperistom. To su te namere koje vi imate, opet verovatno u želji da se izborite sa vlašću, jer je bolje i Alijin snajperista nego Aleksandar Vučić. To je zanimljivo.

(Boško Obradović: Replika!)

PREDSEDNIK: Sada ćemo da idemo dalje.

Nije baš da je neka dilema da postoji nešto za raspravu. O karakteru vaše zajedničke aktivnosti sa Olenikom sve je objasnio samo Olenik, tako da tu nema šta da se doda šta je to što radite.

Reč ima Nikola Dragićević.

NIKOLA DRAGIĆEVIĆ: Zahvaljujem, predsedavajući.

Predstavnici Srpske stranke Zavetnici strpljivo su čekali svoj red i priliku da uzmu učešće u ovoj raspravi. U međuvremenu smo u ovoj maratonskoj sednici slušali uglavnom o natpisima sa „Tvitera“. Kada to kažem, smatram da je odgovornost predlagača ove tačke možda i najmanja. Jasno je posle ovoliko sati i dana polemike i rasprave da je kompromis gotovo nemoguće postići u ovakvim uslovima. Jednostavno, ne postoji dobra politička volja. Ovo je postala pozornica za takmičenje u uvredama, dobacivanjima, besmislicama i ovde se uglavnom razgovaralo o svemu, osim o konkretnim rešenjima i o konstruktivnim idejama.

Naša ideja od prvog trenutka je bila da odgovorno i konstruktivno postupamo i da ni na koji način ne politizujemo ovu temu. Bilo je dovoljno da se u jednom danu dogovorimo oko zajedničke platforme i da nas ova tragedija, koja se dogodila, naprosto obaveže da se ponašamo pristojno, odgovorno i da dajemo konstruktivne ideje, a ne da ovu sednicu pretvorimo u poligon za politikanstvo.

Srpska stranka Zavetnici nije stranka koja je ovde bilo kada licitirala oko toga ko treba da podnese ostavku. Nismo to radili iz prostog razloga zato što smatramo da pojedinačna ostavka ne rešava ono što su ključni problemi. Ključni problem je, gospodo, to što su nama uništeni najvažniji sistemi u državi - obrazovni, prosvetni, sistem vrednosti. Zapravo, mi i nemamo sistem i u pravu je premijerka kada kaže da ovaj sistem nije zakazao, ostaje samo da utvrdimo zbog čega nije zakazao. Zato što, gospodo, naš sistem ne postoji. Mi sistem nemamo. Vi ste taj sistem urušili, kao što ste urušili i razbili državu.

Pre neki dan nas je premijerka obavestila da će iz skupštinske procedure povući Zakon o upravljanju javnim preduzećima, kaže da to radi na molbu predsednika Aleksandra Vučića. Isti scenario videli smo i pre nekoliko meseci kada je iz procedure povučen i zakon o policiji. To vam je u principu slika i prilika sistema o kom priča premijerka. Predsednik zamoli premijerku, ona zamoli Skupštinu, i onda vi ovde glasate na zvonce. To zvonce je u suštini jedini sistem koji kod vas nikada ne zakazuje.

Umesto da smirujete situaciju, da radite na pomirenju u društvu, vi ste nastavili da podstičete političke podele. Vi ste nastavili da se bavite sitnim političkim intrigama i odbranom stranačkog rejtinga. Vi ste pravili kontramitinge, a sada nas pozivate na razgovore. Predsednik prepodne uz trešnje i koka kolu poziva na razgovore i na pregovore, a popodne njegovi narodni poslanici u Narodnoj skupštini na najgori mogući način vređaju svoje kolege iz opozicije.

Da li je to taj razgovor na koji nas pozivate? Da li tako zamišljate kompromis o kom govorite? Jedino mesto za bilo kakve razgovore s predsednikom Republike je ovo mesto ovde, to je Narodna skupština Republike Srbije.

Kako izgleda medijska slika i politička scena mesec dana nakon ove tragedije? Izgleda još gore i još strašnije nego što je izgledala pre nje. Vaša retorika nikada nije bila agresivnija. Vaši politički nastupi nikada nisu bili više lišeniji suštine, a nikada puniji političke bahatosti, netrpeljivosti prema onima koji se drznu da iznesu bilo kakvo mišljenje koje je u suprotnosti od vašeg. Nama dajete razne dijagnoze, nazivate nas tifusarima, bolesnicima, a kod vas se zapravo, gospodo, zapatila jedna ozbiljna dijagnoza, a to je politička paranoja. Vi ste postali toliko ostrašćeni, pa vas više ne zadovoljavaju ni napadi na predstavnike opozicije, ni to više ne može da vas zasiti, okrenuli ste se međusobnim napadima, obračunavate se sami sa sobom u okviru vaših koalicija.

To što danas radite, gospodo, to je još jedna dijagnoza. To je politički kanibalizam. Najviši stranački funkcioneri vladajuće partije optužuju, ni manje, ni više, nego ministre u Vladi Ane Brnabić, istoj onoj Vladi koju tako zdušno ovde podržavate i branite, da rade za strane interese, da su ispostave nekog stranog faktora. Pazite, te unapred naučene fraze počnete da primenjujete, osim predstavnika opozicije, i na svoje stranačke kolege i na ministre u Vladi, a pre sedam meseci ste od nas, gospodo, tražili da ovde podržimo i da glasamo za tu i takvu Vladu. Garantovali ste nam tada njen kredibilitet i njenu efikasnost, a sada nam sami priznajete da u toj Vladi sede ljudi sumnjivih biografija, ljudi koji su pod uticajem stranog faktora, stranih ambasada i stranih Vlada. Konstantno pokušavate ovde danima da nas uplašite nekom pričom o podizanju izbornog praga, o cenzusu.

Gospodo, ja smatram da uz politiku koju danas vodite, uz međusobna prepucavanja u vašoj koaliciji i uz to eventualno podizanje cenzusa, vi treba da se plašite prelaska, a ne predstavnici Srpske stranke Zavetnici. Hoću ovde, po ko zna koji put, da vas podsetim na jednu stvar koju zaboravljate ili namerno preskačete da priznate ili kažete, a to je da je Srpska stranka Zavetnici jedina politička organizacija koja je u ovaj parlament ušla samostalno.

Mi se ne plašimo nikakvih izbora, ne plašimo se nikakvog cenzusa i uvereni smo da ćemo na narednim izborima pokazati ovo što ja vama danas govorim.

Smatram da je krajnje vreme da se, gospodo, vi između sebe dogovorite ko je čiji plaćenik, ko je čija ekspozitura, ko služi srpskim, a ko služi stranim interesima ili vam je neko zamenio govore, pa ono što planirate da zamerate opoziciji to zamerate vašim ministrima u Vladi.

Krajnje je vreme da, gospodo, raščistite između sebe da li ste članovi stranke, partije ili nekog novog pokreta za odbranu države ili naroda ili francusko-nemačkog sporazuma, da utvrdite ko kojoj frakciji pripada, da utvrdite ko je član koje političke stranke, da pre svega sredite stvari u svojoj kući, pa tek kada uradite to, da onda ovde sednemo i da pričamo na jedan odgovoran i konstruktivan način o najvažnijim državnim i nacionalnim pitanjima ili zbog te i takve situacije danas izbegavate vanredne parlamentarne izbore, zato izbegavate konstruktivnu raspravu i diskusiju, zato ne smete da sazovete sednicu o Kosovu i Metohiji. Sve ono na šta smo vas upozoravali u mesecima koji su iza nas sada dobija potvrdu i zato se valjda beži i od konstruktivne rasprave, zato se beži od diskusije u Narodnoj skupštini, zato su zatvoreni svi mogući mediji i za to se plašite da raspišete i vanredne parlamentarne izbore.

PREDSEDNIK: Toliko svi beže od diskusije da diskutujemo već, evo, petu nedelju.

Pravo na repliku.

MILENKO JOVANOV: Stvarno je pretenciozno da se ovakva jedna organizacija bavi, ni manje, ni više, više se ne bave samo SNS, nego celokupnom koalicijom. Polako, možda jednog dana to bude kako treba, a do tada najvažnije je da je stabilna situacija u Koridorima Srbije i da tamo sve funkcioniše kako treba, i to je najbitnije, a za sve ostalo će nekako ići.

Sada ostaje da citiram ono što sam ostao dužan, pošto su rekli da lažem i da izmišljam. „Sigurni smo da su srpski narod i izabrano rukovodstvo u stanju da sami rešavaju sva nacionalna pitanja. Ne treba da ih ometaju zlonamerni spoljni faktori koji pokušavaju da nahuškaju na Beograd radikale iz Prištine i koji nameravaju da utiču na legitimne srpske vlasti koristeći „ulicu“, izazivajući omiljene na zapadu obojene revolucije, kao instrument za svrgavanje nepodobnih vladara i njihovu zamenu marionetskim režimima“, Marija Zaharova. Toliko.

Upravo ono, šta? Pa, ništa. Ništa osim toga da vi u tome učestvujete, ništa osim toga da se hvalite slikama odatle, ništa osim toga da ste deo toga i ja nemam problem sa tim, ja samo kažem samo šta žena kaže. Ništa nisam sudio ni da je to pozitivno, ni da je negativno. Ja samo kažem da ona kaže tako, a kako ćete vi i šta će ljudi koji vas podržavaju da kažu što ste se u to kolo uhvatili to ćemo, Bože zdravlja, vrlo brzo videti.

PREDSEDNIK: Kako ono reče Olenik kad poziva sa „Majdana“ na skup ovde. Ništa nije slučajno.

Aleksandar Jovanović ima reč.

ALEKSANDAR JOVANOVIĆ: Zdravo živo gospodo „neSNSošljivi“.

Pre nego što krenem želeo bih da vam pokažem par fotografija kako izgleda profesionalni alkoholičar, pošto vidim da ne prestajete da mi lepite etiketu da se navodno opijam. E pa sad evo, građani Srbije, da vidite kako izgleda profesionalac alkos. Evo ovako! U jednoj situaciji drži rakijicu malo veseo, molim vas da kadrirate ovo…

PREDSEDNIK: Šta radite Jovanoviću, jeste li po ovom tačkom dnevnog reda hteli da govorite?

ALEKSANDAR JOVANOVIĆ: Samo polako Orliću.

Ima jedna druga fotografija, još lepša, evo kako izgleda onaj koji se opija gde god stigne po javnim mestima…

PREDSEDNIK: Jel to kompletno vaše interesovanje za Anketni odbor i mere koje treba da provedemo?

ALEKSANDAR JOVANOVIĆ: Sledeći put kad mi budete rekli da sam alkoholičar, obratite se svom bivšem predsedniku stranke.

PREDSEDNIK: Jel to sva briga ili obzir koji pokazujete i za bezbednost i za decu i za sve ostalo?

ALEKSANDAR JOVANOVIĆ: Građani Srbije i vama bivši radikali, želim ovom prilikom da saopštim da budete načisto šta će se dogoditi kada uskoro odletite sa vlasti.

Pod broj jedan – lustracija. Dakle, ono toksično đubre „Informer“, „Srpski Telegraf“, „Alo“ više neće izlaziti, a likovi poput A. J. Vučićevića, ne znam kako se preziva onaj Milovanović iz „Telegrafa“, Milomir Marić, Željko Mitrović, Krstić „Idol“, ima još, više neće moći da se bave javnom delatnošću. Dakle, zaboravite gospodo, trovači apokalipse, trovači ovog naroda, da ćete ikada više moći da trujete narod, to da vam bude jasno.

Ima još jedna stvar, to je tema broj dva, to ćemo prvo da uradimo, da se konačno utvrdi koliko vi to para posedujete i odakle vam tolika lova? Znači, poreklo imovine. Dakle, svi vi koji ste zgrnuli neviđenu lovu, evo na primer isti taj trovač najveći ovde, taj Vučićević iz „Informera“, da vidimo burazeru koliko ti zarađuješ tako što truješ ovaj narod i sipaš mržnju svaki dan po ljudima. Moraćeš da dokažeš odakle ti tolika lova. To isto važi i iza vas koji ste se nabili gore po Dedinju i ne znate šta ćete sa parama, dok narod nema da preživi. To vas sledeće čeka.

Treće, priča se ovde decenijama o tome da sudstvo treba da funkcioniše. Zagorka Dolovac, pod jedan i sve one sudije koje nisu sudile po pravdi i po zakonu, već po volji Aleksandra Vučića, takođe će biti smenjene momentalno i odgovarati za sve to što nisu obavljale, a to je sprovođenje pravde i da se na ta mesta konačno dovedu pošteni ljudi kojih u ovoj zemlji ima, samo ne mogu da dođu od vas lopurda i prevaranata.

Treća stvar, samo polako, priča se Aleksandar Vučić razmišlja o tome da li da pošalje policiju na građane. Sinoć se razmišlja, priča stalno o tome da neće da neće, a vidi se da Boga mi ako dođe stani-pani, a došlo je stani-pani, pašće komanda isto kao i za vreme zaključavanja za koronu, hajmo malo navijači, hajmo malo policija, kombinacija, pa gazi po narodu ovde po Pionirskom parku.

Sad je pitanje ovde samo za sve vas, šta vi mislite, da li će policija da izvrši to naređenje? Naravno da neće. Naravno da neće zato što je policija na strani naroda, a ne na vašoj strani. Vi mislite da imate moć i silu, jel? Imate BIA, imate ministra policije, imate specijalne jedinice, imate batinaše, imate ove što dovodite ovde da mlate kaiševima po mostovima i po parkovima. Šta ste uradili? Plašite se, plašite se i treba da se plašite.

Postavlja se pitanje Bati Gašiću, nadam se da će sutra doći ovde, gledam, sprovodite uspešno akciju oduzimanja nelegalnog oružja po Srbiji, svaka čast. Kada ste se setili to da uradite? Šta mislite da ste to krenuli da radite pre nego što je onaj psihopata u Duboni pobio onu decu? Da li bi imao čime da pobije onu decu da ste oteli oružje psihopati koji ima u posedu arsenal bombi i kalašnjikova? Zato se ide na robiju. Zato se ide na robiju.

Najmanje što možeš da uradiš, ako si iole čovek, a ne rob Aleksandra Vučića, da kažeš: „Ja idem sa ovog mesta, nisam se srodio sa tom foteljom“. Ovo što se sada izlilo na ulicu, ovo što šeta po ulici, to je sav onaj jad i bes koji se nakupio za ovih deset godina koji osećaju, znate šta je osnovno osećanje? Gađenje prema svima vama. Ljudima ste se zgadili zato što ste ih opljačkali, zato što ih gurate u autobuse na silu, zato što ih terate da rade u pelenama za 30.000 dinara, sram vas bilo.

Znate šta sam još primetio? Mnogo je članova, bivših članova SNS na ovim protestima. To su ti ljudi koji više neće da ćute i neće da trpe. Kažete, zloupotrebili smo tragediju, prevarili, obmanuli građane. Šta su ti, sto hiljada građana mala deca pa ne znaju gde dolaze? Znaju oni dobro gde dolaze.

I ti što dobacuješ tamo. Vidite ovako, Orliću, za ovo ste me kaznili dva puta samo danas, 15 puta ste me kaznili, a šta čekate da ovog ovde bivšeg „Farmera“, ovu nakazu…

(Marijan Rističević: Ja sam i sad farmer.)

Što ga ne kaznite?

PREDSEDNIK: Hoćete sada za takvo obraćanje?

ALEKSANDAR JOVANOVIĆ: Dakle, dalje…

PREDSEDNIK: A nećete?

ALEKSADNAR JOVANOVIĆ: Ima još jedna stvar koja vas posebno brine, a to su studenti. Sad ovom prilikom želim da se obratim svoj toj deci, svim tim studentima kojih je sve više na ulici, koji čine suštinu i smisao ovih protesta, vidimo se u subotu. Ono što želim da vam poručim, deco, nemojte nikada da dozvolite da vam bilo ko dira u detinjstvo. Nemojte nikada da dozvolite zlom čarobnjaku iz Oza da vas za 10.000 kupuje, da vam kupuje mladost.

Slobodana Miloševića rušili smo deset godina. Mi smo tada svi bili klinci, kao što su i oni sada klinci i znate kada smo uspeli? Kada smo se mi pridružili našim očevima i majkama, e tada je pao Sloba.

Sad su ovi došli na ulicu i tu je vaš kraj, računajte sa tim da ćete odgovarati za svako zlodelo koje ste izvršili prema sopstvenom narodu i vi to vrlo dobro znate. Vi to vrlo dobro znate.

Ima još jedna stvar za kraj, pošto ste raspisali veliki lov na glumce, vi niste normalni, ej: Ja gledam šta radite, da li ste vi ljudi normalni? Vi masovno targetirate, optužujete glumce.

Niste vi dirnuli u Svetlanu Bojković, nego ste dirnuli u Emiliju Popadić. Uz nju smo svi odrasli. Vi ste dirnuli u naše emocije iz detinjstva, u likove pored kojih smo odrasli.

Za kraj…

PREDSEDNIK: To je već bio taj kraj.

ALEKSANDAR JOVANOVIĆ: Nije to taj kraj, imam još… (Isključen mikrofon.)

PREDSEDNIK: Ne znam šta vam je rekao čarobnjak iz Oza, ali ste iskoristili vreme koje imate kao ovlašćeni predstavnik.

(Aleksandar Jovanović dobacuje.)

Šta kažete, gospodine Jovanoviću? Napao vas neki čarobnjak iz Oza.

(Aleksandar Jovanović dobacuje.)

Šta kažete? Ne ostaje vam se na sednici. Nikakav problem, samo vam treba malo strpljenja da saslušate ostale ovlašćene predstavnike, nije još mnogo ostalo, pa ćete lepo svojoj kući.

Samo nemojte da vičete dok oni budu govorili.

Meni je odavno sve jedno što se vas tiče.

Pravo na repliku, Milenko Jovanov.

MILENKO JOVANOV: Svašta smo zanimljivog čuli.

Kaže – trovači apokalipse. On, siromah, ne zna šta znači apokalipsa. Ali, nema veze, lepo zvuči trovači apokalipse.

Još je zanimljivija stvar da je on, klinac, izašao na ulicu da ruši Slobodana Miloševića 2000. godine. Jedino što je pobrkao je da kaže to da mu je detinjstvo očigledno trajalo do 34 godine, pošto je u vreme kada je rušio Slobodana Miloševića imao 34. godine. Klinac od 34 godine!

Taj „Čarobnjak iz Oza“ se izgleda gledao do kasnijeg puberteta. Ali dobro, nije ni važno.

Sve u svemu, da ja sažmem ovo što sam imao da kažem u jednoj rečenici. Ako je ovo sve izgovorio trezan čovek, onda je to strašno. Hvala.

PREDSEDNIK: Da vidimo ko je sledeći.

Čarobnjak iz Oza će da dobije priliku sutra ponovo.

Reč ima Nebojša Novaković.

NEBOJŠA NOVAKOVIĆ: Hvala vam.

Poštovani predsedniče parlamenta, uvažene koleginice i kolege, evo nas pri kraju ove rasprave o anketnom odboru i potrudiću da zaista da anketni odbor ostane tema, iako smo imali razna meandriranja ovde po različitim temama i bilo je mnogo takoreći distrakcija, kako u samoj Skupštini, tako i u programu režimskih medija, pa su se tako neke nove pojavljivale, valjda sa namerom da se ove ovde i ono što je suštinski što manje čuju.

Nismo se složili zapravo oko toga čija je krivica, čija je odgovornost. Zaključujem da se nećemo ni složiti. Mi svakako mislimo da vi ne smete i ne možete izbeći političku odgovornost a naša je obaveza na to da ukazujemo.

Ostalo je još pitanje čovečnosti da se ispita, da li je ima u ovom domu, da li je ima u ovom društvu, gde je tražiti, na kojoj strani?

Ali, svakako mi je obaveza da doprinesem ovoj raspravi na način da je ovaj anketni odbor potreban i neophodan, pre svega da se ne bi ulazilo ponovo u neke stvari koje su se već desile, a to je da kada je predsednik države Aleksandar Vučić saopštio prve mere koje bi trebalo da budu odgovor na tragedije koje su nas zadesile, te mere su se sutradan na Vladi usvojile.

Mi zapravo stalno prisustvujemo tome da je on svemoguć, da sve zna i da se u sve razume, diktira nekada i neke cifre koje se tiču budžeta ili našeg napretka, pas sve do šeste decimale. Jedino ne može uvek jasno da se seti kog tačno dana je bio u školi „Ribnikar“ da se upiše u knjigu žalosti, pa kaže – ne znam tačno, možda sam bio pre tri, možda pre pet, možda pre sedam, nemojte me tačno pitati. Ali, zna tačno šta je radio i šta je nosio kad je bila opsada Sarajeva, zna da nije bila puška nego zna da je bio kišobran i svih se detalja seća, samo ovog izliva empatija prema porodicama ubijene dece nikako ne može da se seti i to mu valjda toliku neprijatnost stvara da ne može o tome ni da misli.

Moram da pričam o anketnom odboru i o potrebi da se on formira iz još jednog razloga, da ne bi bio kriv, kako je u jednom momentu na RTS-u rečeno, Aspergerov sindrom, što je stigmatiziranje ljudi koji su oboleli, kako ne bi za tragedije bile krive sekte, što je takođe jedno vreme bilo skoro pa zvanično objašnjenje, kako za ove tragedije ne bi bila kriva visoka primanja roditelja, Vučić obezbedio visoka primanja a gle, oni svi besni od dobrog života, brzih automobila, od čestih godišnjih odmora na koje sad mogu da idu, od te sreće u koju ih je Vučić uterao, pa onda ne znaju šta će, nego se late pištolja.

Moram da pitam i za anketni odbor, da li će biti bar formiran, da li ćete ga usvojiti, i zbog toga što je jedno vreme bila kriva video igrica, pa video na Jutjubu koji je neko od ovih dečaka gledao. Moram da pitam zato što ste i na kraju prva dva sata tragedije ponudili kao odgovor zapadne vrednosti.

Ja pripadam stranci koja je posvećena zapadnim vrednostima i od njih nikada neću odustati, ali kažem da sa zapada ne dolaze samo dobre stvari, kao što ni sa jednog dela sveta ne dolaze samo dobre stvari.

Bilo bi jako pogrešno i bilo bi podmetanje govoriti da su zapadne vrednosti i ovo što nam je došlo glave kao društvu iz prostog razloga šta smo mi sami ovde krivi za domaće i autohtone vrednosti koje ovde postoje, kojih nema ni na zapadu, smeo bih reći da ih nema ni na istoku. Pa, mi smo takođe proizveli neke duboke traume u ovom društvu koje su karakteristične samo za nas.

Rekao je predsednik – 50 hiljada komada oružja je oduzeto i Okej, to je u redu, ali je dodao još jednu rečenicu i rekao – zamislite koliko je života zbog toga spašeno. Onda ja moram da pitam – otkud silno oružje kod građana Srbije? Otkud jedan komad oružja po odraslom muškarcu u Srbiji? Da li to možda ima veze, pitam, sa naoružavanjem devedesetih kada je bilo korisno da se oružje ima u rukama? Da li bismo možda lakše razoružali ljude da ih prethodno neko nije naoružavao? Da li je taj čovek jedan te isti? I da li je moguće da je on danas u ulozi mirotvorca, on koji ceo život zapravo svoju političku karijeru duguje tome što su se drugi između sebe sukobljavali i ratovali?

Da li je naš domaći proizvod i ova atmosfera ovde? Da li je naš domaći proizvod i njegov rečnik? Da li je naš domaći proizvod rijaliti šou koji još uvek traje? Znate koji je to rijaliti šou? Zove se dijalog i 300 monologa. To je rijaliti šou.

Jedan dijalog na koji nas kao pozivate, a onda imamo za 365 dana 300 puta samostalno obraćanje predsednika Srbije u kome on dalje širi ideje od kojih nije mnogo odmakao od ovih pomenutih devedesetih godina.

Moram da kažem da mi je žao što ih pominjem, ali zapravo on ih propagira sve vreme. Kada on prestane da ih propagira, ja ću stati da ih pominjem.

Tražimo da se ovaj rijaliti što pre ukine. Tražimo da se preispita da li je moguće da recimo i u 2023. godini u ovom parlamentarnom životu koji pokušavate da nam predstavite da imamo, da i tu može da bude stranka čiji je predsednik bio osvedočeni kriminalac i ratni zločinac koji za to nikada nije odgovarao i da je on danas živ verovatno bi on ovde bio i sedeo ovde sa nama i pričao o tome kako Srbija treba da izgleda i imao svu prisutnost na frekvencijama koje kontroliše upravo ovaj režim.

Pretvorili ste ovaj slogan da Srbija sanja u noćnu moru iz koje izgleda nema buđenja. Ni posle mesec i po dana nismo odmakli od prvog dana tamo gde smo se svi zajedno našli. Ovo je mala zemlja za ovoliko nesreće koju ste joj priredili. Imajte to na umu. Možda će vama biti dobro dok traju sve ove privilegije, ali siguran sam da ne postoje građani sa kojima to više možete da podelite.

Nisam siguran da treba da spominjete i glumce. Nisam siguran da treba da im odgovarate na način – Okej, ako ulaze u politiku neka se pripreme za politički odgovor. To nije politički odgovor to što oni dobijaju. To je odgovor koji je dobio i Oliver Ivanović. To je uličarski odgovor, a to što neko misli da je to politika to samo govori u kolikom smo problemu.

Da su ti glumci na vreme uzeli da se bave politikom pogrešno verujući da mogu da se bave samo svojim poslom i da to bude jedini doprinos koji mogu ovom društvu da daju i da to tako treba da bude, jer tako izgledaju zdrava društva, oni su u to poverovali ispali naivni, a da su se oni svojevremeno bavili politikom ne bi ostalo nikog ko bi mogao da im parira, a najmanje bivših radikala, današnjih naprednjaka.

Sve je na svom mestu, glumci treba da budu tamo gde najveći doprinos mogu da daju, to su pozorišta i filmovi i hvala im što učestvuju i na protestima. Protesti su danas od opšteg interesa za ovo društvo i predsednik je tamo gde treba, on je na „Hepiju“ sinoć tri sata. Prošli put je bio tamo, pa, mu je Marić saopštio kako im je porastao rejting televizije, ovaj mu je čestitao, sinoć je Vučić bio pa, objasnio Mariću kako je porastao rejting njemu lično, pa, je ovaj njemu čestitao, dakle, oni jedan drugog bodre. Jedan drugom dižu samopouzdanje. Nestalo je, jasno je, tog samopouzdanja, a znate zašto je nestalo samopouzdanja? Ljudi se sada više plaše ostanka ove vlasti koju imamo, nego potencijalnih promena, ma kako da one mogu da izgledaju.

Na kraju pošto je tema anketni odbor i tema je sve ono što smo pričali, a tiče se onih tragedija, neću da se udaljavam od toga, nama kao društvu ostaje da čuvamo decu da budemo…

(Predsednik: Vreme ovlašćenog predstavnika.)

Za 30 sekundi završavam.

Da, budemo ljubazniji nego inače, da budemo pažljiviji nego inače i da budemo uz one koji svoju decu više ne mogu da pomiluju. Hvala.

PREDSEDNIK: Znači, svako ima nekog, samo vi baš nikoga da vama čestita. Samo vama niko ne čestita.

Pravo na repliku.

Izvolite.

MILENKO JOVANOV: „Bilo je junaka, bilo i biće, sunca, slobode, sada nam sviće, bilo je i onih koji nisu fer, ali jedan je Mauzer, panteri, panteri vi ste hrabri borci, najhrabriji naši srpski dobrovoljci, pokreti vaši to su prave šeme, da ste pravi borci pokazalo vreme“, kaže pesma o legendarnom predsedniku Demokratske stranke u Republici Srpskoj, Ljubiši Saviću Mauzeru i komandantu paravojne formacije Panteri, u to vreme, kada se Demokratska stranka zalagala za ujedinjenje svih srpskih zemalja. Ali, šta oni o tome znaju, njih to ne interesuje, oni su u nekom drugom filmu.

Nastavljaju laži o tome kako je Aleksandar Vučić nosio snajper oko Sarajeva, ali zato pravog snajperistu Alijine vojske dovode na svoj protest u Beograd da pokažu kako izgleda pravi snajperista, doduše još ga nisu naoružali, ali ništa ne isključujem.

Ali, istorija se kao što sam već govorio ponavlja, kao što sam rekao da sve izgleda kao 2018, 2019. godine, evo, još jedna jagoda na šlagu. Dakle, imali smo opkoljavanje Predsedništva, slike iz vazduha, prebrojavanje, noćne slike, sve smo imali e, sada ide jagoda na šlagu. Kao što je bila osnovana nevladina organizacija ili Udruženje građana "1 od 5 miliona" pa se potukli ko je pravi vlasnik, osnovano je udruženje, matični broj 28362471, osnovano 5.6.2023. godine na neodređeno vreme, PIB 113755610, šifra delatnosti 9499, oblast ostvarivanja ciljeva - prevencija i borba protiv nasilja kao i zaštita, unapređenje ljudskih prava u skladu sa opšte prihvaćenim civilizacijskim standardima, međunarodnih konvencijama, domaćim pravom. Šta je osnovano? Udruženje građana „Srbija protiv nasilja“. Ko je osnovao? Dušan Kostadinović, Šabac sedište.

Prema tome, sada idemo u novu fazu, dakle, sada su se svađali ko će da govori na protestu, a sada će da se tuku čiji je protest i ko je i zašto zaštitio ime protesta pod svojom firmom i zašto Demokratska stranka ima nameru da ovog puta ona registruje žig, a ne to da radi neko drugi.

Kao što rekoh, istorija se ponavlja, a kao što je rekao neko mnogo pametniji od mene, prvi put

(Srđan Milivojević: Bićete u Zabeli.)

Bićemo u Zabeli? Videćemo, ali ovaj put se zaista ponavlja kao farsa.

Ovo je sada stvarno farsa, jer sve što ste radili radite ponovo i ne znam dokle ćete više da kopirate sami sebe. To stvarno nikakvog više smisla nema, ali sada ćete lepo da objasnite ljudima koje pozivate da ste registrovali nevladinu organizaciju, da ste uzeli ime protesta pod kojim ih pozivate, da je to sada vaše. Za šta će vam koristiti, to ćemo tek da vidimo, jer onaj "1 od 5 miliona" se baš pod tim imenom posle pojavio na izborima, a videćemo šta su ovi žuti smislili da urade. Da kradu, kradu i dalje, kada nema para, daj ukradi ime protesta koji nije naš, ali šta ćete.

PREDSEDNIK: Nema aktivnosti, dok se ne formira preduzeće.

Reč ima narodni poslanik Milija Miletić.

Izvolite.

MILIJA MILETIĆ: Zahvaljujem se doktore Orliću.

Evo došli smo skoro do kraja današnjeg dana. Pričamo o formiranju anketnog odbora koji su inicirale kolege od preko puta, gde smo svi prihvatili da se o tome razgovara, da se o tome govori, jer mislimo da je potrebno da se to formira i na osnovu toga da se dela, da se radi, da se poboljšavaju određene stvari.

Sa ovom mesta mogu da čestitam našim najboljima u svetu, Novaku Đokoviću, našem teniseru, Nikoli Jokiću. To su naši koji su najbolji u svetu, tako da naših Srba ima svuda. Jedna osoba koja dolazi iz Niša, završila je gimnaziju u Nišu, završila je Elektronski fakultet u Nišu, Jelena Vučković i ona je primer za sve. Ona je osoba koja je primljena u američku nacionalnu akademiju nauke. To je osoba koja je stvarno pokazala da zna i kojoj se divi ceo svet, a završila je fakultet u Nišu. To je ono što vredi kod nas, a takvih ima, siguran sam na hiljade koji žive van granica naše zemlje.

Danas govorimo o anketnom odboru, govorimo o svim onim stvarima koje su se desile i koje su loše. Suština svega jeste da mi kao ljudi moramo imati toleranciju, moramo imati poštovanja, moramo imati uvažavanja, jer samo na taj način možemo prevazići sve one prepreke koje nas čekaju. Jedna od stvari mene kao čoveka koja vodi kroz život jeste da se ponašam domaćinski, da se poštuje porodica, da se poštuje komšija, da se poštuje sugrađanin, da se poštuje i onaj koji nije iste vere, jer to smo mi, to je Srbija, to su Srbi.

Još jednom, mislim da sve one stvari koje smo danas govorili i nekoliko dana unazad, govore o tome da one stvari koje su urađene prethodog perioda su imale odgovornost za određene stvari koje su nosili ljudi koji su preko puta mene. To su ljudi koji su 2000. godine došli na vlast, to su ljudi koji su u tom vremenu bili za Srbiju, a desilo se nešto i svi znamo, da se ne vraćamo. Dešavalo se nešto i u prethodnim godinama, možda nije kako treba, ali ovo što se desilo nikada više da se ne ponovi. Danas je 40 dana za nastradale u selima pored Mladenovca i Smedereva, to je nešto da se više nikad ne ponovi. Zato sada ovde o tome govorimo, raspravljamo. Donećemo siguran odluku o formiranju anketnog odbora koji će razmotriti sve one potrebne stvari da bismo mogli neke stvari u narednom periodu da predupredimo.

Još jednom, oko nas ovih dana se dešavaju velike poplave. U mom kraju je velika količina kiše pala, došlo je do izlivanja reka, bujičnih potoka, situacija je takva da se možda uvede vanredno stanje. Postojala je mogućnost da se desi još nešto gore, ali su ljudi bili na terenu i to su sprečili. Dešava se u velikom broju tih naših opština, naših sela, ali to je nešto što je priroda nametnula.

Mi prirodu moramo da poštujemo, prirodu moramo da čuvamo, mi se moramo pripremati za one loše stvari, a za ono što se desilo pre 40 dana, na to niko nije računao i zato još jednom sa ovog mesta bih pozvao svakog onog da idemo na pomirenje, na uvažavanje, na toleranciju i da u narednom periodu budemo složni i na taj način siguran sam moći ćemo da spasemo ono što se spasiti može, a Srbija, kako sam rekao na početku, ima veliki broj jakih, pametnih, najuspešnijih ljudi na svetu, to smo pokazali.

Zbog toga sa ovog mesta još jednom svima poručujem, uz poštovanje i uz toleranciju, naredni period moramo biti svi zajedno. Ono što je loše, to se mora ispraviti. Ako je neko kriv, neko i za to mora da odgovara, ali suština svega, stvari koje su se desile, to je nešto na šta niko nikada nije mogao da računa ovde kod nas u Srbiji.

Što se tiče prosvete, što se tiče aktivnosti i rada naših prosvetnih radnika, siguran sam da ćemo se složiti da je potrebno mnogo veću pažnju staviti na učenike. To mogu samo nastavnici i učitelji, koji će sada imati mogućnost da dobiju i veće plate, veća primanja. Tim ljudima moramo dati još veću pažnju, jer uz dužno poštovanje, kada smo mi bili u osnovnoj školi, u srednjoj školi, na fakultetima, ja kad sam bio, to je bilo neko drugačije vreme, gde je učitelj, gde je nastavnik, gde je profesor, imao za mene strahopoštovanje, jer sam ga poštovao i plašio se, ali sam ga voleo. To vreme u jednom trenutku je nestalo, to vreme moramo polako da vratimo, da damo poštovanje našim nastavnicima, učiteljima, profesorima, svim tim ljudima koji rade u tim našim prosvetnim ustanovama i, normalno, bitno je da se obezbede radna mesta za pedagoge, za psihologe, za logopede.

Verujte mi, ljudi, dolazim iz Svrljiga, to je najlepša opština za mene, najlepša opština u Srbiji, mi kod nas tamo nemamo logopeda, to je veliki problem. Nije to samo problem kod nas, to je veliki problem kod velikog broja takvih opština. Zbog toga na tome moramo zajedno da radimo, jer ulaganjem u prosvetu, znanje, to je ulaganje u budućnost.

Još jednom, uvažene kolege poslanici, građani Srbije, ja ću kao poslanik i kao predsednik Ujedinjene seljačke stranke glasati za Predlog za formiranje anketnog odbora, jer sam siguran da ćemo svi zajedno iznaći mogućnost i rešiti da taj anketni odbor odradi sve ono što je potrebno svojim zaključcima, da obezbedi neke stvari koje će biti bolje za one buduće dane.

Hvala još jednom, uvaženi predsedniče dr Orliću. Još jednom pozivam sve na uvažavanje, na poštovanje i da prestanemo da se mrzimo i da se volimo na način kako to kaže Gospod Bog.

PREDSEDNIK: Reč ima Predrag Marsenić.

PREDRAG MARSENIĆ: Hvala.

Dame i gospodo, jedino što se meni činilo nakon svih ovih velikih tragedija je da su građani od nas nekako očekivali da budemo malo više ljudi, malo manje političari. Nismo uspeli u tome. Retorika u ovom parlamentu, način ponašanja, sve je nekako bilo pogrešno i nije bilo u skladu sa trenutkom u kom smo se našli.

Gospođo Kovač, vama želim da se zahvalim, vi ste nam to ukazali, bili ste u pravu kada ste to rekli onaj put. Hvala vam na tome.

Ja sam se iskreno nadao da će ovaj anketni odbor da nekako spusti strasti, zato što očekujemo da dobijemo odgovore na određena pitanja da li je sistem zakazao ili nije zakazao. Ja i dalje nisam sasvim siguran da li jeste ili nije. Ali navešću jedan primer. Evo, noćas u Denveru, u SAD, desilo se masovno ubistvo. Ubijeno je oko devet ljudi. I prva izjava policije, prvo što su rekli je da je to opsežna i složena istraga i da ne mogu da izlaze sa detaljima. Znači, nisu rekli da sistem nije zakazao.

Što se sistema tiče, znam koji sistem jeste zakazao. Danas na Kosovu i Metohiji imate na severu Kosova duge cevi, iako to nije u skladu sa sporazumom, imate hapšenje Srba i divljanje Albanaca, iako to nije u skladu sa sporazumom, pa se postavlja pitanje – ko je garant tog sporazuma? Ja ne mislim da je taj sporazum bio dobar, ali je on potpisan. Garant je međunarodna zajednica ili jedan deo međunarodne zajednice. Oni očigledno ne poštuju i ne žele da urade apsolutno ništa kako bi zaštitili naš narod na Kosovu i Metohiji. Možda je ideja da mi to pokušamo da uradimo, da ova država to proba.

Postavlja se pitanje da li nakon svega mi uopšte možemo da verujemo tom delu međunarodne zajednice i da li su ti predlozi i rešenja koja nam oni predstavljaju zaista dobri za našu državu. Hvala vam.

PREDSEDNIK: Reč ima Pavle Grbović.

PAVLE GRBOVIĆ: Zahvaljujem, predsedavajući.

Približavamo se kraju ove tačke dnevnog reda koja, moram priznati, neće nam baš naročito služiti na čast, ali sada je činjenica koja bi možda mnoge ljude ohrabrila da će većina ili svi glasati za formiranje ovog anketnog odbora. Međutim, čini mi se da se u nečemu nismo razumeli. Dakle, to je anketni odbor za utvrđivanje činjenica i okolnosti koje su dovele do dve tragedije, u Osnovnoj školi „Vladislav Ribnikar“ i u Mladenovcu i za predlaganje mera šta uraditi kako se to ne bi ponovilo. Da bih vam preveo šta to suštinski u političkom životu znači, to znači sledeće – odgovornost i promene.

Ljudi koji su na ulici na protestima kažu – nije normalno da imamo televiziju sa nacionalnom frekvencijom gde je rijaliti zvezda čovek koji drugom momku puca u glavu. Vi kažete – normalno je. Ljudi na ulici kažu – nije normalno da čovek koji je veći deo svog života proveo u zatvoru nego na slobodi na drugoj televiziji sa nacionalnom frekvencijom objašnjava kako da ubijemo drugo ljudsko biće i da budemo nekažnjeni. Vi kažete – normalno je. Ljudi vam kažu – ako oni makar to rade, pa nemojte im davati javno dobro u vidu nacionalne frekvencije. Vi kažete – hoćemo.

Desi se tragedija u Osnovnoj školi „Vladislav Ribnikar“, tog dana je svima nama svet stao i potonuo, samo vaš sistem nije zakazao. Kažu ljudi – ako je jedan napaljeni klinac u Mladenovcu mogao godinama da se naoružava i bude naoružaniji od Vojske Srbije, a da je prethodno maltretirao i svoje komšije i druge ljude i životinje, da je neko u bezbednosnom sektoru Srbije zakazao. Vi kažete – nije.

I sada ja vas iskreno pitam – a što vi glasate za formiranje ovog anketnog odbora? Vi glasate da bi se sprovela ona čuvena parola – ako hoćete da se ne uradi ništa, onda formirajte komisiju, pa da prođe neko vreme. Ja vas molim da to ne radite. Budite pošteni i prema sebi i prema nama i prema građanima, koji imaju očekivanja od nas da ćemo nešto uraditi u ovom visokom domu i recite – nećemo ništa da menjamo i zbog toga nećemo ni za šta da glasamo.

Ja ne znam, gospodo, zašto svaku borbu protiv nasilja u ovoj zemlji i svaki zahtev građana da se prekine sa nasiljem vi shvatate lično. Očigledno je da vas nešto pogađa. Ja ne znam zašto se formiranje ovog anketnog odbora razumeli kao jednu vrstu klopke koju vama opozicija pravi ili kao neku vrstu ustupka koju vi nama dajete. To nije ni ustupak, ni klopka, to je pružena ruka da se premosti jaz koji je nastao u ovom društvu. To je pružena ruka, između ostalog, i vama, gospodo, jer pogubili ste se. Ne znate da se ponašate u ovoj situaciji. Ne znate da rukovodite ovom krizom. Svaka mera i svaka odluka koju ste doneli, sami ne znate zašto ste to uradili. Nijednu ne možete da objasnite. Nijedna mera koja je doneta u našem obrazovnom sistemu, nakon nje nijednom đaku, nijednom profesoru, nijednom roditelju nije bilo jasno zašto je ona doneta, šta sutra treba da uradi i šta će ta mera doneti na kraju, a nije jasno ni vama.

Ali da vam kažem ljudski, ja vas razumem. Srbija se nikada nije našla u ovakvoj situaciji. Ovo se desilo prvi put, ovakva tragedija se u Srbiji desila prvi put i nije sramota reći da u nekoj situaciji možda ne umete da se snađete i da vam treba pomoć. Ali onda nemojte, kada vidite da se Srbija suočila sa bujicom i poplavom nasilja, da odgovarate dodatnim nasiljem. Nemojte nakon tragedije da opet govorite o smrtnim kaznama, nemojte opet sebe da stavljate u prvi plan, kao da ste vi najpogođeniji onim što se desilo i kao da ste vi najveće žrtve toga što je u Srbiji zavladalo, jer ste vi u stvari najveći generatori tog nasilja koje je zapljusnulo naše građane.

Imajte u vidu samo jednu stvar. Mi imamo dva meseca. Dva meseca imamo da uradimo nešto dobro za ovo društvo. Imamo dva meseca da uradimo nešto da sutra deca koja opet krenu u školu ili koja prvi put krenu u školu i njihovi roditelji ne prođu ponovo kroz traume kroz koje su prolazili u budućnosti.

Imajte u vidu da kada ovaj anketni odbor počne da radi, taj posao moramo da uradimo savesno, da moramo da izvučemo poslednje rezervoare ljudskosti koji su u nama ostali, bez obzira na to ko je sa koje političke strane i da taj posao uradimo na način i tako da sutra smemo da pogledamo u oči i one roditelje koji su izgubili decu i one roditelje čija su deca traumatizovana zbog onoga što se desilo i sve roditelje Srbije.

Siguran sam da ste to imali u vidu, makar u malom mozgu tokom ove rasprave, da bi ova sednica i ova rasprava izgledala dramatično drugačije, ali upućujem ovaj apel ne zbog vas koji ste se ponašali nedostojno, već zbog onih među vama koje vidim na svakoj sednici, a ima ih i u vašim klupama, pogotovo u ovim klupama desno od vas, gde su vaši koalicioni partneri, koji nisu aplaudirali na vaše izlive primitivizma, koji nisu aplaudirali kada su mojoj koleginici Mariniki Tepić prebrojavali krvna zrnca, mereći da li je ona dovoljno patriota i sme li da se brine za ovu zemlju, jer verujem da i u ovim klupama ima dovoljno ljudskosti da ovu temu iznesemo do kraja na pravi način.

Zahvaljujem.

PREDSEDNIK: Povreda Poslovnika, Milenko Jovanov.

MILENKO JOVANOV: Član 107. Dakle, dostojanstvo.

Zaista mislim da je vređanje dostojanstva, gospodine predsedniče, da nam predavanja ovde i retrospektivu cele ove sednice daje čovek koji je na sednici proveo sve ukupno ja ne znam da li više od pola sata.

Zaista mislim da je to vređanje dostojanstva, jer on nama prepričava šta su mu pričali. On to nije video svojim očima. On nije sedeo ovde u sali. On ne zna šta je bilo. Možda je gledao odloženo prenos, ali on nije mogao da vidi sve stvari o kojima govori.

Prema tome, molim vas da zaštite dostojanstvo Narodne skupštine i sledeći put kada poslanici koji su u sistemu bili svega po malo, dakle, do pola sata, pokušavaju da drže predavanja onima koji ovde sede danima, o tome šta se dešavalo kada oni nisu bili tu, reagujete i kažite im da to ne rade, da je to vređanje dostojanstva ove Skupštine i privolite ih da govore o nečemu drugom, a svakako da ne drže predavanja o onome što nisu videli.

Hvala.

PREDSEDNIK: Moguće da ste u pravu.

Moram da priznam da to nisam precizno izmerio.

(Pavle Grbović: Mogao si talentovanije da odgovoriš.)

Pavle Grbović se ne slaže baš do kraja, koliko vidim...

(Pavle Grbović: Mogao je talentovanije da odgovori.)

Kaže, bio je možda malo više.

U svakom slučaju, ako je potrebno, možemo da se izjasnimo za član 107.

U svakom slučaju, ne znam da li zbog odsustvovanja ili ne, ali kada se postavlja pitanje - da li će poslaničke grupe da podrže ili neće, čini mi se da su se sve poslaničke grupe izjasnile da hoće da glasaju za predloženi anketni odbor, možda sa izuzetkom vaše.

(Pavle Grbović: Jel vi to meni replicirate?)

Ne znam da li to znate, gospodine Grboviću? Vaša poslanička grupa se prijavila da diskutuje protiv predloga. Tako je glasila prijava za reč.

(Pavle Grbović: Sednite u klupe, pa replicirajte.)

Dobro, sada ovaj odnos prema radu anketnog odbora koji, navodno, želite i u njemu ćete valjda da učestvujete, čak sa ambicijom da ga vodite, da ga doživljavate kao nešto što treba, kao da, eto, posluži da prođe neko vreme bez ikakvog efekta, verovatno je takav odnos prema tom anketnom odboru onda doveo do zaključka da će, šta, dok se sastaje taj odbor nešto radi, navodno, da se blokira Mostarska petlja i Autokomanda. To će da bude nenasilna metoda. Jel tako?

Andreja Savić ima reč. Izvolite.

(Miodrag Gavrilović: Povreda Poslovnika već dva sata!)

Vi ste, gospodine Gavriloviću, bili pre dva sata. Sećam se.

ANDREJA SAVIĆ: Evo, približavamo se kraju razmatranja ove tačke koja se odnosi na anketni odbor.

Rekao bih u zaključku da je dosadašnji tok rasprave potvrdio opredeljenje poslaničke grupe Ivica Dačić – Socijalistička partija Srbije da se prihvati Predlog odluke o formiranju anketnog odbora kao demokratskog mehanizma kojim se mogu približiti političke stavovi o tragičnim događajima s početka maja ove godine.

Mislim da su u diskusijama iznete brojne sugestije i predlozi koji zaslužuju pažnju i zbog toga, po mom mišljenju, treba da budu prisutni u sačinjavanju i razmatranjima na budućim sednicama anketnog odbora.

Takođe, izražavam uverenje da treba ostvariti uvid u sve uzročno posledične aspekte, od utvrđivanja činjeničnog stanja pre tragičnih događaja i delovanja nadležnih državnih institucija nakon toga.

Ovde su iznete i određene rezerve prema tim potezima nadležnih državnih organa. Ja ipak mislim da je na delu bila jedna očigledna primena, kako bih je nazvao, multisektorskog pristupa države u saniranju i otklanjanju posledica od kojih sa stanovišta zakonodavnog okvira treba navesti neke od tih ključnih i to je dosta važno da bude prisutno i u radu budućeg anketnog odbora.

To je, pre svega, ono što se odnosi na izmene Zakona o izmenama i dopunama zakona o oružju i municiji, izmene i dopune Porodičnog zakona, što je u nadležnosti Ministarstva za brigu o porodici i demografiji. Već je ovde pomenuta i Strategija za prevenciju i zaštitu dece od nasilja za period od 2020. do 2023. godine. Tu takođe treba pomenuti i sagledati Opšti protokol za zaštitu od nasilja iz 2022. godine. Pomenuo bih i Vladinu platformu pod sintagmom „Čuvam te“, gde je uključen, formiran koordinacioni tim od 19. maja ove godine. Treba takođe istaći i formiranje Vladinog Saveta za sprečavanje vršnjačkog nasilja od 30. maja 2023. godine Naravno, od aprila su krenule i izmene i dopune Zakona o osnovnom sistemu obrazovanju i mislim da je tu interesantno navesti statusna pitanja koja se odnose na nastavnike, broj pedagoga, psihologa itd.

Na kraju, pomenuo bih Ministarstvo informisanja i telekomunikacija. To je taj program Digitalna ekspedicija u delu koji se odnosi na edukaciju dece i zajednice i znanje digitalne pismenosti, jer, prema nekim istraživanjima, preko 55% dece ispod 18 godina je doživelo neprijatnosti na internetu.

Evo, ja sam samo taksativno ovde pomenuo neke od tih poteza nadležnih državnih institucija i mislim da je taj multisektorski pristup dokaz da je država zaista pokazala i jednu blagovremenost i dinamičnost u reagovanju neposredno posle ovih tragičnih događaja.

PREDSEDNIK: Samo privedite kraju.

ANDREJA SAVIĆ: S obzirom na razmere tragičnih događaja, smatram da bi u jednom metodološkom pristupu u radu anketnog odbora bilo interesantno opredeliti se da li bi trebalo ići ka opredeljenju nastavka ovog multisektorskog pristupa države ili da se eventualno ide na donošenje lex specialis zakona o zaštiti dece.

PREDSEDNIK: Hvala vam puno.

Reč ima Aleksandar Marković.

ALEKSANDAR MARKOVIĆ: Zahvaljujem, predsedniče.

Evo nas na samom kraju ove rasprave koja je bila iscrpna i trajala nedeljama, pa bih želeo samo na kraju da podvučem nekoliko najbitnijih stvari.

Prvo, mi iz SNS, ako želite iz vladajuće većine, smo jasno poručili da smo spremni i da želimo da vodimo dijalog o svakoj bitnoj temi. Dakle, ne samo o anketnom odboru, već i o svakoj važnoj temi za građane i državu.

S druge strane, iako su imali mnogostruko više vremena od nas, zato što su imali predstavnika predlagača koji je imao neograničeno vreme i obilato ga trošio, mi nismo dobili nijedan jedini konkretan predlog, nijednu jedinu meru, nijedan jedini predlog rešenja, ali smo zato čuli gomilu laži. Čuli smo ponovljene, stare, reciklirane laži. Čuli smo i mnoštvo novih laži, laži koje su usmerene prema Aleksandru Vučiću, prema Vladi Srbije, članovima Vlade, SNS. Ja ne mogu u ova dva, dva i po minuta, koliko mi je ostalo, da pobrojim sve one laži koje smo imali prilike da čujemo svih ovih dana.

Konstantno smo slučaju, predsedniče, i o tome kako mi raspirujemo mržnju, kako stvaramo atmosferu nasilja i straha. Te optužbe, radi apsurda, dolaze od onih koji svakodnevno pozivaju na nasilje, pozivaju na mržnju i prete i ubistvom i nasiljem itd. Ovih dana vidimo da oni polako i ostvaruju svoje pretnje kako će nas juriti po ulicama, kako ćemo plivati po Savi. To se vidi sve učestalijim napadima na funkcionere SNS, na narodne poslanike, prvo na Lava Pajkića, pa onda na kolegu Bakareca, pa kolegu Svetu Vujačića, pa danas ovaj najnoviji napad na koleginicu Vesnu Savović Petković.

Ja vas upozoravam, ali ujedno i apelujem, nemojte to da radite, prestanite to da radite, to nije dobro. Nije dobro. To je opasno i opasnu klimu u društvu stvarate time. Dakle, nas iz SNS nećete uplašiti tim. Nikoga iz SNS time nećete uplašiti, ali stvarate i generišete uporno atmosferu straha i nasilja u društvu. To je ono što nije dobro.

Ja vas zaista molim, i to zbog vas samih, i ponoviću i ono što je predsednik države rekao juče, a znam da ste svi do jednog pomno pratili i gledali njegovo gostovanje – bolje dođite da razgovaramo, na taj način ćete možda nešto od zahteva i ostvariti, ali jezikom ultimatuma, ucenama, pretnjama apsolutno ništa nećete postići.

Dakle, za sam kraj. Razgovor da, dijalog da, kompromis da, ali pretnje, jezik ucena, jezik nasilja, ideje o nasilnom preuzimanju vlasti, svrgavanju uličnim metodama, itd, to zaboravite. Zahvaljujem.

PREDSEDNIK: Reč ima Radomir Lazović.

RADOMIR LAZOVIĆ: Hvala, predsedavajući, za reč.

Ovo je poslednje obraćanje koje će se desiti po ovoj tački. Ja bih želeo da se zahvalim svima koji su učestvovali u ovoj raspravi. Hteo bih da se zahvalim kolegama iz opozicije na poverenju, podršci i uopšte jednoj odgovornoj funkciji koju sam imao kao predlagač ove tačke. Zaista mi je bilo izuzetno teško, ne zbog toga što sa druge strane imamo neke argumente koje je trebalo pobediti, već zbog toga što težina ove tragedije nadilazi sve nas. Zaista, ljudi, najiskrenije kažem - ovo mi je možda nešto najteže što sam ikada u životu radio.

Nadam se da smo odgovorili adekvatno na činjenicu da vlast zapravo nije htela o ovome da razgovara, na činjenicu da nisu hteli da se formira ovaj odbor, na činjenicu da ne bi došlo ni do ove sednice Skupštine da nismo imali ljude na ulicama, da nismo imali desetine, ako ne i stotine hiljada ljudi, da ovi protesti „Srbija protiv nasilja“ svakako nisu najveći protesti koji su se desili sigurno od 5. oktobra, a sada se vodi rasprava da li je možda i više nego 5. oktobra.

Stavimo to sada sa strane. Ja sam hteo još da kažem i da se zahvalim svima onima koji dolaze i iz drugih partija, iz vladajućih partija i sa desne strane koji su učinili možda i dali svoj doprinos da se o ovome razgovara na neki primeren način. Smatram da je bilo jako puno uvreda, nastavka ove mržnje, nastavka napada koje svi ovi ljudi trpe, koji su govorili na protestu, koji su uputili podršku protestu i sve što smo mogli da vidimo u prethodnim danima.

Želeo bih da se osvrnem na ono kako smo objasnili neophodnost ovog anketnog odbora i da podsetim na neke od stvari o kojima smo govorili. Motiv za zahtevanje ovog odbora bila je naša jasna ideja da vlast nema nikakvu nameru da se bavi neki ključnim društvenim promenama koje bi možda mogle da dovedu do toga da se ovako teške tragedije više nikada ne dogode.

Jedan od ključnih dokaza za to je činjenica da je premijerka Ana Brnabić samo dan nakon tragedije izjavila da sistem nije zakazao. Ovo je veoma opasna tvrdnja, zato što ta tvrdnja, pored toga što odaje ideju osobe koja želi da pobegne od odgovornosti, ova tvrdnja nam govori da nije potrebno uložiti nikakve velike promene u našem društvu, nije potrebno uraditi ništa veliko što bi trebalo da se promeni ako znamo da sistem nije zakazao.

Dakle, mi smo videli u tome jedan veliki problem, videli su veliki problem u tome i građani i došli smo do situacije da smo morali da pokrenemo i proteste, da pozovemo ljude na proteste. Ljudi su se odazvali na jedan građanski bunt, na jedan građanski krik koji je pokazao veliku želju naroda da se nešto uradi i da dođe do toga da ovako nešto nije moguće u našem društvu.

Ja bih hteo u ovom trenutku, na kraju diskusije po ovoj tački, da pomenem koji su to zahtevi protesta koje narod traži na ulicama, a koji bi po nama zaista trebalo da su ispunjeni od strane svake vlasti zato što su oni koncizni, konkretni, smisleni i vode tome da se okrene novi list u našem društvu koje treba da se okrene od nasilja.

Dakle, građani zahtevaju oduzimanje nacionalnih frekvencija televizijama koje sluđuju građane, koje truju i promovišu nasilje, kao što su „Pink“ i TV „Hepi“. Ovde smo dokazali mnogo puta, moje kolege su mnogo puta govorile, ja sam mnogo puta govorio o tome kako izgledaju programi ovih televizija. Smatramo da čak i na drugoj strani, kod ljudi koji možda u SNS vide nešto što je dobro za našu državu, a mislim da je takvih sve manje, niko ne može da tvrdi da je normalno da u našem društvu nacionalne frekvencije javno dobro koriste za onakvu mržnju i ovakvu agresiju.

Baš zbog toga što oni ovo rade, mi smo zahtevali smenu REM-a. Smatramo i dokazali smo na ovoj ovde diskusiji koja traje četiri dana da REM nije radio svoj posao kako treba. Dakle, ne samo da nije sprečavao osuđene kriminalce, da nije sprečavao objašnjavanje kako najbolje ubiti čoveka, nije sprečavao glavnog urednika TV „Hepi“ da se pojavljuje sa pištoljem u medijima. Nisu reagovali ni kada su voditeljka Jovana Jeremić i novinar Milan Raonić otkrili identitet maloletne devojčice, žrtve nasilja, i njenog maloletnog brata, a na šta je ukazivao Autonomni ženski centar. Nisu ništa radili toliko mnogo puta. Ovo su ozbiljne stvari koje izlažu nasilju celo naše društvo. Zbog toga smatramo da treba da ponesu ostavke i da treba da nađemo druge ljude i drugi način kako ćemo zaustaviti ovakvo izlivanje nasilja sa „Pinka“ i „Hepija“.

Zahtevamo gašenje štampanih medija i tabloida koji objavljuju lažne vesti, podmetačine i kontinuirano krše novinarski kodeks. To su oni „Alo“, „Informer“, „Srpski telegraf“ i drugi.

Takođe, zahtevamo smenu rukovodstva RTS-a. Nije normalno, ljudi, da RTS ovako kontrolisano radi, da 95% programa, a ovo ne tvrdim ja, ovo tvrde nezavisne organizacije koje se bave analizom ovog programa, odlazi na promociju Aleksandra Vučića, SNS i svih povezanih entiteta i tela, a ima ih onoliko. Mada, čak se i vaši koalicioni partneri žale da ih nema na RTS-u, pa bi valjda to trebalo da bude utešno, ali ne znam kome. Nije poenta koga ima na RTS-u, nego da li se javni servis zaista bavi problemima građana ili se ne bavi.

Tražimo, takođe, jedan od zahteva protesta, hitno ukidanje programa koji promovišu nasilje, nemoral i agresiju na televizijama sa nacionalnom frekvencijom. Molim vas jedno podsećanje. Puno se ovde govorilo o rijaliti programima. Većina rijaliti programa jeste upravo jedan od ovih programa koji promovišu nasilju, ali nisu samo oni. Nas ne zanima da li je to program uživo, da li je taj program sniman u studiju. Nas zanima da tu nema čoveka sa pištoljem koji ga vodi, da nema nasilja, da niko ne objašnjava kako je najbolje ubiti drugo ljudsko biće. Dakle, to je ono što mi zahtevamo.

Zahtevamo ujedno i da se tu promovišu neke druge vrednosti, ali o tome kasnije. Nadam se da će ovaj anketni odbor više o tome govoriti.

Građani na ulicama zahtevaju institucionalnu odgovornost, smenu ministra policije, Bratislava Gašića, ne zato što je on kriv za ubistva, nego zato što je on odgovoran jer je na čelu policije. Smatramo da niste uradili dovoljno, ljudi.

Smatramo da treba smeniti Aleksandra Vulina, šefa BIA i smatramo da je dobra stvar, evo još jednom da ponovim, pa vi objasnite kako je do toga došlo, smeta vam što se nešto i dobro desilo, ali u redu.

Smatramo da je dobro da ministar prosvete, Branko Ružić, podneo ostavku. Mislim da je to dobro. zašto? Zato što to daje šansu nekome novom na njegovom mestu da okrene drugi list, da krene na drugu stranu, da radi drugačije stvari da se ne bi do ovoga došlo.

Takođe, govorili smo ovde i o onom sramnom kontramitingu koji ste pravili, koji je imao takođe i svoju žrtvu. Neću ja dublje ulaziti u to. To je jedan događaj koji je doživeo debakl. Svi bismo želeli da ga zaboravimo što pre. Znam da biste vi da ga zaboravite što pre. Znam da bismo mi da ga zaboravimo što pre.

Smatramo da ne treba ljude deliti, da treba ljude okupljati, da treba ljude okupljati oko dobrih stvari. Smatramo da je to protest „Srbija protiv nasilja“.

Ljudi, da je neke ovde normalnosti u našem društvu, ne bi ni trebao protest, ne bi ni trebao anketni odbor, ne bi ni trebala ova sednica, vi biste sami rekli – dajte da nakon ovih žrtava okrenemo drugi list.

Hteo bih da vas podsetim šta je ideja ovog anketnog odbora, kao što reče kolega Grbović, možda ste vi zaboravili, možda vi mislite da treba nešto drugo da radi.

Dakle, ovaj anketni odbor bi trebalo da ispita bezbedonosne okolnosti u kojima su se desili ovi tragični događaji. Za nas je u ovom slučaju posebna važna ta dostupnost oružja i što smo pre ovih slučajeva imali tako mali broj oduzetih komada oružja u odnosu na ogroman broj oružja koji se nalazi kod naših građana.

Neću sada detaljnije objašnjavati ovo, zaista smatram da sam dovoljno puta rekao, ali su i moje kolege govorile o tome poredeći 2,7 miliona komada oružja koje se nalazi u rukama građana i poredeći 11.000 komada oružja koje ste oduzeli u prethodnih 6,5 godina, da je to zaista zanemarljiv broj. Moglo je bolje, moglo je više.

Ovaj anketni odbor bi trebalo da ispita, takođe, i doprinos medija koji je po svemu sudeći ključan za veliku izloženost nasilju, našeg društva nasilju, posebno onih sa nacionalnom frekvencijom, ali i svih ostalih.

Da se ne zaustavimo tu, što ne bi imali veće ambicije. Govorili smo o tome kako radi REM. Što ne bi imali veće ambicije da to nasilje postane društveno neprihvatljivo, da ga imamo konstanto i svuda? Ima i drugih kablovskih televizija koje onda uzmu ono što se dešava u rijalitijima, pa sednu, pa razglabaju o tome kako najbolje udariti čoveka, kako napasti ženu, da li je baš šamar isto što i nasilje prema ženama i kako napasti maloletnice i sve ostalo što smo mogli da čujemo.

Možemo li da se dogovorimo? Hajde da napravimo kompromis o kome toliko pričate. Pozivate na te dijaloge. Evo vam dijalog, ljudi. Šta će vam drugi dijalog? U Narodnoj skupštini smo. Ovo je najviša demokratska institucija ove zemlje, kakav drugi dijalog nam je potreban?

Evo, rekli smo vam sve što treba da uradimo, dajte da sa ovog mesta odemo pametniji, bolji, da nam društvo bude bolje.

Treća stvar koju bi trebalo anketni odbor da uradi jeste da ispita ulogu obrazovnog sistema koji bi trebalo da je jedna od mogućih mera i prevencije i upozoravanja na moguće rizike, jer u toj mreži deca provode najviše vremena u školama, sa nastavnicima. On je najvažnije karika u formiranju naših mladih.

Kažu vaše kolege – nema mera. Nismo dali mere koje bi mogle…Kaže ovlašćeni predlagač, odnosno kaže čovek koji je predstavljao SNS – nismo ni jednu meru ponudili.

Gospodine, evo vam mere o ulozi obrazovnog sistema. Podsećao sam na ovo i vaše koalicione kolege koje su u prošlosti igrale veliku ulogu u prosvetnom sistemu.

Dakle, mi tražimo, gospodo, da se poveća udeo BDP-a i da bude preko 5%, sada je na3,5%. Tražimo povećanje plata nastavnicima. Nije normalno da budu od 10% do 17% manje plate nastavnicima od proseka. Tražimo da nastavnici imaju više vremena za decu, tako što će smanjiti administrativni zadaci.

Tražimo zapošljavanje više psihologa i pedagoga u školama, tako da onaj broj đaka na kojima se zapošljava pedagog ili psiholog bude manji. Dakle, da ne bude 500 do 600 ili 800, već da bude manji, da škole imaju više ovog osoblja.

Tražimo da se pedagozi mogu posvetiti saradnji sa đacima i nastavnicima u oblikovanju nastavnog programa. Zar to nije dobra mera, ljudi? Tražimo da se nasilje prema nastavnicima i učenicima mora iskoreniti iz škola. Tražimo da nastavnici moraju biti nezavisniji u svom radu, da se zaustavi praksa zapošljavanja nastavnika preko ugovora na određeno vreme. Gledajte koliko ima toga.

Tražimo da se razmisli o tome da te male plate koji oni imaju će ostaviti posledice na to da ljudi neće želeti da se školuju za ove oblasti, da ćemo imati nove probleme, dugoročne, ali to možda nije pitanje za ovaj anketni odbor, mada će on u ovom kontekstu on raditi. To je možda jedno dugoročno pitanje kome treba da se posvetimo.

Govorili smo o tome da socijalni radnici da ih nema, da ih nema dovoljno, da imamo nedostatak ovog kadra, da imaju i do četrdesetoro dece na starateljstvu, da je opet mnogo administracije u pitanju, da ne mogu da se posvete, da ne mogu da se specijalizuju, da je jedan čovek odgovoran za sve, od nasilja, preko starateljstva do razvoda. Govorili smo o tome da nam je potrebno i više psihijatara i kliničkih psihologa, a posebno dečijih psihijatara. Ja bih ovde stao što se tiče ovih mera oko prosvete.

Govorili smo i o tome šta znači to oduzimanje oružja, šta znači čovek koji je policajac u školi, da je ovo reaktivna mera, da bi ovo trebalo na drugi način se osvrnuti, ali sam hteo da vas podsetim da smo ovde govorili i o nekim drugim stvarima koje govore druge grupe, koje su takođe zabrinute za to kako će izgledati naše društvo nakon ovih tragičnih događaja.

Govorili smo vam o tome da su učenici Prve gimnazije predložili svoje zahteve. I oni su takođe prepoznali neke od ovih stvari koji su i zahtevi protesta, a i o kojima je opozicija ovde govorila. Možda i neko drugi, možda i neko od vas ima ove ideje, ne znam, trebalo je da nam to kažete, rado bih vas spomenuo. I oni traže povećanje plata u prosveti. Gimnazijalci traže pooštrene kazne za učenike kako bi bili svesniji onoga što čine. Traže uvođenje novog školskog predmeta i fokus na važnim zapostavljenim predmetima kao što je likovna i muzička kultura. Oni traže jedan novi predmet koji bio se bavio izgradnjom međuljudskih odnosa, ispravnom i pogrešnom, subjektivnom i objektivnom. Izgradnji discipline, poštovanja, dužnostima pojedinca prema porodici i mnogo drugih stvari koje su vrlo jasno i konkretno prepoznali. Ovo ljudi traže.

A na nama, kao nekome ko uređuje ovu državu zakonima i propisima bi trebalo da ove zahteve institucionalizujemo, da nađemo način kako da oni vladaju našim društvom.

Gimnazijalci traže dalje da se smanji opterećenje nastavnika administrativnim procedurama. Dakle, isto ovo što sam vam rekao da je problem traže i gimnazijalci. Traže uvođenje preventivnih psiholoških pregleda i razgovora za sve učenike jednom godišnje baš da bi se videlo ako neko ima problem. Traže smanjenje pritiska na učenike u vidu ocenjivanja zbog velike kompeticije, zbog ideje da svi moraju biti savršeni, zbog ideje da svi moraju znati sve. To stvara pritisak na đake. Dakle, traže normalne, vrlo konkretne stvari.

Takođe, traže i vrlo dobro prepoznaju da se moraju regulisati mediji, zabranu prikazivanja programa koji promoviše nasilje, da li vam je to poznato? Da li to nije isto ono što na ulici traže građani? Da li to nije isto ono o čemu danima ovde razgovaramo?

Traže strožu kontrolu sadržaja kako bi se na vreme otkrio ili zabranio svaki program ili emisija. Nisam dobio odgovor od koleginice iz partije koja je koalicioni partner SNS, nisam dobio odgovor na pitanje kako ste videli da su zabranjene ove emisije? Znači, one se i dalje prikazuju, one su i dalje svuda, nema govora o tome, vi nastavljate da izlivate nasilje po ovom društvu.

Ono što je jako važno u ovom zahtevu, u ovoj inicijativi koju su poslali učenici Prve gimnazije, oni na mnogo mesta, a to sam izdvojio i podvukao sebi da nikako ne zaboravimo kako dobro ovi ljudi prepoznaju probleme i šta treba dalje raditi. Oni kažu da samo zajedno možemo da napravim promenu. Oni kažu – pokažite da nećete okrenuti glavu, oni kažu da treba da promenimo ovaj svet, da treba da menjamo, to kažu ljudi. Sve suprotno od ovoga vi radite.

Podsetio bih vas takođe, i da je Društvo za srpski jezik i književnost, a zašto ovo kažem, ovaj proglas, ovu ideju podržalo je 105 hiljada potpisnika peticije ove, znači oni traže, pogledajte koliko je ovo slično, pa mi onda recite da nema mera, da nema predloga, predlozi dolaze i od opozicije, od drugih društvenih grupa, od nastavnika, od đaka, kažu da treba zabraniti programe u medijima koji propagiraju nasilje, eksplicitne predstave nasilja, sankcionisati medije koji koriste govor mržnje, pojačati psihološko pedagošku podršku učenicima, smanjiti opterećenje nastavnika administrativnim procedurama.

Traže pravovremeno i funkcionalno izricanje vaspitno disciplinskih mera, isto što i učenici, i traže ono što će biti jedan veliki, i ja sam siguran za vas nerešiv zadatak, ali nadam se da ćemo ga nekako kao društvo rešiti, a to je podizanje statusa i ugleda prosvetnog radnika kao temelja prosvećenog i demokratskog društva. Ovo je nešto što je ključ, a to bi očekivali da smo čuli od vas, barem neku ideju kako uraditi.

Za vreme ove tačke dnevnog reda, od četvrtka kada je objavljen proglas nastavnika, istraživača i saradnika univerziteta i instituta u Srbiji, koji su još jedna grupa ljudi koja je ponudila svoju ideju kako treba da izgleda Srbija nakon ovih tragičnih događaja, broj potpisnika u tom prvom danu kada sam pomenuo ovaj proglas sa 450 inicijalnih porastao je na 600. Do sutradan, do protesta koji se desio u petak, taj broj je porastao na preko 1.000. Danas je taj broj skoro 2.000.

Dakle, mi imamo ogromnu podršku nastavnog kadra, najvažnijih univerziteta i škola u Srbiji koji kažu da daju punu podršku zahtevima građanskih protesta. Neću je detaljno čitati, čitao je profesor Miodrag Jovanović na protestu, čitao je ovaj proglas, a šta je dobio za to? Dobio je napade, dobio je nove napade.

(Narodni poslanici SNS dobacuju.)

Predsednik je sinoć u svom govoru omalovažavao profesora Jovanovića i sve nastavnike Pravnog fakulteta, rekavši, citat – sačuvaj me Bože šta je ostalo na tom Pravnom fakultetu, misleći valjda da posle njegovih studija ništa na tom fakultetu ne valja, pa ni profesori koji su ostali da rade.

Ako nije ovo uvreda i za taj Pravni fakultet i za celokupnu struku, evo ja ljudi, ne znam šta je. Nadam se da će pravnici i Pravni fakultet reagovati i osuditi ovaj napad na njih.

Dakle, pokazao sam vam ovde koliko je velika podrška ideji da mi živimo bez nasilja. S druge strane smo dobili napade, dobili smo izlive agresije, dobili smo izveštaje Vlade koji tvrde da je sve u redu, da sistem nije zakazao i da nema potrebe da se mi tu nešto brinemo.

Dokazao sam vam da u vašim izveštajima stoji da nije stanje stabilno, ako govorimo o bezbednosti. Dakle, 438 bezbednosno interesantnih događaja desilo se samo u prvoj nedelji nakon tragičnih događaja. Samo u prvoj nedelji nakon tragičnih događaja porastao je broj ovih bezbednosno zanimljivih događaja za 123%. Našoj deci je prećeno 200 puta. Jel to treba da ulije, kad kaže ministar da je sve u redu, jel to treba da ulije nekome sigurnost? Meni ne uliva nimalo.

Hteo bih da podsetim na nešto. Kao ovlašćeni predlagač ovog anketnog odbora, imam odgovornost i prema kolegama koje su mi dale podršku da o ovome govorim, i zato bih hteo da skrenem pažnju na još neke stvari koje su ovde rečene, a koje su došle od ovlašćenih ljudi da predstavljaju ideje njihovih poslaničkih grupa.

Gospodin Lutovac, kolega narodni poslanik, govorio je o tome da sistem ne radi, a da imamo uređenu državu drugačije bi izgledalo. Citiram gospodina Lutovca – da imamo uređenu državu, da imamo sistem, ne bi morali da tražimo razrešenje, jer bi se to podrazumevalo. To bi se desilo bez ikakve potrebe da se mi ovde o tome raspravljamo, da imamo sistem, da imamo uređenu državu ne bi morali da tražimo njihove smene. One bi same došle. Govorio sam o tome, da imamo uređenu državu ne bismo morali da tražimo da se ukinu nacionalna pokrivenost za televizije koje smo označili. One bi nikada ni dobile nacionalnu pokrivenost, da imamo sistem, da imamo uređenu državu. Da imamo uređenu državu ne bismo ni tražili zabranu tabloida gde se širi mržnja i dezinformacije, oni ne bi mogli da opstanu. Oni opstaju samo zbog toga što ih država finansira. Dakle, da imamo sistem, ne bi ničega od ovoga bilo. Ovo je rekao gospodin Lutovac i ja mu se zahvaljujem na tom doprinosu.

Hteo bih da ukažem na ono što je gospodin Aleksić govorio, koji je govorio o tome u kakvom kontekstu, u kakvoj široj slici se dešava ovaj anketni odbor. On je govorio o tome da je ova naša država toliko bez odgovornosti da je to strašno. Da bi neko morao da snosi odgovornost da smo pravno uređena zemlja. Pogledajte i tu želju da smo pravno uređena zemlja šta bi se dešavalo. Dobili smo napade umesto toga, dobili smo targetiranja, dobili smo svašta kroz medije.

Gospodin Aleksić podsetio je na neke od slučajeva koji su ostali nerešeno. Savamala je bio momenat kada je srušena pravna država, kada su tokom noći nečiji privatni objekti srušeni i nema nikakve odgovornosti.

Nema nikakve odgovornosti ni za aferu - helikopter kada je sedmoro ljudi izgubilo život. Jel neko odgovarao? Nije niko.

Podsetio je i na aferu Krušik gde je Nebojša Stefanović direktan akter bio, tadašnji ministar, sa svojim ocem, ali niko nije sankcionisan, već se sve slomilo preko leđa Aleksandra Obradovića.

Govorio je i o slučaju Jovanjica, gde ste se svi upregli da branite Koluviju, da branite najveću plantažu marihuane, opet bez odgovornosti.

Govorio je o, za mene možda najpotresnijoj situaciji na protestima koje smo videli, tome da je slučaj naplatne rampe u Doljevcu, gde cela Srbija ne može da čuje i da vidi dva minuta snimka sin …

(Narodni poslanici SNS dobacuju.)

… sin osobe koja je poginula je govorio na tom protestu. Bilo je mučno. Bilo je teško.

Imamo slučaj i sa gomilom razno raznih plagiranih doktorata. Niko nije odgovarao. PKB privatizacija - niko nije odgovarao.

Gospodin Aleskić navodi pogledajte koliko stvari koje za koje niko nije odgovarao.

Smatram da je važno da to kažem i da to pomenem.

Hteo bih da se zahvalim gospodinu Zelenoviću koji je ispred svoje grupe govorio o tome da su ostala neka pitanja da lebde. On se najviše okrenuo pitanju streljana, koliko ima streljana u Srbiji, koje imaju dozvolu za rad, kako te streljane izveštaju o svom radu i koga izveštavaju, ko vežba da puca u tim streljanama, a nije vojnik, nije policajac, nije predstavnik bilo koje službe.

Gospodin Zelenović je ovo pitao zbog toga što smo videli da trinaestogodišnji dečak može da upucava pištolj, da se sprema u streljanama, a da to nama prođe ispod radara, da to ne primetimo.

Takođe bih hteo da pomenem nešto što je gospodin Borko Stefanović govorio kao predstavnik svoje grupe. Govorio je o seriji, postavio je seriju važnih pitanja na koja bismo voleli da čujemo odgovore. Upitao je - koga vi kolege iz većine branite, šta branite, branite građanima da se bune i bore protiv nasilja, branite da se utvrdi odgovornost ljudi koji su kršeći zakone i pravilnike sopstvene institucije dozvolili 10, 11 godina da se nesmetano jezik mržnje, podela, verbalnog nasilja, fizičkog nasilja, prosipa na sve građane Srbije nebitno za koju stranku glasaju.

Hvala gospodine Stefanoviću na ovom doprinosu.

Hteo bih da podsetim na nešto o čemu smo pričali svi a zaslužuje da se kaže još jednom. Napravili ste orkestriranu kampanju prema celom jednom društvu, prema celoj jednoj oblasti društva. Napali ste glumce. Napali ste ljudi koji ne zaslužuju napad. Zaslužuju da im se divimo zbog umetničkih dela, zbog umetničkog doprinosa koji daju ovom našem društvu.

Ja im kažem - izvinite. Nadam se da će doći trenutak kada će dobiti - izvinite i od vas. Nadam se da će doći trenutak kada ćemo svi zajedno reći da je ovo neprihvatljivo.

Žao mi je što je u ovom trenutku Narodna skupština izvor govora mržnje, napada, što je izvor optužbi, što je izvor najpodlijih reči. O tome sam puno pričao ovde i neću nikada odustati od toga ne bi li smo to zaustavili.

Napravili ste spiskove nepodobnih glumaca. Napravili ste spiskove nepodobnih medija. Pravite spiskove nepodobnih građana. To mora negde, ljudi, stati. Ja se nadam da ćemo stati ovde, da ćemo naći način da kao društvo idemo napred, jer ne mogu da zamislim šta bi moglo da se desi ukoliko tako ne bude.

Pitaju nas novinari često - šta će biti ako se to ne desi?

Ljudi, ja ne mogu to da zamislim, biće propast, ako ovo nije propast. Biće dno, ako ovo nije dno. Vi nađete način da svaki put to dno još više podkopate. Na kraju ćemo želeti da padnemo na dno, jer nam je dosta padanja. Ovom društvu je dosta padanja, nama treba uzdizanje. Kao što pesma koju svaki put na protestu kažemo „Vostani Serbie“ to želimo, davno si zaspala, to želimo. Hajde da učinimo nešto za ovu državu.

Za kraj bih hteo da kažem nešto kako sam i počeo. Rekao je neko, ovde se zapitao, šta znači radikalizacija koju priželjkujemo? Ja mogu da govorim u svoje ime, neka govori ko hoće, šta hoće u moje ime radikalizaciju priželjkujem radikalizaciju ljubavi, brige, radikalizaciju solidarnosti, radikalizaciju nekog odnosa u kome smo ljudi.

Hoću da završim citatom kojim sam i počeo – da li postoji nešto što nas mora okupiti i ujediniti, postoji! Uvek je postojalo. To je ljubav, to je početna tačka svega. Mora da postoji ljubav koja prerasta u jednu vrstu odgovornosti prema drugoj osobi, deci, partneru, dete koje oseća ljubav, koje ima ljubav, prima ljubav, rado je daje i deli, jer zna šta je ljubav. Dete koje nema ljubav, traži je. Da učinimo sve da naša deca dele ljubav. Hvala vam.

PREDSEDNIK: Imamo pravo na repliku.

(Miodrag Gavrilović: Po Poslovniku, dajte mi samo 25 sekundi.)

MILENKO JOVANOV: Iako smo 15 puta slušali isti govor, morali smo da ga čujemo i 16 put. Ja zaista čestitam onome ko je osmislio ovu strategiju, iskreno rečeno …

(Srđan Milivojević: Ponavljanje je majka uspeha.)

Meni se čini da se čuje neka pojava, jel to ponovo nešto sa Gazele, osnivač nevladine organizacije iz Šapca, ne znam koje, jer onaj koji je pričao ljudima da ga čekaju na Gazeli ne verujem da je otišao sa Gazele. Možda je i ovaj Napoleon, ali ne onaj po Bonaparti, nego po Orvelu.

U svakom slučaju 16 put smo čuli govor i ja zaista se zahvaljujem onome ko je smislio ovu strategiju, da ste meni pitali da vam je ja smislim, da vas najviše ugrobarim, ne bih je tako definisao. Hvala vam na tome.

Što se profesionalnosti medija tiče, to nam govore oni koji kao profesionalne medije doživljavaju medij koji je objavio da je na tajnom sastanku prisustvovao mrtav čovek. To je medij koji nam fale i to medij koji nam nameću kao uzori koji nameću kao nekakav primer koji treba pratiti.

Proganjali su ovih dana Neleta Karajlića najstrašnije, jer se usudio da kaže da ne pripada školi mišljenja koju oni guraju. Dakle, niti je rekao nešto loše o njima, niti je rekao nešto o onome što rade, samo je rekao nešto što im se nije svidelo. I svakoga ko im se nije svideo proganjali su najstrašnije, vređali su najstrašnije, svojim botovima, svojom armijom potpunih fanatika su ispisivali takve uvrede, takve klevete, takve laži da to našoj zemlji i u našoj politici do sada nije bilo zabeleženo. Proganjaju ljude.

Najavljivali su jurnjavu po ulicama, tri dana su pravili haos, proganjali poslanike, danas je ponovo napadnuta poslanica i nijednom se nisu izvinili

(Marinika Tepić: Dva minuta.)

Nijednom se nisu izvinili, nijednom nisu rekli – ovo ne stoji i neće ponovo. Napali su Nevenu Đurić, najstrašnije su vređali Nevenu Đurić, nisu rekli izvini.

O Miketiću i ti si svratio. Dobro došao. Otkud tebe u Skupštinu, navratio malo. Da biješ novinara?

(Đorđe Miketić: Ne čujem.)

Jel opet da biješ novinare? Jel opet da biješ novinare? Jel si zato došao?

(Đorđe Miketić: Ne razumem. Ne čujem.)

(Predsednik: Samo polako i bez dobacivanja.)

To si došao. Ne razumeš? Znam da ne razumeš, probaj da se konsultuješ sa srpskim jezikom sa onim snajperistom iz Sarajeva koga ste doveli. On će ti objasniti šta je srpski jezik.

U svakom slučaju, čuli smo svašta na kraju. Čuli smo da anketni odbor treba faktički da zameni Vladu, jer kada se formira anketni odbor on treba da se bavi svim i svačim što je palo na pamet ovome koji je čitao sve ovo što je čitao poslednjih pola sata.

Dakle, sve će to da radi anketni odbor, ne trebaju lokalne samouprave i ne trebaju ministarstva. Ne treba pokrajinska samouprava, ne treba više ništa, samo anketni odbor.

Najgoreg čoveka sa najgorim predznanjem su postavili da brani ovo i zato mi je žao što građani Srbije nisu imali prilike da čuju šta je ono što je suština anketnog odbora. To su govorile samo stranke vlasti, šta je ono što anketni odbor treba da radi i kako da izgleda. Nažalost čuli smo sve ostalo, samo to ne. Na kraju krajeva, taj anketni odbor će dobiti.

(Radomir Lazović: Dođi da te zagrlim.)

Izvolite, šta je problem? A to sada kopirate mene, pa to je već bilo ovde, to sam radio. Ja znam da je kopiranje najveći izraz divljenja, to znam, ali ne morate baš tako očigledne stvari da kopirate. To je viralno postalo, to dođite da vas zagrlim. Tako da nemojte to.

U svakom slučaju, anketni odbor će početi da radi, doneće odluke, mi ćemo dati svoj doprinos tome. Nažalost, bojim se da oni koji su zloupotrebili ovu sednicu, na primer ovaj siledžija sa protesta i ovaj čovek, čovek teško može punim imenom da se kaže, koji je jurio novinara koji je duplo niži od njega i duplo lakši od njega da ga bije, dakle voditi i taj ceo proces u ćorsokaku koji su vodili ovu sednicu.

(Robert Kozma: Dva i po minuta preko replike.)

Mi ćemo se truditi da to ipak bude drugačije, da anketni odbor odradi svoj posao, da ga odradi ozbiljno i odgovorno i da akt koji bude izašao iz anketnog odbora bude odgovarajući. Hvala.

PREDSEDNIK: Da i kao što vidite i pola sata i sat da vas slušamo, nikome nikakav problem nije, a vi ne možete po 10, 20 puta kraće odgovore da saslušate bez da vrištite svi zajedno, vičete svi u glas. Na kraju šutirate te klupe, udarate ih i rukama i nogama. Svaka vam čast.

(Tatjana Manojlović: Po Poslovniku.)

Toliko o zalaganju za društvo bez nasilja. Toliko o pristojnosti i toliko o svemu ostalom.

(Tatjana Manojlović: Sram vas bilo.)

Svaka vam čast.

Na osnovu člana 98. stav 4. Poslovnika …

(Miodrag Gavrilović: Poslovnik.)

… zaključujem jedinstveni pretres o Predlogu odluke.

Nastavljamo sa radom sutra u 10.00 sati, a vi samo vrištite i šutirajte klupe do sutra.

(Sednica je prekinuta u 18.55 sati.)